
PREDGOVOR 


VA KNJIGA IZVORNO JE PISANA za inozemnu publiku, a nastala 

je sredinom rata koji se od 1992. do 1995. vodio protiv Bosne i 

Hercegovine. Ubrzo nakon engleskog izdanja, u ratnom Sarajevu, 
u skromnom izdanju i ograničenom tiražu, pojavila se i bosanska verzija u 
prijevodu Nure Dike Kapić. Taj prijevod je danas teško naći čak i u speci- 
jaliziranim bibliotekama. To je razlog zašto smo odlučili ponovo prevesti i 
štampati ovu knjigu. 

Autori knjige, dvojica američkih historičara, ne kriju da su se latili 
pisanja zbog tada dominirajućeg stereotipa u inozemnim političkim kru- 
govima o ratu u Bosni i Hercegovini kao produktu stoljetne mržnje na 
ovim prostorima. Taj stereotip je otežavao situaciju u Bosni i Hercegovi- 
ni, zaustavljao ideje o međunarodnoj vojnoj intervenciji radi omogućavanja 
preživljavanja Bosne i Hercegovine kao države i time omogućavao dalje 
jačanje prednosti onima koji su razbijali ovu zemlju upravo šireći takve 
stereotipe. Koliko god je tada (početak 1994.) objavljivanje ove knjige na 
engleskom jeziku bilo važno za razbijanje tog stereotipa u svijetu, čini se da 
je danas njeno objavljivanje na bosanskom jeziku jednako važno za domaću 
publiku, pogotovo jer se Bosna i Hercegovina danas nalazi ponovo pred 
velikim izazovima i prijetnjama. Za razliku od onih koji tvrde da je Bosna 
i Hercegovina samo "povijesni krajolik", Fine i Donia razvijaju tezu da je 
Bosna i Hercegovina "posjedovala vrlo karakterističnu, vlastitu historiju i 
kulturu koja je bila zajednička svim vjeroispovijestima". Iz toga su oni dalje 
razvili priču o razvoju bosanskog društva, a krajnji cilj je bio pokazati da 
nije historija ta koja je početkom 1990-ih trovala odnose u Bosni i Herce- 
govini, nego način na koji su politički lideri (zlo)upotrebljavali historiju. 

Fine i Donia su pokazali da je izgradnja multietničkog društva u Bosni 
i Hercegovini prošla kroz više povijesnih etapa, te da je identitet Bosne 

i Hercegovine predstavljao mješavinu vjerske pripadnosti, kulturoloških 
praksi, ekonomskog statusa i lojalnosti mjestu rođenja. Ova knjiga, zapra- 
vo, predstavlja njihov pogled na građenje multietničkog društva u Bosni 
i Hercegovini tokom povijesti. Ovo nije historija koja se bavi detaljima. 
Ovdje je u pitanju više iznošenje glavnih teza koje su trebale biti odgovor 
historičara na rat 1992. godine. Zbog toga se prave velike paralele historije 
i savremenosti; nastoji se za savremene teškoće naći paralele u povijesti 
kako bi se lakše našla rješenja za savremene probleme i izazove. Pri tome su 
oni veoma izričiti i jasni — kao što je, na primjer, snažna vojna intervencija 
1878. umirila Bosnu, tako bi i jaka vojna intervencija zaustavila rat s kraja 
20 stoljeća. Pokazalo se da je to na kraju i bilo tako. 


Fine i Donia zastupaju tezu da je prije austrougarske okupacije Bosna 
i Hercegovina postala visoko diferencirano multietničko društvo, te da u 
tom društvu nije bilo etnički motiviranih sukoba, izuzev početkom Prvog 
svjetskog rata i tokom Drugog svjetskog rata. No, to su, prema njihovom 
mišljenju, bili povijesni ekscesi a ne povijesna konstanta. Zbog toga ni rat 
1992. nije mogao izbiti zbog povijesno utemeljenih etničkih sukoba, jer 
njih, zapravo, nije ni bilo. Rat je izbio zbog srpskih i hrvatskih ambicija da 
anektiraju dijelove Bosne i Hercegovine, spremnosti nacionalnih ekstre- 
mista u Bosni i Hercegovini da povedu kampanje etničkog čišćenja i time 
faktički stanu u front protiv Bosne i Hercegovine, kao i zbog transforma- 
cije Jugoslavenske narodne armije u instrument srpskih nacionalističkih 
interesa. 


Mada je ključna pažnja usmjerena na dokazivanje povijesne utemelje- 
nosti Bosne i Hercegovine kao države i bosanskohercegovačkog multiet- 
ničkog društva, autori su značajnu pažnju posvetili i poteškoćama vezanim 
za očuvanje tog društva. Pokazali su povijesnu zrelost sekularnih zajednica 
u Bosni i Hercegovini bez sklonosti ka vjerskim ekstremizmima i funda- 
mentalizmima. Posebno nastoje afirmirati tezu o bosanskohercegovačkom 
rukovodstvu koje se i u ratnom razdoblju zalaže za multietničku državu. 
Pokazuju kako se i zašto tokom rata pojačavala prevlast Bošnjaka u institu- 
cijama vlasti, te kako su zapadne sile tokom 1993. bosanskohercegovačku 
vladu sve češće promatrale "samo kao muslimansku komponentu tripar- 
titnog plana podjele Bosne i Hercegovine". To je vodilo ka razočaranosti i 
očaju pojedine muslimanske lidere, ali je i među njima ipak prevladala bo- 
sanskohercegovačka, sekularna struja koja se zalagala za očuvanje Bosne i 

Hercegovine kao multietničkog društva. Na kraju, međunarodna zajednica 
je ipak morala vojnički intervenirati kako bi u Bosni i Hercegovini sačuvala 
suštinu zapadnih demokratskih vrijednosti. Neuspjeh pojedinih zapadnih 
političkih krugova i srpskih i hrvatskih protivnika Bosne i Hercegovine, 
te odlučnost dominirajuće muslimanske struje da odbaci svođenje središnje 
bosanskohercegovačke vlasti samo na bošnjačku vladu, uprkos bošnjačkoj 
prevlasti u toj vladi, značilo je i neuspjeh koncepta podjele Bosne i Herce- 
govine tokom rata od 1992. do 1995. godine. Zbog te pouke vrijedi i danas, 
2011. godine, čitati ovu knjigu! 

Na kraju se zahvaljujemo izdavačkoj kući C. Hurst če Co. (Publishers) 
Ltd., koja je Institutu za istoriju u Sarajevu ustupila pravo prevođenja knji- 
ge na bosanski jezik, te Međunarodnom institutu za bliskoistočne i bal- 
kanske studije iz Ljubljane koji je platio prijevod knjige. 


Husnija Kamberović 

A DAN 6. APRILA 1992, masa demonstranata, u kojoj je po procje- 

nama bilo više od 50.000 ljudi, okupila se ispred zgrade Skupštine 

Bosne i Hercegovine u Sarajevu u nadi da će na taj način sprije- 
čiti rat koji je prijetio Bosni i Hercegovini. Među demonstrantima su bili 
pripadnici sve tri najveće nacionalne grupe iz Bosne i Hercegovine: Srbi, 
Hrvati i bosanski Muslimani. S druge strane ulice, sa viših spratova ultra- 
moderne zgrade hotela Holiday Inn, objekta koji je izgrađen za potrebe 
XIV Zimskih olimpijskih igara, do zuba naoružani pripadnici srpske para- 
vojske počeli su nasumice pucati po gomili, ubijajući i ranjavajući desetine 
demonstranata. Ovo nonšalantno ubilačko orgijanje je brzo rastjeralo de- 
monstrante i označilo propast i posljednje slabašne nade da će umjerenost 
i kompromis ipak prevladati u Bosni i Hercegovini. 


Sarajevski masakr od 6. aprila je sadržavao mnoge elemente koji će se 
iznova javljati u bosanskohercegovačkom ratu koji je uslijedio. Žrtve su bili 
nenaoružani civili koji su se nadali očuvanju multietničkog bosanskoherce- 
govačkog društva čiji korijeni i tradicija sežu stoljećima unazad. Počinitelji 
su bili nacionalisti-ekstremisti koje su organizirali i dobro naoružali poli- 
tički i paravojni lideri, s ciljem uništenja multietničkog društva u Bosni i 
Hercegovini i njegove zamjene nacionalističkom prevlašću jedne etničke 
skupine - u ovom slučaju Srba. Na simboličkoj razini, sarajevski masakr 
je utišao glasove mira i uzajamne tolerancije; oštri poklik etničke mržnje i 
nacionalnih podjela trijumfirao je snagom oružja. 

Rat koji je počeo u Bosni i Hercegovini 1992. godine, donio je smrt, 
zločine i teror u obimu koji je u Evropi bio nepoznat od Drugog svjetskog 
rata. Počinitelji u ovom ratu nisu znali za granice okrutnosti i brutalnosti 
dok su sijali uništenje među svojim neprijateljima i nevinim stanovnici- 
ma Bosne i Hercegovine. Televizijske kamere su snimile dio tih ubistava 

i brutalnosti i svakodnevno u emisijama vijesti otkrivale užasnu izopače- 
nost rata. Gledatelji širom svijeta su vidjeli izgladnjele zatvorenike, žrtve 
sistematskih silovanja, osakaćene leševe, sračunato uništenje stambenih 
objekata i spomenika kulture, smrtno ranjene žrtve nasumičnog granatira- 
nja i rezultate etničkog čišćenja. Svakodnevne slike rata, u kombinaciji sa 
prisustvom trupa Ujedinjenih naroda u području i perspektivom sve većeg 
angažmana NATO-a i Sjedinjenih Država, nelagodno su podsjećali na rat 
u Vijetnamu 1960-tih godina. 


Bosna i Hercegovina, međutim, nije Vijetnam: nije to neka daleka ze- 
mlja o kojoj mi, kolektivno, ništa ne znamo. Argument u prilog "kolek- 
tivnom neznanju", koji su tako ubjedljivo zagovarali kako kritičari tako i 
pobornici američke intervencije u Vijetnamu, jednostavno nije validan za 
zemlje bivše Jugoslavije. Potaknut stvarnošću hladnog rata, Kongres SAD 
je u decenijama nakon Drugog svjetskog rata odobrio milione dolara za 
finansiranje istraživačkih centara i programa razmjene da bi Amerikanci 
naučili više o zemljama u kojima je vladao komunizam. 

Jugoslavija je, sa svojim otvorenim granicama i pristupačnošću, postala 
odabrana destinacija za stotine studenata i naučnih radnika sa Zapada koji 
su proučavali sve aspekte historije i civilizacije Balkana. Neke od najboljih 
studija jugoslavenskog i bosanskohercegovačkog društva i historije su na- 
pravili zapadni stručnjaci i objavili ih na engleskom jeziku. Mnogi vodeći 
naučnici i politički lideri iz bivše Jugoslavije su studirali i predavali na ame- 
ričkim univerzitetima. Na vrhuncu rata u Vijetnamu, sa 600.000 američkih 
vojnika na terenu, broj stručnjaka za Jugoistočnu Aziju u SAD je bio ne- 
uporedivo manji od broja akademskih i naučnih radnika 1990-tih godina 
koji su dobro poznavali historiju i kulturu Jugoistočne Evrope. 

Uprkos značajnoj riznici znanja koja na Zapadu postoji u vezi Bo- 
sne i Hercegovine i Jugoistočne Evrope, nama se čini da je javna debata o 
političko-strateškim opcijama u bivšoj Jugoslaviji duboko zaglibila u laž- 
na dvojenja, pogrešne analogije, strašna historijska pretjerivanja i otrcane 
fraze bez osnove u historijskoj stvarnosti. Mnoge od ovih mitova, koji su 
rezultat nacionalističke propagande koju šire srpski, hrvatski i bosansko- 
muslimanski publicisti, prihvatili su i počeli ponavljati oni koji oblikuju ili 
utječu na donošenje politika i mjera. Propaganda, historijski presedani, i 


14 


Uvod 


površne analogije korišteni su da bi se opravdala aktivnost ili pasivnost na 
političkom planu. Oni koji se protive intervenciji zapadnih zemalja povlače 
paralele sa Vijetnamom, Bejrutom i Sjevernom Irskom. Za njih je Bosna 
nova "vijetnamska močvara", beznadan i nerješiv problem bez vidljivog po- 
zitivnog "konačnog ishoda" za Sjedinjene Države i druge zapadne zemlje. 
Oni koji, pak, favoriziraju snažniju ulogu Zapada povlače paralele sa Ne- 
ville Chamberlainom koji se iz Munchena vratio nakon što je sebe i druge 
zavarao da će politika pomirljivosti osigurati trajni mir. 

Bosna i Hercegovina nije podesna za proste analogije i laka rješenja. 
I pored toga, nije nemoguće razumjeti korijene sukoba i procijeniti mo- 
guće alternative za djelovanje Amerike i Evrope na Balkanu. U potrazi 
za razumijevanjem jedne kompleksne situacije i putokazima za djelovanje, 
proučavanje historijskih tradicija i ranijeg ponašanja pruža uvid u izvore te- 
kućih događaja i ukazuje na potencijalna rješenja. U svakom slučaju, može 
pomoći u odbacivanju laži koje šire propagandisti i omogućiti onima koji 
odlučuju o politikama da izbjegnu opasne greške. 

Naša namjera u ovoj knjizi je da istražimo historijske korijene bo- 
sanskohercegovačkog društva, od dolaska slavenskih plemena u VI i VII 
stoljeću do raspada socijalističke Jugoslavije, i da identificiramo tradicije i 
modele društvenih i etničkih odnosa koji su karakterizirali bosanskoherce- 
govačko društvo tokom cijele njegove historije. Opisujemo glavne historij- 
ske procese koji su doveli do današnjeg nacionalnog sastava stanovništva u 
Bosni i Hercegovini: vjerska obraćenja u srednjem vijeku i ranom osman- 
skom periodu; naknadna evolucija odvojenih etnoreligijskih zajednica; i 
uspon nacionalizma u XIX i XX stoljeću. Takođe pratimo porijeklo sadaš- 
njeg sukoba i dajemo sažeti prikaz toka rata u Bosni i Hercegovini. 


Historija Bosne i Hercegovine i njenih stanovnika ima mnogo dodir- 
nih tačaka, a ponekad je i integralni dio historije drugih Južnih Slavena, 
te se stoga bavimo odnosima Bosne i Hercegovine sa susjedima. U XX 
stoljeću, razvoj južnoslavenske države Jugoslavije i njen kasniji raspad, du- 
boko su utjecali na živote svih stanovnika Bosne i Hercegovine. Dijelovi 
naših razmatranja se neminovno fokusiraju na Jugoslaviju jer je nemoguće 
razumjeti iskustva Bosne i Hercegovine u proteklih sedamdeset godina bez 
razmatranja njenog jugoslavenskog konteksta. 

Mi smo dvojica historičara koja su proučavala historiju Bosne i Her- 
cegovine i koja su živjela u Sarajevu u različito vrijeme tokom 1960-tih i 
1970-tih godina i, kao takvi, oslanjali smo se i na vlastita iskustva i opser- 
vacije iz tog vremena kao i na historijska istraživanja tog područja. Struč- 
njaci smo za srednjovjekovni (John Fine) i moderni (Robert Donia) peri- 
od bosanskohercegovačke historije. Naše izlaganje, iako historijsko u svom 
pristupu i generalno hronološko u organizaciji, često ide naprijed-nazad u 
vremenu da bi se napravile usporedbe i identificirale dugoročne historijske 
tradicije. Poglavlja od I do IV, koja se uglavnom bave srednjovjekovnim i 
osmanskim periodom, napisao je John Fine; poglavlja V-XI, koja se bave 
modernim dobom (1875-1994), napisao je Robert Donia. 

Ovo nije konvencionalna historija. Pokušali smo ukazati na obrasce 
ponašanja, a ne samo opisivati događaje, karakterizirati razvoj događaja, 
a ne samo ih hronološki poredati, i identificirati dugotrajne tradicije koje 
prevazilaze okvire jedne historijske ere. Nadalje, iako nam cilj nije bio pri- 
kazati detaljnu historiju rata, naše izlaganje želi rasvijetliti izvore bosansko- 
hercegovačkog sukoba koji je planuo početkom 1992. Iskreno se nadamo 
da će rat, koji u vrijeme nastanka ove knjige još traje (april 1994), okončati 
mirom za Bosance i Hercegovce svih nacionalnosti. 

POGLAVLJE I 


NESHVAĆENO DRUŠTVO: 
IZDAJA BOSANSKOHERCEGOVAČKE 
TRADICIJE TOLERANCIJE 


UKOB KOJI JE U BosNI I HERCEGOVINI izbio početkom aprila 1992. 
S godine, kada je međunarodna zajednica priznala nezavisnost Bosne 
i Hercegovine od poludjele i samoubilačke Jugoslavije, samo je djeli- 
mično bio međunacionalni sukob. Vlada Bosne i Hercegovine, iako su je u 
medijima često nazivali muslimanskom vladom, predstavljala je one koji su 
željeli da Bosna i Hercegovina ostane onakva kakva je bila u vrijeme kada je 
kao republika činila sastavni dio Jugoslavije. Obećavši jednaka prava svim 
nacionalnostima i vjeroispovijestima, tu vladu je podržavala većina urbanog 
stanovništva svih nacionalnih skupina. U vrijeme kada ovo pišem, u aprilu 
1994. godine, većina sarajevskih Srba koje poznajemo, koliko znamo, još 
uvijek je u gradu i podržava bosanskohercegovačku vladu. Ta vlada je 12. 
februara 1993. godine uključivala devet Muslimana, šest Srba i pet Hrvata. 
Jednu trećinu pripadnika Teritorijalne odbrane Bosne i Hercegovine, koja 
je u to vrijeme branila Sarajevo, činili su Srbi. Tako su Srbi (a i Hrvati) bili 
na obje strane. Ovako uspostavljena, bosanskohercegovačka vlada je pred- 
stavljala tradiciju tolerancije i suživota koji traje stoljećima. Na narednim 
stranicama istražit ćemo korijene tog naslijeđa. 

Hrvatski i srpski nacionalisti željeli su ovaj sukob prikazati kao me- 
đunacionalni rat da bi opravdali teritorijalnu ekspanziju Srbije, odnosno 
Hrvatske, dvije susjedne države koje su aktivno učestvovale u ratu. Anga- 
žman ove dvije susjedne, ekspanzionističke, države, ovaj rat je učinio me- 
đunarodnim. No, nazvati bosanskohercegovački rat "etničkim" sukobom, 
umanjuje bosanskohercegovačka nastojanja jer odaje dojam da su "Bosanci" 
tek jedna od usko definiranih etničkih grupa; štaviše, označavati Bosance i 

Hercegovce kao "etničke Muslimane", ne samo da ignorira Srbe i Hrvate u 
bosanskim redovima i stoljetni zajednički bosanskohercegovački identitet 
koji mnogi i dalje osjećaju, iako žive pod opsadom, već također među igno- 
rantnim lokalnim stanovništvom potiče neosnovane strahove od turske (ili 
osmanske) prošlosti i muslimanskog fundamentalizma. 

Također, važno je naglasiti pogrešku svih predloženih rješenja koja su 
se zalagala za podjelu Bosne i Hercegovine između njenih susjeda ili za 
preseljenje stanovništva da bi se uspostavile tri mini države na bosansko- 
hercegovačkoj teritoriji na osnovu nacionalne pripadnosti. Tokom svoje 
duge historije (srednjovjekovne, osmanske i moderne), Bosna i Hercegovi- 
na je posjedovala vrlo karakterističnu, vlastitu historiju i kulturu koja je bila 
zajednička ljudima svih vjeroispovijesti. Njene poznate srednjovjekovne 
nadgrobne spomenike (bogumilski stećci), na primjer, gradili su pripadnici 
sve tri kršćanske crkve koje su u to vrijeme egzistirale u Bosni i Hercego- 
vini. I, iako je Bosna i Hercegovina imala uzajamne odnose sa srpskim i 
hrvatskim susjedima tokom stoljeća, njihova historija i kultura značajno su 
se razlikovale. 


Bosna je postojala kao srednjovjekovna država i kao odvojena i pravno 
definirana provincija tokom četiri stotine godina osmanske vlasti. Također 
je zadržala vlastiti posebni status i pod austrougarskom vlašću, a i dok je 
bila dio Jugoslavije. Kao integralni teritorij, uključujući Hercegovinu, Bo- 
sna je imala trajnije i šire priznate granice u višestoljetnoj tradiciji negoli 
Srbija i Hrvatska. Srbija i Hrvatska su po nacionalnoj osnovi polagale pra- 
vo na dijelove Bosne i Hercegovine. Međutim, u različitim historijskim 
periodima, kada su ove susjedne države djelovale kao neovisne države, ili su 
bile provincije unutar većih država, one su imale kontrolu samo nad malim 
dijelovima Bosne i Hercegovine, a i to u vrlo kratkim periodima. Nadalje, 
izuzev tri godine ustaškog terora tokom Drugog svjetskog rata, ti kratki 
periodi kontrole dogodili su se prije više od pet stotina godina. Stoga, ni 
Srbija niti Hrvatska ne polažu nikakvo ozbiljno historijsko pravo na Bo- 
snu i Hercegovinu. Bosna i Hercegovina postoji kao koherentna teritorija 
stoljećima, i, uprkos suprotnim tvrdnjama sa srpske strane, ne postoji ništa 
vještačko u pogledu Bosne i Hercegovine. Jedino fanatizam nacionalista 
insistira na tome da država mora biti zasnovana na nacionalnosti i postojati 

kao država-nacija, te da je pluralizam vještačka i neodrživa tvorevina. A ovi 
susjedi i njihovi lokalni surogati, učinili su sve da činjenice prilagode svojoj 
teoriji, koristeći se demagogijom, poticanjem mržnje i nasiljem. Bosna i 
Hercegovina, koja stoljećima egzistira kao pluralističko društvo, pokazala 
je ipak da pluralizam može uspješno egzistirati čak i u balkanskom kon- 
tekstu. 


Bosanskohercegovačka posebnost stoljećima postoji i zajednička je 
pripadnicima sve tri nacionalne skupine. Ovaj specijalni karakter i zajed- 
ništvo među svjesnim Bosancima i Hercegovcima sve tri, odnosno (ukoli- 
ko uključimo Jevreje) četiri, etničke pripadnosti, posebno je bilo razvijeno 
u gradovima. Činjenica je da je nakon Drugog svjetskog rata, u urbanim 
sredinama u Bosni i Hercegovini, bilo trideset do četrdeset posto mješovi- 
tih brakova. Ovi urbani, kulturno osviješteni Evropljani, koji predstavljaju 
ono što je u Bosni i Hercegovini najbolje, nikada nisu željeli podjele, niti 
kantone zasnovane na nacionalnoj pripadnosti; cilj većine, ako ne i svih 
njih, iako se sada doima nerealnim, još uvijek je, u vrijeme nastajanja ove 
knjige, ponovno uspostavljanje jedinstvene Bosne i Hercegovine koju će 
naseljavati ljudi svih nacionalnih i vjerskih pripadnosti. Štaviše, za one koji 
dobro ne poznaju ovo područje, vrijedi napomenuti, odmah na početku, da 
tri nacionalne skupine u Bosni i Hercegovini govore istim jezikom (onim 
koji smo tokom XX stoljeća nazivali srpsko-hrvatskim) i imaju zajedničku 
historijsku prošlost. Jedina razlika među njima je razlika u konfesionalnom 
porijeklu. Ovim želim naglasiti riječ porijeklo, jer bi riječ vjeroispovijest 
mogla navesti na krivi trag. Nakon pedeset godina veoma sekularne i se- 
kularizirane jugoslavenske države, malo je Bosanaca i Hercegovaca moder- 
nog doba (zasigurno gotovo niko od onih koji predvode zaraćene strane 
u trenutnom ratu) duboko religiozno. Njihov način života je isti i, kada 
upoznate nekog iz Bosne i Hercegovine, ukoliko niste u stanju prepoznati 
porijeklo njegovog imena, možete provesti dosta vremena s tim čovjekom 
potpuno nesvjesni njegove nacionalne pripadnosti. 

Na kraju, prije nego što se osvrnemo na srednjovjekovni i osmanski 
period živopisne povijesti Bosne i Hercegovine, vrijedi napomenuti da, 
uprkos stalnom ponavljanju u međunarodnim medijima, nigdje ne može- 
mo naći dokaze navodne stoljetne mržnje (bilo vjerske, bilo nacionalne) iz- 

među različitih bosanskohercegovačkih grupa koja, navodno, prožima svu 
njihovu historiju. Iako je bosanska srednjovjekovna država ratovala protiv 
Srbije i kneževina pod kontrolom Hrvata, ni u jednom trenutku Bosanci i 
Hercegovci nisu se našli u građanskom ratu duž ovih ili bilo kojih drugih 
nacionalnih linija. Zapravo, rijetki Bosanci su sebe ikada zvali Srbima i 
Hrvatima, a oni koji jesu uglavnom su živjeli u pograničnim područjima. 
Kako su Osmanlije ljude kategorizirali po vjeroispovijesti, Bosanci i Her- 
cegovci nisu koristili etničke nazive tokom osmanske vlasti, već su se oni 
postepeno uvodili tokom XIX stoljeća. Međutim, na početku XIX stolje- 
ća, Bosanci i Hercegovci su svakako bili svjesni da su pripadnici različitih 
zajednica koje definira vjeroispovijest. Nakon toga, tokom XIX stoljeća, 
pravoslavni i katolički Bosanci i Hercegovci su postepeno i neujednačeno, 
pod utjecajem ideja koje su dolazile iz susjednih država — Srbije i Hrvatske 
— počeli stjecati etnički prefiks "srpski", odnosno "hrvatski". Zahvaljujući 
tome, mnogi bosanskohercegovački kršćani su pred kraj osmanskog peri- 
oda razvijali nacionalnu svijest kojom su dodatno definirali svoju različi- 
tost. U nekim slučajevima, i sve više tokom 1870-tih godina, ova etnička 
svijest se transformirala u nacionalizam, sličan onome koji su u to vrijeme 
izražavali Hrvati s druge strane Save i Srbi s druge strane Drine. Ovi novi 
nacionalni identiteti su se širili i, za one koji su ih stekli, odigrali su važnu 
ulogu, posebno tokom 1870-tih godina, u pokretima za oslobođenje od 
osmanske vlasti. Nakon toga, tokom austrijske vladavine, ovi nacionalni 
identiteti su postali rašireniji i igrali su sve važniju ulogu u pokretima protiv 
austrijske vlasti. Međutim, ovaj nacionalizam uglavnom je bio usmjeren ka 
Osmanskom i Austrougarskom carstvu, a rijetko prema drugim etničkim 
grupama u Bosni i Hercegovini (izuzev u onoj mjeri u kojoj su njihovi 
pripadnici podržavali okupacijsku vlast). Iako se njegove naznake mogu 
primijetiti još od 1890-tih godina, ozbiljno etničko rivalstvo počelo je tek 
nakon uspostavljanja Jugoslavije, 1918. godine, a u Bosni i Hercegovini je 
ono, uglavnom, bilo rezultat širenja ozbiljnije, ali u to vrijeme također nove, 
svađe između Hrvata u Hrvatskoj i jugoslavenske države između dva svjet- 
ska rata kojom su dominirali Srbi. U praktičnom smislu, etničko nasilje 
u Bosni i Hercegovini po prvi put je izbilo tokom Drugog svjetskog rata 
kada je Bosna i Hercegovina dodijeljena fašističkoj, hrvatsko-ustaškoj dr- 
žavi, koja je poticala etničku mržnju i provela genocid, sličan onome što se 


20 


POGLAVLJE I Neshvaćeno društvo: izdaja bosanskohercegovačke tradicije tolerancije 


danas naziva etničkim čišćenjem. T'itov uspješni partizanski pokret i država 
koju je uspostavio, a koja nije tolerirala nacionalizam, ponovno je miješano 
bosanskohercegovačko stanovništvo postavila u okvire tradicionalne tole- 
rancije. 


Kao što ćemo vidjeti, vjersko rivalstvo i nasilje nisu dio bosanskoherce- 
govačkog naslijeđa. Iako su u Bosni i Hercegovini u srednjem vijeku živjeli 
pripadnici tri različite vjeroispovijesti, oni su se uzajamno tolerirali. Nikada 
nisu izbili građanski ratovi sa vjerskim predznakom. Tek u posljednjih pet 
godina postojanja srednjovjekovne bosanske države, vidimo jedinstven pri- 
mjer vjerskih progona, na koje je tadašnji bosanski kralj nevoljko pristao, i 
to na zahtjev netolerantnog pape koji je progone pripadnika lokalne crkve 
postavio kao uvjet za pomoć u zaustavljanju Osmanlija spremnih na in- 
vaziju. Tokom prvog stoljeća osmanske vladavine, postojale su ograničene 
tenzije između bosanskih katolika i pravoslavaca zbog sporova u pogledu 
posjeda crkvenih zgrada i crkvenih poreza; no takvi slučajevi su bili rijetki 
i kratkotrajni i nisu doveli do otvorenog sukoba već su rješavani sudskim 
putem. Vodeća uloga islama u državi, kršćanima svakako nije bila po volji, i 
kako su lokalni Bosanci i Hercegovci prelazili na islam, određeni dio ovog 
animoziteta prenosio se i na njih. Međutim, pozicija islama nije proistekla 
iz lokalnog djelovanja već je bila nametnuta od strane osmanskih osvajača. 
Bosanci i Hercegovci se nisu borili između sebe, kao pripadnici vjerskih 
grupa, ni u jednom trenutku osmanskog perioda. A kada su ustajali tokom 
različitih pobuna protiv osmanske vlasti, iako su Bosanci i Hercegovci bili 
na obje strane, kako među pobunjenicima tako i na strani osmanske dr- 
žave, ovi su se ratovi vodili za i protiv režima i društvenog poretka koji 
im je nametnut; to nisu bili međuetnički ili međuvjerski sukobi između 
pripadnika različitih grupa u Bosni i Hercegovini. Do vjerskih ratova nije 
došlo ni nakon stvaranja Jugoslavije, izuzev tokom Drugog svjetskog rata, 
kada je religija postala sastavni dio politike koju je provodio fašistički režim 
hrvatskih ustaša, a koja je isprovocirala reakcije duž konfesionalnih granica. 

Stoga, niko nema pravo reći "neka svi idu dovraga", na osnovu uvjerenja 
da ovi ljudi oživljavaju stoljetnu prošlost etničke odnosno vjerske mržnje 
i sukoba. To je obični mit. U bosanskohercegovačkoj historiji se ne mogu 
naći primjeri takvog ponašanja prije ovog našeg strašnog XX stoljeća, pa 

i tada ovakvo ponašanje velikim dijelom je izazvano djelovanjem i politi- 
kama Nijemaca i istih nacionalističkih susjeda koji su zbog vlastitih ciljeva 
potakli i oslobodili užase koji sada uništavaju Bosnu i Hercegovinu. 

POGLAVLJE II 


VJERSKA TOLERANCIJA I POSEBNOST 
SREDNJOVJEKOVNE BOSNE 


\ I ODERNA BOSNA I HERCEGOVINA je bila jedna od šest republi- 
ka unutar bivše Jugoslavije. Republiku su okruživale hrvatska 
Dalmacija i Dinarske Alpe na zapadu, rijeka Sava na sjeveru, na 

čijoj drugoj strani se proteže Hrvatska, na istoku rijeka Drina, iza koje leži 

Srbija, a na jugu brdovita granica sa Crnom Gorom. Bosna je dobila ime po 

rijeci Bosni, koja izvire kraj Sarajeva, teče sjeverno i ulijeva se u rijeku Savu. 

U ranom srednjem vijeku ovo područje bilo je podijeljeno u manje jedini- 

ce, ili župe. Jedna od tih župa, čije središte je bilo izvor rijeke Bosne, zvala 

se župa Bosna. Velmože koje su vladale ovom župom postali su najveći 
moćnici u tom kraju, a njihovi posjedi su se toliko uvećali da su obuhvatili 
skoro čitavu teritoriju na kojoj se danas prostire Bosna i Hercegovina. Do 

XIII stoljeća čitavo područje zvalo se Bosna. Krajem srednjeg vijeka, sve do 

osmanskog osvajanja u drugoj polovini XV stoljeća, Bosna je bila neovisna 

država sa posebnim tradicijama koje su je značajno razlikovale od njenih 
srpskih i hrvatskih susjeda, iako su Bosanci i ova dva susjedna naroda go- 
vorili istim jezikom. 


Migracije Slavena 


Slaveni su Bosnu naselili (kao i Hrvatsku, Srbiju i Crnu Goru) krajem VI 
i početkom VII stoljeća. Pojavili su se u malim plemenskim organizacija- 
ma, ali su svi imali jedinstveno slavensko porijeklo. Stoga, svi su bili jedan 
narod - što znači da Bosanci porijeklo vuku iz iste slavenske baze kao i 
današnji Srbi i Hrvati. U drugoj četvrtini VII stoljeća, Hrvati su izvršili 
invaziju i uspostavili vlast nad Slavenima u Hrvatskoj i dijelovima Bosne. 
U područjima na jugu i istoku Bosne, Srbi su dominirali nad tamošnjim 

Slavenima. Nije poznato da li su ove pridošlice imale kontrolu nad svim 
Slavenima u Bosni; također, nije moguće utvrditi koji su dijelovi Bosne pali 
pod vlast Srba, a koji pod vlast Hrvata (izuzev sjeverozapadnih župa koje 
se spominju u bizantinskim izvorima), a koji nisu bili pod kontrolom niti 
jednih niti drugih. 

Hrvati i Srbi su, prema nekim mišljenjima, vjerovatno, iranskog po- 
rijekla. U svakom slučaju, neki lingvisti su zaključili da su imena njihovih 
plemena, kao i sačuvana imena njihovih vođa, iranska. Međutim, uprkos 
nomenklaturi, vođe, kao i njihovi sljedbenici, djelimično ili u potpunosti, 
mogli su biti slavenizirani i prije njihovog pojavljivanja na Balkanu. Vre- 
menom su ovi osvajači asimilirani i, ukoliko to već nije bio slučaj, slave- 
nizirani od strane brojnijih Slavena. No, "iranski" osvajači dali su nazive 
srednjovjekovnom stanovništvu teritorija koje danas nazivamo Srbija, di- 
jelovima Hrvatske i, eventualno, Crnoj Gori. U početku, Hrvati i Srbi nisu 
formirali jedinstvene države; različite vođe su kontrolirale manje teritori- 
jalne jedinice koje su se zvale župe. Bizantski car, Konstantin Porfirogenet, 
koji je pisao u X. stoljeću, spominje jedanaest hrvatskih župa, od kojih su 
četiri bile u sjevernim i zapadnim dijelovima Bosne. 


Rana historija: vladavina stranaca 


Bosna se nalazila na značajnoj udaljenosti od Rima i Konstantinopolja — 
dva centra pisane historije. Iz tog razloga, malo toga je o njoj znano iz 
perioda ranog srednjeg vijeka. Međutim, poznato je da se tokom X, XI i 
XII stoljeća, Bosna nalazila pod stranom vlašću. No, s obzirom da je Bosna 
pretežno planinska zemlja, što je otežavalo komunikaciju, mora se posta- 
viti pitanje koliko utjecaja su ovi strani vladari i velmože imali na njeno 
stanovništvo? U svakom slučaju, Bosanci su se od sredine X do kraja XII 
stoljeća nalazili pod vlašću stranih osvajačkih država: u X stoljeću Bosna je 
kratko bila dio srpske države, pod vladarom po imenu Časlav; nakon što je 
on poginuo u borbi, oko 960. godine, veći dio Bosne je nakratko postao dio 
hrvatske države Krešimira II; ubrzo nakon toga, oko 997. godine, bugarski 
car Samuilo je promarširao kroz Bosnu i moguće je da je uspostavio svoju 
vlast nad jednim njenim dijelom. Nakon što su Bizantinci porazili Samuila 
i pripojili Bugarsku 1018. godine, Bizant je uspostavio vrhovnu vlast nad 

Karta 2.1 — Područje Bosne za vrijeme Kulina (oko 1200. godine) 


Bosnom; to je potrajalo do kraja stoljeća, kada su neki dijelovi Bosne pripo- 
jeni Hrvatskoj, a neki su postali dio Duklje (današnja Crna Gora). Bosanski 
dijelovi Duklje su se vjerovatno odcijepili oko 1101. godine; ubrzo nakon 
toga, 1137. godine, Ugarska je anektirala veći dio, ili čak čitavu Bosnu, da 
bi je izgubila 1167. godine, kada je kontrolu nad njom preuzelo Bizantsko 
carstvo. No, 1180. godine, Ugarska je međunarodnim sporazumom ponov- 
no uspostavila svoju vrhovnu vlast nad Bosnom i tokom preostalog perioda 
srednjeg vijeka tvrdila je da ima suverenu vlast nad Bosnom, iako je ta vlast 
bila obično tek nominalne prirode. 


Nominalnost mađarske vlasti je postala očigledna odmah nakon 1180. 
godine, u vrijeme kada je bosanski vladar Kulin počeo da traži neovisnost. 
Kulin je imao titulu bana, koju su u biti i najčešće nosili bosanski vladari 

(bez obzira da li su bili neovisni ili pod stranom vrhovnom vlašću), od 
sredine XII stoljeća pa sve do 1377. godine, kada je ban Ivrtko uzeo titulu 
kralja. 

Iako su se dijelovi Bosne prije 1180. godine nakratko nalazili unutar 
srpskih, odnosno hrvatskih država, nijedan od ta dva susjeda nije Bosan- 
cima vladao dovoljno dugo da stekne njihovu lojalnost, niti da stekne bilo 
kakvo ozbiljno pravo na Bosnu. Bosna, sa svoje strane, osjećala je tek slabi 
utjecaj ovih stranih vladara. Bizantski historičar Kinnamoss krajem XII 
stoljeća napisao je da Bosna u njegovo vrijeme nije bila pod vladavinom ve- 
likog župana Srbije; Bosanci su imali svoj vlastiti način življenja i vladanja. 


Prelazak na kršćanstvo 


Kršćanske misije iz Rima i Konstantinopolja su od IX stoljeća počele pri- 
stizati na Balkan; Rim je zadobio Hrvatsku i veći dio Dalmacije, dok je 
Konstantinopolj uspio da pridobije Bugarsku, Makedoniju i, na kraju, veći 
dio Srbije. Bosna, koja je ležala između njih, često se naziva mjestom susre- 
ta Istoka i Zapada. Međutim, zbog svog planinskog terena i loših puteva, 
ona je više bila ničija zemlja, zemlja između dva svijeta. Prije sredine XI 
stoljeća, uprkos sukobima oko nadležnosti, još uvijek je postojala jedinstve- 
na crkva. Ali u ovom ranom periodu misije su uspostavile trajnu prevlast 
za svoje biskupe nad većim dijelom Balkana. Time su odredile koja će po- 
dručja biti pravoslavna, odnosno katolička, nakon raskola Grčke i Rimske 
crkve u XI stoljeću. Bosna, koju su misije obradile tek površno, zajedno sa 
Albanijom, nije postala čvrstim dijelom nijednog crkvenog tabora već je 
ostala otvorena Za različita vjerovanja. 

U svakom slučaju, iako to nije potrajalo, do X stoljeća većina Bosanaca, 
vjerovatno nominalno, bila je pod Rimom, zahvaljujući djelovanju misi- 
onara sa dalmatinske obale. U XII stoljeću, bosanska Katolička crkva je 
pripadala dubrovačkom nadbiskupu. Međutim, njeno katoličanstvo je bilo 
primitivno; Bosanci nisu poznavali latinski, a tek rijetki su pisali bilo koje 
pismo. Stoga, sigurno je da papa ne bi odobrio mnogo toga u njihovom 
katoličanstvu. 

Lokalizam 


Bosanske planine su ohrabrivale lokalizam i podjelu na različite regije (na 
primjer, Podrinje, Bosna (centralni dio), Hum, Donji kraji, itd). Svaka regi- 
jaje imala vlastite lokalne tradicije i lokalno plemstvo. Ove lokalne tradicije 
opstale su tokom srednjeg vijeka i značajno otežavale nastojanja bosanskog 
bana da provede državnu centralizaciju. Iz tog razloga, nakon perioda ek- 
spanzije veoma često slijedi separatizam. Različite vjeroispovijesti, kao što 
ćemo vidjeti, dominirale su u različitim područjima. 

Srednjom Bosnom, koja se nalazila pod vrhovnom vlašću Ugarske, 
upravljao je ban; područja na sjeveru (ali južno od rijeke Save) bila su pod 
vlašću jednoga ili više banova iz iste porodice, također pod ugarskom vr- 
hovnom vlašću, sve do XIV stoljeća. Od 1168. do 1326. godine, Hum (po- 
dručje današnje Hercegovine) je bio odvojen od Bosne i pod vlašću srpske 
kraljevske dinastije Nemanjića. Shodno tome, ovo područje je bilo pod srp- 
skom vlašću tokom dužeg perioda. Sjeverni i središnji dijelovi Bosne, kao 
što je već navedeno, bili su katolički. Međutim, Hum (izuzev priobalnog 
dijela oko Stona gdje su živjeli katolici) je pripadao srpskoj Pravoslavnoj 
crkvi i imao je vlastitu pravoslavnu episkopiju. Od 1219. godine, kada je 
Pravoslavna crkva u Srbiji postala autokefalna (samostalna po pitanjima 
nadležnosti od patrijarha iz Konstantinopolja, iako i dalje dio pravoslavne 


zajednice), humski episkop je bio podređen srpskom arhiepiskopu. 


Nastanak Crkve bosanske 


Mađari, koji su početkom XIII stoljeća bili frustrirani bosanskim pokušaji- 
ma čiji cilj je bio uspostava neovisnosti, uspjeli su u svojim nastojanjima da 
određene nedostatke bosanskog katoličanstva predstave kao herezu, što im 
je dalo izgovor da se umiješaju, u nadi da će ponovno uspostaviti svoju vlast 
nad Bosnom. Kada su propali različiti crkveni manevri, Mađari su uvjerili 
papu da treba objaviti križarski rat i izvršili su invaziju na Bosnu, gdje su ra- 
tovali između 1235. i 1241. godine. Postepeno su ostvarili izvjestan uspjeh 
i uznapredovali prema jugu, čak do Vrhbosne (današnje Sarajevo), slama- 
jući uporni otpor, ali napad Tatara na Ugarsku ih je prisilio na povlačenje. 
Mađari su, potom, uvjerili papu da bosansku katoličku biskupiju izuzme iz 

nadležnosti dubrovačkog nadbiskupa i da je stavi pod nadležnost ugarskog 
nadbiskupa. Bosanci su to odbili i protjerali biskupa imenovanog od stra- 
ne Mađara. Nakon toga, zvanični katolički bosanski biskup se smjestio u 
Đakovu u Slavoniji (Hrvatska), gdje su njegovi nasljednici obitavali tokom 
srednjeg vijeka, bez ikakvog utjecaja na Bosnu. Bosanci, nakon što su pre- 
sjekli veze sa međunarodnim katoličanstvom, ustanovili su svoju vlastitu 
neovisnu crkvu pod nazivom Crkva bosanska, koja je bila u raskolu sa Ri- 
mom. Uprkos tvrdnjama dijela akademske zajednice da je Crkva bosanska 
bila dualistička, neomanihejska ili bogumilska, dokazi na terenu ukazuju 
na to da je ona tokom srednjeg vijeka zadržala osnovnu katoličku teologiju. 


Širenje Bosne pod Kotromanićem 


Bosanska država je ojačala u vrijeme vladavine bana Stjepana II Kotro- 
manića, koji je stupio na vlast oko 1318. godine. On je popravio odnose sa 
Mađarima i u biti tokom svoje vladavine djelovao je kao saveznik ugarskog 
kralja. On je svoju državu proširio tako što je davao podršku Mađarima 
u borbi protiv različitih hrvatskih velmoža sjeverno i zapadno od Bosne, 
uzimajući za sebe teritorije koje su ležale zapadno od njegove banovine 
(područje između rijeke Cetine i Neretve) i Završje (uključujući Imotski, 
Duvno, Glamoč i Livno). Ova teritorija je bila katolička i imala je dvije 
katoličke biskupije. Ban se nije miješao u njihove poslove i oni su nastavili 
djelovati u svojim dijecezama. Nakon smrti srpskog kralja Milutina, 1321. 
godine, došlo je do nereda u Srbiji. Zahvaljujući tome, Kotromanić je uspio 
zaposjesti Hum 1326. godine. U tom području većina stanovništva je bila 
pravoslavne vjeroispovijesti. Ban se nije miješao u rad pravoslavnih insti- 
tucija. 


Dolazak franjevaca 


Ban Stjepan II Kotromanić je zatim dao podršku franjevačkoj misiji koja je 
započela 1340-tih godina, a djelovala je protiv navodne hereze u Bosni. U 
središtu njegove države već gotovo cijelo stoljeće nije bilo katolika, a u sva- 
kom slučaju nije bilo katoličkog svećenstva niti katoličkih organizacija. Do 
1342. godine, uspostavljena je franjevačka vikarija u Bosni; na kraju je nje- 
na teritorija uključivala sve dijelove jugoistočne Evrope u kojima su djelo- 

Adriatic 
Sea 


Karta 2.2 — Bosna nakon teritorijalnog širenja pod Kotromanićima 
(oko 1326). 


vali franjevci. Franjevci su 1385. godine imali već četiri samostana u Bosni, 
a još desetak ih je izgrađeno do osmanskog osvajanja 1463. godine. Tokom 
srednjeg vijeka i osmanskog perioda (11463-1878), uz izuzetak nekolicine 
dvorskih kapelana, franjevci su bili jedini katolički svećenici u Bosni. Do 
1347. godine, Stjepan II Kotromanić je prihvatio katoličanstvo. Od tada su 
svi bosanski srednjovjekovni vladari, izuzev eventualno Ostoje (1398-1404, 
1409-1418), bili katolici. Pod Kotromanićevom vlašću otvoreni su bosanski 
rudnici (posebno olova i srebra), što je utrlo put ekonomskom razvoju Bo- 
sne i unapređivanju trgovinskih veza sa obalom. Kao rezultat toga, počeli 
su pristizati brojni trgovci iz Dubrovnika; neki su se i naselili osnivajući 
kolonije. Ovi primorski trgovci su podržavali franjevce; trgovački gradovi, 

SI. 2.1 — Pečat kralja Ostoje iz 1400. godine 


koji su se u Bosni razvijali pod dominacijom ovih trgovaca, po svom karak- 
teru bili su katolički. 


Karakter Crkve bosanske 


Šta je sa Crkvom bosanskom? Ovu instituciju je država tolerirala čak i 
nakon 1340-tih godina kada je uspostavljena franjevačka misija i kada su 
vladari postali katolici. Uprkos toleranciji, Crkva bosanska nije igrala veliku 
ulogu u državi niti je bila državna crkva. Tokom svog postojanja nije imala 
političku ulogu, izuzev povremenog dozvoljavanja svojim poglavarima da 
budu svjedoci povelja. Takvu je ulogu imala samo početkom XV stoljeća, 
posebno između 1403. i 1405. godine kada je poglavar ove crkve, djed, bio 
utjecajan savjetnik dvora. Njegov tadašnji utjecaj, osim osobnih zasluga 
koje je sigurno imao, vjerovatno je bio rezultat posebnih simpatija prema 
Crkvi bosanskoj tadašnjeg kralja Ostoje. S obzirom da su nakon 1340-tih 
godina svi bosanski vladari bili katolici, nije iznenađujuće da Crkva bosan- 
ska nije bila važna državna institucija. Iako su neki naučni radnici tvrdili 
da je postojao savez između Crkve bosanske i plemstva, ta je tvrdnja ipak 
pretjerana. Veza između ove Crkve i konkretnih plemića može se utvrditi 
za samo desetak porodica. Sve ove veze postojale su tokom posljednjih 
sedamdeset godina srednjovjekovne bosanske države. Za većinu plemića, 
usluge koje je pružala Crkva bile su ograničene na pitanje vjere. Tek neko- 
licini njih, Crkva bosanska pružala je političke i sekularne usluge (obično u 

svojstvu diplomata ili medijatora u sukobima), a samo u slučaju dva roda - 
Kosača i Radenović-Pavlović - ove veze su trajale duže od jedne generacije. 


Crkva bosanska je nastavila postojati kao mala organizacija u pojedi- 
nim dijelovima države, sve dok 1459. godine, pod pritiskom pape (papina 
pomoć u borbi protiv Osmanlija je uvjetovana progonima Crkve bosan- 
ske), kralj Stjepan Tomaš (1443-61) nije dao krstjanima Crkve bosanske 
izbor između prelaska na katoličanstvo i progona. Većina ih je prihvatila 
katoličanstvo, barem nominalno, što ukazuje na njihovu slabu religioznost. 
Manjina je potražila utočište u Hercegovini, kod hercega Stjepana. Tako 
je ova Crkva, koja je tokom svog postojanja uvijek bila dosta slaba institu- 
cija, dodatno oslabljena pred osmansku invaziju. Ubrzo nakon osmanskog 
osvajanja, Crkva bosanska je u potpunosti nestala, a njeni krstjani su prešli 
na islam, pravoslavlje i katoličanstvo. 


Mnogi su u naučnim i akademskim krugovima Crkvu bosansku opi- 
sivali kao dualističku, nazivajući je neomanihejskom ili bogumilskom. Do- 
maći izvori, koji govore o toj crkvi (kako bosanski tako i dalmatinski, a 
posebice izvori iz bogate dokumentacije katoličkog Dubrovnika) ne navo- 
de na ovaj zaključak. Ovi izvori pokazuju da je, za razliku od bogumila ili 
zapadnih neomaniheja, Crkva bosanska prihvaćala sveprisutnog i svemo- 
gućeg Boga, trojstvo, crkvene zgrade, križ, kult svetaca, vjersku umjetnost i 
barem dio Starog zavjeta. Bugarski i grčki dualistički bogumili su odbaci- 
vali sve ovo. Nadalje, da su Bosanci bili manihejci, srdačni odnosi, za koje 
ovi izvori tvrde da su postojali između pripadnika Crkve bosanske i pravo- 
slavnih i katoličkih svećenika i zvaničnika (uključujući one iz Dubrovnika 
i Ugarske), ne bi mogli postojati. 


Takozvani "bogumilski stećci" 


Najutjecajnija kulturološka odlika srednjovjekovne Bosne i Hercegovine, 
koja je preživjela do današnjih dana, su ogromni i često prelijepo ukrašeni 
nadgrobni spomenici. Krajem XIX stoljeća, učeni ljudi, koji su u njima 
vidjeli specifičnu kulturološku odliku Bosne i Hercegovine, zaključili su 
da oni moraju biti u vezi sa drugom jedinstvenom odlikom — Crkvom bo- 
sanskom. Vjerujući da je ta crkva bila bogumilska, te su spomenike nazvali 
bogumilskim stećcima. Ovaj naziv, prikladan i privlačan kako za austrijske 

SI. 2.2 --Srednjovekovni stećci, Radimlja kod Stoca 


upravitelje iz XIX stoljeća, koji su tražili način da dokažu bosanskoherce- 
govačku posebnost u odnosu na iredentistički nastrojene susjede u Srbiji i 
Hrvatskoj, tako i za savremenu lokalnu turističku zajednicu, ostao je aktua- 
lan i danas. Ovo je, međutim, u potpunosti pogrešno. Prvo, Crkva bosanska 
najvjerovatnije nije bila ni bogumilska niti dualistička. Drugo, natpisi na 
nizu stećaka ukazuju na to da su ih podizali pripadnici sve tri vjeroispovi- 
jesti. Dakle, ove spomenike su podizali pripadnici Katoličke i Pravoslavne 
crkve, kao i pripadnici Crkve bosanske, ukoliko su to sebi mogli priuštiti. 
Viteška elita se u tome posebno isticala. Najrazličitiji i najdetaljniji motivi 
pronađeni su na stećcima u Hercegovini, a najpoznatije groblje te vrste je 
Radimlja kod Stoca. Tu se može naći nekoliko stećaka koji prikazuju rat- 
nika sa podignutom, uvećanom rukom. Iako često predstavljan kao simbol 
bogumilske umjetnosti, ovaj lik sa uzdignutom rukom nije bio bogumil. 
Radmilja je bilo porodično groblje pravoslavnog roda Miloradovića. Stoga, 
bosanski stećak je daleko prikladniji naziv, jer su ovi spomenici posebna 
regionalna odlika kojom se mogu podičiti i Bosanci i Hercegovci bez ob- 
zira na vjersku pripadnost. Nakon osmanskog osvajanja, mnogi bosanski 


32 


POGLAVLJE II Vjerska tolerancija i posebnost srednjovjekovne Bosne 


preobraćenici također su podizali kamene spomenike koji su, uprkos svom 
islamskom obliku, i dalje prikazivali različite srednjovjekovne bosanske 
motive i stilove. 


Srednjovjekovna raspodjela vjerske pripadnosti 


Razmotrimo sada pitanja identiteta pripadnika srednjovjekovnih zajednica 
u Bosni i Hercegovini. Ako isključimo neke stanovnike na periferiji ove 
proširene Bosne (neke na sjeveru i zapadu, koji su se mogli identificirati kao 
Hrvati, i neke u Humu, koji su se mogli nazivati Srbima, ili pripadnicima 
pravoslavne crkve) ne nalazimo dokaz da su se srednjovjekovni stanovnici 
Bosne nazivali Srbima ili Hrvatima. Ako su željeli jedan univerzalni naziv, 
nazivali su se Bosancima. Ne može se reći da su oni ovaj naziv percipirali 
kao etnički. Vjerovatnije je da je termin "Bosanac" ukazivao na geografski 
region iz kojeg su dolazili, čime su pokazivali da služe bosanskoj državi i 
identificirali su se kao podanici bosanskog kralja. Često su ljudi iz Bosne 
koristili i regionalne identitete, kao što je Hum, Donji kraji i slično. 

Kada pogledamo geografske lokacije različitih vjerskih grupa, vidimo 
da su katolici živjeli na sjeveru i zapadu šireg bosanskog teritorija, u po- 
dručjima koje su Kotromanići pripojili svojoj državi. Nakon pojave franje- 
vaca 1340-tih godina, nalazimo dokaze da katolici žive u centralnom dijelu 
države, u blizini nekolicine franjevačkih samostana i trgovačkih gradova. 
U ovim gradovima, naravno, živjeli su i strani katolički trgovci, kao i teh- 
ničko osoblje koje je radilo u rudnicima. Pravoslavne vjernike nalazimo na 
jugu i istoku, u Humu, kako se postepeno i pomalo šire preko rijeke Drine 
u istočnoj Bosni. Crkvu bosansku nalazimo u središnjem dijelu države, a 
njene se institucije protežu istočno do Drine i južno u Hum. 


Kako se država širila, stanovništvo se nije mnogo pomjeralo niti mi- 
ješalo. Geografska raspodjela vjeroispovijesti ostala je gotovo ista tokom 
cijelog srednjeg vijeka. Vladari i plemići (za razliku od svojih savremenika 
u većem dijelu Evrope, uključujući i plemstvo u Srbiji i Hrvatskoj) bili su 
nezainteresirani za vjerska pitanja. Zenili su se pripadnicama drugih crkava 
i uspostavljali saveze koji su prelazili vjerske granice; kada je to odgovara- 
lo njihovim svjetovnim ciljevima, lako su mijenjali vjeru. Nisu pokušavali 
širiti vlastitu vjeru niti vršiti progone pripadnika drugih vjera, svjesno se 

odupirući pozivima pape i Mađara da izvrše progone onih koji su pripadali 
drugim vjerama. Širenje države nije dovelo do širenja područja u kojem je 
djelovala Crkva bosanska, izuzev malog prodora u Hum. Tokom trajanja 
ovog procesa, širenje države je značilo da su lokalni plemići bili podređeni 
vladaru ali su nastavljali upravljati vlastitim oblastima. Ne nalazimo pri- 
mjere da su banovi slali namjesnike sa pratnjom da vladaju u udaljenim 
regijama. 


Karakter srednjovjekovnog nasilja i ratovanja 


Bosna je mnogo ratovala tokom srednjeg vijeka, kako na domaćem terenu 
tako i u inostranstvu. Njeni strani protivnici su bili Srbija, Ugarska, različiti 
plemići iz susjedne Hrvatske i Turci Osmanlije. Ratovalo se na domaćem 
terenu između plemića, ili između plemstva i kralja. Te su borbe bile borbe 
za teritorij. Niti jednom se u srednjovjekovnoj Bosni nije vodio rat između 
različitih vjerskih, odnosno etničkih skupina. 

Najveći dio nasilja u Bosni tokom srednjovjekovnog i osmanskog peri- 
oda predstavljala je čista pljačka i hajdučija. Bosanskohercegovačke planine 
sa uzanim putevima koji su vodili kroz klisure i prijevoje, bile su idealno 
mjesto za drumske razbojnike, i stoga je razbojništvo bilo često, posebno 
u Hercegovini. U tom regionu, u planinskim goletima, gdje je zemljište 
lošeg kvaliteta i uskraćuje mogućnost poljoprivredne obrade, dominirao je 
pastirski život (uglavnom uzgoj stada ovaca). Tu su porodice, organizirane 
u porodične zadruge, uzgajale konje i ovce i tokom godine su migrirale 
koristeći redovne rute, koje je često trebalo braniti iz dolina, gdje su pro- 
vodile zimu, do planinskih pašnjaka u proljeće i ljeto. Sa svojim konjima su 
vrlo često vodili i štitili trgovačke karavane koji su putovali iz Dubrovni- 
ka i drugih priobalnih gradova kroz Hercegovinu i Bosnu u unutrašnjost 
Balkana. Dok su jedni vodili karavane, drugi su smatrali da ih je unosnije 
pljačkati, pa su zaštitnici jednog karavana često bili pljačkaši drugog. Or- 
ganizirani kao proširene porodice, oni su okupljali velike konjičke jedinice 
koje su, na ovaj ili onaj način, živjele od putujućih trgovaca i borile se za 
vlastite pašnjake i puteve braneći ih putem dugotrajnih sukoba. Tokom ne- 
mirnih vremena, kakva su bila u periodu osmanskih napada i osvajanja, sve 
veći broj Bosanaca povlačio se u sigurnija planinska područja, utvrđujući 

vlastitu teritoriju nasiljem. Nije iznenađujuće da su se naoružane skupine 
mogle kupiti, ne samo za zaštitu karavana, već i kao oružana pratnja Za ra- 
zličite plemiće i, tokom osmanskih osvajanja, kao pomoć osmanskoj vojsci. 
Kao rezultat toga, neke od ovih porodica, uprkos svom nominalnom kr- 
šćanstvu, dobile su različite privilegije, uključujući i pravo na nošenje oružja 
tokom cjelokupnog trajanja osmanske vladavine. Kao i među Crnogorcima 
i Gezima u sjevernoj Albaniji, ratnički etos se duboko ukorijenio među 
seoskim stanovništvom, naročito u istočnoj Hercegovini; oni su često išli u 
hajdučiju i dizali se na bunu protiv lokalnih muslimanskih veleposjednika, 
a kasnije su se suprotstavljali i austrijskoj upravi, kada im nije odgovarala 
poreska politika ili politika vojne mobilizacije. Oni danas igraju aktivnu 
ulogu u nasilju koje je izbilo raspadom Jugoslavije. Kao relativno neobra- 
zovani, naoružani brđani, neprijateljski raspoloženi prema urbanoj kulturi i 
državnim institucijama (uključujući i poreze) koje idu uz nju, bili su plodno 
tlo za srpsku nacionalističku propagandu i regrutaciju u srpske paravojne 
jedinice. Oni tvore značajan broj onih koji danas granatiraju bosanskoher- 
cegovačke gradove. 


Vrhunac srednjovjekovne Bosne pod Tvrtkom 


Vratimo se sada Bosni iz sredine XIV stoljeća. Stjepan II Kotromanić je 
umro 1353. godine, a na prijestolju ga je naslijedio njegov mladi nećak, 
'Ivrtko I (1353-1391). Stjepan II Kotromanić je uspostavio neznatan dr- 
žavni aparat i općenito je svojim vazalima u udaljenim regijama prepuštao 
da sami upravljaju svojim posjedima. Tako je Tvrtko izgubio kontrolu nad 
većim dijelom svog naslijeđa, ali je do početka 1360-tih godina uspio da je 
ponovno uspostavi. Nakon što je ponovno utemeljio svoju vlast na sjeveru 
zemlje, počeo se miješati u sukobe između srpskog plemstva jugoistočno 
od Bosne, i 1373. uspio je da pripoji dodatne teritorije, uključujući i po- 
dručja gornje Podrinje i Polimlje. Tada je dobio i čitav Hum te veći dio 
područja koje danas nazivamo Sandžakom. Kao rezultat pripajanja ovih 
srpskih teritorija i izumiranja dinastije Nemanjića u Srbiji 1371. godine, 
kojoj je i sam Tvrtko pripadao (njegov djed se oženio kćerkom srpskog 
kralja Stefana Dragutina Nemanjića), Tvrtko je pologao pravo na srpsko 
prijestolje. Okrunjen je za kralja "Srbljem i Bosne i Primorja" 1377. godine 

SI. 2.3 — Jajce - glavni grad srednjovjekovne Bosne 


u srpskom pravoslavnom manastiru Mileševo na Limu. Od tada su vladari 
Bosne, umjesto da se zovu banovi, nazivali kraljevi Bosne i "Srbljem", iako 
su držali vrlo malo srpske teritorije. Ivrtko je nakon toga sudjelovao u gra- 
đanskom ratu za ugarsko prijestolje, u kojem su na obje strane učestvovali 
brojni hrvatski plemići. Na taj način, Tvrtko je uspio steći značajan dio hr- 
vatskog teritorija, uključujući i nekoliko dalmatinskih gradova, pa je 1390. 
svoju kraljevsku titulu proširio i titulirao se kao "po milosti Božijoj slavni 
kralj Raške, Bosne, Dalmacije, Hrvatske, Primorja". 


Bosna početkom XV stoljeća 


U XV stoljeću, sukobi između kralja i plemića su postali uobičajeni. 
Osmanlije su se u svom napredovanju sve češće uključivale u ove sukobe, 
kao i Mađari, sklapajući povremeno saveze sa vladarima Srbije. Kao rezultat 

toga, često pobjedonosna Ugarska dodijelila je bosansko Podrinje srpskom 
vladaru (posebno bogate rudnike srebra u Srebrenici); kada je Srebrenica 
izgubljena, Bosanci su odbili priznati srpski posjed nad njom uslijed čega 
je došlo do brojnih sukoba između Srbije i Bosne. U ovim ratovima etničke 
razlike nisu igrale nikakvu ulogu. Stoga, ovi ratovi ne predstavljaju osnovu 
za današnje srpske, odnosno hrvatske zahtjeve. 


Tokom 1430-tih godina, u Bosni je porastao broj franjevaca i njihovih ak- 
tivnosti i izgrađeno je nekoliko novih franjevačkih samostana. Tokom ove i 
sljedeće decenije podignut je niz novih katoličkih crkava, a mnogi plemići 
su prihvatili katoličanstvo. Gradovi u kojima su franjevci aktivno radili, i 
gdje su katolički trgovci sa primorja činili veliki dio stanovništva, u suštini, 
bili su katolički gradovi. Uprkos širenju katoličanstva, Crkva bosanska, čije 
su se hiže uglavnom nalazile u ruralnim predjelima, i dalje je tolerirana. 
Pravoslavna crkva sačuvala je svoju dominaciju u Humu, iako je vodeća 
porodica u Humu podržavala Crkvu bosansku. 


Osmansko osvajanje 


Tokom 1430-tih godina, dok je rastao osmanski pritisak na Srbiju, u istoč- 
nu Bosnu su počele pristizati srpske izbjeglice, čime se povećao broj Srba- 
pravoslavaca u području između Drine i današnjeg Sarajeva. Stjepan Vukčić 
Kosača Humski je 1448. godine, da bi proglasio svoju nezavisnost, odbacio 
titulu vojvode bosanskog, koja je odražavala podređenost bosanskom kra- 
lju, i uzeo za sebe titulu "hercega od sv. Save" (sv. Sava je srpski svetac čije 
su se relikvije čuvale u manastiru Mileševo koji se nalazio na hercegovim 
posjedima). Uskoro su njegovi posjedi postali poznati kao Hercegovina, što 
je naziv koji su i Osmanlije koristili; ovaj naziv je ostao do današnjih dana. 
U međuvremenu, rastao je osmanski pritisak na Bosnu i Osmanlije su po- 
čele zauzimati dijelove istočne Bosne. Godine 1451, zauzeli su Vrhbosnu. 
Taj grad, koji je pod Osmanlijama stekao naziv koji nosi i danas, Sarajevo, 
tokom osmanskog perioda postao je najveći grad u Bosni. 

Osmanlije su 1463. godine, koristeći kao izgovor sve jače veze između 
bosanskog kralja, pape i Mađara, lansirale veliki i iznenađujući udar na 
Bosnu. Odbrana Bosne je bila slaba i čitavo kraljevstvo je palo u nekoli- 
ko sedmica; posljednji kralj, Stjepan I Tomašević (1461-63), uhvaćen je i 

pogubljen. Na kraju svoje kampanje, Osmanlije su povukle dio osvajačkih 
snaga, što je omogućilo Mađarima da napadnu i privremeno zaposjednu 
dijelove Bosne. Međutim, to nije dugo potrajalo i do kraja 1465. godine 
Osmanlije su zauzeli najveći dio Bosne, iako posljednja tvrđava u Herce- 
govini nije pala do 1481, a u Bosni se ugarska posada u Jajcu održala sve 
do 1527. godine. Glavni razlog mađarskog neuspjeha je bio dugotrajni ani- 
mozitet većine vodećih Bosanaca prema Ugarskoj, što je bio rezultat čestih 
višegodišnjih ugarskih pokušaja da se ukine bosanska nezavisnost i da se 
Bosanci drugih vjeroispovijesti prisile da prihvate katoličanstvo. Ovaj ani- 
mozitet ilustrira činjenica da je, nakon pada Bosne 1463. godine, grupa bo- 
sanskih plemića posjetila Veneciju tražeći pomoć Mlečana. Oni su izrazili 
svoju spremnost da se podrede mletačkoj vlasti; međutim, dodali su da ni u 
kojem slučaju ne dolazi u obzir da se podrede Ugarskoj. Zapravo, umjesto 
toga bi svi oni, iako su bili kršćani, radije ostali pod osmanskom vlašću. 

VJERSKE PROMJENE I POSEBAN POLOŽAJ 
BOSNE POD OSMANSKOM VLAŠĆU 


SMANSKO OSVAJANJE JE BOSNU UVELO u period velikih vjerskih 
0) promjena, od kojih je najznačajnija veliki broj obraćenja na islam. 

Staro naučno objašnjenje o tome kako je do ovoga došlo, a koje 
samo po sebi predstavlja veliko pojednostavljivanje, na žalost, postalo je 
široko prihvaćeno među Bosancima danas; posebno je postalo popularno 
muslimansko gledište o prošlosti vlastite zajednice. Ovo stanovište se sa- 
stoji od tri glavna aspekta: 

1. Crkva bosanska je bila bogumilska. Već smo pokazali da ovo gotovo 
sigurno nije bio slučaj, iako, vjerovatno, većina jugoslavenskih naučnih rad- 
nika i dalje vjeruje u to. 

2. Većina Bosanaca su bili pripadnici Crkve bosanske (ili, kako se često 
govori, bili su bogumili). Ovo stajalište, u pogledu broja pripadnika Crkve 
bosanske, zasigurno predstavlja preuveličavanje. 

3. U vrijeme osvajanja, bogumili, frustrirani katoličanstvom, a posebno 
progonima od strane kralja i katoličke crkve u posljednjim godinama sred- 
njovjekovnog kraljevstva, odmah su listom prešli na islam. 

Sada ćemo ispitati ovo posljednje stajalište i pokazati da je i ono po- 
grešno. 

Prvo, u vrijeme osvajanja nije došlo do masovnog prelaska na islam; 
prelazak na islam je bio dugotrajan i postepen proces. Drugo, pripadnici 
Crkve bosanske su prelazili ne samo na islam, već i na katolicizam i pra- 
voslavlje. Na kraju, mnogi katolici i pravoslavci su također prešli na islam. 
No, ova teorija u tri tačke se pokazala korisnom modernim muslimanima 
i, praveći od njih potomke pripadnika navodno dominantne religije u sred- 
njovjekovnoj Bosni, pokazala je da oni nisu pridošlice i dala je njihovoj 

zajednici veću legitimnost. Ovu ideju su ohrabrivali i Austrijanci nakon što 
su okupirali Bosnu 1878. godine, jer su i oni željeli izgraditi autoritet mu- 
slimanske zajednice i, oslanjajući se na lokalne muslimane, smanjiti utjecaj 
lokalnih Srba, koji su u to vrijeme bili najveća i najglasnija, a nacionalno 
najosvještenija etnička zajednica u Bosni. 


Sada ćemo ispitati različite vjerske zajednice u Bosni i Hercegovini 
pod vlašću Osmanlija. S obzirom da su vjerske promjene u osmanskom 
periodu proistekle iz srednjovjekovnog razdoblja, moramo napraviti rezime 
određenih ključnih pitanja iz srednjeg vijeka. Bosna je imala tri vjeroispo- 
vijesti od kojih je svaka egzistirala samo u određenim geografskim područ- 
jima: katolici na sjeveru, zapadu i, od 1340-tih godina, u središnjem dijelu 
(naročito u gradovima); pravoslavci na jugu i istoku; a Crkva bosanska u 
središnjem dijelu, te prema istoku do Drine i južno, duž rijeke Neretve, u 
Humu. Katolička i Crkva bosanska su gotovo u potpunosti bile bazira- 
ne u samostanima i, praktički gledano, nisu imale sekularnog svećenstva 
u Bosni. I katolici i pripadnici Crkve bosanske imali su malo crkava, a i 
te su bile malene. Imali su jako malo svećenstva koje je bilo grupirano na 
ograničenom broju lokacija, u samostanima. U čitavoj državi je 1400. go- 
dine bilo samo dvadeset do trideset franjevaca (ovo je u suštini bio ukupan 
broj pripadnika katoličkog klera) koji su bili smješteni u četiri samostana. 
U vrijeme osvajanja (1463. godina), postojalo je oko dvanaest samostana, 
ali teško da je u njima moglo biti više od sedamdeset i pet ili osamdeset 
franjevaca ukupno. Dakle, velika područja nisu imala nikakvog prisustva 
svećenstva. Ni katolici ni pripadnici Crkve bosanske nisu imali teritorijalnu 
organizaciju niti osobu poput biskupa koja bi bila odgovorna za određeno 
područje ili dijecezu. Crkva bosanska nije imala biskupa u teritorijalnom 
smislu. Katolici su ga teoretski imali, ali je bosanski biskup živio van gra- 
nica Bosne, u Slavoniji, i nije igrao nikakvu ulogu u samoj Bosni. Tako su 
mnogi seljaci svećenika viđali veoma rijetko, ili gotovo nikada. Seljaci su 
uglavnom bili nezainteresirani za organiziranu religiju ukoliko ista nije i 
prisutna. Pravoslavci, iako su imali episkopa i određeno sekularno svešten- 
stvo, također su imali tek ograničen broj crkava i sveštenih lica u svojim 
područjima. Stoga, niti jedna od ovih vjeroispovijesti nije posjedovala jaku 
organizaciju koja bi pastvu vezala za crkvu, bilo putem vjerovanja ili putem 
osjećaja zajedništva. 

Vjerske promjene pod Osmanlijama 


Osmansko osvajanje je dovelo do promjena u stanovništvu i religiji. Prvo, 
važno je napomenuti da Osmanlije ljude nisu kategorizirali na osnovu et- 
ničke pripadnosti. Oni nisu govorili o Srbima, Hrvatima, Bosancima i slič- 
no, već o vjerskim grupama; stoga su evidencije o ljudima vodili isključivo 
prema vjeroispovijesti. Od početka se vide znaci širenja islama u Bosni, 
ali se muslimansko prisustvo gradilo postepeno, polako ali sigurno se po- 
većavajući krajem XV i u XVI stoljeću. Širenje islama je u prvim fazama 
bilo rezultat migracija i naseljavanja muslimana koji su dolazili iz drugih 
krajeva, kao i vjerskih obraćenja. Dugoročno, vjerska obraćenja lokalnog 
stanovništva predstavljaju najbogatiji izvor nastanka bosanskih muslimana, 
što navodi na zaključak da većina njih potječe od lokalnog stanovništva 
koje je govorilo slavenskim narječjima i koje je prešlo na islam. U vrijeme 
osvajanja došlo je i do velikih migracija katolika koji su bježali u pravcu još 
uvijek neosvojenih katoličkih područja u Hrvatskoj i Dalmaciji. Oni su za 
sobom ostavili zemlju na kojoj su se kasnije naselili novopridošli muslima- 
ni, ali i pravoslavni Srbi. Ovi Srbi su počeli bježati u Bosnu u decenijama 
osmanskog pritiska na Srbiju (koja je pala prije Bosne), a dodatne migracije 
Srba-pravoslavaca nakon osvajanja ohrabrivali su i sami Turci, jer su željeli 
da se neko naseli na napuštenoj zemlji. Neki od ovih pravoslavnih, odnosno 
srpskih, emigranata nisu došli iz Srbije nego iz Hercegovine, gdje je obra- 
diva zemlja bila lošijeg kvaliteta nego u Bosni. Ove migracije su neke Srbe 
odvele i van granica Bosne, sjeverno u Hrvatsku. Tokom XVII i XVIII sto- 
ljeća, habsburške vlasti su neke od potomaka ovih Srba naselile u Krajini, 
nudeći im, u zamjenu za vojnu službu duž granice sa Osmanlijama, zemlju, 
ograničenu samoupravu i slobodno prakticiranje pravoslavne vjere. Tokom 
dugogodišnjeg perioda, ovi Srbi igrali su glavnu ulogu čuvara hrvatske voj- 
ne granice, braneći kršćanski svijet od ekspanzije islama. Srbi u Krajini, 
koji su danas pobunjeni protiv novouspostavljene države Hrvatske, od koje 
žele da izvrše secesiju, odnosno ostvare autonomiju unutar države koja se 
pokazala nacionalističkom definirajući se kao država Hrvata umjesto kao 
teritorijalna država Hrvatska, potomci su ovih migranata. 

Najprimjetnija vjerska promjena u Bosni bio je prelazak kršćana na 
islam. No, ukoliko pobliže ispitamo ovu situaciju, otkrivamo da je Bosnu 

zahvatila opća vjerska promjena. Ako pogledamo Bosnu i Hercegovinu 
oko 1550. godine, vidimo da u njoj živi ne samo puno muslimana, već 
i mnogo pravoslavaca, i to u čitavoj Bosni i Hercegovini i u mjestima u 
kojima ranije nisu živjeli, jer, da se podsjetimo, u srednjovjekovnoj Bosni 
pravoslavci su živjeli samo u Podrinju i u Humu. Do širenja pravoslavaca 
je došlo djelimično zbog spomenutih migracija, ali su pravoslavci također 
profitirali od velikog broja vjerskih obraćenja pripadnika Crkve bosanske 
i katolika na pravoslavlje, jer su pravoslavci bili kršćanska grupa koju su 
Osmanlije favorizirale. 


Lako se može uvidjeti zašto su Osmanlije prednost davale pravoslavci- 
ma nad katolicima. Vjerski poglavar pravoslavaca, patrijarh u Konstantino- 
polju, živio je u glavnom gradu Osmanskog carstva gdje je mogao biti kon- 
troliran. Njegova čitava crkvena hijerarhija živjela je unutar Osmanskog 
carstva. Papa je živio u Rimu, van granica Osmanskog carstva, i bio je glav- 
ni sponzor križarskih ratova protiv Osmanlija. Papa Eugen IV je pokrenuo 
križarski rat 1443. i 1444. godine, a papa Pio II (1458-1464) je pokušavao, 
iako bezuspješno, pokrenuti novi križarski rat u vrijeme osmanskog osva- 
janja Bosne. Franjevci su smatrani potencijalnom petom kolonom. Dokazi 
da su Osmanlije favorizirale pravoslavce mogu se naći i u sudskim knjiga- 
ma iz tog vremena. Određeni gradovi imali su samo jednu crkvenu zgradu 
iz srednjeg vijeka, koja je bila katolička. Novopridošli pravoslavci bi zauzeli 
tu građevinu a katolici koji su željeli da je zadrže požalili bi se osmanskom 
kadiji. Kadija bi odluku redovno donosio u korist pravoslavaca. Pravoslav- 
na crkva je imala dozvolu Osmanlija da prikuplja crkveni porez od kršća- 
na. Njihovi poreznici su zahtijevali da i katolici plaćaju te poreze. Suočeni 
sa dvostrukim oporezivanjem, vlastitom desetinom i crkvenim nametima, 
katolici bi se bezuspješno žalili kadiji, koji bi naredio da plate iznose pra- 
voslavnim sveštenicima koje su oni zahtijevali. Iako osmanski zakon nije 
dozvoljavao izgradnju novih crkava, a za popravak starih bila je neophodna 
posebna dozvola vlasti, vidimo da su pravoslavci u XVI stoljeću u Bosni i 
Hercegovini izgradili mnogo novih crkava, dok su katolici uz velike poteš- 
koće, i samo povremeno, dobivali dozvolu da poprave svoje stare crkvene 
zgrade. Zanimljiv primjer jedne takve pravoslavne crkve, podignute u tom 
periodu, je Stara pravoslavna crkva u Sarajevu koja je završena 1530. godi- 
ne. Stoga, bilo je mnogo razloga da katolici i pripadnici male i slabe Crkve 

SI. 3.1 — Stara pravoslavna crkva u Sarajevu 

bosanske, koji su željeli da ostanu kršćani, pređu na pravoslavlje. Na taj na- 
čin mogli su plaćati jedinstven crkveni porez i mogli su prisustvovati služ- 
bama koje su se služile u sada pravoslavnim, lokalnim crkvenim zgradama, 
a koje su, u mnogim slučajevima, za katolike bile crkvene zgrade u kojima 
su oni i ranije prisustvovali misama. 


U svakom slučaju, vjerska obraćenja su bila širok i višesmjeran feno- 
men. Vidimo da su pripadnici Crkve bosanske prelazili na islam, pravoslav- 
lje i katoličanstvo i, kao rezultat toga, u potpunosti nestali sa scene. Vidimo 
da su katolici bili sve malobrojniji zbog migracija, ali i zbog toga što su neki 
odlučili preći na islam, a drugi na pravoslavlje. Vidimo i da se broj pravo- 
slavaca povećao, mada su neki od njih prešli na islam, a neki, mada malo- 
brojni, čak i na katoličanstvo. Stoga, vjerske promjene su predstavljale opći i 
višesmjerni fenomen; islam je zasigurno dobio najviše novih obraćenika, ali 
je mnogo dobilo i pravoslavlje. Islam je, naravno, imao razne prednosti: to 
je bila religija osvajača i mogle su se ostvariti određene svjetovne prednosti 


43 


Robert J. Donia i John V. A. Fine, Jr. | BOSNA | HERCEGOVINA: IZNEVJERENA TRADICIJA 


Tabela 3.1 
Postepenost islamizacije u Lepenici 


Godina popisa Kršćanska domaćinstva Muslimanska domaćinstva 
1468 279 (ej 
1485 329 18 
1489 165 65 
1509 160 393 
Tabela 3.2 


Varijacije u broju kršćana i muslimana, sela u području Sarajeva 1485. 


Mjesto Kršćanska domaćinstva Muslimanska domaćinstva 
Dolac 84 13 
Hodidjed 35 9 
Glavogodina 3 29 
Doljani 19 16 
Butmir 21 14 
Otes 3 17 
Presjenica 38 39 


prelaskom na vjeru novih vladara, od kojih je prva i najveća bio niži porez. 
Staviše, svjetovni uspjeh islama se činio kao znak Božije milosti. 


U ovom kontekstu, međutim, vrijedi spomenuti da teorija o motivima 
za vjerska obraćenja, koja je dugo bila popularna među naučnim radnicima 
— naime, da su mnogi srednjovjekovni bosanski zemljoposjednici prešli na 
islam da bi zadržali vlastite posjede i položaj - nije izdržala test vremena. 
Nema nikakvih dokaza u izvorima o bilo kakvom kontinuitetu porodica 
koje su pripadale bosanskoj srednjovjekovnoj zemljoposjedničkoj aristo- 
kraciji i muslimanskih zemljoposjedničkih porodica nakon osvajanja. Dva 
najpoznatija obraćenika, sin posljednjeg kralja i sin hercega Stjepana, dobili 
su visoke položaje u osmanskoj upravi, ali ne u Bosni. Kraljev sin je postao 
upravitelj u Anadoliji, a sin hercega Stjepana, nakon što je obavljao dužnost 

Tabela 3.3 
Defteri iz 1528-29. za cijelo područje 
Regija Kršćanska domaćinstva Muslimanska domaćinstva 
Bosanski sandžak 19.619 16.935 
Zvornički sandžak 13.442 2.654 
Hercegovački sandžak 9.588 7.077 
Tabela 3.4 


Procjene stranih zvaničnika o broju kršćana i muslimana 
u Bosni i Hercegovini, od XVII do XIX stoljeća 


Godina Ime zvaničnika Muslimani Katolici Pravoslavci 
1624 Masarecci? 900.000 300.000 150.000 
(manje nego svih (više nego 
1626 Georgijevich kršćana zajedno) 250.000 katolika) 
1655 Maravich (većina) 73.000 (nepoznat broj) 
1809 Francuski konzul 600.000 120.000 500.000 


+ Njegova procjena: samo Bosna, bez Hercegovine 


na različitim mjestima izvan Bosne i Hercegovine, popeo se u sam vrh cen- 
tralne uprave, kao veliki vezir u doba sultana Selima I. 


Također treba navesti da su vjerske promjene bile postepene i da je 
njihova brzina varirala od mjesta do mjesta. Osmanski defteri (katastri, od- 
nosno poreski registri) pokazuju i postepenost i varijabilnost ovog procesa. 
Kao primjer postepenosti širenja islama možemo uzeti bosanski grad Le- 
penicu, uz napomenu da defteri, međutim, ne prave razliku između pravo- 


slavaca i katolika. (Vidi Tabelu 3.1) 

Varijacije u omjeru između kršćana i muslimana mogu se vidjeti u po- 
pisu iz 1485. godine. (Vidi tabelu 3.2). Defteri iz 1528/29. godine ilustri- 
raju širenje islama, mada su kršćani i dalje činili većinu. (Vidi Tabelu 3.3). 
Muslimani će tek u XVII stoljeću ostvariti minimalnu većinu, da bi je do 
vremena austrijske okupacije Bosne, 1878. godine, izgubili. 

Procjene iz izvještaja službenih katoličkih vizitatora također pružaju 
informacije o vjerskim promjenama. Oni daju procjenu broja pojedinaca, a 
ne domaćinstava. (Vidi Tabelu 3.4). Da bi objasnili katoličke gubitke, kato- 
lički vizitatori su uvijek nanovo naglašavali nedostatak svećenika, neznanje 
postojećih svećenika i nezainteresiranost lokalnih biskupa. 


Zašto je došlo do tolikih promjena u vjerskoj pripadnosti u Bosni i 
Hercegovini koje se nisu desile na drugim mjestima na Balkanu (izuzev 
u Albaniji).? Razlog koji bismo sugerirali nije teško pronaći i on nema 
nikakve veze sa sadržinom vjerovanja bivše Crkve bosanske, iako se takvo 
gledište vrlo često ističe. Činjenica je da Bosanci nikada nisu bili jakih 
kršćanskih uvjerenja. Ako pogledamo Srbiju, Hrvatsku, Bugarsku i Grčku, 
vidjet ćemo da su one imale dobro organizirane državne crkve, sa velikim i 
bogatim samostanima i manastirima, i aktivnom episkopskom strukturom 
koja je imala veliku lojalnost stanovništva. Također, vidimo da je u svakom 
ovom području postojala jedinstvena crkvena organizacija bez rivala, koja 
je održavala bliske veze sa državom, odnosno plemstvom. U Bosni, umjesto 
jedinstvene i dobro organizirane crkve, kao što je to bio slučaj drugdje na 
Balkanu, postojale su tri rivalske organizacije, a svaka od njih je bila slaba. 
Niti jedna crkva u Bosni i Hercegovini nije nikada imala jaku teritorijalnu 
organizaciju, a sve tri su imale vrlo malo svećenika. Štaviše, sve pronađe- 
ne crkvene građevine iz srednjovjekovne Bosne bile su premalene da bi 
primile bilo kakav značajan broj vjernika. Ovo navodi na zaključak da su 
plemići, za koje se pretpostavlja da su ih podigli, iste smatrali porodičnim 
kapelama i nisu očekivali da lokalni seljaci prisustvuju vjerskim službama. 
Stoga, čak i oni koji su živjeli u blizini crkvenih zdanja, vjerovatno nikada 
nisu prisustvovali misi. Rezultat toga je bio da je malo kršćana bilo vezano 
za bilo koju kršćansku crkvu ili vjersku zajednicu, bilo putem vjere ili pu- 
tem osjećaja zajedništva. 

Nakon 1463. godine, na scenu stupa islam. To je bila dinamična, do- 
bro propovijedana nova religija, koja je imala tu prednost da je bila religija 
osvajačke države. Stoga, nije iznenađujuće da su, u regionu u kojem je kr- 
šćanstvo bilo slabo organizirano i općenito neefikasno propovijedano, ljudi 
bili otvoreni za prihvaćanje nove vjere. S obzirom da su Bosanci dugo vre- 
mena bili slabi kršćani, koji su imali veze s Osmanlijama tokom pola stolje- 

ća prije osvajanja, nisu ni imali jake predrasude protiv muslimana. Štaviše, 
u mnogim slučajevima, vjerski motivi nisu bili dominantni u odluci ljudi 
da prihvate novu vjeru. I na kraju, prihvaćanje je bolja riječ od obraćenja da 
bi se opisalo ono što se dogodilo u Bosni. Vjerovatno je malo Bosanaca 
prilikom prihvaćanja islama doživjelo velike promjene u svojim razmišlja- 
njima ili načinu života. Većina onih koji su postali muslimani vjerovatno je 
nastavila živjeti kao i do tada, zadržavajući najveći dio svojih domaćih obi- 
čaja i mnoge kršćanske običaje. Oni su sa obraćenjem prihvatili određenu 
islamsku praksu koja je brzo zadobila veliku simboličku vrijednost i počela 
se smatrati suštinskim izražajem islama. 


Uloga bosanskih muslimana u Osmanskoj državi 


Politička historija Bosne tokom osmanskog perioda, od 1463. do 1878. 
godine, može se relativno ukratko opisati, jer su Bosanci kao stanovnici 
provincije u velikom Carstvu bili dio širih napora čije su se glavne odluke 
donosile na drugom mjestu. Iako su bosanski muslimani, kao što ćemo 
vidjeti, igrali važnu ulogu u unutrašnjim poslovima, morali su dijeliti svoju 
vlast sa sultanovim zvaničnicima koji su obično, kada bi dotle došlo, prisi- 
ljavali bosanske muslimane da urade ono što je sultan želio. Drugi Bosan- 
ci došli su do visokih položaja u centralnoj vlasti i vjerskim institucijama 
Carstva, te na taj način ostvarili veći utjecaj. No, na ovim položajima oni 
su djelovali ne kao Bosanci već kao Osmanlije i, stoga, nisu bili ličnosti iz 
lokalne historije. 


Karijera i dostignuća Mehmed-paše Sokolovića 


Ipak, takvi ljudi mogli su imati i veliki utjecaj na lokalnom nivou, obično 
kroz podizanje džamija, škola i kupatila u gradovima iz kojih su dolazili. 
Dobar primjer toga, koji je posebno bio od koristi kršćanima, može se vi- 
djeti u djelu Mehmed-paše Sokolovića. Mehmed je bio dijete pravoslavnih 
roditelja iz Višegrada na bosanskoj strani rijeke Drine. On je odveden kao 
dio /zv. devširme, osmanskog nameta putem kojeg su kršćanska djeca od- 
vođena iz svojih porodica, obraćana na islam i dodjeljivana, u zavisnosti 
od njihovih sposobnosti, posebnim vojnim jedinicama ili službi na dvoru. 

MEHMET BAS: 


SI. 3.2 — Braća Sokolovići: Mehmed-paša (veliki osmanski vezir) 
i Makarije (patrijarh obnovljene Srpske pravoslavne crkve) 


Kako se Mehmed pokazao sposobnim, on je školovan u palači u Istanbulu 
i dobio je mjesto u osmanskoj upravi. Zahvaljujući talentu, pokroviteljstvu 
i sreći, na kraju je imenovan velikim vezirom — što je bio najviši upravni 
položaj poslije sultana (veliki vezir je ekvivalent današnjeg premijera, no 
ipak se mora imati na umu da je takav premijer služio samo onoliko dugo 
koliko je bio u milosti autokratskog sultana). U svakom slučaju, Mehmed 
se sjetio svog rodnog grada Višegrada koji je počastio tako što je naredio i 
dao da se izgradi veličanstveni most preko rijeke Drine, koji je provinciju 
Bosnu povezao sa Srbijom (ovaj most zauzima centralno mjesto u izuzet- 
nom romanu nobelovca Ive Andrića, Va Drini ćuprija). 


Mehmed se također sjetio vjere iz koje je potekao. Tokom srednjeg 
vijeka, Pravoslavna crkva u Srbiji je bila autokefalna. Imala je vlastitog pa- 
trijarha koji je stolovao u Peći, na današnjem Kosovu (autokefalna crkva, 
kao što je ranije navedeno, imala je teritorijalnu neovisnost, iako je bila 
dio šire zajednice pravoslavnih crkava, ali nije imala pravo mijenjati dok- 
trinu koju je štitio patrijarh u Konstantinopolju). Zahvaljujući postepeno- 
sti osmanskog osvajanja, teritorij koji je ranije pokrivala srednjovjekovna 
srpska Pravoslavna crkva podijeljen je između različitih arhiepiskopija. U 
posljednjoj četvrtini XV stoljeća, dio južne Srbije, koji je ranije pao pod 
Osmanlije, bio je pod arhiepiskopom ohridskim u Makedoniji. Ohridska 

teritorija je uključivala i Peć, čiji patrijarh je sveden na nivo episkopa i po- 
dređen Ohridu. Kasnije je osvojeni teritorij (sjeverna Srbija, Bosna, Herce- 
govina i Crna Gora) stavljen u odvojenu dijecezu. Tokom 1520-tih godina 
došlo je do borbe za prevlast između dvije episkopije u koju su se uključili 
i patrijarh iz Konstantinopolja i različiti lokalni osmanski zvaničnici. Veliki 
vezir Mehmed Sokolović je 1557. godine intervenirao i razriješio situaciju 
tako što je Peć i Ohrid vratio na pozicije koje su imali prije osvajanja. Da- 
jući im teritorije koje su obuhvaćale njihove srednjovjekovne dijeceze, on je 
ponovno uspostavio, zajedno sa autokefalnošću, i arhiepiskopiju u Ohridu 
(za Slavene u Makedoniji) i srpsku patrijaršiju u Peći. Patrijaršija u Peći je 
imala ne samo svoje ranije dijeceze u Srbiji, već i pravoslavne dijeceze u 
Bosni i Hercegovini. 


Mehmed je vrlo jasno postao pokrovitelj novouspostavljene patrijar- 
šije u Peći. Prva tri patrijarha dolazila su iz njegove vlastite porodice: prvo 
njegov brat Makarije, a zatim dvojica nećaka, Antonije i Gerasim. Drugi 
pripadnici ove porodice su u isto vrijeme dobili episkopije u Hercegovini. 
Tako se ovaj muslimanski obraćenik iz Bosne i dalje sjećao svoje zajednice 
iz djetinjstva, a posebno vlastite porodice, i uveo reformu koja će uveliko 
poboljšati uvjete pod kojima su njeni pripadnici mogli prakticirati svoju 
pravoslavnu vjeru. 


Bosna kao osmanska provincija 


Nakon osvajanja, Bosna i Hercegovina je podijeljena u tri odvojena san- 
džaka koji su bili dio šire provincije, odnosno Rumelijskog ejaleta, pod be- 
glerbegom iz Sofije. Tri bosanska sandžaka, od kojih je svakim vladao san- 
džak-beg, bila su: Bosna (čije sjedište je u početku bilo Sarajevo, koje je 
osvojeno 1451. godine, deceniju prije pada Bosne); Zvornik (koji je uklju- 
čivao i zapadne dijelove današnje Srbije); i Hercegovina (čije sjedište je 
ustanovljeno u Foči od 1470. godine, ali je 1572. prebačeno u Pljevlja, gdje 
je i ostalo do 1833. godine). Sandžak-begove je imenovao sultan (kao i sve 
druge osmanske upravitelje, uključujući i po rangu više beglerbegove), i oni 
su dolazili iz Istanbula na Balkan da bi služili relativno kratke mandate bez 
velikog napredovanja u karijeri. 

AUSTRTAN ||) PO| Sandžak of Bosnia 
EMMYJA Kd Sandžak of Zvornik 


NT Sandžak of Hercegovina 


Adriatic 
Sea 


REPUBLIC OF 
DUBROVNIK 


(to Venice) 


Karta 3.1 — Tri sandžaka kasnijeg Bosanskog ejaleta: 
bosanski, zvornički i hercegovački (oko 1560. god.) 


Godine 1580. Osmanlije su reorganizirale svoju upravnu provincijsku 
strukturu i tada je Bosna postala ejalet. Njen upravitelj je postao begler- 
beg; a kasnije se nazivao vezir ili va/ija. Iako historičari čovjeka na ovakvoj 
funkciji vrlo često zovu pašom, a Bosnu i Hercegovinu pašalukom, paša je bio 
državni, odnosno dvorski rang — poput generala — a ne titula koja se vezala 
za upravljanje Bosnom. Termin pašaluk se jednostavno odnosi na posjede 
čovjeka koji nosi titulu paše; to bi uključivalo ne samo teritoriju kojom on 
upravlja, već i njegove privatne posjede, bez obzira gdje se oni nalaze. Stoga 
ćemo upravitelja Bosne nakon 1580. godine nazivati vezirom. Hercego- 
vački i Zvornički sandžak su ostali pod upravom sandžak-begova nakon 
upravne reorganizacije. No, i oni su uklonjeni iz nadležnosti Rumelijskog 

beglerbega i stavljeni unutar Bosanskog ejaleta, čiji je vezir nadgledao ak- 
tivnosti sandžak-begova. Također, dio Bosanskog ejaleta u to vrijeme je 
bila osmanska teritorija na zapadu Bosne koja se sastojala od tri sandžaka: 
Bihać, Lika i Klis. Bihać i Lika su vrlo kratko držali status sandžaka; samo 
je sandžak Klis uz određene izmjene granica još uvijek postojao 1700. go- 
dine. Beglerbeg, a na nižem nivou i sandžak-beg, je svoj položaj zauzimao 
sa velikom pratnjom državnih zvaničnika (na primjer, državni blagajnik) 
koje je imenovao sultan, zatim sa trupama koje im je sultan dodijelio i sa 
ličnim slugama, uključujući oružanu zaštitu, osobne sluge i sekretare. Be- 
glerbeg je sa tim zvaničnicima sačinjavao lokalno upravno vijeće ili divan; 
oni su bili nadležni za odbranu ejaleta, za lokalni red i zakon, prikupljanje 
poreza i za regrutiranje muslimana u vojsku u onom broju u kojem je to 
zahtijevala centralna vlast. 


Razvoj Sarajeva 


Nakon osvajanja Bosna se nalazila na granici, a njen namjesnik, u to vrijeme 
sandžak-beg, svoje sjedište je uspostavio u Vrhbosni. Njegova rezidencija se 
zvala sarajii do kraja XV stoljeća čitav se grad zvao Sarajevo. Sarajevo je pod 
Osmanlijama izraslo iz malog mjesta sa tvrđavom u ne samo najveći grad 
u Bosni, već i u jedan od najvećih i najvažnijih gradova u osmanskoj Evro- 
pi. Po veličini i važnosti se mogao mjeriti sa Solunom i Jedrenom, i samo 
ga je Istanbul nadmašivao. Sarajevo je ubrzo steklo sve odlike osmanskog 
urbanog središta. Njegove najljepše građevine, uključujući i veličanstvenu 
Begovu džamiju, su izgrađene pod Gazi Husrev-begom, izuzetnim čovje- 
kom i briljantnim generalom koji je u tri navrata u periodu između 1521. i 
1541. godine služio kao sandžak-beg u Bosni. Uspostavljene su i islamske 
vjerske i obrazovne institucije. Ne iznenađuje da su, s obzirom na veličinu 
grada i postojanje glavnih islamskih institucija, mnogi kršćani u regionu 
odlučili preći na islam. Mnogi drugi kršćani u i oko grada, međutim, to 
nisu učinili i, između 1515. i 1530. godine, pravoslavcima je dozvoljeno da 
izgrade svoju vlastitu crkvu u gradu. Obje ove impresivne vjerske građevine 
iz XVI stoljeća su 1992. godine i dalje postojale i služile svojoj svrsi. 


Kako se Osmansko carstvo širilo u pravcu zapada, prema Hrvatskoj i 
Ugarskoj (Budimpešta je osvojena 1541.), sjedište uprave je prebačeno u 

SI. 3.3 — Gazi Husrev-begova džamija u Sarajevu 


Banja Luku koja je bila bliže vojnim djejstvima. Namjesnik, koji je 1580. 
godine postao beglerbeg, odnosno vezir ili va/ija, između 1554. 1 1639. go- 
dine stolovao je u Banjoj Luci. Sarajevo je, međutim, ostalo najvažniji grad 
vjerskih i obrazovnih institucija; njegov kadija je 1578. godine dobio rang 
mule, čime je postao nadređen drugim vjerskim sucima u Bosni. Do 1750. 
godine, Bosna je podijeljena u devetnaest kadiluka (vjerski sudski okruzi 
pod kadijama). Sarajevo, daleko najveći grad u Bosni, također je bio cen- 
tar trgovine i zanata. Uspostavljena je kompleksna esnafska organizacija. 
Esnafske vođe bili su uglednici i, zajedno sa lokalnom zemljoposjedničkom 

elitom, bili su aktivni u gradskim poslovima, dok esnafe (koji su postali 
baza lokalnog otpora) nije ukinula centralna vlast 1851. godine. Sarajevo 
se razlikovalo od većine drugih bosanskih gradova po tome što je njegova 
lokalna urbana elita (trgovci i poglavari cehova) učestvovala u obavljanju 
funkcija koje su obično bile monopol veleposjedničke elite. 


Uloga zemljoposjedničke elite u Bosni 


Mnoge zemljoposjedničke porodice bile su potomci pripadnika osmanske 
vojne klase koji su zemljišne posjede dobili kao nagradu za vojnu službu. 
Ti relativno bogati muslimanski ratnici, često sa pratnjom, od početka su 
bili u poziciji da utječu na lokalne poslove. Tokom vremena, pripadnici ove 
klase vojnih veleposjednika, na ovaj ili onaj način, uspjeli su svoje uvjetne 
posjede, odnosno /imare, pretvoriti u manje-više slobodne posjede. Uspješ- 
niji među njima širili su svoje posjede darivanjem, oduzimanjem ili kupo- 
vinom. Stoga, ne iznenađuje da su bogatiji među njima, od kojih su mnogi 
ostali aktivni u vojnoj službi, uspjeli ostvariti ogroman utjecaj u svojim po- 
dručjima i dominirati onim lokalnim pitanjima koja nisu bila od interesa za 
centralnu vlast. Sarajevo je bilo neobično zbog toga što je njegova vodeća 
trgovačka elita uspjela steći dovoljno značaja da sa zemljoposjedničkom 
elitom podijeli moć na lokalnom nivou. 


Kapetani 


Najvažniji među lokalnim ratnicima-zemljoposjednicima bili su zapovjed- 
nici tvrđava koje su se nalazile širom Bosne i Hercegovine na različitim 
lokacijama, u mjestima gdje Osmanlije nisu uspostavile stalne garnizone 
profesionalnih vojnika. Sa svojom pratnjom, oni su održavali red i branili 
svoje teritorije od habsburških napada i bandita. Stoga, ovi lokalni bosanski 
zapovjednici tvrđava, koji su obično imali rang kapetana, bili su glavni dio 
lokalne odbrambene strukture zahvaljujući beratima, odnosno pismenim 
imenovanjima koja su dolazila od sultana. 


Izgleda da su neki kapetani postali nasljedni vršitelji ove funkcije. U 
XVII stoljeću, kada se Bosna još jedanput našla u ulozi provincije koja 
graniči sa habsburškim zemljama, njihova važnost je porasla. U Bosni i 

Hercegovini je 1730. godine postojalo trideset kapetanija; do 1800. godine 
bilo ih trideset i osam. Kao lokalni vlastodršci sa oružanom pratnjom i 
nadležnošću za održavanje reda, kapetani su uspostavljali zatvore i bili su 
u mogućnosti da putem kupovine, a ponekad i otimanjem, kao i drugim 
nelegalnim sredstvima, povećaju vlastite zemljišne posjede. Oni su postali 
veoma moćni u svojim područjima i, kada nisu pažljivo nadgledani — što je 
većinom i bio slučaj, djelovali su kao više-manje autonomni "kneževi". Me- 
đutim, s obzirom da su morali paziti da održe svoju neovisnost od državne 
administracije, neki od njih bili su svjesni potrebe za lojalnom podrškom u 
vlastitim područjima i njegovali su dobre odnose sa onima čija se podrška 
činila vrijednom (što je ponekad uključivalo i kršćane koji su se u XIX sto- 
ljeću mogli naći u nekim oružanim pratnjama određenih kapetana). Ova 
potreba je za neke od njih ograničavala apsolutnu vlast na lokalnom nivou. 
Iako su neki kapetani bili rodom sa tih područja i držali su određene tvr- 
đave tokom nekoliko generacija, druge je imenovao bosanski vezir. Pisani 
tragovi pokazuju da je vezir tokom XVIII stoljeća imenovao i smjenjivao 
kapetane, a katkad ih je i premještao iz jedne tvrđave u drugu. U nekim 
slučajevima, njihov mandat u datoj tvrđavi je bio vrlo kratak. 


Uloga domaćih muslimana u osmanskoj Bosni 


U svakom slučaju, početkom XVII stoljeća, u vrijeme kada je vezir stolo- 
vao u Banjoj Luci (iako je često posjećivao Sarajevo i odatle obavljao svoju 
službu), a njegov zamjenik svoje sjedište učvrstio u Sarajevu, domaća mu- 
slimanska elita je igrala sve važniju ulogu u lokalnim poslovima. 


Kako je u Evropi došlo do pomjeranja odnosa snaga, Habsburzi su 
ponovno počeli zauzimati određene teritorije pod osmanskom kontrolom. 
Kao rezultat Karlovačkog mira 1699. Habsburzi su ponovo zauzeli najveći 
dio Hrvatske, a rijeka Sava je postala granica između Osmanskog carstva i 
habsburških zemalja. Nekoliko decenija prije sklapanja mirovnog sporazu- 
ma, godine 1639, vezir je svoje sjedište prebacio natrag u Sarajevo. Postavši 
ponovno graničnom provincijom, Bosna je dobila na značaju. S obzirom 
da je veliki dio lokalnog stanovništva bio muslimanski, Bosanci su igrali 
aktivnu ulogu u odbrani Bosne i u redovnoj osmanskoj vojsci. Kao rezul- 
tat toga, domaći bosanski uglednici (ajant) imali su veći utjecaj u lokalnoj 

upravi nego što je to bio slučaj sa domaćim stanovništvom u područjima 
gdje su prelasci na islam bili rijetkost. Vezir se redovno konsultirao sa lo- 
kalnim ajanima, a od 1735. godine najmanje jednom godišnje održavao je 
svebosansku skupštinu sa svojim divanom. Ipak, ne treba precijeniti stepen 
ovih konsultacija, jer je očigledno da ih je vezir povremeno okupljao da bi 
efikasnije predstavio svoja naređenja koja je očekivao da će oni izvršiti. Ve- 
ziri, kao i drugi zvaničnici u vrhu provincijske vlasti, i dalje su bili ljudi sa 
strane koje je imenovala centralna vlast. Jasno je, međutim, da je osmanska 
vlada pokušala izbjeći vrijeđanje lokalnih muslimana koji su revno branili 
svoju provinciju od kršćana-Habsburgovaca na granici. Stoga, pretpostavlja 
se da državni zvaničnici nisu pretjerano pažljivo nadgledali odnose izme- 
đu lokalnih muslimanskih zemljoposjednika i njihovih kršćanski seljaka. 
Štaviše, lokalni ajani (često u lokalnim vijećima) igrali su značajnu ulogu u 
gradskoj vlasti. 

Janjičari 

Do XVIII stoljeća u lokalnu elitu u nekoliko većih gradova, a posebno u 
Sarajevu, počeli su ulaziti i janjičari. Janjičari se više nisu prikupljali putem 
devširme, već su postali nasljedna vojnička kasta. Do tada su, također, rjeđe 
premještani sa jednog vojnog položaja na drugi; kao rezultat toga, mnogi su 
postali manje-više permanentno povezani sa određenom vojničkom posa- 
dom. Sarajevsku tvrđavu 1751. godine opsluživao je devet stotina i šezdeset 
i jedan janjičar. Tako su oni bili domaći, njihovog agu (zapovjednika) iz 
Istanbula slao je sultan. On bi se često našao uhvaćen između svojih naoru- 
žanih vojnika i uputa koje je dobivao od sultana ili bosanskog vezira. Janji- 
čari su također bili dosta uključeni u trgovinu, kao i u stjecanje zemljišnih 
posjeda. Naoružani i samovoljni, te obično više zainteresirani za vlastite 
ekonomske aktivnosti nego za borbu, postajali su sve manje korisni državi 
kao vojna sila. Stječući široke privilegije rođenjem, u Bosni ih je sredinom 
XVIII stoljeća bilo oko sedamdeset i osam hiljada, od čega je samo šesnaest 
hiljada bilo registrirano i primalo plaću (koja je često godinama kasnila) i 
stoga su teoretski bili obavezni na vojnu službu. Opirali su se obuci, a kada 
su išli u vojni pohod bili su nedisciplinirani, što je bio ozbiljan problem 
tokom vojnih pohoda protiv Austrijanaca unutar Bosne. 

SI. 3.4— Crtež iz 19. stoljeća na kojem je prikazan grad Travnik — sjedište bosanskih 
vezira od 1698. do 1850. 


Prelazak vezira u Iravnik 


Vezir se 1698. godine preselio u mali grad Travnik. Većina jugoslavenskih 
akademskih radnika ovo tumači kao trijumf lokalnih bosanskih muslimana 
(posebno onih iz Sarajeva) nad vezirom i centralnom upravom. Tumačeći 
ovaj prelazak kao egzil vezira, oni tvrde da su lokalne Sarajlije same vodile 
grad i njegovo šire područje, dok je vezirov zamjenik igrao tek minimalnu 
ulogu. Ne znamo tačno zašto je vezir preselio svoj dvor, no taj potez je usli- 
jedio nakon velike austrijske vojne akcije 1697. godine, koja je rezultirala 
spaljivanjem većeg dijela Sarajeva. Može se pretpostaviti da je potreba za 
novom rezidencijom potakla vezira na selidbu, no također se moglo očeki- 
vati da boravak u Travniku bude privremen, do obnavljanja dvora u Saraje- 
vu. Protiv teorije da je lokalna sarajevska elita odlučila da pokuša spriječiti 
vezira da ponovno uspostavi svoj dvor u gradu, govori činjenica da su veziri 
tokom XVIII stoljeća obično bili vrlo sposobni ljudi koji su efikasno ispu- 
njavali svoj glavni zadatak prikupljanja poreza i regrutacije vojnika. Time 

su pribavljali ono što je državi bilo potrebno. Pretpostavlja se da bi, ukoliko 
bi se vezir htio vratiti u Sarajevo, to i učinio. A, s obzirom da je tokom XVI- 
II stoljeća sve, uglavnom, dobro funkcioniralo i sa vezirom u Travniku, nije 
postojao poseban razlog zbog kojeg bi on morao živjeti u Sarajevu. Ono što 
je važno istaći jeste da su vezir i ajani imali slične interese po pitanju jačanja 
islama i odbrane provincije od kršćanskih neprijatelja. Stoga, možda i ima 
smisla promatrati saradnju između vezira i sarajevskih ajana kao normu 
ponašanja za XVIII stoljeće umjesto rivalstva i sukoba. 


Tenzije između domaćih muslimana i Osmanskog carstva 


U XIX stoljeću stvari su se promijenile, a stajalište o sukobu između Bosa- 
naca i centralne države (koju je predstavljao vezir) postaje prikladnije. U to 
vrijeme, Osmansko carstvo u pokušaju da zaustavi svoje propadanje i održi 
mir sa velikim silama, koje su tražile prava za kršćane, počinje sa progra- 
mom reformi. Mnoge od ovih promjena ugrožavale su dominaciju musli- 
mana u društvu, pa su im se konzervativni osmanlijski muslimani (uključu- 
jući i većinu vodećih Bosanaca) suprotstavili. Oni su također osjećali da bi 
mnoge od ovih reformi oslabile državu i bili su nezadovoljni što ih na ove 
reforme prisiljavaju velike kršćanske sile. Štaviše, neke od reformi ugroža- 
vale su njihove lokalne privilegije. Da bi ojačao državu, sultan je, između 
ostalog, pokušao racionalizirati i standardizirati vlastitu upravu, a posebno 
modernizirati svoju vojsku. Standardizirani sistem koji bi se vodio iz centra 
ostavio bi malo prostora za privatne odbrambene snage, poput onih koje su 
držali neki kapetani, a mogao se vrlo lako i pozabaviti pitanjem zemljopo- 
sjedničkih titula. Štaviše, janjičari su odbili da prihvate predložene promje- 
ne o vlastitom statusu i dužnostima. Tako je sultan nakon prijetnji i mnogo 
razmatranja, na kraju, 1826. godine odlučio da ukine kompletan janjičarski 
red. Janjičari u Bosni su odbili da prihvate ovu naredbu i, kao dio lokalne 
elite, uspjeli su zadobiti značajne simpatije za svoje zahtjeve. 


Bosanci su tokom ovog perioda u više navrata (a posebno nakon ras- 
puštanja janjičara) pružali aktivan otpor provođenju reformi. Zbog toga 
su veziri slani sa ojačanom oružanom pratnjom i naređenjima da na silu 
provedu zadate reforme, što je dovodilo do sukoba između vezira i lokalnog 
stanovništva. Zato, tokom ovih godina, a posebno u drugoj četvrtini XIX 

stoljeća, nalazimo rastuće tenzije i sve veći broj sukoba između vezira (i 
osmanske države koju vezir predstavlja) i lokalnih Bosanaca koji su sma- 
trali da reforme ugrožavaju njihov uobičajeni način života, ali i da slabe 
državu i poziciju islama unutar države. Stoga, prikaz vezira koji je izoliran 
u Travniku, u vrijeme kada Sarajlije djeluju po svom nahođenju u svom 
gradu, sve dok isprovocirani vezir (ili sultan) ne izgubi strpljenje i poduzme 
vojni pohod (koji je nekad bio uspješan, a nekad ne — kada trupa nije bilo 
dovoljno) ima u sebi dosta istine, što se tiče ovog perioda. U to vrijeme su 
francuski konzuli, koji su također imali sjedište u Travniku, izvještavali, uz 
eventualno pretjerivanje, da su Sarajlije poštivale vezirova naređenja samo 
ukoliko bi ih odobrilo i gradsko vijeće; da je grad djelovao kao oligarhijska 
republika koja je radila šta je htjela i ono što vezir nije htio; i da se, bez po- 
jačanja dodatnim trupama, moć vezira ograničavala na Travnik, gdje je on 
mrzovoljno sjedio sa svojom jedinicom Albanaca. 

Osmanska država morala je pažljivo pristupiti ostvarenju svojih ciljeva, 
bez potpunog otuđenja Bosanaca, čija bi lojalnost prema islamu mogla da 
ih ohrabri u namjeri da se odcijepe, kao što su moćni muslimani učinili u 
nekim drugim provincijama koje su ležale daleko od centra u ovom hi- 
storijskom periodu (na primjer, Ali-paša u Janjini, Pasvanoglu u Vidinu). 
Štaviše, u Istanbulu je bilo je mnogo konzervativnih muslimana, od kojih 
su neki imali utjecaj na dvoru, a koji su prema Bosancima gajili snažne 
simpatije i povremeno su Za njih uspješno lobirali, ili su na dvoru spletkarili 
protiv vezira koji je u Bosnu poslan da provede reforme. Zato, osim ako u 
pitanje ne bi došlo nešto od zaista velikog značaja, država nije smjela riski- 
rati sveopći napad. Država je, međutim, smatrala da je ukidanje janjičar- 
skog reda jedno od takvih pitanja; stoga je intervenirala sa vanjskim snaga- 
ma i uz mnogo nasilja, uključujući i dosta pogubljenja, postigla svoje ciljeve. 
Iako je nekolicina janjičara preživjela, njihov korpus u Bosni je eliminiran 
kao organizirano tijelo do kraja 1827. godine. Naravno, svaka intervencija 
(naročito ako je uključivala nasilje) za sobom je ostavljala otuđenje i ne- 
prijateljstvo među domaćim muslimanima, što je umanjivalo vjerovatnoću 
da će oni prihvatiti nove reforme ili ustupiti trupe koje su od njih tražene. 


Nakon uništenja janjičara, Osmanlije su morale stvoriti novu vojsku. 
Kada su u tu svrhu pokušali regrutirati Bosance 1830. godine, Husein-ka- 

SI. 3.5— Crtež iz 19. stoljeća na kojem je prikazan Stolac 
i tvrđava Ali-paše Rizvanbegovića 


petan je pokrenuo široki ustanak, za koji je Osmanlijama trebalo tri godine 
da ga uguše. Na kraju, ustanak je ugušen samo zato što je Ali-paša Rizvan- 
begović, moćni stolački kapetan, dao svoju podršku veziru. Njegov uvjet je 
bio odvajanje Hercegovine od Bosne kao zasebnog vi/ajeta (pokrajine), sa 
njim i njegovim potomcima kao nasljednim vezirima. 

S obzirom da je većina kapetana podržala Huseinovu bunu, sultan je 
1835. godine poslao novog vezira u Bosnu sa naređenjem da ukine kape- 
tanije i uspostavi nove upravne okruge u provinciji koji bi bili pod centra- 
liziranom kontrolom. Ovo naređenje izazvalo je dodatne borbe iz kojih je 

država izašla kao pobjednik. Kao rezultat toga, kapetani i njihove kapeta- 
nije su eliminirani do 1837. godine. Kapetani koji su preživjeli protjerani su 
u Anadoliju, a njihove porodice i prijatelji koji su ostali u Bosni postali su 
još otuđeniji od centralne države i njenog reformatorskog programa. Na- 
kon svih ovih sukoba i dodatnih borbi 1840-tih i 1850-tih godina, koje su 
uslijedile nakon diplomatskih pokušaja, osmanska država je izvojevala ko- 
načnu pobjedu. Ili je barem tako bilo na papiru, jer neke od reformi koje su 
konzervativni muslimani smatrali najneprihvatljivijim (posebno one koje 
su omogućavale kršćanima pravo i učešće u sferama života koje su do tada 
bile monopol muslimana) nikada nisu provedene u Bosni. Međutim, vezir 
je ponovno uspostavio svoju rezidenciju u Sarajevu. U svim ovim sukobima 
prije 1850. godine, konzervativni dio domaćih muslimana bunio se protiv 
države koja je težila umjerenoj modernizaciji, i to je, u suštini, bio sukob 
medju muslimanima. Malo kršćana je sudjelovalo u tome, a oni koji jesu, 
bili su u pratnji domaćih muslimana. 


Seljačke bune 


Nakon 1850. godine, kombinacija reformi (u kojima su seljaci sada morali 
redovnije plaćati poreze u gotovini, a ne u naturi, što je dodatno otežalo 
njihovu situaciju) i nespremnosti države da dalje antagonizira svoju već 
znatno otuđenu lokalnu zemljoposjedničku elitu (tako što će se pobliže 
pozabaviti pitanjem odnosa između zemljoposjednika i seljaka) dovela je 
do pogoršanja položaja seljaka. Rezultat toga je da se u periodu nakon 
1850. godine mijenja struktura sukoba u Bosni. Do 1850. godine, neredi su 
obično bili izazvani sukobom lokalne muslimanske elite i centralne držav- 
ne vlasti. U periodu nakon 1851. godine, nemiri su uglavnom imali oblik 
seljačkih buna (uglavnom kršćanskih seljaka protiv lokalnih zemljoposjed- 
nika i lokalnih zvaničnika). Ove pobune, prvo u jednom, a zatim u drugom 
regionu, postajale su sve češće i veće, da bi 1875. godine došlo do masovnog 
ustanka. Ustanak iz 1875. godine je, na kraju, doveo do intervencije velikih 
sila koje su Bosnu stavile pod austrijsku okupaciju 1878. godine. 

Položaj bosanskih kršćana 
pod Osmanlijama 


U pogledu sadašnjeg sukoba u Bosni, najvažniji aspekti osmanskog perioda 
su oni koji se odnose na socijalna pitanja i položaj kršćana u osmanskoj Bo- 
sni i Hercegovini. Najvažnija je očigledna činjenica da je islam bio domi- 
nantan tokom osmanske vlasti; pa se može reći da su muslimani vladali nad 
kršćanima. Pored toga, s obzirom da je veliki broj lokalnih stanovnika pre- 
šao na islam, domaći muslimani su imali znatno važniju ulogu u lokalnoj 
upravi nego što je to bio slučaj u mnogim drugim osmanskim provincijama. 
Štaviše, mnogi od ovih domaćih ljudi uspjeli su steći velike posjede. Tako 
su se brojni kršćani našli u poziciji kmetova na muslimanskim posjedima. 
Kako je Osmansko carstvo propadalo, tako se i smanjivala sposobnost cen- 
tralne vlasti da nadzire lokalnu situaciju. Odnosi između zemljoposjednika 
i seljaka su se pogoršavali i seljaci-kršćani počeli su dizati bune od kojih je 
posljednja, i najveća (1875-1878), dovela do intervencije velikih sila i kraja 
osmanske vladavine u Bosni i Hercegovini. U drugim dijelovima Balkana 
(izuzev Albanije) muslimanska zemljoposjednička klasa, koja je, uglavnom, 
bila sastavljena od stranaca, protjerana je po okončanju osmanske vlasti. U 
Bosni i Hercegovini, najveći broj ovih pojedinaca je ne samo ostao već je i 
zadržao svoj položaj u društvu nakon okončanja osmanske vladavine, zato 
što su rodom bili iz tih krajeva i zato što su novi bosanski okupatori željeli 
da oni ostanu utjecajni kako bi kontrolirali utjecaj brojnih Srba, koje su 
Austrijanci, s pravom, smatrali grupom koja će se najviše opirati austrijskoj 
vladavini. Austrijanci su čak priznali osmanski zemljoposjednički sistem i 
kmetstvo, kao i najveći dio ranijeg osmanskog pravnog poretka. 


Pod osmanskom vlašću, kršćani i Jevreji (koji se po islamu smatraju 
"narodom Knjige" | Starog zavjeta|) su tolerirani. Pravoslavci i Jevreji su de- 
finirani kao pripadnici priznatih, samoupravnih vjerskih zajednica koje su 
se zvale mi/eti. Katolici nisu pripadali zajednici koja je postojala u cijelom 
Carstvu, ali su određene lokalne katoličke zajednice, uključujući i katolike 
u Bosni, dobile fermane kojima se legalizirao njihov status. Tako su kršćani 
klasificirani kao katolici i pravoslavci, a ne kao pripadnici etničkih skupina. 
Franjevci su 1463. godine primili od sultana Ahdnamu kojom se legalizira 
njihova misija i status njihove katoličke pastve. Iako su katolici također 

morali poštivati opća ograničenja koja su nametnuta svim nemuslimanima 
(koja se opisuju u daljem tekstu), i do XIX stoljeća (kada je izbio pokret za 
neovisnost Srbije) bili su u lošijem položaju u poređenju sa pravoslavcima, 
bosanski katolici su ostali pravno priznata zajednica pod duhovnom upra- 
vom franjevaca. Vrijedi napomenuti da su franjevci u Bosni i Hercegovini 
uglavnom bili Hrvati iz Hrvatske ili Bosanci koji su obrazovani u Hrvat- 
skoj. U XIX stoljeću se u Hrvatskoj budi nacionalna svijest. Kao rezultat 
toga, mnogi franjevci hrvatskog porijekla priklonili su se ovim idejama, a 
franjevci porijeklom iz Bosne nerijetko su ih prihvaćali tokom školovanja 
u Hrvatskoj. Zbog toga su franjevci, koji su radili u Bosni i Hercegovini, 
u sve većem broju tokom ovog stoljeća, usvajali jaka obilježja hrvatskog 
identiteta i gajili nadu da bi se Bosna jednoga dana mogla ujediniti sa Hr- 
vatskom. Nije iznenađujuće da su njihove škole u ovom periodu počele 
promicati hrvatski nacionalizam u istoj mjeri kao i katoličanstvo. Tako su 
čak i prije austrijske okupacije neki od njihovih učenika stekli svijest o 
tome da su i Hrvati, a ne samo katolici. 


Pravoslavci su bili dio takozvanog pravoslavnog mileta. Osmanlije su 
dozvoljavale različitim miletima da ostvaruju samoupravu po vlastitim za- 
konima i poglavarima, i rijetko su se miješali, sve dok su njihovi pripadnici 
plaćali poreze i nisu izazivali nered. Pravoslavnim miletom je rukovodio 
patrijarh iz Konstantinopolja, koji je nakon ukidanja autokefalnosti pa- 
trijaršije u Peći 1766. godine imao direktni patronat nad Pravoslavnom 
crkvom u Bosni i Hercegovini, imenujući njene episkope i prikupljajući 
crkvene poreze od Bosanaca i Hercegovaca. Na lokalnom nivou, episkop i 
njegov savjet (koji se sastojao od važnih pripadnika klera i od određenog 
broja uglednih građana) bili su odgovorni za lokalnu zajednicu. Episkop je 
imao sud koji nije rješavao samo vjerska pitanja i pitanja povezana s vje- 
rom (poput sklapanja braka i naslijeđa), već se bavio i građanskim tužbama 
među svojom pastvom. 


Školovanje pravoslavnog mileta je također spadalo u nadležnost lokal- 
nih crkvenih poglavara. Naravno, zbog nedostatka sredstava i često slabog 
kvaliteta nadležnog klera, u mnogim mjestima školovanje nije bilo na ras- 
polaganju; obično se moglo računati samo da će centri episkopija osigurati 
škole, a njihov kvalitet je ovisio o interesu stolujućeg episkopa. Kako je 

malo koji episkop bio zainteresiran za obrazovanje, nekolicina škola koja je 
uspjela postići određeni obrazovni standard rijetko je bila u situaciji odr- 
žati kontinuitet i obično bi propadala ili čak bila zatvarana nakon smrti ili 
odlaska episkopa koji je podržavao rad škole. A nakon što je patrijarh iz 
Konstantinopolja ponovno zadobio kontrolu nad slavenskim dijecezama 
1766. godine, Grci su bili redovno postavljani za episkope. Rijetko je koji 
grčki sveštenik znao ijedan slavenski jezik, a još manje ih je bilo zainteresi- 
rano za pomaganje školama koje su podučavale na lokalnom jeziku. Tako je 
obrazovanje bilo na raspolaganju samo djeci u gradovima, a i tamo je vrlo 
često pružano samo na nivou osnovne škole. Kako su se episkopi udaljava- 
li od obrazovnog sistema, škole su postajale ovisne o podršci pravoslavne 
laičke zajednice u gradovima. Samo gradovi poput Sarajeva, koji su imali 
uspješnu i relativno dobrostojeću grupu pravoslavnih trgovaca i esnafskih 
poglavara, bili su u stanju uspostaviti i održavati škole određenog kvali- 
teta u kojima su se obrazovala njihova djeca. Tokom XIX stoljeća, mnogi 
nastavnici-laici u urbanim školama, pod utjecajem iz Srbije, počinju sebe 
smatrati Srbima i svoje učenike podučavati da biti pravoslavac znači biti 
Srbin. Kako je stoljeće odmicalo, a Osmanska država slabila, mnogi pravo- 
slavci, posebno oni u gradovima koji su bili donekle obrazovani, počeli su se 
nadati oslobođenju od Osmanlija i ujedinjenju sa Srbijom. 


U svakom slučaju, obrazovanje i sistem građanskih sudova bili su u 
rukama zajednice koju su vodili lokalni poglavari mileta, vodeće svešten- 
stvo i, u onoj mjeri u kojoj su bili kvalificirani, lokalni ugledni građani. A 
kako država nije imala opći školski sistem, pravoslavna hijerarhija, franjev- 
ci i lokalni rabini bili su ti koji su morali osigurati obrazovanje i lokalno 
pravosuđe za svoje zajednice. Zbog nedostatka pristupa zanimanjima koja 
su donosila prihod (izuzev zanata i trgovine koji su im bili na raspolaga- 
nju) nemuslimanske zajednice, izuzev u velikim gradovima, poput Sarajeva, 
imale su jako malo sredstava zbog čega ove potrebe ni izbliza nisu mogle 
biti zadovoljene. 

Jedino je muslimanski vjerski sistem sudova i škola, koji je imao po- 
dršku države i bogate muslimanske zemljoposjedničke elite, imao dovoljno 
prihoda da osigura školski sistem. Mnoge džamije i škole su podigli po- 


jedinci-dobročinitelji, a održavane su putem širih fondacija i zadužbina, 

koje su se zvale vakuf, a koje je najčešće nadgledao nasljednik donatora i 
muslimanske vjerske vođe. Iako su ove škole zahvaljujući vakufima imale 
na raspolaganju dosta sredstava, kritičar iz modernog vremena bi našao 
mnogo zamjerki u muslimanskom školskom sistemu, jer je nastavni plan 
i program bio uglavnom vjerski orijentiran i zasnovan na učenju napamet. 


Povremeno su i kršćani imali koristi od islamskog sudskog sistema. Na 
primjer, i Katolička i Pravoslavna crkva su odbijale sklapati miješane brako- 
ve (a mnogi su se Bosanci, kako danas tako i onda, izdizali iznad ograniče- 
nja vlastite zajednice i željeli stupati u takve brakove) ili ponovno sklapati 
brak nakon razvoda. Kadije nisu imale nikakvih problema da ispune ovakve 
želje i tako su se pokazali korisnim bosanskim kršćanima, od kojih mnogi 
nisu mogli prihvatiti stajalište vlastitih crkava da je brak sakrament. Jed- 
nom prilikom, 1618. godine, fočanski kadija je ozvaničio brak u kojem je 
mladoženja bio katolički svećenik. 

Kada su osmanske vlasti željele komunicirati sa pravoslavcima, oni su 
razgovarali sa poglavarom mileta; centralna vlast je razgovarala sa patri- 
jarhom iz Konstantinopolja; lokalni vezir je razgovarao sa lokalnim epi- 
skopom; a osmanski ekvivalent nadležnog činovnika u malom gradu je 
razgovarao sa lokalnim sveštenikom. Teoretski, dok god su plaćali poreze 
i pružali usluge koje su od njih zahtijevane, i dok god se pastva ponašala 
u skladu sa redom i zakonom, ostavljana je na miru. Međutim, kršćani su 
ipak bili izloženi različitim ograničenjima; nisu mogli službovati u državnoj 
upravi niti u vojsci (iako su mogli sami oformiti ili biti dijelom oružanih 
grupa koje je odobravala država, a koje su održavale red i borile se protiv 
razbojnika). Štaviše, nemuslimani su se suočavali sa čitavim nizom zabrana 
i ograničenja koja su se odnosila na odjeću (i boje koje su smjeli nositi), 
jahanje konja, visinu crkava u odnosu na džamije, itd. Nadalje, čak i ako je 
pravni poredak zvučao podnošljivo, u stvarnosti je bilo mnogo zloupotreba. 
Zemljoposjednici su imali pravo da zahtijevaju čitav niz proizvoda i usluga 
od svojih seljaka i često su uzimali više nego što je zakon predviđao. Seljaci 
nisu imali nikakvog ozbiljnog načina da se žale. Pored superiornosti koju su 
muslimanski uglednici imali na osnovu svog statusa, kršćanska svjedočenja 
nisu bila prihvatljiva u islamskim sudovima, osim u slučajevima kada sudac 
da posebno odobrenje za takvo svjedočenje. Tokom stoljeća, državni porezi 

su rasli, a država je zahtijevala sve više nameta u robi (na primjer, konje) ili 
uslugama (na primjer, popravke mostova i puteva). Pored toga, muslimani 
su bili, u odnosu na kršćane, u nadređenoj poziciji na čitav niz načina. Prav- 
ni spor između jednog muslimana i jednog kršćanina bi završio na musli- 
manskom sudu, pred kadijom, gdje bi kršćanin, kao što je već navedeno, bio 
u mnogo lošijem položaju. Čak je i pravoslavni milet bio pun zloupotreba, 
naročito nakon 1766. godine kada je patrijarh iz Konstantinopolja ponov- 
no uspostavio svoj patronat i počeo imenovati bosanske episkope. Nakon 
toga, episkopi su uglavnom bili Grci koji često nisu govorili lokalni jezik i 
koji su kupili svoj mandat, nadajući se da će im se ta investicija vratiti što je 
brže moguće i uz što veći profit. 


Naslijeđe osmanske vlasti 


Sve ovo je ostavilo negativno naslijeđe. Tokom četiri stotine godina, kr- 
šćansko stanovništvo nije igralo gotovo nikakvu ulogu u vođenju vlasti- 
tih poslova; stoga su neki jugoslavenski naučnici govorili o osmanskom 
periodu kao o četiri stotine godina bez historije. A položaj drugog reda i 
razna ograničenja (koja su često opisivana kao represija, što ponekad i jesu 
bila) doveli su do toga da se ovaj period opisuje kao sfoljeća pod turskim 
Jarmom. U Bosni i Hercegovini, naravno, to nije bilo tek pitanje strane 
vlasti jer su domaći muslimani također učestvovali u vođenju provincije. 
Tako je osmanska vlast među kršćanima na Balkanu ostavila animozitet 
prema Turcima i islamu. Iako je ovo osjećanje značajno smanjeno tokom 
posljednjeg stoljeća, mnogi demagozi i medijska propaganda su iskoristili 
živopisne opise ovih godina, povezujući različite zloupotrebe tog perioda 
sa islamom. Propagandisti ovakve teme mogu iskoristiti, jer strah od islama 
(kojeg podupire način na koji se osmanski period opisuje u školskim udž- 
benicima i folkloru) leži odmah ispod površine u mnogim poluobrazova- 
nim kršćanskim glavama, uprkos srdačnim odnosima i pozitivnim iskustvi- 
ma koja su ovi kršćani imali sa susjedima-muslimanima. Ovo naslijeđe ne 
predstavlja stoljetnu mržnju, već nešto što stručnjaci za odnose sa javnošću 
mogu iskoristiti i iskriviti. Zato se može reći da nije sama historija, već na- 
čin na koji je upotrebljavaju lideri sa skrivenim motivima, to što trenutno 
truje odnose među ljudima koji su navikli da žive u miru i toleriraju svoje 
susjede drugih nacionalnosti i vjeroispovijesti. 

U osmanskoj Bosni nije bilo značajnih sukoba duž etničkih linija, baš 
kao što ih nije bilo ni u srednjem vijeku. Kada su izbijali lokalni sukobi, do- 
maći muslimani su se uglavnom suprotstavljali centralnoj osmanskoj vlasti. 
U rijetkim prilikama, kada su u tim sukobima učestvovali i kršćani, oni su 
se borili na strani domaćih muslimana. U periodu između 1850. i 1878. 
godine, po prvi put je došlo do velikog kršćanskog ustanka; sve je počelo 
kao seljačka buna zbog uvjeta života i rada, koja je prerasla u ustanak za 
nezavisnost od osmanske vlasti. Iako su zemljoposjednici bili muslimani, 
a većina seljaka kršćani, ovo ne treba promatrati kao primjer vjerskog rata. 
S obzirom da su razlozi koji su ih natjerali na bunu proizlazili iz kmetstva, 
pod kojim su patili, ima smisla glavne razloge za pobunu promatrati kao 
socijalne, odnosno klasne. Kako se buna širila, i u nju se počeli uključivati 
pravoslavni Srbi iz gradskih područja, oni su počeli naglašavati naklonost 
prema Srbiji i potrebu da se taj sukob pretvori u rat za oslobođenje, za koje 
su se bosanski Srbi iz gradova i Srbi iz Srbije (a uskoro i mnogi srpski selja- 
ci iz Bosne) počeli nadati da će rezultirati ujedinjenjem sa Srbijom. Velike 
sile su ih u tom spriječile i pokrajinu predale austrijskoj okupaciji, a to je 
bilo nešto što ni Srbi ni muslimani u Bosni i Hercegovini nisu željeli. Da 
bi se pokazalo koliko, zapravo, ovaj ustanak nije bio ni etnički niti vjerski 
rat, treba reći da su bosanski Srbi i bosanski muslimani, svako iz vlastitih 
razloga, stupili u savez u pokušaju da pruže otpor austrijskim snagama koje 
su došle da okupiraju Bosnu i Hercegovinu. Njihov otpor je bio doista im- 
presivan i bilo je potrebno 268.000 moderno naoružanih austrijskih trupa i 
četiri mjeseca borbe da bi se slomio otpor koji su pružale snage bosanskih 
muslimana i bosanskih Srba. 

NASLIJEĐE PREDMODERNIZMA I SAVREMENI 
IDENTITET U BOSNI I HERCEGOVINI 


ELIKU VEĆINU STANOVNIŠTVA današnje Bosne i Hercegovine čine 

! / potomci slavenskih migranata iz VI i VII stoljeća. Svi ovi Slaveni 
potječu iz jedinstvene grupe Slavena. Nazivi Srbi i Hrvati potje- 

ču iz druge grupe migranata, odnosno, prema nekim uvjerenjima, iz dva 
vjerovatno iranska plemena koja su nosila te nazive, a koja su se u VII 
stoljeću pojavila u sjevernim dijelovima teritorije koja je mnogo kasnije 
postala Jugoslavija. Oni su uspostavili primat nad Slavenima u većem dijelu 
sjevernog i centralnog dijela te teritorije, ali nije poznato u kojoj mjeri su 
imali primat nad Slavenima koji su živjeli u Bosni. U svakom slučaju, to i 
nije toliko važno jer je njihov broj bio ograničen i vrlo brzo su asimilirani 
i slavenizirani, ostavljajući tek nazive "srpski" i "hrvatski" za narode koji su 
živjeli sjeverozapadno i istočno od Bosne. No, ljudi u Bosni, u srednjem vi- 
jeku, nisu uzimali ova imena, niti su se smatrali Srbima ili Hrvatima, izuzev 
nekolicine koja je živjela u graničnim područjima ili je emigrirala u Bosnu. 
U srednjem vijeku, stanovnici Bosne sebe su nazivali Bosancima ili su 
koristili lokalna, odnosno regionalna imena. Kada su se zvali "Bosancima", 
to je najvjerovatnije odražavalo ili zajednički geografski identitet ili pri- 
padnost državi, odnosno regiji (na primjer, podanici bosanskog kralja), a 
ne nešto što bi bilo srodno modernoj etničkoj pripadnosti. No, da ovo ne 
bi izgledalo kao polovičan identitet, koji moderni nacionalisti ne uzimaju 
za ozbiljno, mora se istaći da se iste neetničke konotacije mogu primijeniti 
i na nacionalne etikete srednjovjekovnih Hrvata u Hrvatskoj i srednjo- 
vjekovnih Srba u Srbiji. U srednjovjekovnoj Bosni, ove identifikacije, bilo 
da se radi o pridjevu "bosanski" ili o nekim regionalnim atributima kao 
"humski", obuhvaćale su sve vjerske zajednice; lokalni katolik je bio u istoj 

mjeri Bosanac kao što je to bio i pripadnik Crkve bosanske. Zahvaljujući 
bosanskoj sredini, oni koji su sebe zvali Bosancima, bez obzira na vjersku 
pripadnost, dijelili su mnoge konkretne vrijednosti i karakteristike po ko- 
jima su se razlikovali od Slavena iz Dalmacije i od Slavena koji su živjeli s 
druge strane rijeke Save i Drine. 


Tokom kasnog srednjeg vijeka, Bosanci su održali relativno razvijenu 
državnu tradiciju koja je bila povezana sa relativno stabilnom teritorijom. 
Veće države, koje su kasnije uključivale Bosnu i Hercegovinu — Osmansko 
carstvo, Austro-Ugarska i Jugoslavija — poštivale su i jačale tu tradiciju, 
priznajući Bosnu i Hercegovinu kao administrativnu jedinicu. Tako je Bo- 
sna zadržala svoj teritorijalni integritet, izuzev kratkih perioda, tokom pet 
stotina godina od propasti srednjovjekovnog Bosanskog kraljevstva. Upr- 
kos tvrdnjama hrvatskih i srpskih nacionalista da je Bosna i Hercegovina 
umjetno stvorena država koja nema tradiciju, historijski podaci pokazuju 
da je, zahvaljujući konzistentnosti njenih granica od XIII stoljeća do danas, 
Bosna i Hercegovina pokazala veću trajnost nego ijedna teritorijalna drža- 
va ili jedinica koju su osnovali Srbi, odnosno Hrvati. 


Osmanlije su pokorile Bosnu i Hercegovinu u XV stoljeću. U upravnoj 
strukturi priznali su Bosnu kao koherentnu jedinicu i tokom većeg dijela 
njihove vladavine, od 1580. do 1878. godine, Bosna je bila eja/ef, odnosno 
pokrajina koja se sastojala od najmanje tri sandžaka — Bosanskog, Zvor- 
ničkog i Hercegovačkog. Osmanlije su ljude dijelili ne po etničkoj nego 
po vjerskoj pripadnosti — na muslimane, pravoslavce, katolike i Jevreje. U 
osmanskom periodu došlo je i do velikih migracija i višesmjernih vjerskih 
obraćenja. Nakon toga, u XIX stoljeću, a posebno tokom austrijske oku- 
pacije koja je počela 1878. godine, promotori nacionalizma počeli su širiti 
svoje ideje. Po njihovim uvjerenjima koja su postepeno ali sigurno pronala- 
Zila sljedbenike, ako je neko bio katolik, onda je bio i Hrvat; ako je neko bio 
pravoslavac, onda je bio i Srbin. No, ako pogledamo stvarno porijeklo ovih 
bosanskih katolika i pravoslavaca, ovakav zaključak postaje besmislen. Sta- 
novništvo je bilo prilično izmiješano što je bilo rezultat različitih migracija 
i brojnih vjerskih obraćenja. Stoga, nije bilo moguće utvrditi tačno da li je, 
na primjer, jedan moderni pravoslavni hrišćanin bio potomak srednjovje- 
kovnog pravoslavca, srednjovjekovnog katolika ili pripadnika Crkve bosan- 
ske. Štaviše, izjednačavanje vjeroispovijesti sa srpskom, odnosno hrvatskom 

nacionalnošću također je nerelevantno za stanovništvo ovog područja jer se 
Bosanci prije XIX stoljeća nisu zvali ni Srbima ni Hrvatima. 


Identitet Bosanca, čak i ako prvobitno potječe iz geografski definira- 
ne domovine ili pripadnosti državi, ima korijene koji sežu mnogo stolje- 
ća unatrag, dok je klasifikacija bosanskih kršćana kao Srba i Hrvata stara 
tek jedva jedno stoljeće. Ideja fFbosanskog muslimana" u nacionalnom (a ne 
vjerskom) smislu još je novijeg datuma. Ovim se ne želi implicirati da treba 
zanemariti nacionalna osjećanja jednog Bosanca koji se identificira kao Sr- 
bin, Hrvat ili Musliman u današnje vrijeme; to jednostavno znači da termin 
"Bosanac" nije umjetni termin i da ga treba uzeti ozbiljno. Ako jedan naci- 
onalista ustvrdi da mnogi koji usvoje identifikaciju "Bosanca" čak i danas tu 
identifikaciju ne koriste u etničkom smislu već se samo pozivaju na pripad- 
nost državi, odnosno na državljanstvo, to, ipak, ne umanjuje važnost ovog 
termina. Etnička pripadnost ne mora biti jedini kriterij za dobijanje glasa 
u državnim poslovima. Stanovništvo Amerike nije etnički američko, već 
funkcionira u pluralističkoj državi koja se sastoji od mješavine naroda, od 
kojih neki osjećaju pripadnost etničkom identitetu, ali mnogi drugi se uop- 
će ne bave pitanjem etniciteta. Takav model bi mogao biti odgovarajući i 
u području sa izmiješanim etničkim grupama, poput Bosne i Hercegovine. 

Činjenica da su bosanskohercegovačke tradicije iz srednjovjekovnog i 
osmanskog perioda još uvijek relevantne 1990-tih godina, znači da su ove 
predmoderne tradicije održavane, ako ne i ojačane, tokom perioda austrij- 
ske vladavine (1878-1918) i u godinama kada je Bosna bila aktivan i veoma 
pozitivan sastavni dio Jugoslavije. Kako su se ove tradicije nastavile i nakon 
1878. godine, dok su vjerske zajednice iz osmanskog vremena postajale sve 
sekularnije i sve zasnovanije na etničkoj pripadnosti, izlaže se u narednim 


poglavljima. 

BOSNA I HERCEGOVINA 
NA PRAGU MODERNOG DOBA 


Ekonomija 


REDINOM 1870-TIH, BOSNA 1 HERCEGOVINA je bila jedno od naj- 
S zaostalijih područja u Evropi. Broj stanovnika u njenim gradovima 

je opao i gradovi su izgubili svoju vitalnost i značaj. Zemlja je bila 
pretežno poljoprivredna, a većina seljaka je živjela duboko u provaliji siro- 
maštva i nepismenosti. Pripadnici dominantne klase, muslimanski zemljo- 
posjednici, bili su pretežno neobrazovani, prema zapadnom shvaćanju te 
riječi, i generalno preokupirani očuvanjem svog privilegiranog položaja u 
društvu. Proizvodnja se uglavnom odvijala na prastari način - putem ručne 
i zanatske obrade. Industrijalizacije praktično nije ni bilo. 


Ekonomski gledano, Bosanci i Hercegovci su bili slabijeg imovnog 
stanja nego njihovi susjedi. Na istoku, u Srbiji, cvjetala je trgovina komer- 
cijalnim poljoprivrednim proizvodima, što je donijelo prosperitet mnogim 
seljacima. U habsburškim zemljama koje su naseljavali Hrvati, na sjeveru i 
zapadu, počinjala je industrijalizacija, a zemljoradnja je modernizirana da 
bi se dobilo više ljetine. Neki Bosanci i Hercegovci, uglavnom pravoslavci, 
zarađivali su za život putem trgovine unutar Bosne i Hercegovine i sa stra- 
nim zemljama, ali ekonomija je općenito bila u dubokoj stagnaciji. 


Društvo 


Bosna i Hercegovina je krajem XIX stoljeća bila pretežno agrarno društvo; 
prema popisu iz 1895. godine, 88% stanovništva se bavilo isključivo po- 
ljoprivrednom proizvodnjom. Gornji sloj bosanskohercegovačkog ruralnog 
društva se sastojao od veoma malog broja muslimanskih begova, odnosno 

zemljoposjednika. Njihov broj, u odnosu na ostatak stanovništva, može se 
vidjeti u popisu iz 1910. godine, najopsežnijem i najpouzdanijem od svih 
popisa koji su izvršeni prije Prvog svjetskog rata. Dvanaest hiljada pet sto- 
tina i šezdeset muslimanskih zemljoposjednika (glava domaćinstava) tvo- 
rili su tek 2% od ukupnog broja od 612.137 muslimana i samo 0,7% od 
ukupnog broja stanovnika u Bosni i Hercegovini koji je iznosio 1.898.044. 
Iako su Osmanlije još 1851. godine dramatično smanjili njihov politički 
utjecaj, bosanskohercegovački muslimanski zemljoposjednici su nastavili 
da dominiraju zemljom, kako ekonomski tako i socijalno, tokom čitavog 
XIX i početka XX stoljeća. Mada su neki živjeli i u gradovima, većina ih 
je živjela na posjedima koji su bila u njihovom vlasništvu i kojima su sami 
upravljali, prepuštajući drugima zadatak prikupljanja poreza i nameta koje 
su plaćali seljaci. 

Seljaci, koji su predstavljali većinu stanovništva, dijeli su se u tri vjerske 
zajednice: katoličku, pravoslavnu i muslimansku. Većina kršćanskih selja- 
ka bili su kmetovi koji su obično morali dati jednu trećinu ili više svog 
godišnjeg prinosa muslimanskom zemljoposjedniku, a još jednu desetinu 
državi. Status bosanskohercegovačkih kmetova, prema osmanskom zako- 
nu, razlikovao se od statusa kmetova u klasičnom evropskom feudalnom 
društvu po tome što kmet nije bio lično vezan za zemljoposjednika, što 
je imao slobodu kretanja i pravo na zakonsku zaštitu pred osmanskim su- 
dovima u slučaju zloupotreba zemljoposjednika. Međutim, svakodnevna 
stvarnost često se razlikovala od zakona. Mnogi seljaci nisu bili svjesni svo- 
jih zakonskih prava, a sudovi su najčešće stajali na stranu muslimanskih 
zemljoposjednika, čak i kada je kmet imao opravdanu žalbu koju je uložio 
osmanskim vlastima. Uprkos decenijama osmanskih reformi i zakonu po 
kojem su imali mnoga prava, katolički i pravoslavni seljaci bili su izloženi 
mnogim zloupotrebama od strane muslimanskih zemljoposjednika pred 
kraj osmanske vladavine. 


Tabela 5.1 pokazuje brojčane odnose ovih grupa iz 1910. godine pre- 
ma broju glava domaćinstva. Velika većina zemljoposjednika sa kmetovima 
bili su muslimani; međutim, bilo je mnogo više muslimanskih slobodnih 
seljaka, nego muslimanskih zemljoposjednika. Slobodni seljaci nisu bili op- 
terećeni obaveznim plaćanjima zemljoposjedniku, kao što je to bio slučaj 
sa kmetovima. Bilo je više slobodnih seljaka nego kmetova, ali više od pola 

Tabela 5.1 


Status u poljoprivredi prema vjeroispovjesti, 1910. (po glavi domaćinstva) 


Status Muslimani Pravoslavci Katolici Ukupno? 
Zemljoposjednici sa 9 537 633 267 10.430 
kmetovima 

Zemljoposjednici 3.023 760 458 4.281 
bez kmetova 

Slobodni seljaci 77.518 35.414 22.916 136.854 
Kmetovi 3.653 58.895 17.116 79.667 


xUkupni broj uključuje i kategoriju "Ostalih" koja nije prikazana 


Izvor: Die Ergebnisse der Volkszalung in Bosnien und der Hercegovina vom 10. Oktober 1910 
(Sarajevo: Landesdruckerei, 1912), Tabela VII, str. 68-69. 


slobodnih seljaka bili su muslimani. Među kmetovima, s druge strane, bilo 
je 74% pravoslavaca, 21% katolika, a samo 5% muslimana. 


Nastavak primjene ovih arhaičnih obaveza seljaka, i krajem XIX i po- 
četkom XX stoljeća, postao je glavni razlog političkog sporenja u bosan- 
skohercegovačkoj politici i društvu. Političari i diplomate su to nazivali 
agrarnim pitanjem". Već 1850-tih godina, kmetstvo je postalo anakro- 
nizam u Evropi u cjelini, a i u susjednim južnoslavenskim zemljama, uz 
izuzetak Dalmacije; seljački nameti su efikasno ukinuti u Srbiji 1817, a 
u Hrvatskoj i Slavoniji do 1848. godine. Za kršćanske seljake u Bosni i 
Hercegovini i njihove zastupnike, agrarno pitanje je postalo goruće pitanje 
društvene nepravde; oni su zagovarali stav da zemlja treba pripadati onima 
koji je obrađuju. Muslimanski zemljoposjednici, s druge strane, žestoko su 
se protivili promjenama koje su značile ukidanje njihovih privilegija i bra- 
nili su praksu prikupljanja seljačkih nameta za sebe i u ime države'. 


1 Kratak prikaz agrarnih odnosa u Bosni pod Osmanlijama i Austrijancima se može naći 
u djelu Joze Tomasevicha, Peasants, Politics and Economic Change in Yugoslavia (Stanford 
University Press, 1955.), str. 96-111. 

SI 5.1 — Bosanski kmetovi 


Evolucija etno-religijskih zajednica 


Vjerska obraćenja u prvim stoljećima osmanske vlasti su dodatno obogatila 
naslijeđe vjerske raznolikosti i tolerancije u Bosni i Hercegovini. Ova obra- 
ćenja su bila prvi korak u procesu od četiri koraka koji je doveo do mul- 
tinacionalnog sastava bosanskohercegovačkog društva i koji je opstao do 
1992. godine. Drugi korak je uključivao postepenu transformaciju vjerskih 
razlika u trajne odlike etno-religijskih zajednica. Za razliku od fluidnih i 
fleksibilnih vjerskih pripadnosti u ranim decenijama osmanske vladavine, 
linije razdvajanja između vjerskih zajednica su se stabilizirale i očvrsnule do 
sredine XIX stoljeća. Katolici, pravoslavci, muslimani i Jevreji su razvili ra- 
zličite poglede na svijet koji su tokom vremena postali duboko ukorijenje- 
ni. Svaka vjerska zajednica je razvila vlastite običaje i postepeno razradila 
posebne kulturološke odlike. Prelazak iz jedne vjerske zajednice u drugu je 
postao težak i malo vjerovatan; u rijetkim situacijama kada bi do toga došlo, 
takav je slučaj bio propraćen komplikacijama i kontraverzama. 

SI. 5.2 — Katoličke djevojke 


Treći korak u ovom procesu bio je širenje etničke svijesti među pripadni- 
cima svake vjerske zajednice. Ohrabreni sličnim razvojem događaja u su- 
sjednim zemljama, bosanskohercegovački katolici postepeno su sebe počeli 
smatrati Hrvatima, a pravoslavci Srbima. Ovaj proces se ubrzao u posljed- 
njim decenijama osmanske vladavine i dosta je uznapredovao, posebno u 
urbanim područjima, do početka austrijske vladavine 1878. godine. Jedino 
bosanskohercegovački muslimani nisu krenuli ovim putem već su se uglav- 
nom izjašnjavali kao pripadnici vjerske zajednice, a ne nacionalnosti, još 
dugo tokom XX stoljeća. Za druge stanovnike Bosne i Hercegovine do 
kraja XIX stoljeća, biti katolik je sve više značilo da je ta osoba prihvaćala 
etničku odrednicu Hrvat, a biti pravoslavac je uglavnom značilo da se ta 
osoba smatra Srbinom. Tako su vjerske zajednice postepeno evoluirale u 
etno-religijske skupine čiji su članovi bili duboko svjesni razlika između 


sebe i pripadnika drugih grupa. 

SI. 5.3 — Pravoslavna žena i muslimanski mladić 


Razvoj etničkih identiteta je bio praćen i ojačan četvrtim korakom u 
procesu: širenjem političkog nacionalizma koji je tokom XIX i XX stoljeća 
mobilizirao pripadnike ovih zajednica za podršku konkretnim političkim 
programima i ohrabrivao razvoj nacionalnih identiteta. 


Osmanska država je svojim politikama i praksama ohrabrivala veći 
značaj vjerske pripadnosti kao "markera" grupnog identiteta. Osmanski 
vladari su bili veoma svjesni političkog značaja religije. S obzirom da su 
svoje podanike klasificirali prema miletima, odnosno vjerskim zajednica- 
ma, vjerske institucije su u Bosni i Hercegovini pod osmanskom vlašću 
stekle vrlo važne političke funkcije. Obrazovanje je bilo ekskluzivna nad- 
ležnost vjerskih zvaničnika, a lokalni vjerski autoritet svake grupe često je 
predstavljao de facto lidera čitave zajednice. Religija, ili preciznije vjerska 
pripadnost, postala je osnovna determinanta članstva u grupi bosanskoher- 
cegovačkog društva. 

SI. 5.4 — Beg iz istočne Hercegovine 


U ruralnim dijelovima Bosne i Hercegovine, religija je postala osnova 
za različite kulturne običaje koji su bili posebnost date vjerske zajednice. U 
svojoj perceptivnoj studiji bosanskih seljaka u Bosni 1960-tih godina, an- 
tropolog William Lockwood bilježi: "Svaku vjersku grupu također odlikuje 
posebna supkultura koja nije povezana sa vjerskim aktivnostima."? Tako 
je vjerska pripadnost postala izvor čitavog niza manjih, ali veoma važnih, 
razlika u oblačenju, kuhinji, dijalektu, oralnoj tradiciji, narodnoj muzici, 
stilu življenja, namještaju i mnogim drugim odlikama svakodnevne kulture. 
Lockwood opisuje sitne razlike u tradicionalnoj nošnji muškaraca u po- 
dručju koje je izučavao: "(To je) gotovo identično u sve tri grupe. Razlikuje 
se samo po boji ešarpi (crvena za kršćane, a zelena za muslimane), boji usko 
izvezenog obruba na manžetnama hlača (crvena za Hrvate, bijela za Srbe, a 


bezbojna za muslimane) i stilu pokrivala za glavu."? 


2 William G. Lockwood, European Moslems: Economy and Ethnicity in Western Bosnia 
(New York: Academic Press, 1975), str. 49. Lockwood objašnjava ulogu nošnje, kuhinje i 
jezika kao etničkih markera i navodi da su razlike "malog opsega" ali da su "veoma značaj- 
ne i duboko poštivane u regiji". 


3 Ibid, str. 49. 

Ove kulturološke odlike i prakse nastale su iz vjerske pripadnosti, ali 
same po sebi nisu imale vjerski značaj. One su postale odrazi razlika među 
grupama, neka vrsta koda za izražavanje pripadnosti i identiteta, koji je 
imao veliki značaj za pojedince koji su ga prikazivali, bez obzira na to da li 
su se ti pojedinci držali vjerskih propisa i praksi. Historijski izvori nam ne 
daju mnogo mogućnosti za odgovor na pitanje kako su ove različite kultu- 
rološke odlike zaživjele, ali izvori vrlo jasno potvrđuju da su takva obilježja 
bila dio svakodnevnog života u ruralnoj Bosni i Hercegovini već sredinom 
XIX stoljeća. Putnici sa zapada, koji su prolazili Bosnom i Hercegovinom u 
drugoj polovini XIX stoljeća, bili su veoma svjesni obilježja koja su koristili 
Bosanci i Hercegovci u ruralnim područjima da bi vizualno izrazili svoje 
porijeklo i pripadnost određenoj etno-religijskoj zajednici. Strani posjeti- 
telji su ove kulturološke običaje uglavnom smatrali starinskim i egzotičnim 
i često bi ih opisivali, a povremeno i ilustrirali. 

Tako je do sredine XIX stoljeća, različita pripadnost vjerskim zajedni- 
cama u Bosni i Hercegovini rezultirala razvojem različitih kulturoloških, 
ekonomskih i političkih odlika koje su glavne vjerske zajednice postepeno 
transformirale u prepoznatljive etničke skupine. Iako je etnička pripadnost 
među Bosancima i Hercegovcima u XIX stoljeću još uvijek bila ukorije- 
njena u vjersku tradiciju i praksu, "identitet" je predstavljao kompleksnu 
mješavinu vjerske pripadnosti i uvjerenja, kulturoloških praksi, društveno- 
ekonomskog statusa i lojalnosti mjestu rođenja, odnosno življenja. Etničke 
razlike još uvijek nisu bile ispolitizirane, na način da bi dovele do uspostav- 
ljanja stranaka ili artikulacije detaljnih nacionalističkih programa, ali do 
1875. godine Bosna i Hercegovina je bez sumnje postala visoko diferenci- 
rano multietničko društvo. 


Međutim, isticanje ovih razlika veoma je daleko od mogućnosti da 
se one okarakteriziraju kao plemenske mržnje koje povremeno dovode 
do uzajamnog ubijanja. Odnosi među etničkim grupama bili su ispunjeni 
uzajamnom tolerancijom i čestim miješanjem u svakodnevnom životu. Ka- 
tolici, pravoslavci, muslimani, Jevreji i drugi dijelili su iste tržnice i pijace, 
a posebno u urbanim mjestima, gdje su se međusobno poznavali, nerijetko 
su bili skloni pružanju uzajamne pomoći i saradnje u trenucima potrebe. 
Često bi posjećivali jedni druge prilikom proslave blagdana. Kao što je već 

rečeno, nakon 1850. godine izbijali su povremeni sukobi između zemljopo- 
sjednika i seljaka od kojih se očekivalo da predaju dio svoje ljetine, ali nije 
razložno takve socio-ekonomske sukobe tretirati kao kontinuirani među- 
etnički sukob. 


Iako se mnogi vanjski promatrači drže neargumentirane generalizacije 
da su plemenske mržnje i etnički sukobi karakterizirali Bosnu i Hercego- 
vinu stoljećima, oni koji bolje poznaju bosanskohercegovačku historiju i 
kulturu uglavnom imaju suprotno stajalište. Oni postavljaju pitanje kako 
mogu Bosanci i Hercegovci koji su stoljećima živjeli u miru i uzajamnoj 
toleranciji iznenada krenuti na susjede i prijatelje i počiniti zločine i ubi- 
stva koja se stalno dešavaju u sadašnjem bosanskohercegovačkom ratu. Kao 
što ćemo vidjeti, razvoj događaja u proteklih nekoliko godina je nemoguće 
shvatiti bez razumijevanja vanjskih snaga koje su produbile etnički jaz i 
polarizirale bosanskohercegovačko društvo kao nikada ranije. 


Za mnoge Zapadnjake, ideja o religiji kao izvoru mržnje i rata između 
susjeda posebno je uznemirujuća jer pokreće čitav spektar prastarih, ira- 
cionalnih impulsa koji preuzimaju kontrolu nad životima ljudi. U Bosni 
i Hercegovini, gdje je za mnoge ljude sekularizacija u XX stoljeću vjerske 
prakse gurnula u domen historijskih sjećanja, religija kao osobno uvjere- 
nje uglavnom je potisnuta nacionalnom pripadnošću koja se zasniva na 
posebnoj kulturi i ideologiji. Kao što je to slučaj sa sekularnim idejama u 
Americi, nacionalne etikete ostaju u svojoj formi vjerske (barem za bosan- 
skohercegovačke Muslimane), ali kulturološki sadržaji i historijski temelji 
ličnog identiteta su značajno udaljeni od svojih čisto vjerskih korijena. 


Demografija 


Na početku modernog doba Bosna i Hercegovina je bila društvo sa ne- 
što više od milion ljudi. Tabela 5.2 pokazuje ukupni rast stanovništva koje 
se učetverostručilo između 1851. i 1991. godine. (Popisi stanovništva nisu 
uvijek bili pouzdani, posebno se popisi iz 1851. i 1879. trebaju tretirati sa 
oprezom). 

Brojnost etničkih skupina u Bosni i Hercegovini je prikazana u Tabe- 
li 5.3. (Tabela prikazuje izjašnjavanje prema vjeroispovijesti između 1879. 

Tabela 5.2 
Ukupno stanovništvo Bosne i Hercegovine, 1851-1991. 

1851 930.000 1948 2:563.165 
1879 1.158.164 1953 2.847.459 
1885 1.336.091 1961 3.277.948 
1895 1.568.092 1971 3.746.111 
1910 1.898.044 1981 4.124.256 
1921 1.890.440 1991 4.354.911 
1931 2:323:555 

Tabela 5.3 


Etnoreligijski sastav Bosne i Hercegovine, 1879-1991. 


Godina Pravoslavci Muslimani Katolici Jevreji Ostali 
1879 496.485 448.613 209.391 3.426 249 
1885 571.250 492.710 265.788 5.805 538 
1895 673.246 548.632 334.142 8.213 3.859 
1910 825.418 612:137 434.061 11.868 14.560 
1921 829.162 588.247 443.914 nije primjenjivo 28.606 
1948 — 1.136.116 890,094+ 614.123 nije primjenjivo 26.635 

Godina Srbi Muslimani Hrvati Jevreji Jugoslaveni Ostali 
1953 1.264.372 nije primjenjivo 654.229 310 891.800 37.079 
1961  1.406.057 842.248 711.665 381 275.883 41.714 
1971 1.393.148 1.428.430 711.665 708 43.796 53.538 
1981 — 1.320.738 1.630.033 758.140 343 326.316 88.686 
1991 — 1.369.258 1.905.829 755.895 nije primjenjivo 239.945 93.747 


xUključuje 71.125 muslimana koji su se izjasnili kao Srbi i 24.914 muslimana koji su se izjasnili 
kao Hrvati. 


Napomena: Vjerske i nacionalne kategorije nisu u potpunosti podudarne, ali se nude zbog poređe- 
nja. Velika većina katolika se izjašnjavala kao Hrvati, a pravoslavaca kao Srbi. Većina muslimana je 
u svakom popisu birala jednu kategoriju, ali su se kategorije tokom vremena mijenjale na sljedeći 
način: "muslimani" (1948); "Jugoslaveni, neopredjeljeni"(1953); "Muslimani u etničkom smislu" 
(1961); "Muslimani u narodnom smislu", 1971; i "Muslimani" (1981. i 1991.) 


Izvori: 1879-1910: Austrijski popis iz 1910, Tabela 39. 1921-1981: Statistički godišnjak, Tabela 
3-10, str. 45. 1991: Zvanični popis stanovništva 


79 


Robert J. Donia i John V. A. Fine, Jr. | BOSNA | HERCEGOVINA: IZNEVJERENA TRADICIJA 


i 1948. godine, ali te se kategorije zamjenjuju izjašnjavanjem na osnovu 
nacionalnosti između 1953. i 1991. godine). Uprkos određenim spornim 
statistikama i problemima u tumačenju, tabela pokazuje da je Bosna i Her- 
cegovina između 1879. 1 1991. bila istinski multietničko i multinacionalno 
društvo u kojem nijedna grupa nije imala značajnu brojčanu većinu. Ova- 
kvo stanje je ostalo i tokom dva svjetska rata i nekoliko perioda velikih 
migracija i preseljenja stanovništva. 

Brojke za cijelu teritoriju Bosne i Hercegovine ukazuju na kompleksnu 
mješavinu stanovništva koja je živjela u gotovo svakom području zemlje. U 
drugoj polovini XIX stoljeća, Bosna i Hercegovina je predstavljala kom- 
pleksnu etničku slagalicu čiji djelići su bili veoma različiti jedan od drugog 
ali su bili izmiješani na takav način da bi je teško prikazao i najpredaniji 
kartograf. Vjerska obraćenja, migracije i historijski događaji združeno su 
djelovali da bi proizveli veliku koncentraciju pripadnika jedne zajednice 
u području gdje bi se to teško očekivalo ali povremeno i ostavljali velike 
dijelove teritorije bez pripadnika jedne od tri najveće skupine. Ne samo da 
nijedna grupa nije imala značajnu brojčanu većinu u cijeloj Bosni i Herce- 
govini, već je bilo nemoguće identificirati velika povezana geografska po- 
dručja u kojima je dominirala jedna etnička skupina. Kompleksna demo- 
grafija Bosne i Hercegovine nije omogućavala podjelu na "etničke enklave". 


Mnoge stambene jedinice bile su prostorno segregirane prema etnič- 
kim zajednicama, iako su sve velike grupe geografski bile raširene i iz- 
miješane u cijeloj Bosni i Hercegovini. U ruralnim područjima veliku ve- 
ćinu sela nastanjivali su pripadnici samo jedne etno-religijske zajednice: 
pravoslavci, katolici i muslimani. Neka sela su bila miješana, no ona su 
predstavljala izuzetak. Gradovi su bili djelimično segregirani; svaka vjerska 
zajednica je ponekad imala svoj vlastiti stambeni kvart (maha/a) u kojima 
je crkva, džamija ili sinagoga često služila kao središte aktivnosti zajednice. 
(U većim gradovima vjerski hramovi u centru su istovremeno bili i riznice 
kulturnog naslijeđa za tu etno-religijsku zajednicu). U mnogim gradovima 
stambene jedinice, koje su pripadale članovima određene etničke skupine, 
nalazile su se po cijelom gradu, tako da je koncentriranje u kvartovima vrlo 
često koegzistiralo sa općenitim rezidencijalnim miješanjem. Posjetitelji bi 
bili u stanju da na prvi pogled ustanove etno-religijski identitet vlasnika 

kuće, tako da se mora reći da izmiješanost stambenih jedinica nije istovre- 
meno značila i da se kuće ne mogu raspoznati. 


Povlašteni položaj muslimana u bosanskohercegovačkom društvu 
odražavao se u sastavu gradova i mjesta u kojima su bosanskohercegovački 
muslimani obično imali značajnu većinu. Oni su dominirali ekonomskim, 
političkim i kulturnim životom kao primarni vlasnici nekretnina i saveznici 
osmanskog (a nakon 1878. godine i austrougarskog) režima. Iako su snage 
modernizacije dovele do veće diverzifikacije u sastavu bosanskohercego- 
vačkih gradova tokom proteklog stoljeća, u umovima većine Bosanaca i 
Hercegovaca gradovi su još uvijek uporišta bosanskohercegovačke musli- 
manske elite, posebno gradska sjedišta sa svojim impresivnim džamijama, 
medresama i drugim institucijama islamske arhitekture i obrazovanja. 


Politička geografija 


Bosanskohercegovačka ekonomska zaostalost je bila propraćena geopoli- 
tičkom izolacijom. Do sredine XIX stoljeća, Bosna i Hercegovina je bila 
najzapadniji ostatak osmanskih osvajanja i gotovo je u potpunosti bila 
okružena mlađim i moćnijim državama koje su željno očekivale propast 
osmanske vladavine.' 


Na zapadu i sjeveru je ležala Habsburška monarhija, koja je nakon 
1867. godine podijeljena na austrijski i ugarski dio, te se u godinama koje 
su uslijedile često nazivala "Dvojnom monarhijom". Mađarska kruna je 
vladala Hrvatskom i Slavonijom, koje su graničile sa Bosnom. U aranžma- 
nu koji se protivio svakoj logici, carski posjed Dalmacija je pripadao austrij- 
skoj polovini carstva i njime se upravljalo odvojeno od druge dvije zemlje. 
Hrvatska i Slavonija, koje su uživale određeni stepen teoretske autonomije 
nakon 1868. godine, bile su pod relativno čvrstom rukom mađarskih vla- 
dara koji su imenovali bana, odnosno upravitelja. Uprkos mađarskim napo- 
rima na obeshrabrivanju nacionalnog osvještavanja katolika u Hrvatskoj i 
Slavoniji, ono se nastavilo razvijati u drugoj polovini XIX stoljeća. 


+ Za više informacija o ovim zemljama i njihovoj historiji vidi djelo Barbare Jelavich, 
History of the Balkans: Eighteenth and Nineteenth Centuries, volLI (Cambridge University 
Press, 1983). 

Dalmacija, koja je pripadala austrijskoj kruni, bila je relativno siromaš- 
na zemlja sa sunčanim priobalnim gradovima u kojima je živjela miješana 
talijansko-slavenska populacija, ali sa gotovo isključivo slavenskim (hrvat- 
skim i srpskim) zaleđem. 


Na kartama i u carskim salonima, Bosna i Hercegovina se postavljala 
kao velika prepreka habsburškim snovima o osvajanju i većem utjecaju na 
Balkanskom poluotoku. Kako su Osmanlije potiskivane iz Evrope, Bosna 
je u očima mnogih Evropljana predstavljala najzapadniju provinciju impe- 
rije čija zlatna vremena su davno prošla. 

Istočno od Bosne ležala je Srbija, gdje su seljaci, uzgajivači stoke, pro- 
veli uspješnu bunu u prvoj polovini XIX stoljeća koja je dovela do uspostav- 
ljanja autonomne Srpske kneževine. Stanovnici Srbije, ponosni na vlastite 
uspjehe u pogledu protjerivanja Osmanlija, priželjkivali su bosanskoherce- 
govačku teritoriju, svjesni činjenice da se Bosanci i Hercegovci, pripadnici 
Srpske pravoslavne crkve, mogu jednoga dana ubijediti da im pomognu u 
anektiranju dijela, ili čitave Bosne i Hercegovine, da bi se stvorila "velika 
Srbija". 

Na istoku se nalazila kneževina Crna Gora, mala država koja se pro- 
tezala preko surovih planina Dinarskog lanca. Stanovnici Crne Gore, koji 
su uglavnom bili stočari, njegovali su tradiciju žestoke neovisnosti. Kao 
pripadnici pravoslavne vjere, većina Crnogoraca je simpatizirala Srbiju i 
gajila snažne osjećaje afiniteta prema svojoj srpskoj braći, mada su njiho- 
ve plemenske lojalnosti bile najznačajnija komponenta njihovog identite- 
ta. Crnogorci su stoljećima pružali žestok otpor prema osmanskoj vlasti i 
često su ohrabrivali i pružali podršku kršćanskim hajducima u graničnim 
područjima istočne Hercegovine i Bosne u njihovim nastojanjima protiv 
Osmanlija i bosanskih muslimanskih zemljoposjednika. 


Srbiju i Crnu Goru je razdvajao uzak koridor zemlje egzotičnog naziva 
— Novopazarski sandžak. Ovo područje, koje je predstavljalo jedinu direk- 
tnu vezu između Bosne i Hercegovine i ostatka Osmanskog carstva, bilo je 
od strateškog značaja za osmansku kontrolu. 


U ovako opasnoj sredini, svaki poremećaj u Bosni i Hercegovini morao 
je privući pažnju susjeda i ostatka Evrope. Tako je počela bosanskohercego- 


vačka kriza između 1875. i 1878. godine. 

Karta 5.1 — Političke granice na Balkanu poslije Berlinskog kongresa 
(1878 godine). 


Godine previranja (1875-1878) 


U historiji Bosne i Hercegovine 1875. godina predstavlja prekretnicu koja 
se može uporediti sa godinom 1776. u Americi, godinom 1789. u Francu- 
skoj ili sa 1917. u Rusiji. Za Bosance i Hercegovce, ona je značila početak 
kraja Osmanskog carstva; samo tri godine kasnije, 1878, Osmansko carstvo 
je zamijenila Austro-Ugarska monarhija. 


Godine 1875. seljačka buna u Hercegovini protiv muslimanskih ze- 
mljoposjednika ubrzo se pretvorila u ustanak kršćanskih seljaka u cijeloj 
Bosni i Hercegovini. Iako je ustanak počeo kao socijalni protest zbog tlače- 
nja i zloupotreba koje su provodili osmanski i muslimanski zemljoposjed- 
nici, neke njegove vođe ubrzo su izrazile želju za političkim ujedinjenjem 
sa Srbijom, što je značilo rast srpskog političkog nacionalizma u okviru 
pravoslavne vjerske zajednice i širenje srpskih nacionalističkih ideala u Bo- 
sni i Hercegovini. Pobunjeni seljaci su našli podršku i ohrabrenje u Srbiji 
i među slavenskim aktivistima u Rusiji koji su se nadali da će tu priliku 
iskoristiti za širenje ruskog utjecaja na Balkanu. Velike sile nisu uspjele 
diplomatskim naporima prisiliti Osmanlije na provođenje reformi, a Srbija 

i Crna Gora su objavile rat Osmanskom carstvu u ljeto 1876. godine. Kada 
su Osmanlije porazile Srbe na bojnom polju, Rusija se uključila u sukob 
na strani Srbije i Crne Gore i objavila rat Osmanskom carstvu 1877. godi- 
ne. Do proljeća 1878, ruske trupe su došle do predgrađa Istanbula. Ubrzo 
su Britanija i Francuska postale uznemirene perspektivom velikih ruskih 
osvajanja na račun Osmanskog carstva, posebno nakon što su Rusi postavili 
uvjete mira koji je sklopljen u San Stefanu u martu 1877, čime je nastala 
velika Bugarska koja se univerzalno smatrala ruskom državom marione- 
tom, a nalazila se istočno i južno od Srbije. 


Da bi smanjili ruska osvajanja i ponovno uspostavili ravnotežu snaga u 
Evropi, velike sile su sazvale sastanak u Berlinu u junu 1878. godine. Ber- 
linski kongres je doveo do sporazuma koji je ponovno iscrtao kartu Jugoi- 
stočne Evrope. Berlinskim sporazumom je Bugarska teritorijalno smanjena 
i veći dio njene teritorije vraćen je Osmanlijama. Da bi se zaštitili austrou- 
garski interesi na Balkanu, Berlinskim sporazumom Bosna i Hercegovina 
je dodijeljena Habsburškoj monarhiji na "okupaciju i upravljanje", što je 
dovelo do gorkog razočarenja među Srbima koji su se nadali da će seljačka 
buna 1875. godine u konačnici dovesti do toga da se Bosna pripoji Srbiji. 

AUSTROUGARSKA VLADAVINA (1878-1918) 


SMANSKA VLADAVINA U BOSNI I HERCEGOVINI trajala je više od 
()= stotine godine, ali nakon okončanja osmanske ere, 1878. 

godine, zemlja se našla pod vlašću pet različitih država: Austro- 
Ugarske (1878-1918), Kraljevine Jugoslavije (1918-1941), fašističke Neza- 
visne države hrvatske — IVDH (1941-1945), Socijalističke federativne re- 
publike Jugoslavije (1945-1991), i Bosne i Hercegovine (Republika 1992- 
1995. i Bosna i Hercegovina 1995. do danas). Dva najduža perioda tokom 
20. stoljeća (period vladavine Austro-Ugarske i period socijalističke Jugo- 
slavije), na sadašnju situaciju u Bosni i Hercegovini ostavili su najviše traga. 


Austrougarska vojna okupacija 1878. 


Nakon potpisivanja Berlinskog sporazuma 13. jula 1878. godine, zvanični- 
ci Austrogarske monarhije Bosnu i Hercegovinu su tretirali kao teritoriju 
Monarhije i brzo su djelovali da bi preuzeli kontrolu nad novostečenim 
balkanskim provincijama. Četiri carske divizije, sa ukupno 72.000 vojnika, 
umarširale su u Bosnu i Hercegovinu 31. jula 1878. godine. Diplomati i 
vojni zapovjednici monarhije predviđali su da će naići na mali ili nikakav 
otpor u svom maršu kroz bosanskohercegovačke planine. 

Vijest o predstojećoj austrougarskoj okupaciji većinom su pozdravi- 
li bosanskohercegovački katolici, ali su je sa negodovanjem primili mno- 
gobrojni bosanski muslimani. Sarajevski muslimani su zbacili oslabljene 
osmanske vlasti, oteli oružje i municiju od osmanskih garnizona i organizi- 
rali gerilski otpor austrougarskim trupama. Od ukupno četrdeset i jednog 
osmanskog bataljona, koji je bio stacioniran u Bosni i Hercegovini u ljeto 
1878. godine, njih trideset se sastojalo od bosanskohercegovačkih musli- 
manskih regruta koji su bili spremni da se bore za svoju domovinu pro- 


85 


Robert J. Donia i John V. A. Fine, Jr. | BOSNA | HERCEGOVINA: IZNEVJERENA TRADICIJA 


tiv kršćanskih okupatora; ove jedinice sa svojim naoružanjem i municijom 
tvorile su jezgro snaga otpora. 


Austrougarske trupe su se suočile sa klasičnom gerilskom taktikom 
domaćih snaga protiv stranog okupatora. Bosanci su napadali austrougar- 
ske konvoje sa brda koja su se uzdizala nad primitivnim cestama koje su 
vodile u unutrašnjost provincije. Gađali su austrougarske trupe i prisiljavali 
ih da velike jedinice koriste kao zaštitu s boka da bi osigurali glavne kolo- 
ne. Čak i nakon što su carske trupe u uličnim borbama konačno zauzele 
Sarajevo 19. augusta 1878. godine, otpor na selu nastavio je rasti. Odlučna 
da pobijedi prije zime, austrougarska vojska je u jesen 1878. godine dostigla 
svoju najveću brojnost od 268.000 vojnika. Iako je veliki ustanak 1881- 
1882. godine ponovno ugrozio austrougarsku vojnu kontrolu, a hajdučke 
srpske bande ostale stalni problem u istočnoj Hercegovini i tokom 1890- 
tih, većina snaga otpora savladana je do novembra 1878. godine zahvaljuju- 
ći superiornom naoružanju i taktici austrougarske carske vojske. 


Za razliku od njemačkog neuspjeha u Drugom svjetskom ratu da Bo- 
snu i Hercegovinu zauzmu vojnim putem, Austrijanci su bili u stanju da 
osvoje i, na koncu, čak i smire to područje. No, cijena koju su za to platili 
bila je značajna: Monarhija je morala na bosansku kampanju poslati jednu 
trećinu svojih ukupno mobiliziranih borbenih kapaciteta i pretrpjeti više 
od 5.000 ljudskih žrtava. Između ove dvije situacije, naravno, postoje i veli- 
ke razlike, uključujući preko šezdeset godina razvoja u umijeću ratovanja i, 
u Drugom svjetskom ratu, pokret otpora koji se sastojao od visoko motivi- 
ranih regruta iz sve tri najveće bosanskohercegovačke nacionalne skupine. 
Za one promatrače koji vide tek očaj u sagledavanju mogućnosti za stranu 
vojnu intervenciju u sadašnjoj bosanskohercegovačkoj situaciji, austrijski 
uspjeh 1878. godine predstavlja zanimljivu lekciju o uspješnoj invaziji i 
pobjedi odlučnih stranih snaga. 


Austrougarska uprava 


Habsburški car Franz Josef je odgovornost za okupaciju i upravljanje Bo- 
snom dodijelio Zajedničkom ministarstvu finansija, jednom od tri mini- 
starstva koja su odgovarala samo kruni. Stavljanjem novostečene teritorije 
pod upravu zajedničkog ministra finansija, car je izbjegao ustavnu borbu 

u kojoj bi jedna polovina Austro-Ugarske stekla teritoriju na račun druge 
polovine i time osigurao da politike u Bosni i Hercegovini prvenstveno 
odražavaju interese krune, umjesto interesa različitih naroda koji su se u 
Austro-Ugarskoj borili za utjecaj. 


Kada je preuzela vlast, austrijska uprava je iznenadila mnoge evropske 
promatrače i razočarala bosanske kršćane, zato što je zadržala postojeće 
društvene strukture uz vrlo malo izmjena. Plašeći se masovnih socijalnih 
nemira do kojih je moglo doći ukoliko podriju vodeću poziciju bosanske 
muslimanske zemljoposjedničke klase, novi organi vlasti su zadržali breme 
obaveza kršćanskih seljaka prema njihovim muslimanskim zemljoposjed- 
nicima. Austrijanci su poduzeli ograničene reforme da bi ozakonili i regu- 
lirali prirodu obaveza seljaka, uspostavili uredan sistem zemljišnih knjiga i 
ustanovili sudske postupke koji su seljacima davali određenu zaštitu od zlo- 
upotreba muslimanskih zemljoposjednika. Godine 1911. donesen je zakon 
koji je bio zasnovan na osmanskim reformskim mjerama iz 1876, a koji je 
omogućavao seljacima da otkupe zemlju koju su obrađivali; seljak je, me- 
đutim, morao zemljoposjedniku platiti punu cijenu, što je bio teret koji je 
malo ko od njih mogao podnijeti. Ove skromne mjere nisu učinile mnogo 
u pravcu rješavanja temeljnog problema; neobični oblik ovisnosti seljaka u 
Bosni i Hercegovini bio je prisutan i početkom XX stoljeća. Agrarno pita- 
nje je nastavilo tinjati i postalo je glavni kamen spoticanja i sukoba tokom 
austrijske vladavine. 


Uprkos društvenom konzervatizmu, organi vlasti Monarhije bili su 
relativno uspješni u razvoju bosanskohercegovačkih komunikacija i tran- 
sportne infrastrukture, kao i u promoviranju industrijalizacije.? Izgrađene 
su željeznice, iako je taj proces tekao pod jakim nacionalističkim utjecajem 
političara iz Monarhije, koji su tražili uspostavu željezničkih pravaca od 
kojih će koristi imati njihovi glasači. Industrija prerade željeza i čelika u 
Zenici, sjeverozapadno od Sarajeva u srednjoj Bosni, potječe iz austrijskog 
vremena. Mnogi gradovi i mjesta su i ekonomski i demografski oživjeli: 
tokom prvih trideset godina austrijske vladavine, stanovništvo Sarajeva se 
utrostručilo. Doseljavanje katolika iz Monarhije, većinom slavenskog po- 


5 Peter Sugar, Industrialization of Bosnia and Herzegovina, 1878-1914 (Seattle: University 
of Washington Press, 1963). 

SI. 6.1 — Bosanske trupe Carske Austrougarske armije 


rijekla, razvodnilo je muslimansku dominaciju u Sarajevu i u drugim gra- 
dovima. 


Austrijska politika prema glavnim etno-nacionalnim grupama u Bosni 
i Hercegovini je prošla kroz tri faze. Tokom prve faze (11878-1903), au- 
strijske vlasti su stimulirale oživljavanje vjerskih hijerarhija i širenje vjerske 
izobrazbe u Bosni i Hercegovini. Oni su subvencionirali vjerske organiza- 
cije srpskih pravoslavaca, katolika i muslimana, u nadi da će na taj način 
obeshrabriti politički aktivizam. Istovremeno, zvaničnici pod vodstvom 
Benjamina von Kallaya, austrougarskog ministra finansija između 1882. i 
1903. godine, promovirali su ideju bošnjaštva. Ovaj koncept je ohrabrivao 
patriotsku lojalnost prema Bosni i Hercegovini kao alternativu odvojenim 
hrvatskim, srpskim i muslimanskim identitetima. U nadi da će spriječiti 
srpski i hrvatski nacionalizam od zaživljavanja u Bosni i Hercegovini, te 
da bi pridobili lojalnost pravoslavaca i katolika u Bosni i Hercegovini, oni 
su ohrabrivali istraživanje jedinstvene historije Bosne i Hercegovine i ro- 
mantizirano prikazivali njene kulturne tradicije. Između ostalih institucija, 
oni su ustanovili i Zemaljski muzej u Sarajevu da bi očuvali srednjovjekov- 

ne stećke i druge predmete kulturnog naslijeđa iz bosanskohercegovačke 
prošlosti. 


Iako su austrijski napori proizveli značajne i opipljive rezultate u vidu 
kulturnih i obrazovnih institucija u Bosni i Hercegovini, bošnjaštvo nije 
uzelo maha među stanovništvom. Identifikacija sa etno-religijskim za- 
jednicama je već isuviše uznapredovala da bi se značajan broj Bosanaca 
i Hercegovaca odrekao svog nacionalnog identiteta u korist regionalnog 
patriotizma. Umjesto da služe kao protuteža srpskim i hrvatskim nacio- 
nalističkim utjecajima, tradicionalne vjerske hijerarhije često su bile kata- 
lizator za nacionalne političke pokrete koji su se suprotstavljali politikama 
austrijske vlade. Kallayevi napori da suzbije opoziciju nisu spriječili razvoj 
političkih pokreta; kada je Kallay umro 1903. godine, nacionalne grupe bile 
su jače nego ikad, glasno zahtijevajući autonomiju za svoje pripadnike i više 
učešća u vlasti. 

Druga faza austrougarske politike prema bosanskohercegovačkim gru- 
pama počinje 1903. godine, nakon smrti Benjamina von Kallaya i ime- 
novanja njegovog zamjenika, Ištvana von Buriana, na mjesto zajedničkog 
ministra finansija. Taj period je potrajao do izbijanja rata 1914. godine. 
Pod Burianovom vladavinom, organi vlasti su postepeno liberalizirali svoje 
politike i počeli tolerirati politički aktivizam i njegovo izražavanje u ši- 
rim okvirima. Bosancima i Hercegovcima dozvoljeno je da oforme poli- 
tičke partije, da izdaju niz različitih novina i da javno koriste nazive svojih 
nacionalnosti. Vlada je pregovarala sa predstavnicima svih većih stranaka 
i dozvolila značajnu vjersku i kulturnu autonomiju i bosanskim Srbima 
i bosanskim muslimanima. Godine 1908, nakon što je trideset godina 
održavala pravnu fikciju da Monarhija samo upravlja pokrajinama u ime 
evropskih sila, Austro-Ugarska je i formalno proglasila aneksiju Bosne i 
Hercegovine. Iako je ovo pokrenulo lavinu diplomatskih protesta od strane 
velikih sila i izazvalo dosta antagonizma od samih Bosanaca i Hercegovaca, 
kriza se vremenom smirila i prošla bez oružanog sukoba. U naredne dvije 
godine, velike sile, Osmansko carstvo i sve veće bosanskohercegovačke po- 
litičke partije formalno su priznale aneksiju, otvorivši time put kratkoj eri 
ustavnosti u Bosni i Hercegovini koja je trajala od 1910. do 1914. godine. 
Austrijski zvaničnici su 1910. godine donijeli ustav, sazvali parlament i do- 
zvolili održavanje izbora, koji su bili zasnovani na uskom pravu glasa, kao 

i kompleksnom sistemu kurija koji je osiguravao zastupljenost nacionalnih 
političkih partija i garantirao vodeću ulogu za kandidate iz srednje i više 
klase. Sa ovakvim odredbama, Austrijanci su se nadali da će odnjegovati 
umjerene partije kojima je lako upravljati i koje gaje simpatije prema inte- 
resima Monarhije. 

U trećoj fazi, austrijske vlasti su izvršile represiju nad jednom etno-na- 
cionalnom grupom, bosanskim Srbima, što je trajalo od 1914. do propasti 
Monarhije 1918. godine (dodatna diskusija o ovom pitanju nalazi se na 
kraju ovog poglavlja). Ovaj radikalni zaokret u politici potjecao je iz sum- 
nje da bosanski Srbi žele podrovati austrijsku vlast tokom rata. 

Prve dvije faze austrougarske politike prema nacionalnostima u BiH 
su u različitim aspektima podsjećale na Titov i komunistički pristup ju- 
goslavenskom i bosanskohercegovačkom nacionalnom pitanju u vrijeme 
socijalističke Jugoslavije (1945-1991). Baš kao što se i Kallay nadao da će 
se uspostaviti bosanskohercegovačka nacionalnost, Tito se nadao razvoju 
jugoslavenske lojalnosti umjesto ponovnog osnaživanja partikularnog na- 
cionalizma. Kada su se te nade pokazale uzaludnim, oba ova režima su 
napravila zaokret u smislu tolerancije nacionalno-političkog aktivizma u 
širim okvirima prihvatljivosti, iako su ova dva režima različito definirala te 
granice. 


'Ireća faza austrougarske politike, faza represije jedne grupe, nikada 
nije provedena u vrijeme socijalizma. Mada se represija iz austrougarskog 
perioda u svom obimu nije nikada približila genocidnim kampanjama 
ustaškog režima u Drugom svjetsku ratu niti praksama etničkog čišćenja 
koje su se javile tokom rata u Bosni i Hercegovini 1992. godine i kasnije. 


Moderni politički pokreti u Bosni i Hercegovini 


Relativna ekonomska i društvena zaostalost Bosne i Hercegovine u drugoj 
polovini XIX stoljeća odražavala se i u javnom životu: političke stranke, 
formalne organizacije, novine, dobro formulirane ideologije i druge odlike 
današnjeg političkog života bile su brojnije i naprednije u susjednim hrvat- 
skim i srpskim zemljama nego u Bosni i Hercegovini kada je Austro-Ugar- 
ska započela svoju okupaciju 1878. godine. Uprkos snažnom ohrabrivanju 

aktivista iz inostranstva u slučaju Srba i Hrvata, politički nacionalizam u 
Bosni i Hercegovini na razmeđu XIX i XX stoljeća, u smislu organiziranog 
političkog pokreta, razvijao se vrlo polako i neujednačeno." 


Bosanski Srbi 


Pravoslavne crkveno-školske općine postale su značajne lokalne instituci- 
je u posljednjim godinama Osmanskog carstva. Zahvaljujući sredstvima 
i pomoći iz Srbije, ove školske općine pružale su obrazovanje i održavale 


$ Za više detalja u pogledu političkih pokreta tokom austrijske vladavine vidi djelo Rober- 
ta Donia-e, Islam under the Double Eagle: The Muslims of Bosnia and Herzegovina, 1878- 
1914 (Boulder, Colorado: East European Monographs, 1981). 


91 


Robert J. Donia i John V. A. Fine, Jr. | BOSNA | HERCEGOVINA: IZNEVJERENA TRADICIJA 


crkvene objekte najbolje kako su mogle. One su doživjele procvat tokom 
austrijske vladavine i postale osnovom prvog modernog političkog organi- 
ziranog pokreta u Bosni i Hercegovini, pokreta za srpsku crkveno-školsku 
autonomiju. 


Vođe srpske općine u Mostaru, protestirajući protiv zakona kojim se 
uvodila vojna obaveza u Bosni i Hercegovini, svoju prvu peticiju austrij- 
skim vlastima uputili su 1881. godine, ali ovaj pokret nije zadobio široku 
podršku do kraja 1890-tih godina. Mostarskim Srbima, koji su otpoče- 
li ovu borbu, pridružuju se predstavnici crkveno-školskih općina iz svih 
glavnih regiona Bosne i Hercegovine. Oni su pisali peticije, pregovarali sa 
vladom, počeli štampati novine "Srpska riječ" i održavali skupove s ciljem 
zadobivanja srpske podrške u različitim gradovima. Nakon dugotrajne bor- 
be, njihovi napori rezultiraju sporazumom sa vladom i u septembru 1905. 
godine režim donosi zakon kojim se srpskim crkveno-školskim općinama 
odobrava autonomija u cijeloj Bosni i Hercegovini. 


Srpski pokret za autonomiju je, osim postizanja svog deklariranog ci- 
lja — školske i crkvene autonomije, srpskoj zajednici u Bosni i Hercegovini 
pružio političko iskustvo, iskristalizirao priznate lidere, organizirao štam- 
panje novina i donio prvu formalnu političku organizaciju. U isto vrijeme, 
pokret za autonomiju je mobilizirao brojne pravoslavce i naveo ih da o sebi 
razmišljaju kao o Srbima. U oktobru 1907. godine, ohrabreni liberalizira- 
nim austrijskim stavovima prema političkom izražavanju, srpski aktivisti su 
sazvali i formalno uspostavili Srpsku narodnu organizaciju (SNO). Ovo je 
bila krovna organizacija koja je uključivala tri frakcije. SNO je opstao kao 
najjača srpska stranka i u Saboru, koji je uspostavljen 1910. godine, i uspje- 
la je dobiti sva mjesta predviđena za Srbe, njih ukupno trideset i jedno. 
Podražavajući argumente nacionalista iz same Srbije, SNO je u svom poli- 
tičkom programu smiono izjavio da je Bosna i Hercegovina srpska zemlja, 
a da su bosanski muslimani po nacionalnosti Srbi koji su prihvatili islam. 


Poput drugih vodećih nacionalnih stranaka u austrijskom periodu, 
SNO se oslanjao na prilično usku društvenu bazu. Iako je većina srpskih 
seljaka podržavala stranku, SNO je ušao u koaliciju sa vodećim musliman- 
skim zemljoposjednicima u Saboru i uzdržao se od zahtjeva za provođe- 
njem agrarne reforme, s ciljem dokidanja teških nameta kojima su bili 

podvrgnuti kršćanski kmetovi. Ipak, ta stranka je bila glasnija nego što su 
se austrijske vlasti nadale i nastavila se zalagati za srpsku stvar u Saboru i 
u štampi. SNO je postao temelj za buduće nacionalne stranke bosanskih 
Srba u Kraljevini Jugoslaviji. 


Bosanski Hrvati 


Kako je srednju društvenu klasu Bosne i Hercegovine predstavljao manji 
broj katolika nego pravoslavaca, hrvatski nacionalni pokret je imao slabiju 
društvenu bazu nego srpski pokret. Bez institucija koje je imala Pravo- 
slavna crkva, poput crkveno-školskih općina koje bi premostile sekularne i 
vjerske interese, hrvatski politički pokreti nastajali su među intelektualci- 
ma, malom ali rastućom srednjom klasom i franjevcima. 


Za vodstvo su se borile dvije frakcije. Prva, koja je bila liberalna i čiji su 
pripadnici dolazili iz srednje klase i bili sekularni, promovirala je program 
koji je u mnogim aspektima predstavljao hrvatski pandan umjerenih naci- 
onalističkih ideala SNO-a. U februaru 1908. godine, mala grupa hrvatskih 
katolika sastala se u blizini Travnika i osnovala Hrvatsku narodnu zajedni- 
cu (HNZ). Program njihove stranke tvrdio je da su Bosna i Hercegovina 
hrvatske zemlje, da su muslimani Hrvati, i tražio je ujedinjenje sa Hrvatima 
u drugim dijelovima Monarhije. Tako su ovi Hrvati bili u suglasju sa dru- 
gim liberalnim grupama u samoj Hrvatskoj u svojoj potrazi za inkluzivnim 
južnoslavenskim rješenjem nacionalnog pitanja u Monarhiji. Ovo gledište 
je bilo poznato pod nazivom frijalizam. (Trijalizam je predstavljao ideju 
o ujedinjenju južnoslavenskih zemalja pod pokroviteljstvom habsburškog 
cara s ciljem konstituiranja treće, južnoslavenske jedinice u Monarhiji, po- 
red dva već postojeća dijela, mađarskog i austrijskog). Priznajući da Hrvati 
nikada ne mogu predstavljati većinu u Bosni i Hercegovini, HNZ je po- 
kušavala koalirati sa strankom bosanskih muslimanskih zemljoposjednika 
i, u cilju promoviranja ove koalicije, izbjegavala je zahtijevati okončanje 
seljačkih nameta. 

Druga linija u hrvatskoj politici, koju je predstavljao nadbiskup Jo- 
sip Stadler, insistirala je na katoličanstvu kao osnovi ličnog identiteta svih 
Hrvata. Žestok zagovornik katoličke propagande i širenja katoličke vjere, 
Stadler je u januaru 1910. godine uspostavio Hrvatsku katoličku udrugu 

(HKU). Program njegove stanke je naglašavao crkvene ideale i vjersku is- 
ključivost. Uzimajući u obzir predanost ove stranke katoličanstvu i njene 
napore da se muslimani preobrate na katoličku vjeru, koalicija sa musli- 
manskim političkim grupama nije bila vjerovatna. 

Na izborima za bosanskohercegovački Sabor 1910. godine, liberalna 
HNZ je osvojila dvanaest mjesta, a Stadlerova klerikalna partija je osvojila 
samo četiri, odražavajući značajnu većinsku podršku sekularnom naciona- 
lističkom pristupu HNZ-a. U početku, hrvatske stranke su bile isključene 
iz vladajuće koalicije, koja je uspostavljena između bosanskih muslimana i 
Srba, ali 1911. godine oformljena je nova hrvatsko-muslimanska koalicija 
koja se održala do raspuštanja Sabora u junu 1914. godine. 


Bosanski muslimani 


Na platformama svojih dominantnih stranaka i srpski i hrvatski nacio- 
nalisti su promovirali identične ali dijametralno suprotstavljene tvrdnje. I 
jedni i drugi insistirali su na tome da su bosanski muslimani dio njihove 
nacije. Bez uključivanja muslimana, ni Srbi ni Hrvati nisu mogli usposta- 
viti demografsku većinu u Bosni i Hercegovini. Bez muslimana, svaka od 
ovih grupa morala je pribjeći (kao što to i danas čine) kompliciranijim hi- 
storijskim geopolitičkim argumentima da bi održala svoje nacionalističke 
ciljeve. Obje ove strane su željele i, zapravo, trebale bosanske muslimane. 
Ovo je bila stvarnost post-osmanske Bosne i Hercegovine do 1992. godine 
kada su ekstremisti, i među Srbima i među Hrvatima, uspjeli da prevladaju: 
u tom trenutku niko nije želio muslimane. Srpski i hrvatski ekstremisti su 
odlučili, svaki za sebe i na užasavanje ostatka svijeta, da će demografsku 
nadmoć ostvariti protjerivanjem muslimana i stvaranjem stalnih izbjeglica 
u Evropi. 

Druga konstanta u bosanskohercegovačkom političkom životu, koja 
se održala do danas, jeste da bosanski muslimani ne mogu dugo preživjeti 
bez saveza ili koalicije sa većim južnoslavenskim nacionalnim partnerom. 
Više puta tokom proteklog stoljeća, oni su se našli u središtu političkog 
života, pružajući podršku centru u Bosni i Hercegovini ili Jugoslaviji, opi- 
rući se centrifugalnim silama. Iako je zasigurno i među muslimanima bilo 
netolerancije i povremene sklonosti ka učešću u opozicionim koalicijama 

u parlamentarnim situacijama, dominantna tema u politici bosanskih mu- 
slimana je njihova težnja za ostvarivanjem trajnog, stabilnog političkog 
balansa snaga i podrške multinacionalnim državama koje bi zaštitile nji- 
hove interese. Od austrijske ere do današnjeg doba, bosanski muslimani su 
preživjeli kao sposobni i pragmatični graditelji koalicija, kao grupa koja je 
u koaliciji odnosila prevagu na izborima i koja je imala najviše da izgubi. 
Tako su često igrali ključnu ulogu u formiranju funkcionalnih koalicija, oni 
su također među drugim Južnim Slavenima stekli nesretnu reputaciju kao 
cinični oportunisti. 

Kraj osmanske vladavine predstavljao je šok za mnoge bosanske mu- 
slimane. Iako su oni govorili na svom slavenskom jeziku i povremeno se 
suprotstavljali vladavini iz Istanbula, muslimanski zemljoposjednici sebe su 
smatrali integralnim dijelom privilegirane elite koja je dominirala Osman- 
skim carstvom. Perspektiva života pod kršćanskim, zapadnim, okupatorom 
u mnogima je izazivala strah. U prvim godinama austrijske okupacije, hi- 
ljade ljudi je emigriralo iz Bosne i Hercegovine, seleći se prema istoku, u 
Istanbul i u druga područja koja su i dalje bila pod osmanskom vladavinom. 
Neki emigranti su politički agitirali protiv austrijske politike i održavali 
veze sa muslimanima koji su ostali u Bosni i Hercegovini. 

Poput bosanskih Srba, muslimani su 1890-tih godina postali zabrinuti 
za opstanak svojih vjerskih, obrazovnih i kulturnih institucija i pokreću 
pitanje autonomije. Njihova zabrinutost je bila rezultat, između ostalog, 
agresivnih napora nadbiskupa Stadlera i njegovih katoličkih sljedbenika da 
muslimane preobrate na kršćanstvo. U mnogim slučajevima, ova obraćenja 
su bila u vezi sa potencijalnim miješanim brakovima i drugim situacija- 
ma društvene koristi. Iako su Stadlerovi napori urodili tek ograničenim 
uspjehom, oni su ipak potaknuli muslimane na političku akciju u odbrani 
njihove vjere i integriteta njihove etno-religijske zajednice. 

Godine 1899. šesnaestogodišnja muslimanka Fata Omanović nestala 
je iz svog sela pored Mostara - pobjegla u Dalmaciju pod zaštitom Cr- 
kve - i prešla na katoličanstvo da bi se udala za katoličkog prosca. Kada su 
nadbiskup Stadler i drugi katolički zvaničnici odbili da otkriju njenu loka- 
ciju, mostarski muslimani su zahtijevali da se vlada umiješa i vrati djevoj- 
ku njenoj porodici. Pod vodstvom muftije Ali Fehmija Džabića, mostarski 

muslimani pripremaju peticije i šalju delegacije austrougarskim vlastima 
— zahtijevajući veću kontrolu nad svojim obrazovnim i kulturnim insti- 
tucijama u kojima su obrazovali svoju djecu. Strogi i pobožni muftija je 
tako pritužbe mostarskih muslimana pretvorio u borbu za vjersku čistoću i 
islamsku pravovjernost. 


Ovaj pokret je uskoro privukao podršku muslimanskih zemljoposjed- 
nika i muslimana koji su živjeli u bosanskohercegovačkim gradovima. U 
skladu sa Kallayevom politikom suzbijanja političkih aktivnosti svake vrste, 
austrijski režim je vršio pritisak i zastrašivanje vođa ovog pokreta. Godine 
1902, muftija Džabić je otišao u Istanbul da bi protestirao protiv zlostav- 
ljanja vlasti. Nakon toga, austrougarske vlasti su ga proglasile neovlaštenim 
iseljenikom i zabranile mu povratak, pa su ovaj pokret preuzeli musliman- 
ski zemljoposjednici koji su zahtijevali da vlada poštuje njihova prava pri- 
kupljanja dadžbina od seljaka. 

Nakon Kallayeve smrti i Burijanovog imenovanja 1903. godine, tole- 
rantniji pristup vlade političkom aktivizmu doveo je do pregovora sa vođa- 
ma pokreta. Muslimanski pregovarači su tražili uspostavu odvojenih auto- 
nomnih islamskih institucija za zaštitu interesa svih bosanskih muslimana. 
Nakon godina povremenih pregovora, u maju 1909. godine, režim je donio 
Štafut za autonomnu upravu islamskih vjerskih i vakufsko-mearifskih poslova 
u Bosni i Hercegovini kojim su zadovoljeni gotovo svi muslimanski zahtje- 
vi, uključujućki i pitanje tzv. menšure (duhovne investiture) reis-ul-uleme. 
Nakon toga inauguriran je novi reis-ul-ulema. Reis je bio lider islamske 
zajednice sa odgovornošću za očuvanje kulturnih i vjerskih institucija. Po- 
red toga, Štatutom je omogućeno da islamskim dobrotvornim fondacijama, 
poznatim pod nazivom vakuf, autonomno upravljaju vakufska povjeren- 
stva koju bira muslimansko stanovništvo. Ove institucije su postale stalnim 
dijelom života bosanskohercegovačkih muslimana i preživjele su, iako uz 
značajne promjene, sve do današnjeg dana. 


Braneći principe islamskog prava i štiteći integritet muslimanske za- 
jednice, muslimanska elita je uspješno mogla tvrditi da zastupa interese 
svih muslimana, među kojima su zeljoposjednici bili manjina. Istovremeno, 
muslimanski zemljoposjednici, koji su preuzeli vodstvo u autonomnom po- 
kretu, tvrdili su da islamsko pravo treba primjenjivati u odnosima između 
zemljoposjednika i seljaka koji obrađuju njihovu zemlju. 

Štatut o autonomnoj upravi u vjerskim i vakufsko-mearifskim poslovi- 
ma bio je više od običnog trijumfa islamske vjerske zajednice; on je također 
osigurao očuvanje zemljoposjedničke klase bosanskohercegovačkih musli- 
mana i njenih privilegija. Uprkos beneficijama koje su uspjeli osigurati za 
zemljoposjedničku klasu, pregovarači su zadržali podršku muslimanskih 
seljaka i nižih klasa iz urbanih područja. Muslimanski pokret za autono- 
miju je također ustanovio presedan da su vjerski zahtjevi jedne zajednice, 
iako često važni za otpočinjanje političkog djelovanja, ipak podređeni se- 
kularnim interesima muslimanskih političkih lidera. Ovo se ponovilo više 
puta tokom XX stoljeća i značilo je da su bosanskohercegovački muslimani 
postali uglavnom sekularna zajednica bez sklonosti ka usvajanju vjerskog 
fundamentalizma koji je privlačio muslimane na drugim područjima. 


U decembru 1906. godine, bosanskohercegovački muslimanski zemljo- 
posjednici su ustanovili formalnu političku partiju, Muslimansku narodnu 
organizaciju (MNO). Baš kao što je SNO bio direktni potomak srpskog 
pokreta za autonomiju, tako je i MNO predstavljao formalno otjelovljenje 
vodstva koje je kontroliralo muslimanski pokret za autonomiju od 1900. 
godine. MNO i njegov nasljednik nakon 1918. godine, Jugoslavenska mu- 
slimanska organizacija (JMO), dominirali su politikom bosanskih musli- 
mana do 1941. godine. 


Lideri MNO-a su bili uvrijeđeni i uznemireni odlukom Austrije da 
izvrši aneksiju Bosne i Hercegovine 1908. godine. U februaru 1910. godine, 
nakon brojnih previranja, ova partija je bila posljednja među glavnim na- 
cionalnim strankama u Bosni i Hercegovini koja je formalno priznala au- 
strijski svršeni čin. Ova deklaracija lojalnosti otvorila je vrata za učešće mu- 
slimana u bosanskom Saboru. U izborima za Sabor, koji su održani 1910. 
godine, MNO je dobio sva mjesta predviđena za muslimane, njih ukupno 
24. Kao i u pregovorima za kulturnu autonomiju, primarna misija MNO-a 
je bila zaštita zastarjelih privilegija muslimanskih zemljoposjednika protiv 
zahtjeva kršćanskih seljaka za agrarnom reformom. 

Nakon što su osigurali vjersku i kulturnu autonomiju i podršku vla- 
de za privilegije zemljoposjednika, bosanski muslimanski lideri su posta- 
li najlojalnija podrška austrijskom režimu u Bosni i Hercegovini tokom 
kratkog, ali veoma burnog, doba ustavnosti pod vladavinom Monarhije 

(1910-1914). U prvoj godini, muslimani su bili u savezu sa SNO, čiji su 
lideri nedosljedno pristali da pitanje agrarne reforme ostave van dnevnog 
reda. Ovaj savez je okončan 1911. godine nakon seljačkog ustanka koji 
je bio usmjeren protiv muslimanskih zemljoposjednika; lideri MNO-a su 
sumnjali da su srpski nacionalisti pokrenuli ovu bunu. Godine 1911. musli- 
mansko vodstvo, vjerno svojoj historijskoj misiji čuvara koalicije u podršci 
centralnoj vlasti, zaključilo je savez sa Hrvatskom narodnom zajednicom. 
Zauzvrat, Hrvati su pristali da se ne protive održanju privilegija musliman- 
skih zemljoposjednika. Srbi su otišli u opoziciju i ostali opoziciona stranka 
do kraja ere ustavnosti, ohrabreni uspjesima susjedne Srbije u balkanskim 
ratovima 1912. i 1913. godine. 


Sjednice Bosanskog sabora uskoro su se pretvorile u burne konfronta- 
cije. Uvrede, aktivna opstrukcija i napuštanje sjednica su postali uobičajeni 
oblici političkog neslaganja. Ustavni život u Bosni i Hercegovini je imao 
veoma buran početak. 


Bosanski muslimani i nacionalna mobilizacija 


Kako je Bosna i Hercegovina ulazila u modernu političku eru, mnogi srp- 
ski i hrvatski nacionalisti su se udvarali muslimanima u nadi da će neki od 
njih, ili svi, prihvatiti srpski odnosno hrvatski nacionalni identitet. Ove 
kampanje nacionalne mobilizacije dale su ograničene rezultate kako tokom 
austrijskog perioda tako i u doba Kraljevine Jugoslavije. S druge strane, ko- 
načni neuspjeh ovih napora jasno govori o dubini muslimanskog identiteta 
u postosmanskom periodu. 


Neke muslimanske aktiviste i intelektualce je privlačila srpska odnosno 
hrvatska nacionalnost. Većina muslimana je svoj vlastiti identitet izražavala 
konfesionalno, ostavljajući pitanje svog nacionalnog identiteta otvorenim 
još dugo nakon početka ere socijalizma. Posljedica toga je da su Srbi i Hr- 
vati, svaki sa svoje strane, ostavili otvoren poziv muslimanima da se dekla- 
riraju kao Srbi ili kao Hrvati. Iako je relativno malo muslimana odlučilo 
da se tako deklarira, oni koji jesu, obično su bili intelektualci ili politički 
aktivisti visokog profila. Ona nacionalnost koja ih je zadobila vrlo često 
je ovakve deklaracije javno slavila kao dokaz vlastite snage i superiornosti. 

Općenito, više muslimana se deklariralo kao Hrvati prije početka XX 
stoljeća. Mnogi su bili mladi intelektualci, obrazovani u Zagrebu ili Beču, 
gdje su bili izloženi hrvatskim nacionalnim idejama. Međutim, nakon 
1900. godine popravio se međunarodni položaj neovisne Srbije i srpska 
opcija je počela privlačiti više muslimana. 

Nacionalno deklariranje bosanskohercegovačkih muslimana pokazalo 
se prolaznim i plitkim. Muslimani su prelazili sa jednog nacionalnog iden- 
titeta na drugi istom lakoćom kojom jedan Amerikanac promijeni politič- 
ku stranku. Oni koji su se deklarirali kao Srbi ili Hrvati ipak su zadržali 
svoj temeljni identitet muslimana i pripadnika islamske vjerske zajednice. 
Iako su tokom određenog vremena bili aktivni u srpskim odnosno hrvat- 
skim organizacijama, većina njih također je nastavila sa političkim aktivno- 
stima u muslimanskim grupama, igrajući tako taktički dvojnu ulogu. Čaki 
na vrhuncu hrvatsko-muslimanske saradnje tokom 1911. godine, MNO je 
eksplicitno odbacio hrvatski nacionalistički program koji je pozivao na to 
da Bosna postane dio Hrvatske. 


Nacionalna obojenost srpskim ili hrvatskim bojama postala je pri- 
hvatljiva, čak i rasprostranjena odlika među muslimanskim političarima i 
intelektualcima od kraja austrijskog perioda do vremena socijalističke Ju- 
goslavije. Među muslimanima koji su izabrani u Ustavotvornu skupštinu 
Kraljevine Jugoslavije u novembru 1920. godine, 13 ih se deklariralo kao 
Hrvati, 5 kao Srbi, jedan kao Jugoslaven, jedan kao Bosanac, a četverica se 
nisu izjasnila." Međutim, do 1970-tih, sve manje muslimana se izjašnjava- 
lo kao Srbi ili Hrvati. Neki srpski i hrvatski nacionalisti ipak su se držali 
uvjerenja da bosanski muslimanski intelektualci, uprkos javnom poricanju, 
tajno osjećaju nacionalni afinitet za Srbe ili za Hrvate. 


Neuspjeh Srba i Hrvata da inspiriraju značajnu lojalnost za svoje ci- 
ljeve među bosanskim muslimanima, zajedno sa jasnom tendencijom mu- 
slimana da se organiziraju odvojeno u cilju ispunjavanja vlastitih političkih 
interesa, pokazuje da je odvojeni bosansko-muslimanski identitet već 1900. 
godine bio duboko ukorijenjen i da nije mogao biti uključen u hrvatske, 
odnosno srpske, nacionalne pokrete. Mnogi muslimani nisu vidjeli nekom- 


7 Atif Purivatra, Jugoslavenska muslimanska organizacija u političkom životu Kraljevine 
Srba, Hrvata i Slovenaca (Sarajevo: Svjetlost, 1967), str. 111. 

patibilnost između svog identiteta kao bosanskih muslimana i ležernog 
prihvaćanja srpske ili hrvatske nacionalne obojenosti, no takvo prihvaćanje 
nije mnogo utjecalo na izmjenu njihove osnovne političke privrženosti i 
ponašanja kao bosanskih muslimana. Neke muslimane je odbijao naciona- 
listički intenzitet srpskih i hrvatskih političkih lidera, pogotovo onih koji 
su insistirali na tome da je religija (pravoslavlje za Srbe, katoličanstvo za 
Hrvate) neodvojivi dio nacionalnog identiteta. Pa ipak, sve dok socijalistič- 
ki period nije dobro uznapredovao, većina muslimana tvrdoglavo se opirala 
prijedlozima da vlastiti identitet definiraju u nacionalnim terminima, bira- 
jući umjesto toga sklanjanje u okrilje konfesionalnog identiteta zasnovanog 
na historijskim temeljima i kulturnoj tradiciji. 


Narodni ustanci i bune 


Pored širokih političkih pokreta koji su doveli do osnivanja parlamentar- 
nih stranaka, nasilni događaji su se sporadično javljali na bosanskohercego- 
vačkom historijskom pejzažu u XIX i početkom XX stoljeća. Većinu ovih 
obračuna karakterizirali su socijalni sukobi, obično pobune seljaka zbog 
ekscesa bosanskih muslimanskih zemljoposjednika i protivljenje osman- 
skoj odnosno austrijskoj vlasti. Čisto etnički i nacionalni sukobi i nasilje 
bili su nepoznanica do početka XX stoljeća. 


Uzurpacije prava seljaka bile su uobičajene u Bosni i Hercegovini, upr- 
kos osmanskim naporima da se provedu reforme — u zakonima i dekreti- 
ma iz 1839, 1856. i 1858. godine — i da se ozakone prava seljaka, te da se 
ograniči grabežljivost muslimanskih zemljoposjednika. Seljaci su se krajem 
osmanske vladavine pobunili nekoliko puta. Zemljoradnici i stočari istočne 
Hercegovine, koja je graničila sa Crnom Gorom, bili su posebno nepokor- 
ni. Oni su igrali vodeću ulogu u velikoj buni 1875. godine koja je dovela 
do rusko-turskog rata i konačno do propasti osmanske vladavine u Bosni 
i Hercegovini. 

Kao što je spomenuto ranije, austrijska vojna okupacija 1878. godine 
izazvala je značajan otpor od strane bosanskih snaga pod vodstvom mu- 
slimana. Iako su Austrijanci na kraju pobijedili, pokazalo se da je poseb- 
no teško smiriti istočnu Hercegovinu. U pokušaju da generira podršku za 
svoju vladavinu, austrijski režim je dozvolio domaćim snagama da zadrže 

vlastite zapovjednike. Godine 1881, Austrijanci su objavili da će se vojna 
obaveza proširiti na okupirane zemlje, na što se istočna Hercegovina opet 
digla na ustanak. Iako je glavni otpor slomljen do 1882. godine, borba sa 
hajducima i bandama istočne Hercegovine nastavljena je tokom naredne 
decenije. Seljaci u Bosni su se ponovno pobunili 1910. godine zbog razoča- 
ranosti slabim austrijskim naporima da se provede agrarna reforma iz 1906. 
godine, koja se svodila na izračunavanje prosječnih seljačkih nameta tokom 
nekoliko godina bez njihove eliminacije. Lideri MNO-a su sumnjali da su 
srpski nacionalisti pokrenuli bunu. 


AUSTRO-HUNGARIAN EMPIRE 
H A i , 
HUNGARY 


S 

Karta 6.2 — Politička karta Balkana pokazuje teritorijalna osvajanja Srbije u Balkanskim 
ratovima (1912-1913) 


Početkom XX stoljeća pojačala su se trvenja između Austrije i neovi- 
sne Srbije što je ohrabrilo bosanske Srbe i destabiliziralo njihovu parla- 
mentarnu koaliciju sa bosanskim muslimanima. Godine 1906, u neuspješ- 
nom pokušaju da se Srbija prisili na odustajanje od ekonomskog pakta sa 
Bugarskom, Habsburška monarhija je zatvorila svoje granice za stoku iz 

: F = 
X zena a ZzZM 


SI. 6.2 Sarajevska Vijećnica je bila zgrada gradske uprave i gradske administraci- 
je Sarajeva pod austrougarskom vlašću, kasnije je služila kao naconalna i univerzi- 
tetska biblioteka. Zgrada i fond biblioteke su spaljeni 1992. godine od strane VRS. 


Srbije. Kriza zbog aneksije Bosne i Hercegovine iz 1908. godine završila 
je austrijskom diplomatskom pobjedom, ali je dodatno pogoršala tenzije 
između Monarhije i Srbije. U balkanskim ratovima 1912. i 1913. godine, 
Srbija je gotovo udvostručila svoju teritoriju na račun Osmanskog carstva. 
Kada su ovi ratovi prošli bez austrijskog vojnog angažmana, mnogi Južni 
Slaveni su zaključili da je Austrija precijenjena kao vojna sila i počinju pre- 
zirati Habsburšku monarhiju. 

Do 1914. godine, međunarodni događaji odjekivali su Bosnom i Her- 
cegovinom sa više negativnog utjecaja nego ikada ranije. Balkanski ratovi 
označili su početak perioda stalne agitacije u područjima Bosne i Herce- 
govine uz granicu sa Srbijom i Crnom Gorom. Austrijska granična straža 
zaustavljala je infiltratore koji su nosili bombe, puške i propagandu. Policija 
je presrela dobro naoružane Bosance sa materijalom i uniformama iz Srbije 
i Crne Gore. Bande razbojnika su ulazile u okršaje sa austrijskim graničnim 
patrolama, nakon čega bi nekažnjeno pobjegli u planinska skloništa susjed- 
nih država. U ovim ruralnim pograničnim područjima, nemiri uoči Prvog 
svjetskog rata sastojali su se od mješavine nezadovoljstva seljaka, razbojniš- 
tva i srpske nacionalističke agitacije. 

Omladinski pokret i atentat na Franza Ferdinanda 


Bez ikakve sumnje, najzloglasniji nasilni događaj u bosanskohercegovačkoj 
historiji je atentat na austrijskog nadvojvodu Franza Ferdinanda u Saraje- 
vu, 28. juna 1914. godine. Nadvojvoda je bio prijestolonasljednik carskog 
habsburškog trona Franza Josefa koji je u tom trenutku vladao već šezdeset 
i šest godina. Srpski nacionalisti sumnjali su da nadvojvoda gaji simpatije 
prema trijalizmu. S obzirom da je takav program sam po sebi implicirao 
sprečavanje daljih teritorijalnih širenja neovisne Srbije, atentatori su nad- 
vojvodu smatrali opasnim za srpske nacionalne aspiracije. 


Od osam počinitelja, njih sedmerica su bili bosanski Srbi; osmi je bio 
bosanski musliman. Svih osam je uhapšeno; de facto atentator, Gavrilo 
Princip, umro je od tuberkuloze u habsburškom zatvoru u Theresienstadtu 
1918. godine. Austrijski istražitelji otkrili su da su atentatori bili članovi 
Mlade Bosne, tajne đačke organizacije koja je održavala veze sa Crnom ru- 
kom — tajnim srpskim društvom — i sa grupom poznatom pod nazivom /Va- 
rodna odbrana. Crna ruka, čiji su pripadnici uključivali i niz visokih vojnih 
oficira Srbije, osigurala je oružje, obuku i podršku atentatorima. Uprkos 
njihovim vezama sa srpskim tajnim društvima, sami urotnici bili su Bosan- 
ci. Mnogi od njih bili su povezani sa rastućim đačkim pokretima u Mosta- 
ru i Sarajevu koji su osuđivali konvencionalne političke stranke u Bosni i 
Hercegovini kao plašljive i kompromitirane saradnjom sa Austrijancima. 


Atentat je pokrenuo val nasilnih antisrpskih demonstracija u sarajev- 
skoj čaršiji. Razjarene grupe bosanskih muslimana i Hrvata-katolika, u po- 
četku nesputane policijskom intervencijom, pretukle su neke bosanske Srbe 
i opljačkale njihove dućane. U Bosanskom saboru većinske stranke donijele 
su rezoluciju kojom se osuđuje atentat. Vlada je zatim raspustila Sabor koji 
se više nikada nije sastao. Tako je završio austrijski pokušaj uspostavljanja 
državnog političkog poretka u Bosni i Hercegovini zasnovanog na ustavu i 
ograničenoj parlamentarnoj vladavini. 


Rat i propast Habsburške monarhije 


Ubistvo nadvojvode nije odmah rezultiralo ratom između Habsburške mo- 
narhije i Srbije, a kamoli svjetskim sukobom. Rizik izbijanja svjetskog rata 

ležao je u činjenici da su oba protivnika bila čvrsto povezana sa jednim od 
dva konkurentna evropska saveza; lokalni sukob je tako lako mogao eskali- 
rati u evropski rat u kojem bi se Njemačka, Austro-Ugarska i njihovi save- 
znici (Centralne sile) našle u ratu protiv Francuske, Engleske i Rusije (sile 
Antante). Sukob je planuo 23. jula 1914. godine, kada je Austro-Ugarska 
isporučila ultimatum od deset tačaka sa rokom od 48 sati i zahtjevom da se 
izvrši suzbijanje antiaustrijskih aktivista iz Srbije kao i zahtjevom za učešće 
u istrazi o atentatu u samoj Srbiji. 


Odgovor srpske vlade je bio pravovremen i iznenađujuće pomirljiv. Sr- 
bija je pristala na suzbijanje djelovanja antiaustrijskih grupa i izdavanja ne- 
prijateljski nastrojenih publikacija, kao i hapšenje određenih agitatora koji 
su poimence navedeni u austrijskom ultimatumu. Srbi su nadalje pristali 
da Austriju informiraju o toku istrage o atentatu, ali su odbili da prihvate 
direktno austrijsko učešće, navodeći kao razlog ugrožavanje vlastitog suve- 
reniteta. Ignorirajući žestoke napore evropskih diplomata da se održi mir i 
očigledan poziv Srbije na dalje pregovore, stranka, koja se u Beču zalagala 
za rat, ubijedila je ostarjelog cara, Franza Josefa, da kazni Srbe. Austrijanci 
su objavili rat Srbiji 28. jula. Rusija je počela sa općom mobilizacijom 1. 
augusta, a Njemačka je vrlo brzo objavila rat Rusiji i Francuskoj. Nekoliko 
dana kasnije njemačke trupe su ušle u Belgiju. Sve zaraćene strane su oče- 
kivale da će doći do brzog razrješenja i vraćanja u normalu; umjesto toga, 
rat je postao skup i ogorčen sukob koji je potrajao duže od četiri godine. 

U prvom udaru na balkanskom bojištu, prelaskom preko Drine iz Bo- 
sne i Hercegovine, habsburške trupe su izvršile invaziju na Srbiju 11. au- 
gusta. Uprkos početnim austrijskim uspjesima, srpske snage su ih ubrzo 
potisnule. U drugoj ofanzivi, Austrijanci su se još jednom pokazali nespo- 
sobnim da poraze srpske snage i, do decembra 1914. godine, Srbi su uspjeli 
očistiti svoju teritoriju od austrijskih snaga. Ipak, ne samo da su pretrpjeli 
velike gubitke na vojnom polju, već je na stotine hiljada Srba postalo žr- 
tvom epidemije tifusa koja je izbila u junu 1914. i trajala do 1915. godine. 

U oktobru 1915, kolo sreće se dramatično okrenulo protiv Srbije. Za- 
jednička njemačko-austrijsko-bugarska operacija je dovela do pokoravanja 
Srbije, a Centralne sile su u naredne tri godine okupirale zemlju. U uža- 
snim zimskim uvjetima, ostaci srpske vojske su se uputili na herojski marš 

kroz Crnu Goru i Albaniju, suprotstavljajući se usput i albanskim napa- 
dima, da bi stigli do jadranske obale. Odatle su zaplovili ka grčkom otoku 
Krfu. U konačnoj ofanzivi saveznika koncem Prvog svjetskog rata, koja je 
krenula iz Soluna, ove trupe su povele kampanju protjerivanja Centralnih 
sila iz Srbije po treći put. 

Osim kratkih angažmana u istočnoj Bosni, zaraćene strane nisu pro- 
vodile velike operacije na bosanskohercegovačkom tlu. Međutim, nakon 
atentata na nadvojvodu, postupci habsburške vlasti bili su u znatnoj mjeri 
pooštreni. Naime, bosanski seljaci su podvrgnuti obaveznom rekviriranju 
usjeva da bi se snabdjele trupe i nahranilo stanovništvo u gradovima Mo- 
narhije. Bosanci su služili u carskim snagama, a neki vojnici, uglavnom bo- 
sanski Srbi, pobjegli su u egzil i pridružili se srpskoj vojsci kao dobrovoljci. 

Tokom rata, austrijske vlasti su upotrebljavale široke represivne mjere 
protiv Srba koje su smatrali petom kolonom, posvećenoj uništavanju Ha- 
bsburške monarhije. Preko pet hiljada ljudi je internirano u logore; mnogi 
su maltretirani, a neki su umrli od gladi. Da bi se nosile sa kontinuiranom 
pobunom u pograničnim područjima istočne Hercegovine i istočne Bosne, 
vlasti su izvršile preseljenje i deportaciju hiljada porodica u posljednjem, 
konačnom i uzaludnom naporu da smire to područje. Austrijski vojni su- 
dovi su osudili i pogubili 250 osoba zbog izdaje, špijunaže i pomaganja 
neprijatelju. Politički procesi protiv Srba, koji su počeli već 1909. godine, 
nastavljeni su u ratnim godinama i rezultirali su stotinama osuđenih na 
zatvorske kazne. Dio Srba su zatvorile ili ubile vojne vlasti bez formalnog 
sudskog procesa." U aprilu 1916. godine, nakon dugog suđenja u Banjoj 
Luci, 16 Srba osuđeno je na smrt; njihove kazne je u martu 1917. godi- 
ne preinačio car Karlo I koji je krunisan nakon smrti Franza Josefa 1916. 
godine. Tako je Prvi svjetski rat predstavljao i prvi slučaj u bosanskoher- 
cegovačkoj historiji u kojem je ubijen značajan broj ljudi zbog nacionalne 
odnosno etničke pripadnosti. 

Rat je neslavno završio za Habsburšku monarhiju. Car Karlo I je 16. 
oktobra 1918. godine proglasio organizaciju države na federalnom prin- 


8 Osman Nuri-Hadžić, "Borba Muslimana za versku i vakufsko-mearifsku autonomiju" 
u knjizi Bosna i Hercegovina pod austrougarskom upravom (Beograd: Geca Kon, 1938), str. 
156-9. 

cipu, što je za većinu njegovih podanika označila poraz i kraj Monarhije. 
Vojnici su napustili front, a birokrate su ostale kod kuće. Nakon što je više 
od pet stotina godina dominirala većim dijelom Istočne i Centralne Evro- 
pe, vajna Habsburška monarhija je gotovo preko noći nestala sa lica zemlje. 

KRALJEVINA JUGOSLAVIJA (1918-1941): 
JUGOSLAVENSKI IDEAL I KRALJEVSKA 
REALNOST 


RAJEM RATA, PREDSJEDNIK SJEDINJENIH AMERIČKIH DRŽAVA, 

Woodrow Wilson, i evropski saveznici Amerike gajili su simpatije 

prema ideji nacionalnog samoodređenja i nadali se da će ga učiniti 
centralnim principom mirovnog sporazuma. Većina politički osviještenih 
Južnih Slavena pozdravila je ovaj pristup jer se poklapao sa idejama o juž- 
noslavenskom ujedinjenju koje su imale široku popularnost među srpskim, 
hrvatskim i slovenačkim intelektualcima. Predstojeći poraz Centralnih sila 
je mnogima davao nadu da će doći do uspostavljanja zemlje Južnih Slavena, 
ili Jugoslavije, kao slobodne i neovisne države koja će utjeloviti nacionalne 
aspiracije Srba, Hrvata i Slovenaca. Ove su nade bile izražene u Krfskoj 
deklaraciji u junu 1917. godine o kojoj su pregovarali predstavnici srpske 
vlade, na čelu sa Nikolom Pašićem i Jugoslavenski odbor — grupa istaknu- 
tih Hrvata, Srba i Slovenaca koji su izbjegli sa habsburške teritorije da 
bi zastupali južnoslavenske interese u inostranstvu. U Krfskoj deklaraciji, 
potpisnici su se složili da uspostave "ustavnu, demokratsku i parlamentarnu 
monarhiju" pod srpskom dinastijom Karađorđevića.? 


Međutim, jugoslavensko jedinstvo značilo je jednu stvar za Pašića i 
srpsko rukovodstvo, a nešto posve drugo za Hrvate i Slovence iz Jugo- 
slavenskog odbora. Ova suprotstavljena očekivanja, pogoršana različitim 
percepcijama koje je svaka grupa imala o onoj drugoj, izazivala su stalne 


? Za detaljnu obradu Jugoslavije između dva svjetska rata sa naglaskom na političkim do- 
gađajima vidi Joseph Rothschild, East Central Europe between the Two World Wars (Seattle: 
University of Washington Press, 1974), str. 200-80. 

sukobe u Kraljevini Jugoslaviji (1918-1941). Srbi, koji su konačno trebali 
doživjeti trijumf nakon nekoliko godina patnji i gubitaka u ratu, Jugoslaviju 
su percipirali kao ostvarenje svog sna o "ve/ikoj Srbiji" — slično ekspanziji 
srpske teritorije u dva Balkanska rata. U očima Srbije, Jugoslavija je trebala 
biti otjelotvorenje srpskog centralizma pod vladavinom srpske dinastije i 
vodstvom srpskih vojnih oficira, birokrata i parlamentaraca. Srbi su gajili 
posebnu naklonost prema Bosni, koju su po pravu smatrali srpskom teri- 
torijom i koja je sada trebala postati integralni dio njihove države. Srbi su 
imali tendenciju da svoje slovenačke i hrvatske srodnike promatraju kao 
ljude slabe volje, spremne na kompromis i korumpirane dekadentnim za- 
padnim utjecajima, vjerujući da su stoljećima pristajali na ustavne kompro- 
mise sa habsburškim vladarima. 

Za Hrvate i Slovence, Jugoslavija je trebala biti partnerstvo jednakih 
- sa federalnom strukturom i ujedinjenjem historijskih hrvatskih i slove- 
načkih zemalja sada propale Habsburške imperije sa Kraljevinom Srbijom. 
Tako su se divili vojnoj moći Srbije, Hrvati i Slovenci su bili skloni da Srbe 
promatraju kao neotesane seljačine kojima je nedostajao kulturni razvoj, a 
koji su oni sami postigli u stoljećima uskih veza sa Zapadom. Odajući Sr- 
bima počast za vojne podvige, Hrvati i Slovenci su sebe smatrali sposobnim 
administratorima i graditeljima države, što su smatrali talentom koji su 
željeli iskoristiti u novoj jugoslavenskoj državi. 

Mnogi Bosanci su svoju budućnost u novoj jugoslavenskoj državi pro- 
matrali kroz prizmu konstantno neriješenog agrarnog pitanja. Mišljenja 
su se, naravno, poklapala sa nacionalnim linijama. Srpska dinastija je bila 
čvrsto predana okončanju svih feudalnih odnosa, što je dokazala ukinuvši 
kmetstvo čitavo stoljeće ranije, u vrijeme kada su Srbi po prvi put osnovali 
malu kneževinu i dobili autonomiju od Osmanlija. Srpska vlada je 1914. 
godine izjavila da njeni ratni ciljevi uključuju "oslobađanje i ujedinjava- 
nje sve potlačene braće".'? U februaru 1917. godine, srpska vlada u egzilu 
obećala je pet hektara zemlje svakom borcu nakon oslobođenja. Motivi- 
rani ovim obećanjima i očekujući okončanje nameta koje su seljaci plaćali 
muslimanskim zemljoposjednicima, neki bosanski Srbi su se dobrovoljno 


10 Tomasevich, str. 219. 

Karta 7.1 — Konstituvni dijelovi Kraljevine Srba, Hrvata i Slovenaca 
(1918-1929) 


prijavili za borbu na strani Srbije i učestvovali u konačnom slomu Central- 
nih sila. 

Muslimanski lideri, iako su učestvovali u općem entuzijazmu stvaranja 
jugoslavenske države, pokušavali su pronaći način kako da ublaže utjecaj 
eventualne agrarne reforme ili, ako bi to bilo moguće, da je u potpunosti 
spriječe. Agrarno pitanje je nastavilo biti u središtu političkih kontroverzi u 
Bosni i Hercegovini nakon Prvog svjetskog rata. 

Potaknuti dodatnim obećanjima srpske dinastije, mnogi bosansko- 
hercegovački kršćanski seljaci su uskratili plaćanje nameta muslimanskim 
zemljoposjednicima kada se kolo ratne sreće odlučno okrenulo u korist 
Srba i sila Antante 1918. godine. Neki kršćanski seljaci su oduzeli zemlju 
muslimanskim zemljoposjednicama, a povećao se i broj fizičkih napada na 
muslimane. Većina počinitelja ovih napada bili su Srbi. Nered i nasilje bili 
su posebno rašireni u istočnoj Hercegovini, ali ovaj pokret je uskoro za- 

hvatio veći dio Bosne i dijelove Hrvatske. Dana 3. novembra 1918. godine, 
suočena sa sveobuhvatnom seljačkom bunom, bosanska pokrajinska vlada 
je pozvala srpske trupe u Bosnu da smire nered. Dana 6. novembra, srp- 
ske trupe koje su ušle u Sarajevo pozdravljene su kao oslobodioci. Uprkos 
vojnoj reakciji, pojedini bosanski Srbi su nastavili da napadaju muslimane 
i oduzimaju im imovinu, čak i kada su muslimani protestirali kod vlade 
u Beogradu zbog toga što srpske trupe i zvaničnici nisu djelovali protiv 
odgovornih. 


Dana 1. decembra 1918. godine, princ regent Aleksandar (djelujući 
u ime svog ostarjelog i slabog oca, kralja Petra I) objavio je uspostavljanje 
države koju je nazvao Kraljevstvom Srba, Hrvata i Slovenaca. Ova objava 
je data u prisustvu delegata iz Jugoslavenskog odbora koji su predstavljali 
Južne Slavene iz ranijih habsburških zemalja. Nova država je trebala biti 
demokratska, parlamentarna monarhija, u skladu sa onim što je stajalo u 
Krfskoj deklaraciji, ali je ona od početka u mnogim aspektima predstavljala 
trijumf srpske dominacije. Pozvani da uguše seoske bune i da se suprotstave 
Talijanima koji su pokušavali zauzeti dijelove jugoslavenskog teritorija na 
sjeverozapadu, srpska vojska je okupirala brojne bivše habsburške teritorije 
u novoj državi. Srpski zvaničnici su brzo reagirali i počeli su smjenjivati 
bosanske muslimane sa ključnih pozicija u Bosni. 


Parlamentarna politika i agrarna reforma 


Politički gledano, era Kraljevine Jugoslavije može se podijeliti u dva perio- 
da: period kraljevskog parlamentarizma (od decembra 1918. do 6. januara 
1929.) i period kraljevske diktature (od 6. januara 1929. do aprila 1941.) 
koju je objavio kralj Aleksandar. Ove dvije ere imaju mnogo toga zajed- 
ničkog. Tokom oba perioda održavani su povremeni izbori u novoj južno- 
slavenskoj državi, vlada je bila sastavljena od ministara koji su predstavljali 
nestabilne i često kratkotrajne parlamentarne koalicije, a političkim Živo- 
tom su dominirali stalni sporovi oko srpske dominacije u kraljevini. 
Tokom perioda jugoslavenske monarhije, bosanski muslimani su poka- 
zali izuzetnu političku koheziju, glasajući velikom većinom za Jugoslaven- 
sku muslimansku organizaciju (JMO), kao što je to prikazano u Tabeli 7.1. 
Iako su tri druge muslimanske stranke izašle na izbore za Ustavotvornu 

skupštinu 1920. godine, one su zajedno dobile manje od 2% ukupnih bi- 
račkih glasova i ubrzo su nestale sa scene. Broj glasova za JMO je od jednih 
do drugih izbora, u periodu od sedam godina, varirao za tek oko 20%, što 
predstavlja dokaz solidnih temelja bosanskog muslimanskog identiteta i 
stabilnosti u glasanju kod muslimana. 


Tabela 7.1 


Izborna podrška Jugoslavenskoj muslimanskoj organizaciji (JMO) 


Izbori Datum Glasovi za JMO Mandati JMO 
Ustavotvorna skupština 28.11.1920. 111.895 24 
Skupština 18.03.1923. 122.494 18 
Skupština 08.02.1925. 132.296 15 
Skupština 11.09.1927. 132.326 18 


Izvor: Joseph Rothschild, East Central Europe Between the Two World Wars, str. 215, 219, 224, 
i 229. 


JMO su vodili urbani muslimani srednje klase, poput državnih službe- 
nika, trgovaca, novinara i drugih profesionalaca; međutim, stranka je bila 
također vrlo efikasna u promoviranju interesa muslimanske zemljoposjed- 
ničke klase. Pod vodstvom dr. Mehmeda Spahe, sposobnog političara koji 
je u više navrata učestvovao u vladajućim koalicijama tokom čitavog peri- 
oda jugoslavenske monarhije, JMO je odigrala historijsku ulogu predstav- 
nika bosanskih muslimana kao grupe čija je potpora ključna za odnošenje 
prevage u koalicijskoj politici i koja je odlučno davala podršku centru i bila 
protiv centrifugalnih tendencija. 


Srbi i Hrvati nisu iskazali takvu koheziju u vrijeme parlamentarnog 
centralizma. Srbi su bili podijeljeni gotovo tačno na pola u podršci dvjema 
strankama. Srpski radikali, koje je na početku vodio ratom prekaljeni politi- 
čar Nikola Pašić, sposoban i efikasan zagovornik srpskog centralizma, svoju 
podršku su gotovo isključivo nalazili na teritoriji Srbije. Srpske demokrate 
su dobivale glasove sa svih strana, ali su posebno bili popularni kod Srba 
koji su živjeli u bivšim habsburškim zemljama kraljevine. Bosanski Srbi 
davali su podršku objema ovim strankama, ali su velikim brojem glasali i 
za Zemljoradničku stranku, manju partiju čiji je program bio fokusiran na 
rješavanje agrarnog pitanja i srodna pitanja zemljišne reforme. 

Većina bosanskih Hrvata podržavala je Hrvatsku seljačku stranku pod 
vodstvom Stjepana Radića. Stranka je favorizirala radikalni program ze- 
mljišne reforme, s ciljem davanja zemlje onim koji je obrađuju i na tom 
osnovu je zadobila široku podršku Hrvata svuda, osim u većim gradovi- 
ma. Radić i njegovi sljedbenici od početka su bojkotirali skupštinu, a svoja 
mjesta u parlamentu zauzeli su tek 1924. godine, stvarajući na taj način 
potrebu kod srpskih stranaka za koalicionim partnerom koju su spremno 
ispunili muslimanska JMO i slovenačka Slovenska ljudska stranka. 


Komunistička partija Jugoslavije (KPJ) je bila treća najveća stranka u 
Ustavotvornoj skupštini sa 58 mandata. Ograničena u svojim terenskim 
aktivnostima, KPJ je ipak zadobila široku narodnu podršku među gradskim 
radnicima i među seljacima. Kao i socijaldemokrati, komunisti su se povu- 
kli iz Skupštine 1921. godine i ubrzo nakon toga Komunistička partija je 
zabranjena Zakonom o zaštiti države koji je donesen 1921. godine. Njeni 
lideri su progonjeni i zatvarani, a partija je otjerana u ilegalu koja je potraja- 
la do kraja perioda Jugoslavenske monarhije. Tek su se imenovanjem Josipa 
Broza Tita kao generalnog sekretara 1937. godine, stvari za Komunističku 
partiju počele mijenjati nabolje. 

Dana 28. juna 1921. godine, donesen je Vidovdanski ustav sa 223 glasa 
za, iako je 163 od ukupno 419 članova Skupštine bojkotiralo glasanje. Svi 
delegati JMO glasali su za ustav, nakon što su im srpski radikali napravili 
veliki ustupak dopustivši im da zadrže granice Bosne i Hercegovine kao 
posebne administrativne jedinice. Jugoslavenska kraljevina je tako podije- 
ljena administrativno, poštivanjem historijskih granica bivših habsburških 
teritorija, iako je svakodnevno upravljanje zemljom predstavljalo kontinu- 
irani izraz centralističke srpske kontrole. Uprkos brojnim pritužbama na 
nasilje Srba protiv muslimanskih zemljoposjednika i protesta zbog pasiv- 
nog odnosa vlade prema krivičnom gonjenju srpskih počinitelja, Spaho i 
vodstvo JMO-a dali su podršku novom ustavu. Njihovi glasovi su se, Za- 
pravo, pokazali ključnim za dobivanje većine u Skupštini koja je usvojila 
ovaj dokument. 

Muslimanski politički utjecaj u novoj državi također je igrao ulogu 
i u agrarnoj reformi koja je pokrenuta u prvim godinama kraljevine. U 
Prelaznim odredbama za pripremu agrarne reforme od 25. februara 1919. 

godine, kralj Aleksandar je iznio tri principa za rješavanje agrarnog pitanja: 
1) okončanje kmetstva; 2) podjela velikih imanja; i 3) obeštećenje ranijih 
vlasnika od strane države. Zakoni koji su uslijedili definirali su obim prije- 
nosa zemljišta i iznos naknade koja se treba platiti muslimanskim zemljo- 
posjednicima, a delegati JMO-a su pregovarali o uvjetima obeštećenja, koji 
su djelovali liberalno, u zamjenu za njihovu podršku Vidovdanskom ustavu. 
Reforme pravno nisu kompletirane sve do 1931. godine; pa ipak, njihov 
rezultat je bio da je preko 150.000 porodica seljaka dobilo preko milion 
hektara zemljišta. Raniji vlasnici zemlje su kompenzirani kombinacijom 
gotovinskih isplata i dugoročnih obveznica kojima je garant bila jugosla- 
venska vlada. 

Agrarna reforma iz perioda 1919-1931, ukinula je instituciju kmetstva 
u Bosni i Hercegovini ali drugi važni ciljevi reforme ostali su nerealizirani. 
S obzirom da je većina seljaka u vlasništvo dobila samo ono zemljište koje 
je ranije obrađivala, prosječan posjed je bio mali, a poljoprivredna produk- 
tivnost se nije značajno povećala. Zagovornici radikalnijih reformi, poput 
lidera Hrvatske seljačke stranke, i dalje su zagovarali gledište da reforma 
nije otišla dovoljno daleko. Nadoknada isplaćena muslimanskim zemljopo- 
sjednicima često je bila nedovoljna da bi oni počeli iznova, a obveznicama, 
koje su primili umjesto dijela isplate, stalno se trgovalo ispod nominalne 
vrijednosti. Oni muslimanski zemljoposjednici, koji su napravili prijelaz ka 
urbanim profesijama i trgovini, prošli su najbolje. I na kraju, velika depresi- 
ja je uništila poljoprivrednu ekonomiju Evrope, uključujući i poljoprivredu 
u Bosni i ostatku Jugoslavije, te na prosjački štap dovela mnoge seljake 
uprkos ovim reformama. 

Koalicijska politika u Kraljevini Srba, Hrvata i Slovenaca nastavila se 
do 1929. godine. JMO je često učestvovala u vladajućim koalicijama u Be- 
ogradu; u drugim navratima bila je isključena iz vlasti u sve očajnijoj po- 
trazi za uspostavljanjem stabilnog političkog poretka. Uprkos dugotrajnim 
naporima vodećih srpskih i hrvatskih stranaka u Jugoslaviji da se približe, 
odnosi između njih su se pogoršali, a ponašanje na sjednicama Skupštine 
se zaoštrilo. 

Lider Hrvatske seljačke stranke Stjepan Radić proveo je veći dio ovog 
perioda vršeći opstrukciju zakonodavnih dogovora, bojkotirajući Skupštinu 
i tražeći podršku za hrvatske separatističke pozicije u Londonu, Moskvi 

i drugim mjestima u inostranstvu. Pregrijane skupštinske debate prerasle 
su u fizičko nasilje kada je Radić, zajedno sa četvoricom drugih hrvatskih 
zastupnika, pogođen hicima iz vatrenog oružja tokom žestoke debate u 
Skupštini 20. jula 1928. godine. Radić je preminuo 8. augusta. Hrvatski 
zastupnici su napustili Skupštinu. Nakon ogorčenog uzajamnog optuživa- 
nja političara, uslijedile su i ulične demonstracije i narušavanje javnog reda. 
Konačno, 6. januara 1929. godine, kralj je raspustio parlament, poništio 
ustav i proglasio sebe jedinstvenim izvorom sve vlasti u kraljevini. 


Kraljevska diktatura i uspon fašizma 


Nakon objave kralja Aleksandra o uvođenju diktature, uslijedilo je nekoli- 
ko proglasa koji su njegovu kraljevinu učinili unitarnom, centraliziranom 
državom kojom vladaju Srbi. Kraljevina Srba, Hrvata i Slovenaca je pre- 
imenovana u Kraljevinu Jugoslaviju. Aleksandar je stavio van zakona sve 
političke stranke i udruženja zasnovana na vjerskoj ili etničkoj pripadnosti 
i proširio zabranu (koja je prvi put donesena u augustu 1921. godine) koja 
se odnosila na Komunističku partiju Jugoslavije. Dana 3. septembra 1931, 
donio je drugi ustav kojim se ponovno uspostavlja skupština, iako je kralj 
za sebe zadržao ovlasti da imenuje i raspušta ministre i da imenuje grado- 
načelnike i druge općinske zvaničnike. Ustav iz 1931. godine ponovno je 
oživio izgrađivanje koalicija kao centralne aktivnosti u jugoslavenskom po- 
litičkom životu, a kralju je dao mogućnost intervencije, po slobodnoj volji, 
u političkim procesima i korištenje vanrednih ovlasti u hitnim situacijama. 


Pod Aleksandrovom diktaturom, Bosna i Hercegovina je izgubila svoj 
poseban status cjelovite pokrajine prvi put nakon niza stoljeća. Kralj je uki- 
nuo pokrajinske granice koje su postojale prije 1929. i podijelio Jugoslaviju 
u devet banovina (administrativnih jedinica kojima su vladali banovi), od 
kojih su sve, osim jedne, nazvane po rijekama koje su protjecale kroz njih. 
Granice banovina nisu uzele u obzir historijske granice i presijecale su et- 
ničke granice, dajući Srbima brojčanu većinu u šest od ukupno devet bano- 
vina. Historijski teritorij Bosne i Hercegovine podijeljen je između četiri 
banovine — Vrbaska, Drinska, Zetska i Primorska. Kraljeva imenovanja su 
favorizirala Srbe. U mnogim bosanskohercegovačkim gradovima, izabrane 
muslimanske gradonačelnike su zamijenili imenovani Srbi. 

Karta 7.2 — Banovine Kraljevine Jugoslavije (1929-1939) 


Na dan proglašenja diktature, kraljev izaslanik sastao se sa Mehme- 
dom Spahom i drugim liderima JMO u pokušaju da se zadobije njihova 
podrška u pogledu planiranih promjena. Uprkos njihovom nezadovoljstvu 
zbog ukidanja Bosne i Hercegovine kao pokrajine i njihovim strahovima 
od centralizirane srpske kontrole, lideri JMO-a se nisu suprotstavili name- 
tanju kraljevske diktature. 


Kralj Aleksandar je postao žrtva atentata 9. oktobra 1934. godine za 
vrijeme posjete francuskom gradu Marseillesu. Atentat su izveli hrvatski 
fašisti, poznati pod nazivom ustaše, koji su se zalagali za uništenje Jugosla- 
vije i potpunu neovisnost Hrvatske. Ustaše su operirale pod zaštitom Beni- 
ta Mussolinija u Italiji i kao tajna grupa u Jugoslaviji. U Drugom svjetskom 
ratu, njihovog vođu, Antu Pavelića, Nijemci i Talijani su postavili za šefa 
Nezavisne države Hrvatske - NDH (koja je uključivala Hrvatsku i Bosnu 
i Hercegovinu). 

Nakon kraljeve smrti, vlast je preuzeo Aleksandrov rođak, princ Pavle, 
i dva druga regenta koji su trebali zajednički vladati do punoljetstva Alek- 
sandrovog sina Petra, nasljednika krune Karađorđevića, u septembru 1941. 
Novi izbori za jugoslavensku skupštinu održani su u maju 1935, a u junu 
iste godine Milan Stojadinović postao je premijer u vladi kojoj su podršku 
dali bosanski muslimani. Mehmed Spaho, lider JMO-a, imenovan je mini- 
strom saobraćaja u Stojadinovićevom kabinetu. Nakon toga, Spaho i drugi 
bosanski muslimanski lideri bili su zastupljeni u svakoj jugoslavenskoj vla- 
di, dok Drugi svjetski rat nije stigao u zemlju u aprilu 1941. godine. 


Stojadinovićeva vlada je ublažila određene oštre aspekte kraljevske 
diktature, amnestirala političke zatvorenike, i napravila geste pomirenja 
prema lideru Hrvatske seljačke stranke, Vladku Mačeku. Stojadinović je za 
sebe zadržao portfelj ministra vanjskih poslova i u vrijeme kada se Hitlero- 
va moć brzo širila Evropom dosta je putovao u inostranstvo, pokušavajući 
ojačati veze Jugoslavije sa nacističkom Njemačkom i fašističkom Italijom. 
U martu 1936, on je odabrao njemačku firmu "Krupp", pored francuskih i 
čeških ponuđača, za modernizaciju željezare u Zenici. 

Uprkos naporima, Stojadinović nije uspio postići politički kompromis 
sa Mačekom i Hrvatskom seljačkom strankom. U februaru 1939, princ 
Pavle ga je smijenio i za premijera postavio Dragišu Cvetkovića, u nadi da 
bi se mogao postići politički kompromis u cilju zadobivanja šire hrvatske 
podrške unutar Jugoslavije. Kao i ranije, Mehmed Spaho i vodstvo JUO-a 
su dali podršku Cvetkovićevoj vladi; ostavka koju je Spaho dao na mini- 
starsko mjesto u Stojadinovićevom kabinetu zapravo je pomogla Pavlu da 
opravda smjenu premijera. 

Pregovori za postizanje sporazuma između Cvetkovićeve vlade i Ma- 
čekove Hrvatske seljačke stranke postali su urgentno pitanje dok su Ju- 
goslaveni sve više brinuli zbog rastuće moći Italije i Njemačke. Rastuća 
prijetnja je postala očigledna nakon talijanske okupacije Albanije u aprilu 
1939. Cvetković i Maček su se 20. augusta 1939. dogovorili da restruktu- 
riraju Kraljevinu Jugoslaviju, davanjem autonomije proširenoj Hrvatskoj 
banovini. 

Sporazum Cvetković-Maček predstavljao je istinski aranžman podjele 
vlasti između Srba i Hrvata, na račun drugih jugoslavenskih grupa. Za- 

padna i centralna Hercegovina, gdje su Hrvati bili u većini u mnogim ru- 
ralnim područjima, pridodani su Banovini Hrvatskoj zajedno sa gradom 
Mostarom. (Ova teritorija je bila predmet hrvatskih nacionalističkih za- 
htjeva 1971. i ponovno 1992. godine kada su hercegovački Hrvati progla- 
sili Republiku Herceg-Bosnu i primili vojnu pomoć od režima u Zagrebu). 
Unatoč tome, Mehmed Spaho i JMO prije potpisivanja Sporazumu davali 
su podršku postizanju dogovora za rješenje hrvatskog pitanja, vjerujući da 
će on ojačati jugoslavensku državu. Dok su se nad Evropom nakupljali crni 
oblaci nacizma, Sporazum Cvetković-Maček napale su dvije grupe: hrvat- 
ski ekstremisti, koji su željeli punu neovisnost Hrvatske umjesto obične 
autonomije, i komunisti, koji su demonstrirali protiv "antinacionalnih" po- 
litika vlade. 


Ekonomija i društvo 


Ekonomski rast je bio od suštinskog značaja za eventualni uspjeh parla- 
mentarne demokratije u Jugoslaviji i na drugim mjestima u Istočnoj Evro- 
pi. Industrijalizacija koja je otpočela u Bosni i Hercegovini tokom perioda 
austrougarske vladavine, nastavljena je na skromnim osnovama nakon Pr- 
vog svjetskog rata. Kasnije, tokom perioda Kraljevine Jugoslavije, veći dio 
industrijskog razvoja, posebno razvoja teške industrije i rudarstva, poticale 
su njemačke investicije i njemačka želja da osigura pristup strateškim siro- 
vinama. 

Velika ekonomska kriza 1930-tih godina zadala je težak udarac na- 
porima Kraljevine Jugoslavije da stimulira ekonomski razvoj. Seljaci su se 
suočili sa niskim cijenama, što je problem koji je mučio sve zemlje Istoč- 
ne Evrope. Bili su stisnuti između preniskih cijena njihovih poljoprivred- 
nih proizvoda i visokih cijena gotove robe koju su kupovali. Kao što je 
ranije spomenuto, prosječan zemljišni posjed je bio mali, a poljoprivredna 
produktivnost se nije poboljšavala, uprkos poslijeratnoj agrarnoj reformi. 
Bosna i Hercegovina, zajedno sa ostatkom Jugoslavije, ostala je pretežno 
agrarno društvo čiji veći gradovi se nisu značajno razvili tokom ere Kralje- 
vine Jugoslavije. 


117 


Robert J. Donia i John V. A. Fine, Jr. | BOSNA | HERCEGOVINA: IZNEVJERENA TRADICIJA 


Sukob sa Hitlerom: put u rat 


Kako su se širila Hitlerova osvajanja, tako su rasle i njegove balkanske am- 
bicije. Između novembra 1940. i marta 1941, on je prisilio Mađarsku, Ru- 
muniju i Bugarsku da potpišu tripartitni pakt, što je njih efektivno učinilo 
saveznicima Njemačke i Italije. Centralni položaj Jugoslavije u Hitlerovim 
planovima postao je još važniji kada je odbijena talijanska invazija na Grč- 
ku, pokrenuta sa albanske teritorije u oktobru 1940. godine. Hitler je izdao 
ultimatum Jugoslaviji. Dana 25. marta 1941, Cvetković i ministar vanjskih 
poslova, Aleksandar Cincar-Marković, kapitulirali su pred Hitlerom i u 
Beču potpisali pristupanje Jugoslavije Trojnom paktu. 

Potpisivanje pakta naljutilo je mnoge Jugoslavene, uključujući i vojne 
oficire koji su bili protiv saveza sa Hitlerom. U noći 26. marta 1941, oficiri 
zračnih snaga Kraljevine Jugoslavije izveli su vojni državni udar, bez žrtava, 
i smijenili premijera Cvetkovića, dovodeći na njegovo mjesto generala Du- 
šana Simovića. Proveden u ime kralja Petra (kojem je do 18. rođendana tre- 
balo još nekoliko mjeseci), državni udar je prisilio princa Pavla da podnese 
ostavku i napusti zemlju zajedno sa druga dva namjesnika. Novu vladu u 
Beogradu pozdravile su široke demonstracije, pozivajući na oružani otpor 
umjesto mirne kapitulacije pred nacistima. Nova vlada je zadobila podršku 
široke koalicije političkih snaga, uključujući bosanske muslimane i Vlatka 
Mačeka, lidera Hrvatske seljačke stranke koji se novoj vladi priključio ne- 
koliko dana prije državnog udara. 


Hitler je bjesnio. Nakon što je čuo za državni udar naredio je Wehrma- 
chtu da izvrši invaziju na Jugoslaviju i da je uništi kao državu. Uprkos očaj- 
ničkim manevrima nove jugoslavenske vlade i molbama koje su odaslane 
krajem marta i početkom aprila 1941. u pokušaju da se spriječi njemačka 
invazija, moćna ratna mašinerija sila Osovine se pripremila da na Jugosla- 
viju udari i sa kopna i iz zraka. 


Nacističko uništenje oružanih snaga Kraljevine Jugoslavije bilo je brzo 
i potpuno. Dana 6. aprila 1941, bez formalne objave rata, njemački Luf- 
twaffe započeo je sa žestokim trodnevnim bombardiranjem Beograda u 
kojem je smrtno stradalo oko 20.000 ljudi. Njemačke kopnene snage isto- 
vremeno su napale iz Rumunije i Bugarske; jugoslavenska odbrana se dr- 
žala samo nekoliko dana. Nijemci ulaze u Zagreb 10. aprila, a Beograd za- 

uzimaju 13. aprila. Talijanske snage vrše invaziju na Sloveniju i Dalmaciju; 
17. aprila zauzimaju Kotorski zaljev i zarobljavaju najveći dio jugoslavenske 
flote. Ostaci kraljevskog generalštaba bježe u unutrašnjost Bosne, krijući se 
prvo na Palama, a zatim u Crnoj Gori. Kralja Petra i njegove ministre eva- 
kuiraju Britanci i odvode u London, gdje uspostavljaju jugoslavensku vladu 
u egzilu. Nakon jedanaest dana katastrofalnih vojnih poraza, raniji ministar 
vanjskih poslova i ambasador u Njemačkoj, Aleksandar Cincar-Marković, 
potpisao je bezuvjetnu predaju silama Osovine 17. aprila 1941. godine. 

DRUGI SVJETSKI RAT: 
JUGOSLAVENSKA APOKALIPSA 


Priroda sukoba 


| ZAPADNOJ EVROPI i u Sjedinjenim Američkim Državama, Drugi 


svjetski rat je načelno doživljen kao kolosalna borba protiv na- 

cističke Njemačke i njenih fašističkih saveznika. U južnoslaven- 
skim zemljama, međutim, rat je bio multidimenzionalan, uključujući tri 
različita sukoba. Prvo, rat je bio borba okupiranih protiv okupatora, borba 
jugoslavenskog pokreta otpora protiv Nijemaca i Talijana. Drugo, bio je 
to građanski rat u kojem su učestvovali suprotstavljeni nacionalni ekstre- 
misti i domaći pokreti otpora koji su bili na različitim stranama. Na kraju, 
on je postao borbom za revolucionarnu društvenu transformaciju, jer je 
Komunistička partija pod vodstvom Tita i njegovih partizana promovira- 
la ideologiju koja je zagovarala okončanje starog poretka. Ova tri sukoba 
uzajamno su se preplitala i povremeno se nisu mogli ni razlikovati. Oni su 
rezultirali nasiljem i destrukcijom neviđenih razmjera, ali su također doveli 
do radikalnog preustroja jugoslavenskog društva u skladu sa Titovom ide- 
ologijom i ideologijom njegovih pobjedničkih partizana. 

Bosna i Hercegovina, geografsko središte Jugoslavije, nalazila se u srcu 
ovih epskih borbi. Njen teško prohodni planinski teren i susjedna područja 
Srbije, Crne Gore i Hrvatske, postala su primarno bojno polje u suko- 
bu partizana pod vodstvom komunista i njemačkih i talijanskih okupatora 
koji su ih neumorno progonili. Tokom ratnih godina, vanjski igrači su se 
miješali u bosanskohercegovačku situaciju na nove i ranije neviđene na- 
čine. Nije slučajno da su neke bosanskohercegovačke političke grupe, po 
prvi put u historiji, počinile sistematski brojne zločine protiv pripadnika 
drugih etničkih grupa. Ratni sukobi su, drugim riječima, redefinirali bo- 

sanskohercegovačku političku scenu i pomogli u radikalizaciji alternativa 
za međuetničke odnose. Grupe koje su se početkom 1990-tih pojavile kao 
borci u bosanskohercegovačkom sukobu oponašale su primarne učesnike u 
Drugom svjetskom ratu po pitanju ideologije, retorike, simbolike, organi- 
zacije, pa čak i dezorganizacije. 


Okupacija i podjela Jugoslavije 


Nakon što su osigurali glavne balkanske gradove i linije komunikacija u 
aprilu 1941, sile Osovine su provele Hitlerova naređenja u pogledu svojih 
novih posjeda. Kraljevina Jugoslavija je podijeljena u nekoliko političkih 
entiteta pod nadzorom sila Osovine. Hrvatska i gotovo cijela Bosna i Her- 
cegovina uključene su u novostvorenu Nezavisnu državu Hrvatsku. Ova 
tvorevina, međutim, nije imala puno odlika državnosti, a zasigurno nije 
bila neovisna. Sile Osovine su izvršile dodatnu podjelu Nezavisne države 
Hrvatske u njemačke i talijanske zone okupacije, koje je dijelila linija koja 
se protezala od jugoistoka prema sjeverozapadu. Sarajevo i većina bosan- 
skohercegovačkih gradova je pripala njemačkoj zoni; Mostar je bio pod 
talijanskom okupacijom. 

U Srbiji su Nijemci, na kraju, osnovali marionetski okupacioni režim, 
pod komandom generala Milana Medića, koji je u Kraljevini Jugoslaviji 
služio kao ministar rata pred izbijanje Drugog svjetskog rata. Iako se ničim 
posebnim nije isticala, srpska krnja država je ipak postala prvom državom u 
cijeloj okupiranoj Evropi u kojoj su nacisti i njihovi kolaboracionisti izvršili 
deportaciju i uništenje Jevreja i Roma." 

Veći dio Makedonije je okupirala Bugarska. Hitler je dozvolio Italiji da 
anektira ili okupira Dalmaciju i Crnu Goru za vlastiti račun, kao i dijelove 
Makedonije i Kosovo u ime "velike Albanije". Na sjeverozapadu, slovenač- 
ka teritorija je podijeljena između Italije i Njemačke. 


H Raul Hilberg, The Destruction of the European Jews (Chicago: Ouadrangle, 1961), str. 
442. 

Nezavisna" Hrvatska, ustaše i etnički zločini 


Stvaranjem Nezavisne države Hrvatske, nacisti su primijenili praksu koju 
su ustanovili u drugim dijelovima Istočne Evrope: stvaranje marionetskih 
država pod titularnom vlašću domaćih fašista. Novostvorenu državu je vo- 
dio lider hrvatskih ustaša Ante Pavelić, dokazani ekstremista i mozak aten- 
tata na kralja Aleksandra iz 1934. godine. 


Pavelićev ustaški režim kombinirao je ono najgore od njemačkog na- 
cizma i hrvatskog fašizma. Iako je Nezavisna država Hrvatska predstavljala 
ispunjenje hrvatskih snova o jedinstvenoj, ujedinjenoj hrvatskoj domovi- 
ni, njena populacija od 6,3 miliona uključivala je i oko 2 miliona Srba, 
30.000 Jevreja i 750.000 bosanskih muslimana. Ustaše su se sa beskrupu- 
loznom odlučnošću ustremili ka eliminaciji Jevreja, Roma i Srba. Dana 30. 
aprila, tek nekoliko sedmica nakon njemačkog osvajanja, hrvatska vlada je 

objavila svoju definiciju Židova — što je predstavljalo prvi korak u procesu 
identifikacije Jevreja, konfiskacije njihove imovine, njihovom okupljanju i, 
u konačnici, njihove deportacije u logore smrti. Djelujući pod pažljivim 
njemačkim tutorstvom, ustaše su do 1944. deportirale veći dio od 30.000 
Jevreja koji su živjeli u Nezavisnoj državi Hrvatskoj u nacističke radne lo- 
gore i logore smrti gdje su gotovo svi stradali. Neki Jevreji su preživjeli 
tako što su pobjegli u šume, pridružili se partizanima i borili se protiv oku- 
patorskih snaga. Nekoliko Jevreja je ostalo u Zagrebu, Sarajevu i drugim 
gradovima ustaške države, ali do kraja rata njihov ukupan broj je umanjen 
za 90% i više. 

Ustaše su primijenili trojnu strategiju prema Srbima koji su živjeli 
pod njihovom vladavinom, s ciljem eliminacije srpske nacionalnosti putem 
istrebljenja, deportacije i preobraćenja na katoličanstvo. Na brutalan način 
su pobili mnoge Srbe u njihovim crkvama, na ulici i u selima pred drugim 
stanovnicima. Procjene broja ubijenih u ustaškom genocidu veoma variraju, 
od oko 185.000 do 700.000, pa čak i više. Srpski polemičari redovito tvr- 
de (u procjeni koja je vjerovatno pretjerana) da je milion Srba nestalo od 
ustaške ruke. Hrvatski nacionalisti, s druge strane, tvrde da je Titova vlada 
pretjerala u prikazu broja smrtno stradalih zbog političkih razloga.? 


Ustaški zločini izazvali su žestoko neprijateljstvo i pokrenuli želju za 
osvetom Srba. U znak odmazde, srpske četničke jedinice su izvršile zločine 
nad Hrvatima, muslimanima i drugima za koje se sumnjalo da simpatizira- 
ju ustaše. Na hiljade ljudi je pobjeglo pred ustašama i pridružilo se snagama 
otpora; broj partizana se naročito povećavao kako se povećavala ustaška 
brutalnost. 


Ustaše su ubijale Srbe, Jevreje, Rome i druge sa hladnokrvnom efika- 
snošću u velikom koncentracionom logoru "Jasenovac". Iako se gotovo svi 
promatrači slažu da je većina ubijenih bila srpske nacionalnosti, broj ubi- 
jenih u Jasenovcu našao se u središtu žestokog sporenja. Franjo Tuđman, 
po profesiji historičar, koji je postao predsjednik Hrvatske 1990. godine, 


tvrdio je da je samo 70.000 Srba umrlo u Jasenovcu, što je vrlo vjerovatno 


= Siže ove debate, iako isključivo sa hrvatskog stanovišta, može se naći u djelu Vladimira 
Zerjavića, Yugoslavia — Manipulations with the Number of Second World War Victims (Za- 
greb: Hrvatski informativni centar, 1993). 

preniska brojka. Jedna srpska procjena, s druge strane, broj srpskih žrtava 
dovodi u malo vjerovatnu visinu od 1,1 milion.? U srpskom nacionalistič- 
kom leksikonu, Jasenovac se momentalno može identificirati kao simbol 
hrvatskog genocida. 


Ustaške napore da se Srbi preobrate na katoličanstvo pomagali su 
određeni pripadnici katoličkog klera koji su ili dvosmisleno o tome govo- 
rili ili su otvoreno podržavali ove aktivnosti. Katolički nadbiskup u Zagre- 
bu, Alojzije Stepinac, povremeno je posjećivao lidere režima; iako je javno 
govorio protiv prisilnih obraćenja, njegove posjete su kampanji vjerskog 
obraćenja dale pečat legitimnosti katoličke hijerarhije. Bosanski franjevci 
su bili na čelu ovih napora i ratno Sarajevo je postalo središtem hrvatske 
katoličke kampanje vjerskog obraćenja Srba. Nadbiskup Šarić u Sarajevu 
otvoreno je podržavao pokušaje obraćenja. Preko 200.000 Srba je prešlo na 
katoličanstvo, iako je većina ovih obraćenja bila vrlo očigledno učinjena iz 
taktičkih razloga i privremena. 


Muslimani su imali znatno ambivalentniju poziciju u ustaškom poret- 
ku. Kao hrvatski nacionalisti, ustaše su smatrale da su muslimani zapravo 
Hrvati koji su odlutali iz katoličkog okrilja i prešli na islam, ali ustaše nisu 
provele nikakve značajnije napore da muslimane obrate na katoličanstvo 
kao preduvjet za njihovo prihvaćanje. Ministar obrazovanja ustaškog re- 
žima čak je proglasio da je Nezavisna država Hrvatska zemlja dvaju vjera, 
katoličanstva i islama. Za bosanske muslimane u Zagrebu je izgrađena i 
džamija. 

Ustaše su privukle mnogo bosanskohercegovačkih muslimana koji su 
se deklarirali kao Hrvati ili su priznavali hrvatsku obojenost. Da bi sti- 
mulirali muslimansko učešće, organizirali su specijalnu muslimansku SS 
diviziju koja je sarađivala sa njima u progonima Srba i u ratnim naporima. 
Pavelić je uspio da pridobije nekoliko lidera JMO da služe ustaškoj vladi. 
Muslimanska kolaboracija je bila posebno raširena među muslimanima više 
klase i u istočnoj Hercegovini, gdje su muslimani prihvatili brojna imeno- 
vanja u lokalnoj vlasti. U istočnoj Hercegovini i jugoistočnoj Bosni, mnoge 


13 Mack Thompson, A Paper House: The End of Yugoslavia (New York: Pantheon Books, 
1992), str. 267-8. Vidi također Stan Markotich, "Ethnic Serbs in Tudjman' Croatia5 RFE/ 
RL Research Report, 24.09.1993, str. 29. 

ustaške zločine protiv Srba počinili su muslimanski kolaboracionisti što je 
isprovociralo srpsku odmazdu i zločine nad muslimanima u više navrata. 
S druge strane, mnogi Hrvati i muslimani pridružili su se partizanima, 
posebno tokom 1943. i nakon nje. 


U ratu koji će ostati poznat po okrutnosti na svim stranama, ustaše 
su se isticale po svojoj brutalnosti i bezumnom nasilju. Oni su progonili 
i ubijali političke protivnike iz svih etničkih grupa, uključujući i Hrvate. 
Njihova brutalnost ih je koštala velikog dijela javne podrške i hiljade njih je 
navela da se pridruže partizanima i četnicima. Ustaška vladavina je ostavila 
naslijeđe gorčine i brutalnosti koju su ponovno oživjeli učesnici sukoba koji 


je izbio 1991. i 1992. godine. 


Mihailović i četnici 


Većina političkih lidera i pripadnika kraljevske porodice pobjegla je u egzil 
nakon što je jugoslavenska vlada kapitulirala u aprilu 1941. Mala grupa ofi- 
cira i vojnika bivše jugoslavenske armije, pod vodstvom pukovnika Draže 
Mihailovića, okupila se u brdima u blizini Doboja, u sjevernoj Bosni, prešla 
na Ravnu goru u zapadnoj Srbiji i ubrzo nakon toga sebe proglasila četni- 
cima, jezgrom otpora njemačkoj i talijanskoj okupaciji. 

Četnici su svoje ime posudili od oružanih grupa Srba koji su se kao 
hajduci suprotstavljali osmanskoj vladavini u Srbiji, Bosni i Makedoniji. 
Mihailović i njegovi sljedbenici su počeli nositi seljačku odjeću, dugu kosu 
i duge brade, njegujući na taj način izgled primitivnih srpskih hajduka. 
Odražavajući svoju lojalnost kao vojni oficiri Kraljevine Jugoslavije, čet- 
ničke vođe su usvojile ideologiju "velike Srbije" i nadale se da će ponovno 
uspostaviti srpsku kraljevsku porodicu kao vladare ponovno uspostavljene 
Jugoslavije. To znači da su oni uglavnom bili privlačni samo srpskom sta- 
novništvu u različitim jugoslavenskim zemljama, što je predstavljalo široku 
bazu, ali ne i jedinu, među Slavenima koji su bili spremni da se bore protiv 


14 Jozo Tomasevich, The Chetniks: War and Revolution in Yugoslavia, 1941-1945 (Stanford 
University Press, 1975), str. 258-9. Druga izuzetna obrada ratnih sukoba se može naći 
u djelu Matteo J. Milazzo, The Chetnik Movement an the Yugoslav Resistance (Baltimore: 
Johns Hopkins University Press, 1975). 

sila Osovine. Mihailović je imao jaku podršku jugoslavenske vlade u egzilu 
koja se nalazila u Londonu, i u januaru 1942. imenovan je ministrom rata. 


Od maja do novembra 1941, Mihailović i njegove snage su se borile 
protiv Nijemaca, povremeno i u savezu sa partizanima. Međutim, četnici 
su otpor posmatrali znatno drugačije od partizana. Prvo, u mjeri u kojoj 
su slijedili upute vlade u egzilu, provodili su strategiju odgađanja aktivnog 
otpora do invazije saveznika na Balkan; nakon toga su trebali ustati i na- 
padati linije komunikacija sila Osovine, s ciljem podrške širim savezničkim 
naporima. Nadalje, Mihailovića je od aktivnog otpora odvratila okrutna 
Hitlerova direktiva iz septembra 1941. - da će za svakog njemačkog vojnika 
kojeg ubiju snage otpora morati umrijeti stotinu Srba. Za Mihailovića je 
ovo predstavljalo prijetnju da će se ponoviti masovni gubici Srbije iz Prvog 
svjetskog rata. Mihailović se ubrzo okreće protiv partizana, koje je smatrao 
gorim od dva zla, i počinje tolerirati i na kraju sarađivati sa njemačkim i 
talijanskim okupatorima. 


Tito i partizani 


Komunistička partija Jugoslavije, uprkos uspjehu na izborima za Ustavo- 
tvornu skupštinu 1920. godine, bila je predmet progona i represije kraljev- 
ske jugoslavenske vlade nakon što je stavljena van zakona u augustu 1921. 
godine. Rukovodstvo partije dodatno je desetkovano Staljinovim čistkama, 
učešćem ključnih lidera u Španskom građanskom ratu i internim frakcio- 
naštvom. Do 1937, partija je reducirana na nekoliko hiljada demoralizira- 
nih članova i dodatno diskreditirana ropskim služenjem hirovima sovjetske 
vanjske politike na Balkanu. No, stanje u partiji se počelo popravljati nakon 
što je Moskva poslala iskusnog organizatora tajnih aktivnosti, Josipa Broza, 
da stane na čelo partijske organizacije. 


Josip Broz je rođen 1892. godine u Kumrovcu, selu na hrvatsko-slo- 
venskoj granici, od oca Hrvata i majke Slovenke. Postao je metalski radnik 
i mašinac i prije Prvog svjetskog rata bio aktivan u socijaldemokratskoj 
partiji. Mobiliziran je u austrougarsku vojsku i zarobljen na ruskom frontu, 
no bježi 1917. i odlazi u Petrograd koji se tada nalazio u središtu revoluci- 
onarnih previranja. Kao svjedok i učesnik, Rusku revoluciju je vidio iz prve 
ruke, a kada se 1920. godine vratio u Jugoslaviju, zaposlio se kao metalski 

radnik, postajući vremenom lider Komunističke partije u Zagrebu. Nakrat- 
ko je zatvoren 1927. godine, a 1929. godine je počeo služiti petogodišnju 
zatvorsku kaznu za ilegalno organiziranje aktivnosti. Ova zatvorska kazna 
se pokazala djelimično korisnom jer ga je držala izoliranim od ogorčenih 
frakcionaških sukoba u partiji. Kada je 1934. godine izašao iz zatvora bio 
je poznat pod nekoliko tajnih imena, uključujući i ime Tito. Nakon niza 
organizacijskih aktivnosti i putovanja, uključujući i jedan period u Moskvi, 
Josip Broz Tito je u septembru 1937. imenovan za prvog sekretara Komu- 
nističke partije Jugoslavije. 

Do vremena njemačke invazije 1941, partija je pod Titovim vodstvom 
postala efikasna revolucionarna, tajna organizacija sa 12.000 članova. Kada 
su Nijemci napali, partija je apelirala na jugoslavenske vojnike da zadrže 
svoje oružje i da se pripreme na otpor; suprotno tome, kraljevska vlada je 
pozvala sve naoružane muškarce da polože oružje i da se podrede okupato- 
rima. Partija je počela sa sveobuhvatnim otporom nakon Hitlerovog napa- 
da na Rusiju u julu 1941. Dana 4. jula, objavila je poziv svim Jugoslavenima 
na otpor fašističkim okupatorima upotrebom svih raspoloživih sredstava. 


Tako je otpočela četverogodišnja borba između Davida i Golijata, iz- 
među male grupe jugoslavenskih gerilaca pod vodstvom komunista sa malo 
borbenog iskustva (izuzev jednog broja veterana Španskog građanskog 
rata), koji su na početku imali veoma mali broj sljedbenika, i nezaustavljive 
njemačke vojne sile. Malo promatrača je 1941. godine moglo i zamisliti da 
će Tito i njegovi partizani, koji su do pred sami kraj rata imali veoma malo 
pomoći od zapadnih saveznika i Sovjetske armije, protjerati njemačke oku- 
patore iz najvećeg dijela Jugoslavije. 


Izvor partizanskih uspjeha 


Poput drugih uspješnih pokreta narodnog otpora u XX stoljeću, partizani 
su uspjeli samo u onoj mjeri u kojoj su njihovi lideri bili u stanju da mobi- 
liziraju i animiraju široku bazu narodne podrške o kojoj su ovisili, u smislu 
novih članova, hrane, materijala i svakodnevne pomoći. Njihov uspjeh se 
može pripisati odlučnosti i predanosti rukovodstva, aktivnom otporu, čvr- 
stoj disciplini i ostvarivanju jasnih, konzistentnih ciljeva koje su artikulirali 
Tito i njegovi saradnici. Partizani su tražili nacionalno oslobođenje, što je 

značilo revolucionarni ustanak svih jugoslavenskih naroda da bi se porazile 
okupatorske sile i njihovi domaći saradnici. Tito je osobno čvrstom rukom 
usmjeravao ove strategije putem političkog i vojnog vodstva, održavajući 
stalnu korespondenciju sa podređenima u cijeloj zemlji. On je pokretao i 
vodio akcije protiv neprijateljskih snaga, organizirao promjene politike i 
zauzdavao ekscese. Najmanje dva puta se jedva spasio smrti ili zarobljava- 
nja. 

U središtu privlačnosti partizana bila je nacionalna politika Komuni- 
stičke partije otjelotvorena u sloganu "bratstvo i jedinstvo". Za razliku od 
diskreditirane pretpostavke Kraljevine Jugoslavije da će južnoslavenski 
narodi izvršiti homogenizaciju u jedinstvenu jugoslavensku nacionalnost, 
partizani, pod vodstvom komunista, tvrdili su da su nacije u Jugoslaviji ra- 
zličite i da trebaju biti jednako tretirane. Princip nacionalne jednakosti bio 
je u suprotnosti i sa praksama jugoslavenske vlade u velikosrpskom centra- 
lizmu koji su podržavali i dalje primjenjivali Mihailović i njegovi četnici, 
kao i sa ustaškim ekstremnim hrvatskim nacionalizmom koji je svim sred- 
stvima pokušavao stvoriti svehrvatsku državu. 

Prije njemačke invazije 1941, Komunistička partija je prošla kroz mno- 
gobrojne iscrpljujuće debate, frakcionaška sporenja i ezoterične promjene u 
svom pristupu nacionalnom pitanju. Tokom rata, Tito je definirao ključne 
principe nacionalnih odnosa koji su trebali biti vodilja partizanima tokom 
rata i partijskim politikama nakon njemačkog poraza." 

Ugledajući se na Staljina i sovjetski pristup nacionalnom pitanju, Tito 
je elaborirao dvije ideje: puno nacionalno samoodređenje za nacionalnosti 
u Jugoslaviji i istovremeno jaku centraliziranu partijsku organizaciju koja bi 
bila jedinstveni politički izražaj volje svake nacije. Ustavni i pravni meha- 
nizmi vlade bi poštivali nacionalna prava i, kao i u sovjetskom slučaju, čak 
bi teoretski priznavali pravo narodima na odcjepljenje od države. Istovre- 
meno, Komunistička partija, kao jedini legitimni zastupnik narodne volje, 
održavala bi disciplinu koja bi bila nametnuta iz centra i osiguravala da 
nijedna nacionalnost ne iskoristi to pravo. Ovaj naizgled mađioničarski trik 


b Pristup Komunističke partije nacionalnom pitanju je kvalitetno prikazan u djelu Paul 
Shoup-a, Communism and the Yugoslav National Ouestion (New York: Columbia Universi- 
ty Press, 1968), kao i u Đilasovom djelu, The Confested Country. 

bi, naravno, doveo do fragmentacije države ukoliko bi Komunistička par- 
tija kolabirala ili izgubila svoju monopolističku ulogu, kao što se dogodilo 
u Sovjetskom savezu i Jugoslaviji početkom 1990-tih. U vrijeme Drugog 
svjetskog rata u Jugoslaviji, međutim, za vrijeme sukoba između nacional- 
nih ekstremista i uz nesretno nedavno iskustvo velikosrpske hegemoni- 
je, partizanska politika je predstavljala osvježavajuću mješavinu narodnog 
oslobođenja i centralistički nametnute discipline koja bi mogla spriječiti 
nacionalističke ekscese. 


Za Bosance i druge Jugoslavene, prirodno, javila su se dva pitanja: koje 
nacionalnosti bi bile priznate u ovoj šemi i kako bi se povukle teritorijal- 
ne granice u područjima gdje su nacionalnosti bile geografski izmiješane? 
Tito i partijsko rukovodstvo su odgovorili na prvo pitanje sveobuhvatnim 
izjavama o namjeri da se uključe svi mogući narodi uz konkretnu identifi- 
kaciju pet ključnih nacionalnosti: Srba, Hrvata, Slovenaca, Makedonaca i 
Crnogoraca. Bosanski muslimani nisu bili uključeni u ovu temeljnu grupu 
nacionalnosti jer ih je partija u to vrijeme smatrala posebnom zajednicom 
bez odvojenog nacionalnog statusa. Međutim, s obzirom da su glavne par- 
tizanske operacije bile smještene u Bosnu, muslimanska podrška bila je od 
ključnog značaja i Tito je pažljivo priznavao njihov poseban status u broj- 
nim deklaracijama i apelima. 

Bosanski muslimani su također bili utješeni obećanjima partije o po- 
sebnom statusu Bosne i Hercegovine. S obzirom da su se najžešće borbe 
između muslimana i njihovih protivnika uglavnom odvijale u Bosni i Her- 
cegovini i susjednim planinskim područjima, Bosna je postala mjesto u 
kojem se kalila partizanska predanost nacionalnoj jednakosti u ratnim go- 
dinama. Tito je predložio stvaranje federalne strukture koja bi se sastojala 
od odvojenih republika za svaku od pet ključnih nacionalnosti, sa Bosnom i 
Hercegovinom kao šestom saveznom jedinicom. Principi federalizma ubr- 
zo su primijenjeni na oslobođenim teritorijama koje su se širile (iako ne 
bez određenih privremenih neuspjeha) kako je rat napredovao. 


Borba pokreta otpora 


Gotovo odmah nakon njemačke invazije, u aprilu 1941, počeo je spontani 
otpor silama Osovine u tradicionalnim epicentrima hajdučije i pobuna u 

istočnoj Hercegovini. Uskoro su partizani i četnici počeli provoditi spo- 
radične akcije uznemiravanja. Sa partizanskim pozivom na oružje, 4. jula 
1941, organizirani otpor je započeo na široj osnovi, a do septembra par- 
tizani su bili u stanju ustanoviti oslobođenu teritoriju u zapadnoj Srbiji i 
istočnoj Bosni sa centrom u Užicu. 


U prvim mjesecima rata, partizani i četnici su sarađivali u nizu opera- 
cija, ali su ubrzo porasle tenzije između ove dvije grupe u pogledu njihovih 
krajnjih ciljeva i obima oružanog otpora okupatorima. U oktobru 1941, u 
srpskim gradovima Kragujevcu i Kraljevu, njemački vojnici su okupili hi- 
ljade nedužnih civila, uključujući i djecu iz škola, i pobili ih u znak odmaz- 
de za gerilske napade na njemačke vojnike koji su se dogodili kilometrima 
dalje. Zgroženi takvom bezrazložnom brutalnošću i u strahu da bi pobjeda 
partizana označila komunističku revoluciju koja bi izbrisala sve ostatke sta- 
rog poretka, Mihailovićeva odlučnost je poklekla i on je počeo promatrati 
partizane kao svog primarnog neprijatelja. Posljednji značajni napori da se 
ostvari četničko-partizanska saradnja propali su u novembru 1941. U na- 
rednim mjesecima i godinama, Mihailović je dozvolio da Nijemci razoru- 
žaju neke njegove jedinice, a uredio je legalizaciju drugih jedinica, odnosno 
da pređu pod titularnu komandu Nedićevog marionetskog režima. Kako 
pod četničkom komandom, tako i kao legalizirane jedinice, Mihailovićevi 
ljudi su se borili na strani Nijemaca i Talijana u borbama protiv partizana. 


Suočeni sa iznenađujuće uspješnim pokretom otpora u brdima Srbije 
i Bosne, Nijemci su pokrenuli ukupno sedam ofanziva između novembra 
1941. i maja 1944. godine, u sve uzaludnijem pokušaju da slome parti- 
zanski pokret.'" Priče o sedam njemačkih ofanziva i o nevjerovatnom par- 
tizanskom opstanku i herojstvu usred žestokih napada su u poslijeratnoj 
Jugoslaviji poprimile razmjere biblijskih mitova. Njemački neuspjeh je ta- 
kođer doprinio nespremnosti SAD i Evrope da razmotre vojni angažman 
na istim ovim područjima 1990-tih godina. 

Svaka ofanziva je prisiljavala Tita i glavni štab partizanskih snaga na 
bijeg u drugo utočište sa svojim glavnim jedinicama. Ova borba je dose- 


16 Tzuzetan, izbalansiran prikaz ovih sukoba se može naći u djelu Walter R. Roberts-a, 
Tito, Mihailović, and the Allies, 1941-1945 (New Brunswick, New Jersey: Rutgers Uni- 
versity Press, 1973). 

gla epske razmjere. Protjerani iz istočne Bosne u proljeće 1942, partizani 
su prošli preko teško prohodnog planinskog terena da bi zauzeli Bihać u 
sjeverozapadnoj Bosni, gdje su u novembru 1942. godine sazvali Antifa- 
šističko vijeće narodnog oslobođenja Jugoslavije (AVNOJ). Godine 1943, 
Nijemci su ih prisilili da napuste Bihać; ponovno su marširali uzduž i po- 
prijeko cijele Bosne i Hercegovine da bi našli utočište u jugoistočnoj Bosni 
i istočnoj Hercegovini. Peta njemačka ofanziva, u proljeće 1943, poslala ih 
je nazad prema sjeverozapadu, gdje je u Jajcu, na oslobođenoj teritoriji, u 
novembru 1943 održano Drugo zasjedanje AVNOJ-a. Sedma njemačka 
ofanziva bila je zračni desant na partizansko sjedište u Drvaru, odakle je 
Tito jedva pobjegao u maju 1944. Ipak, broj partizanskih boraca je rastao, 
a većina oslobođenih teritorija se širila, iako su ove ofanzive uzele užasan 
danak u ubijenim i ranjenim partizanima. 


U ranim fazama rata, pokretima otpora pridružio se mnogo veći broj 
Srba u odnosu na druge jugoslavenske nacionalnosti. Kao nasljednici tradi- 
cije oružanog otpora stranoj vladavini, Srbi su bili spremniji da se pridruže 
četnicima ili partizanima na početku sukoba. Kada su Srbi doživjeli svoje 
prve uspjehe u zapadnoj Srbiji i susjednoj istočnoj Bosni, gdje je živjela ve- 
lika srpska seljačka populacija, još više njih pristupa partizanskim redovima 
u ovim područjima. Na teritoriji Nezavisne države Hrvatske (što su histo- 
rijski bile Hrvatska i Bosna i Hercegovina), ustaški zločini su mnoge Srbe 
gurnuli u partizanske redove. Pripadnici drugih nacionalnosti su se pridru- 
žili u velikom broju kasnije u ratu, neki privučeni partizanskom predanošću 
ideji "bratstva i jedinstva", a drugi putem regrutacije u partizanske snage. 
Tito je 1944. godine zabilježio da je 44% partizana bilo srpske nacionalno- 
sti, što je procent koji vjerovatno umanjuje istinski obim njihovog učešća 
jer odražava stalno rastući broj drugih Jugoslavena koji su se partizanima 
pridružili u kasnijim fazama rata. 


Srpska većina u partizanskim redovima predstavljala je ozbiljan izazov 
Titovoj predanosti nacionalnoj jednakosti. Partizani iz historijskog po- 
dručja Krajine u Hrvatskoj su proglasili odvojenu republiku. Partizanski 
dokumenti navode na zaključak da su srpske vođe iz ovog područja umje- 
sto da agresivno napadaju Nijemce i ustaše više bili zainteresirani za uspo- 
stavljanje i zaštitu autonomne srpske teritorije na račun Hrvata. (Srbi iz 

istih ovih područja uz pomoć nekih jedinica Jugoslavenske narodne armije 
su proglasili autonomiju od Hrvatske 1991. godine i proglasili sebe dije- 
lom Srpske autonomne oblasti Krajina). Partizanske vođe su ove probleme 
rješavali 1942, tražeći od svih partizanskih formacija da se bore protiv Ni- 
jemaca i njihovih fašističkih saveznika umjesto da se bave nacionalističkim 
svađama. 


Partizanska potraga za narodnom podrškom bila je posebno uspješna 
u Bosni, ključnom centru za utočište i vojne operacije protiv Nijemaca. 
Hrvati i muslimani su se u početku plašili partizanskih odmazdi za akcije 
ustaša, a mnoge muslimane je progonilo naslijeđe izbijanja srpskog nasilja 
protiv muslimana, pogotovo u istočnoj Hercegovini. Partizanska komanda 
je pokušavala ublažiti ove strahove i pokazati se spremnom da disciplinira 
Srbe i druge u svojim redovima koji su odstupali od njenih politika. Parti- 
zani su nametnuli detaljna pravila za ulazak u muslimanska i hrvatska sela. 
Kada bi muslimani pobjegli iz svojih sela u strahu, partizanske jedinice 
su osiguravale njihove domove od odmazdi i pljačkanja. Iako je provedba 
ovakve discipline bila teška i povremeno nestabilna u ratnim uvjetima, par- 
tizani su uspjeli da smire međuetnički sukob i da zadobiju široku podršku 
u Bosni putem efikasne implementacije svojih patriotskih slogana. 


Britanska i saveznička podrška Mihailoviću u prvim mjesecima rata 
je bila snažna. No, ova podrška je počela kopniti kada su savezničke vojne 
misije saznale da četnici izbjegavaju pružanje otpora i da sarađuju sa silama 
Osovine. Britanci, koji su poslali misije, i Titu kao i Mihailoviću, uvjerili su 
se do sredine 1943. da partizani zaslužuju podršku i počeli su padobrani- 
ma slati zalihe koje su ranije slali četnicima. U februaru 1944, Britanci su 
naredili svojim oficirima za vezu da se povuku od četnika, nakon čega su 
saveznici isključivo podržavali Titove vojne pothvate. 


Staljin i Sovjeti, iako u idealnoj poziciji da Titove uspjehe predstave 
kao svoje, ipak su imali buran odnos sa partizanima i Komunističkom par- 
tijom Jugoslavije (KPT) tokom rata. U želji da sakrije svoje revolucionarne 
namjere od američkih i britanskih saveznika, Staljinu se nisu sviđala Titova 
javna proglašenja "oslobođenih" teritorija i tvrdnje da je KP jedina legitimna 
politička snaga u jugoslavenskim zemljama. Kada je na Prvom zasjedanju 


AVNOJ-a (Bihać, novembar 1942.) proglašena jugoslavenska "država" na 

SI 8.1 — Josip Broz Tito - slika iz ratnih dana 


oslobođenoj teritoriji, Staljin je ukorio Tita i podsjetio ga na potrebu odr- 
žavanja "jedinstvenog fronta" sa nekomunističkim snagama otpora. Takve 
opomene su izgleda samo nagnale T'ita da se okrene još neovisnijim, prema 
Jugoslaviji orijentiranim ciljevima, i da napusti ciljeve međunarodnog ko- 
munističkog pokreta. Ovo je dovelo do ironične situacije u kojoj je Staljin 
pokušavao urgirati kod svojih jugoslavenskih lakeja da svoje djelovanje uči- 
ne umjerenijim, dok su zapadni saveznici ohrabrivali agresivniji otpor. 


Trijumf partizana 


Iako su partizani uglavnom uspjeli zbog vlastitih politika i akcija, njima su 
također, kako je rat odmicao, sve više koristile savezničke pobjede. Sovjeti 
su odbili njemačku invaziju na Rusiju u ogorčenim borbama u zimu 1942- 

1943., a Britanci i Amerikanci su bili slobodniji da pokušaju ostvariti svoje 
balkanske ciljeve nakon svojih pobjeda u Sjevernoj Africi u maju 1943. 
godine. Nakon talijanske kapitulacije, 8. septembra 1943, Nijemci, četnici i 
partizani su požurili da zauzmu jugoslavenske teritorije koje su ranije oku- 
pirale talijanske snage. Nijemci su preuzeli talijansku zonu Nezavisne drža- 
ve Hrvatske, ali su partizani uspjeli da oslobode velike dijelove teritorije u 
Crnoj Gori, Novopazarskom sandžaku i Hercegovini. Četnici, koji su imali 
sve manje narodne podrške, u suštini su eliminirani u zapadnoj Jugoslaviji. 


U augustu 1944, partizani napreduju u Srbiji, dok se sovjetska Crvena 
armija približavala sa istoka. Tito je posjetio Sovjetski savez u septembru 
1944. (njegovo prisustvo je pažljivo sakriveno od Britanaca) i od Staljina 
je dobio obećanje da će Crvena armija napustiti jugoslavensko tlo čim se 
oslobodi Beograd. Partizani i Crvena armija su u zajedničkoj operaciji pro- 
tjerali Nijemce iz Beograda 20. oktobra 1944. godine. Tri sedmice kasnije 
Crvena armija je napustila jugoslavensku teritoriju, u skladu sa obećanjem 
koje je Tito dobio u septembru. Od tada, pa do maja 1945, partizanski 
vojni napori su se fokusirali na širenje oslobođenih teritorija i protjerivanje 
Nijemaca iz svih jugoslavenskih zemalja. Dana 6. aprila 1945, (tačno četiri 
godine nakon njemačkog napada na Jugoslaviju) partizani su ušli u Sara- 
jevo. Zagreb je oslobođen 8. maja 1945, a 15. maja posljednje njemačke i 
ustaške trupe su se predale partizanima. 


Za ustaše, četnike i njihove saradnike i simpatizere, partizanske pobje- 
de su predstavljale trijumf komunista čiji cilj je bio revolucionarno unište- 
nje bivšeg poretka. Mnogi su pobjegli na Zapad, nadajući se da će im save- 
znici pružiti utočište, tako da bi mogli preživjeti da nastave borbu. Zapadni 
saveznici, zahtijevajući od svih koji su davali podršku silama Osovine da se 
predaju trupama u svojim zemljama porijekla, odbili su primiti brojne Ju- 
goslavene koji su bili u bijegu i natjerali su ih da se vrate nazad u ruke par- 
tizana. U pokušaju da eliminiraju opoziciju i da zbrišu sve druge oružane 
formacije, partizani su ubili hiljade ljudi. Neki, koji su bili kolaboracionisti, 
uspjeli su doći do Sjedinjenih Država, Kanade, Australije, Austrije i drugih 
utočišta, praveći kasnije u tim zemljama centre emigrantske antikomuni- 
stičke agitacije u narednih nekoliko decenija. Mnogi su pogubljeni od stra- 
ne partizana nakon zarobljavanja. Mihailović je izbjegavao zarobljavanje 

gotovo godinu dana. Uhapšen je u martu 1946, suđeno mu je zbog saradnje 
sa okupatorima i pogubljen je četiri mjeseca kasnije. 

Osim radikalnih promjena koje je partizanska pobjeda donijela jugo- 
slavenskom društvu, Drugi svjetski rat je imao tri posljedice od velikog 
značaja za kasnije događaje. Prvo, uspon Srba u partizanskim komandnim 
strukturama će u kasnijim godinama ponovno izbiti na površinu u razli- 
čitim oblicima. Tito se protiv ove tendencije borio na razne načine, ali Ju- 
goslavenska armija nikada nije uspjela u potpunosti eliminirati pretežno 
srpski utjecaj kod svog oficirskog kadra. Drugo, naslijeđe Bosne, kao po- 
sljednjeg utočišta od strane invazije u poređenju sa osjetljivošću Zagreba i 
Beograda, utjecalo je na jugoslavensku vojnu politiku u narednim deceni- 
jama. Bosna i Hercegovina je postala središte jugoslavenske odbrambene 
teorije i centar jugoslavenske namjenske vojne proizvodnje u poslijeratnim 
godinama. 


I na kraju, partizanske pobjede su označile ponovno rođenje jugosla- 
venskog ideala u novom obliku. Era Kraljevine Jugoslavije je završila u uza- 
jamnim optuživanjima kada je Jugoslavija rapidno propadala prije njemač- 
kog napada. Mnogi srpski nacionalisti su za propast Kraljevine Jugoslavije 
optuživali hrvatsku petu kolonu koja je mogla ostvariti određene ciljeve 
putem njemačke i talijanske okupacije. Mnogi Hrvati, s druge strane, za 
kolaps Jugoslavije optuživali su beogradske političare i neadekvatnost jugo- 
slavenske vojske kojom su dominirali Srbi. Nova poslijeratna Jugoslavija je 
svojim građanima dala šansu da stvore državu okrenutu budućnosti u kojoj 
je "bratstvo i jedinstvo" bilo u središtu kampanje za izgradnju revolucionar- 
nog novog društva. 

SOCIJALISTIČKA JUGOSLAVIJA: 
TITOVO DOBA (1945-1980) 


AT JE PROHUJAO SVIM PODRUČJIMA JUGOSLAVIJE ubivši preko mi- 
PB. ljudi dok su milioni drugih bili ranjeni ili osakaćeni. Za ra- 

zliku od Prvog svjetskog rata, u kojem je Srbija pretrpjela najveće 
gubitke, u ovom ratu Bosanci i Hercegovci su ubijani u najvećem broju. 
Sve bosanskohercegovačke grupe doživjele su teške gubitke u toku rata, ali 
su bosanski Srbi imali najveći broj ubijenih i veći procenat gubitaka nego 
Hrvati i muslimani. Uzroci smrti nisu bili ograničeni na bojno polje; mnogi 
su stradali zbog ustaške kampanje genocida i bratoubilačkog rata koji je iz 
toga proistekao. Bosanskohercegovački Jevreji i Romi su gotovo istrijeblje- 
ni. Njihove zajednice su gotovo zbrisane sa lica zemlje zbog deportacija i 
ubijanja. 

Od svih istočnoevropskih zemalja, Jugoslavija se jedina, uz Albaniju, 
uglavnom sama oslobodila okupacije sila Osovine - zahvaljujući domaćem 
pokretu otpora koji je uživao široku popularnost. Ovo dostignuće može 
se uporediti sa uspjehom kineskih i vijetnamskih komunista u njihovim 
uspješnim borbama protiv japanskih okupatora. Inostrana podrška je bila 
ograničena na zalihe, diplomatska ohrabrenja i učešće Crvene armije u 
oslobađanju Beograda. Većina Jugoslavena i stranih promatrača prihvatila 
je Titovu tvrdnju da su se njegovi partizani borili protiv sila Osovine i nji- 
hovih južnoslavenskih kolaboracionista odlučno, konzistentno i sa velikom 
hrabrošću. Većina onih koji su imali drugačije stanovište pobjegli su iz Ju- 
goslavije, ili su bili ušutkani ili ubijeni u žestokoj represiji koja je propratila 
Titovu konsolidaciju vlasti 1945. godine i nakon toga. 

Priroda jugoslavenskog socijalizma radikalno se izmijenila nakon Sta- 
ljinove odluke 1948. godine da izbaci Komunističku partiju Jugoslavije 

(KPJ) iz Informbiroa. Ovo protjerivanje navelo je T'ita i njegove saradnike 
da krenu drugačijim putem, putem koji ih je na kraju doveo do inovativnih 
domaćih i vanjskih politika sa dubokim posljedicama za sve Jugoslavene, a 
naročito za narod Bosne i Hercegovine. Napuštajući ranije politike kontro- 
le i represije, Tito je rukovodio liberalizacijom koja je kasnije dovela do ne- 
obuzdane konkurencije među republikama i otvorenog etničkog rivalstva. 


Stvaranje socijalističke Jugoslavije 


U srcu jugoslavenskog komunističkog eposa ležala je duboka želja da se sli- 
jedi primjer Sovjetskog saveza. Ova želja je koegzistirala, paradoksalno, sa 
Titovim snažnim osjećajem osobne neovisnosti i instinktivne potrebe da se 
komunistički pokret oblikuje na način koji će zadovoljiti posebne potrebe 
jugoslavenske situacije. Drugim riječima, Tito je želio da oponaša Lenjina 
i Staljina, ali ne i da sluša svaki Staljinov hir. Tok događaja u prvim poslije- 
ratnim godinama predstavlja studiju uzajamnih odnosa dva suprotstavljena 
impulsa — pogodnosti imitacije i potrage za neovisnim kursom. 

U svojoj želji da oponaša sovjetski model, Tito i njegovi komunisti su 
svoju socijalističku revoluciju provodili sa odlučnošću i brzinom koja se 
nije mogla vidjeti nigdje drugo u Istočnoj Evropi. Kao što je jedan proma- 
trač zapazio "Jugoslaveni su, u periodu između 1945. i 1948. godine, spolja 
djelovali kao najprilježniji učenici i lojalni saveznici Sovjetskog saveza." 
Tako su prve godine komunističke vladavine bile teške po svim standardi- 
ma dok je KPJ brzo djelovala u cilju konsolidacije svoje vlasti, ustanovljava- 
nja novog poretka i započinjanja socijalističke revolucije koju je proglasila 
tokom rata. 

Dijelom kao priznanje revolucionarnog žara koji su iskazali T'ito i nje- 
govi drugovi, a dijelom u nadi da će kontrolirati taj žar, Staljin je izabrao 
Beograd za sjedište komunističkog Informbiroa. U želji da prikrije svoje 
dugoročne revolucionarne namjere od zapadnih saveznika, Staljin je otvo- 
reno raspustio komunističku Internacionalu 1943. godine. U septembru 
1947, ona je ponovno uspostavljena pod umjerenijim nazivom Komuni- 


17 Fred Singleton, A Short History of the Yugoslav Peoples (Cambridge University Press, 
1985), str.212. 

stički informbiro sa istim dvojnim funkcijama — provođenje svjetske revo- 
lucije i nametanje sovjetskih prioriteta u međunarodnom komunističkom 
pokretu. Službena publikacija Informbiroa je dobila nespretan naziv — Za 
dugotrajni mir, za narodnu demokratiju — i žestoko je promovirala partijsku 
liniju sljedbenicima komunističke partije svuda u svijetu. 


Ustav iz 1946: struktura socijalističke Jugoslavije 


Da bi umirio saveznike, Tito je u martu 1945. godine stupio u koalicionu 
vladu sa nekomunističkim političarima pod vodstvom Ivana Šubašića, pre- 
dratnog bana Banovine Hrvatske koji je ratne godine proveo u Sjedinjenim 
Državama. Iako je Titova i Šubašićeva vlada zadobila za socijalistički režim 
prijeko potrebno međunarodno priznanje, partizanske oslobodilačke snage 
igrale su vodeću ulogu u određivanju novog političkog kursa. Demokratska 
federativna Jugoslavija je proglašena 1945. godine i imala je tek nekoliko 
nekomunista u Vladi, koji su služili samo za ukras. Izbori za Ustavotvornu 
skupštinu održani su 11. novembra 1945. godine, gdje je glasačima po- 
nuđena jedinstvena lista kandidata koji su uglavnom bili komunisti. Lista 
je dobila preko 90% glasova. Nekoliko sedmica kasnije, 31. januara 1946, 
Ustavotvorna skupština, kojom su dominirali komunisti, proglasila je novi 
ustav. 


Ustav iz 1946, koji je sačinjen po uzoru na Staljinov sovjetski ustav iz 
1936. godine, ustanovio je temeljni politički sistem socijalističke Jugosla- 
vije. Ispunjavajući Titova obećanja iz rata, ustav je konkretno priznao pet 
jugoslavenskih nacionalnosti: Srbe, Hrvate, Slovence, Makedonce i Crno- 
gorce. Bosanski muslimani nisu bili uključeni, jer je službeni stav KPJ bio 
da su muslimani odvojena grupa bez nacionalnog identiteta. 


Ustanovljeno je šest republika, koje su usko odgovarale historijskim 
jedinicama okupljenim 1918. godine u zajedničku državu — Kraljevinu 
Srba, Hrvata i Slovenaca. Ustav je, prema sovjetskom presedanu, priznao 
određene nacionalne manjine od kojih su najveće bili Mađari i Albanci. 
Vojvodina, u kojoj je živjela velika mađarska populacija, uspostavljena je 
kao autonomna pokrajina; Kosovo i Metohija, oblast sa brojnom alban- 
skom populacijom, postala je autonomna oblast, a obje su bile pripojene 


Republici Srbiji. 

SI. 9.1 — Mrakovica, partizanski spomenik na Kozari 


Bosna i Hercegovina, šesta republika, bila je jedina bez većinskog na- 
roda i bez nacionalnog naziva. Njene granice uglavnom su se protezale duž 
ranijih granica koje su postojale već nekoliko stoljeća i koje su Austrijan- 
ci 1878. godine ponovno uspostavili. Jedan stručnjak je zaključio da "ove 
granice, koje su najvećim dijelom osmansko naslijeđe, spadaju (...) među 
najstarije granice sa kontinuitetom u Evropi." Tako su Tito i KPJ, uprkos 
svojoj predanosti radikalnim promjenama, očuvali različitost Bosne i Her- 
cegovine u uspostavljanju njenog političkog sistema. 


18 Dennison Rusinow, "Yugoslavia's Disintegration and the Ottoman Past," u djelu koje 
je uredio L. Carl Brown, Imperial Legacy :Tthe Ottoman Imprint on the Balkans and the 
Middle East (New York: Columbia University Press, 1996), str. 78-99. 

Karta 9.1 — Republike i autonomne pokrajine socijalističke 
Jugoslavije 


Ustav je afirmirao dva temeljna principa, usvojena na ratnom Zasje- 
danju AVNOJ-a, a to su nacionalno samoodređenje i dominacija partije u 
javnom životu. Republikama je dato pravo na odcjepljenje. Ustav je također 
garantirao pravo odcjepljenja narodima Jugoslavije, ali je i sugerirao da su 
oni već iskoristili to pravo, prvi i posljednji put, kada su izabrali da posta- 
nu dio jugoslavenske federacije.'? Kasniji ustavi, uključujući i posljednji iz 
1974, također su jugoslavenskim narodima garantirali pravo na odcjeplje- 
nje od federacije. Međutim, vlast je u ranim godinama socijalističke Jugo- 
slavije bila koncentrirana u saveznim organima i KPJ. Iako su republike u 
početku imale malo stvarne političke moći, njihovo uspostavljanje i povla- 
čenje granica između njih imat će značajan utjecaj na događaje u kasnijim 
decenijama. 


9 Đilas, str. 167. 

Konsolidacija vlasti KPJ 


Komunistička partija je poduzela dvosmjerni pristup u konsolidaciji vlasti 
- beskrupulozno progoneći one koji su aktivno sarađivali sa njihovim ne- 
prijateljima i istovremeno tražeći podršku vjerskih zajednica: pravoslavne, 
katoličke i islamske. 


Partizanske snage, kao što je već navedeno, žestoko su progonile sve 
rivalske naoružane formacije pred kraj rata, ubijajući hiljade Nijemaca, 
ustaša i četnika u posljednjim danima sukoba. Pojedinačne jedinice čet- 
nika i ustaša pobjegle su u iste one planine koje su ranije pružale skrovište 
partizanima, nastavljajući sa manjim gerilskim akcijama godinama nakon 
završetka rata. Jugoslavenska policija je izvijestila da je posljednja takva 
jedinica zarobljena 1955. godine. 


Politika partizana protiv njihovih neprijatelja izazivala je strah u mno- 
gim predratnim i ratnim liderima koji su sarađivali sa okupatorom ili to- 
lerirali zločine protiv drugih Južnih Slavena. Katolički nadbiskup Šarić, iz 
Sarajeva, i banjalučki biskup pobjegli su napustivši svoju pastvu. Mnogi 
intelektualci, posebno Hrvati i muslimani, pobjegli su u Austriju, Kanadu, 
Sjedinjene Države, ili na druga mjesta koja su ih bila spremna prihvati- 
ti, što je dovelo do rekordnog broja akademski obrazovanih antikomuni- 
stičkih emigranata na zapadnim univerzitetima u poslijeratnim godinama. 
Međutim, u poređenju sa širom jugoslavenskom slikom, egzodus iz Bosne 
i Hercegovine je bio skroman. 


Poput Austrijanaca sedamdeset godina ranije, komunistički režim je 
pokušavao uspostaviti dobar odnos sa liderima vjerskih zajednica. Srpska 
pravoslavna crkva je imala stoljetnu tradiciju koegzistencije sa vrlo razli- 
čitim režimima, uključujući Osmanlije, Austrijance i jugoslavensku kra- 
ljevinu. Nakon rata, patrijarh Gavrilo se vratio u Beograd iz njemačkog 
zatvora. Uprkos općenito velikoj podršci koju je Pravoslavna crkva pružala 
Mihailoviću i četnicima, T'ito i Gavrilo su se sreli i okončali glavne uzroke 
animoziteta. Režim je nakon toga tolerirao pravoslavnu vjeru u Bosni i 
Srbiji kao i na drugim mjestima, međutim bez pružanja bilo kakve posebne 


podrške. 


Partija je također izbjegavala otvorene napade na muslimane, unatoč 
njihovoj djelimičnoj saradnji sa ustašama tokom rata, jer su se mnogi mu- 

slimani u drugoj polovini rata također pridružili partizanima i dali važan 
doprinos u žestokim borbama u Bosni i Hercegovini. Muslimani Sarajeva 
su se podijelili na one koji su podržavali i na one koji su se protivili Ko- 
munističkoj partiji. Na izborima za Vrhovni vakufski sabor 1945. godi- 
ne (tijelo koje su uspostavili Austrijanci 1909. godine u svrhu upravljanja 
muslimanskim dobrotvornim fondacijama), vjerski konzervativci i antiko- 
munistički kandidati dobili su glavna mjesta, što je povećalo mogućnost 
konfrontacije. Vlada je ukinula finansiranje islamskih kulturnih institucija, 
prisiljavajući muslimane da prikupljaju dobrovoljne priloge u džamijama. 
U augustu 1946, Vrhovni vakufski sabor mijenja kurs i obavezuje se da 
će podržavati vladu. Nakon toga je komunistički režim dozvolio nastavak 
postojanja glavnih islamskih institucija koje su uspostavljene musliman- 
sko-austrijskim sporazumom iz 1909. godine, uključujući i reis-ul-ulemu, 
Vakufsku direkciju i Vrhovni vakufski sabor. Uprkos određenim oduzima- 
njima i reformama, vakufski sistem je uglavnom ostao nedirnut i vakufi 
su nastavili da podržavaju glavne islamske kulturne institucije u Bosni i 
Hercegovini tokom socijalističkog perioda. 


Odnosi vlade sa Katoličkom crkvom bili su burniji. Kontroverza je 
okruživala zagrebačkog nadbiskupa Stepinca, koji je tokom rata otvoreno 
podržavao određene ustaške akcije iako je protestirao (diskretnije) zbog 
drugih ekscesa. Stepinac je otvoreno odbijao da napusti svoju dužnost, iako 
ga je režim ohrabrivao da ode u egzil. Iako je nižem svećenstvu dao dozvolu 
da odu, većina ih je ostala — predstavljajući stalni izazov za komunistički 
režim. Tito je u početku ohrabrivao katolike da proglase nacionalnu crkvu, 
koja bi bila neovisna od Vatikana, ali Stepinac nije odgovorio na Titove 
prijedloge. Stepinac i drugi crkveni zvaničnici su zajedno sa vodećim ustaš- 
kim kolaboracionistima optuženi u javnom sudskom procesu u septembru 
1946. godine, nekoliko mjeseci nakon Mihailovićevog pogubljenja. Nadbi- 
skup je osuđen na šesnaest godina prisilnog rada, ali je odslužio samo pet 
godina u zatvoru. Nakon njegovog puštanja, u decembru 1951, dozvoljeno 
mu je da živi u svom rodnom selu Krašić u Hrvatskoj, gdje je i umro u 
februaru 1960. godine. Hiljade ljudi je prisustvovalo njegovom pogrebu, 
a njegova grobnica u Zagrebačkoj katedrali, na kojoj se nalazi jednostavni 
bijeli mermerni spomenik kojeg je izradio eminentni hrvatski kipar Ivan 

Meštrović, postala je simbol hrvatskog nacionalizma u kasnijim godinama 
socijalističke ere. 


Kada je Vatikan Stepinca proglasio kardinalom 1952. godine, Jugo- 
slavija je prekinula diplomatske odnose sa Vatikanom. U kompromisu, 
postignutom nekoliko godina kasnije, odnosi su popravljeni i novi nadbi- 
skup-koadjutor je postavljen za Zagreb. Katolička crkva je u socijalističkoj 


pružajući podršku, ali češće frustrirajući vlast. 


Ekonomska transformacija 


Ključni dio programa KPJ bio je socijalizacija jugoslavenske ekonomije, 
čija namjera je bila da se ojača radnička klasa i poboljšaju uvjeti života i 
rada prosječnog radnika. Partija je također odlučila nagraditi seljake koji 
su predstavljali kičmu podrške partizanskim oslobodilačkim naporima u 
ratu sa radikalnom agrarnom reformom koja je bila usmjerena ka davanju 
zemlje onima koji su je obrađivali. Obje ove promjene su duboko izmijenile 
karakter bosanskohercegovačkog društva. 

KPJ je, slijedeći sovjetski primjer, predano radila na brzoj industrijali- 
zaciji jugoslavenske privrede. U prvoj fazi, to je značilo obnavljanje razruše- 
ne ekonomske infrastrukture što su finansijski podržale Ujedinjene nacije, 
a izvođenje radova su pomagale omladinske radne brigade koje je organizi- 
rala KPJ. Uprkos velikim ratnim razaranjima, ovi napori su do kraja 1946. 
godine produktivnost vratili na predratni nivo. Popravljene su i izgrađene 
ceste, mostovi i željeznice, fabrike su ponovno puštene u rad, a elektrane su 
obnovljene. 

Pod dirigentskom palicom slovenačkog komuniste Borisa Kidriča, 
1947. godine donesen je petogodišnji plan za ubrzanje industrijskog razvo- 
ja zemlje. Kao što je to bio slučaj u Sovjetskom savezu, uz plan su elabori- 
rane tehnike centralnog planiranja i ogromna birokratija koja je određivala 
i nadgledala proizvodnju i cijene. Plan se ubrzo pokazao neizvodljivim u 
visoko diverzificiranoj jugoslavenskoj sredini, ali ga je KPJ uporno poku- 
šavala provesti, uprkos problemima u narednih nekoliko godina. Bosna i 

Hercegovina, koja je spadala u slabije razvijena područja, dobivala je veliki 
dio centralne pomoći za industrijski razvoj. 


KPJ je u augustu 1945. godine donijela zakon o sveobuhvatnoj agrar- 
noj reformi. Zakon je propisivao da jedan proizvođač ne može imati komad 
zemlje veći od 35 hektara, što je označilo kraj velikih posjeda i zemljopo- 
sjednika. Širom Jugoslavije je oduzeto više od milion i pol hektara zemlje 
i dodijeljeno bivšim partizanima, seljacima bez zemlje i seljacima koji su 
imali male posjede. Iako je ohrabrivano učešće u zadružnom zemljoradniš- 
tvu, zakon nije pokrenuo prisilnu kolektivizaciju. Nakon decenija diskusi- 
ja i obećanja, 1946. je bila godina u kojoj je jugoslavenska vlada konačno 
poljoprivredno zemljište predala onima koji su ga obrađivali. Reforme su 
pokrenule val protesta Katoličke crkve, koja je u vlasništvu imala značajne 
zemljišne posjede kojima su upravljali i koje su obrađivali katolički sveće- 
nici i samostani. I naravno, agrarna reforma je bila jedan od razloga za an- 
tikomunističke stavove dijela bosanskih muslimana u prvim poslijeratnim 
godinama. 


Reforme su okončale agrarno pitanje u Bosni i Hercegovini. Posljednji 
ostaci privilegija muslimanskih zemljoposjednika su iskorijenjeni. U većini 
slučajeva, ranijim zemljoposjedničkim porodicama dozvoljeno je da zadrže 
svoje domove ali im je ograničena površina obradive zemlje kao i svima 
drugima. Mnogi bogati muslimani su se već ranije preselili u gradove i veća 
mjesta zbog rata ili privučeni profesionalnim i društvenim prednostima 
gradskog života. U nekim slučajevima, oni su živjeli u urbanim vilama koje 
su se nalazile u centru grada ili u njegovoj blizini. Jedna takva kuća je bila 
velika dvospratnica koju je izgradio muslimanski član sabora iz austrijskog 
doba 1910. godine na brdu pokraj Sarajeva. Nakon poljoprivrednih refor- 
mi, sve što je ostalo od ranijeg tradicionalnog života ove porodice bila je 
ta kuća koja je podijeljena u četiri stana, od kojih je svaki bio u vlasništvu 
drugog člana porodice. Obližnja manja kuća, koja je ranije bila smještaj za 
sluge, prešla je u odvojeno vlasništvo, ali su njeni stanari ostali lojalni poro- 
dici i brižno su držali kuću na oku. U tipičnoj tranziciji, najstariji sin postao 
je zastupnik jednog proizvođača 1960-tih godina i sa svojom porodicom je 
preselio u stan u centru Sarajeva. 

Rezolucija Informbiroa 
i sukob između Tita i Staljina 


Dok su jugoslavenski komunisti žurili da nadoknade izgubljeno vrijeme u 
svojoj želji da socijaliziraju zemlju, tenzije između Staljina i njegovih ambi- 
cioznih imitatora su rasle. Do razmimoilaženja je tobože došlo zbog trgo- 
vinske politike, vanjske politike, organizacije jugoslavenske vojske i odnosa 
između partija, ali suštinski uzrok sukoba je bio odbijanje KPJ da se slijepo 
pokori neprihvatljivim zaokretima sovjetske vanjske politike koji su name- 
tani međunarodnom komunističkom pokretu. Ova neslaganja su datirala 
još od početka rata kada je Staljin ukorio Tita, nakon zasjedanja AVNOJ-a 
1942. godine, zato što je otvoreno pokazao revolucionarni žar KPJ kada su 
sve komunističke partije imale instrukcije da ne vrijeđaju nekomunističke 
elemente u pokretu otpora. 


U februaru 1948. godine, Tito je pozvan u Moskvu da razgovara o 
rastućim međupartijskim tenzijama sa Staljinom i sovjetskim ministrom 
vanjskih poslova Vjačeslavom Molotovim. On je odbio poziv ali je poslao 
predsjednika hrvatske partijske organizacije Vladimira Bakarića i Slovenca 
Edvarda Kardelja. Nakon njihove svadljive posjete, jugoslavenska i sovjet- 
ska partija su razmijenile niz pisama koja su Jugoslaveni na kraju i objavili, 
a u kojima Sovjeti kritiziraju KPJ sa sve većim animozitetom. U maju su 
Jugoslaveni uhapsili dva istaknuta člana KPJ, pod optužbom da su sovjet- 
ski agenti. Spor je prerastao u krizu 28. juna 1948. godine, kada su članice 
Informbiroa na sastanku u Bukureštu, na kojem nije bilo jugoslavenskih 
predstavnika, izbacile KPJ iz organizacije. Nakon ovog ranije neviđenog 
izražaja Staljinovog nezadovoljstva, prosovjetski elementi u KPJ pozvali su 
na Titovu smjenu. Tokom narednih nekoliko godina, štampa i radio-sta- 
nice u zemljama sovjetskog bloka napadale su KPJ na sve moguće načine i 
zahtijevale da se izdajnički Jugoslaveni kazne zbog svoje nepravovjernosti. 


Protjerivanje iz Informbiroa, koje je bilo poput ekskomunikacije pre- 
danog pripadnika crkve, duboko je šokiralo Tita i druge rukovodioce KPJ. 
Njihov početni odgovor je bio da insistiraju na svojoj komunističkoj or- 
todoksnosti i da intenziviraju svoje, ionako žestoke, napore da Jugoslaviju 
učine klonom Sovjetskog saveza. Glavni ishod ove reakcije bio je žurni 
napor da se kolektivizira jugoslavenska poljoprivreda, koji je proveden iz- 

među 1949. i 1951. godine. Na vrhuncu ove kampanje, oko dva i pol mili- 
ona hektara zemlje stavljeno je pod zadružnu zemljoradnju. Ozbiljna suša 
1950. godine usporila je ovaj proces i rukovodstvo partije uskoro je prepo- 
znalo činjenicu da je kampanja dala slabe rezultate, uz ogromne društvene 
i ekonomske troškove. Partija je 1951. godine promijenila kurs. U narednih 
deset godina preko 90% kolektiviziranog zemljišta vraćeno je u privatne 
ruke. 


S obzirom da se to dogodilo 28. juna, na isti dan kada su se Osmanlije 
sukobile sa Srbima na Kosovu 1389. i na dan kada je izvršen atentat na 
Franza Ferdinanda u Sarajevu 1914, rezolucija Informbiroa je isprovoci- 
rala val jugoslavenskog patriotizma koji je ohrabrio rukovodstvo KPJ da 
se odupre sovjetskom poniženju. Neki članovi partije su sa simpatijama 
reagirali na sovjetski napad na Tita, što je Titove lojaliste navelo na pro- 
vođenje čistki i kampanja edukacije da bi se iskorijenili nelojalni elemen- 
ti. Neki disidenti su uhapšeni, osuđeni i zatvoreni, neki strijeljani. Doista, 
prijetnja "informbiroovaca" u partiji bila je važno pitanje, posebno u Crnoj 
Gori i Bosni i Hercegovini, tokom cijelog trajanja socijalističkog perioda. 
No, velika većina članova partije i Jugoslavena okupila se da pruži podršku 
Titu, čovjeku koji je u samo osam godina uspio poraziti Hitlera i pružiti 
otpor Staljinu. 


Novi jugoslavenski kurs 


Rezolucija Informbiroa je navela rukovodstvo KPJ da počne tragati za no- 
vim kursom da bi svoju misiju definirali drugačije od Staljina i Sovjeta. 
Tito i saradnici su postali svjesni da njihova pasionirana provedba revo- 
lucionarnih ciljeva dovodi do pada narodne podrške. Spor između Tita i 
Staljina je značio, međutim, da se Staljin sada takmiči sa Titom i KPJ za 
lojalnost Jugoslavena, a posebno članova partije. Rukovodstvo KPJ se okre- 
nulo Marxovim originalnim djelima u potrazi za političkim alternativama 
koje bi odgovarale jugoslavenskoj situaciji i zadobile široku narodnu podrš- 
ku. Tokom nekoliko godina, nakon 1948, jugoslavenski komunisti su defi- 
nirali novi kurs. Zapadni istraživači vrlo često ove promjene i rezultirajući 
društveno-politički sistem nazivaju /ifoizam. U srcu titoizma su bila dva 
koncepta: samoupravljanje u domaćoj ekonomiji i nesvrstavanje u vanjskoj 
politici. 

Samoupravljanje je bila teorijom inspirirana reakcija na Marxovu 
pritužbu da su radnici u kapitalističkom društvu otuđeni od sredstava za 
proizvodnju. Nasuprot sovjetskom rješenju ovog problema, koje je poči- 
valo na centralnom upravljanju države, Jugoslaveni su predložili osnivanje 
radničkih savjeta u svakoj fabrici i preduzeću. Radnici bi zatim upošljavali 
menadžere po vlastitom izboru i imali direktnu odgovornost za uspjeh, 
odnosno neuspjeh svog preduzeća. Marx je tvrdio da je moderna država 
nusproizvod buržoaskog kapitalizma i da bi pod istinskim komunizmom 
država postala suvišna i odumrla kada radnici nauče kako da sami vlada- 
ju. Radničko samoupravljanje u jugoslavenskoj ideologiji je trebalo brojne 
centralne državne funkcije učiniti suvišnim i doprinijeti fodumiranju drža- 
ve". Koncept je vrlo jasno implicirao radikalni prijenos ovlasti sa central- 
nih organa planiranja na radnike u fabričkim halama. Do sredine 1950-tih 
uspostavljeni su radnički savjeti u većini fabrika i preduzeća i postepeno su 
dobivali više ovlaštenja. Međutim, država je uporno "odbijala da odumre." 


Ideja samoupravljanja je također podrazumijevala duboke promjene u 
ulozi vlade i KPJ u jugoslavenskom društvu. U nizu promjena koje su pro- 
vedene 1950-tih godina, olabavljen je snažni zagrljaj savezne vlade i KPJ u 
korist republika i njihovih paralelnih partijskih organa. Ove promjene su u 
početku bile postepene i uključivale su pomjeranja u dodijeljenim funkci- 
jama i nomenklaturi. Umjesto da bude sredstvo društvene kontrole, partija 
je trebala biti vodeća snaga koja je određivala plan i dinamiku društvenih 
promjena davanjem primjera i ubjeđivanjem. Odražavajući ovu promjenu, 
Komunistička partija Jugoslavije je na Šestom kongresu partije 1952. godi- 
ne preimenovana u Savez komunista Jugoslavije (SKJ). Taj naziv zadržala 


je do svoje propasti na 14. kongresu SKJ 1990. godine. 


U sklopu povećane osjetljivosti za lokalna osjećanja, u Bosni i Hercego- 
vini i Crnoj Gori, u kojima su do tada postojali samo pokrajinski komiteti 
čije je djelovanje izravno bilo podređeno nadležnostima rukovodstva Ko- 
munističke partije Jugoslavije, uspostavljene su odvojene partijske organi- 
zacije. Zahvaljujući visokom nivou učešća tokom rata, Srbi su bili najbroj- 
niji u bosanskohercegovačkoj partijskoj organizaciji. Na Prvom kongresu 
Komunističke partije Bosne i Hercegovine 1948, rukovodstvo partije je 
izrazilo posebno žaljenje zbog sporog porasta učešća u partiji u područjima 
koja su uglavnom bila naseljena Hrvatima i muslimanima u zapadnoj Her- 

cegovini, gdje je ustaški utjecaj bio veoma intenzivan. Stvaranjem odvojene 
partijske organizacije u BiH, KPJ je uspostavila platformu za ostvarivanje 
većeg etno-nacionalnog balansa u kasnijim godinama i završila je proces 
kojim su se partijske organizacije osnivale u skladu sa organizacijom re- 
publika u socijalističkoj Jugoslaviji. Međutim, pitanje srpske dominacije u 
bosanskohercegovačkoj partijskoj organizaciji potrajalo je godinama. Iako 
su sa značajnom samouvjerenošću odgovorili na Staljinov izazov, rukovodi- 
oci partije postepeno su olabavili stisak partije i vlade na svakodnevni život. 


Nesvrstavanje je bilo motorni pokretač jugoslavenske vanjske politike 
tokom četiri decenije. Izabrana kao nestalna članica Vijeća sigurnosti 1949. 
godine, Jugoslavija je promovirala ciljeve nesvrstanosti i sarađivala sa Indi- 
jom i Egiptom na nekoliko pitanja. Na Konferenciji u Bandungu 1955. go- 
dine, Tito je zajedno sa indijskim liderom Nehruom i egipatskim liderom 
Naserom postao vođa nesvrstanih zemalja, a već u septembru 1961. godine 
Tito je pozdravljen kao otac nesvrstanosti na Konferenciji nesvrstanih ze- 
malja u Beogradu. Neprekidna putovanja Tita su dovela u kontakt sa sva- 
kim liderom Trećeg svijeta, a Jugoslaveni su koristili ideju suprotstavljenih 
blokova kao zgodan slogan kad god su bili nezadovoljni bilo sa sovjetskim 
blokom bilo sa zapadnim saveznicima. 


Bosanski muslimani su dali svoj doprinos ali su izvukli i određene 
prednosti zahvaljujući jugoslavenskoj predanosti nesvrstavanju. Kako su 
mnoge nesvrstane zemlje bile islamske i imale značajnu muslimansku po- 
pulaciju, Tito i drugi Jugoslaveni su bosanske muslimane i kosovske Al- 
bance predstavljali kao trofeje, hvaleći se njihovim tretmanom kao posebne 
vjerske zajednice. Džemal Bijedić, musliman iz Mostara sa kristalno čistim 
dosjeom predratnog člana partije i partizana, obavljao je funkciju premi- 
jera od jula 1971. do svoje smrti u januaru 1977. godine. Njegov vječni 
osmijeh i prijatno ophođenje učinili su ga sjajnim izaslanikom u zemljama 
'Trećeg svijeta i efikasnim glasnogovornikom jugoslavenskih ciljeva. I sami 
bosanski muslimani njegovali su podršku iz inostranstva. Međutim, njihovi 
predstavnici nisu nalazili razlog za divljenje islamskom fundamentalizmu 
— pokretu koji nije bio kompatibilan sekularnom duhu koji je preovladavao 
među bosanskim muslimanima u XX stoljeću. Jugoslavensko rukovodstvo 
u pokretu nesvrstanih je bez sumnje olakšalo partiji da 1968. godine pri- 
zna bosanske muslimane kao posebnu nacionalnost među jugoslavenskim 
narodima. 

Poslijeratni ekonomski rast 
i prosperitet u Bosni i Hercegovini 


Predanost vlade investicijama i ekonomskom razvoju u kombinaciji sa libe- 
ralizacijom, koja se polako širila nakon rezolucije Informbiroa, dovela je do 
ekonomskog buma u Jugoslaviji u periodu od 1950-tih do sredine 1970-tih 
godina. Iako je niz sukcesivnih reformi izmijenio metode postizanja nji- 
hovih ciljeva, partija, jugoslavenska savezna vlada i bosanskohercegovačka 
republička vlada imali su isti cilj; da Bosnu i Hercegovinu učine središtem 
teške industrije. Kritičari koji se često fokusiraju na nejednakosti koje su 
nastavile egzistirati između različitih regija u Jugoslaviji, obično su umanji- 
vali značaj ili potpuno previđali opseg ove ekonomske transformacije. No, 
za Bosance i Hercegovce ove promjene su bile veoma vidljive i rapidne. U 
prve tri decenije socijalizma, Bosna i Hercegovina je transformirana u ra- 
stući centar teške industrije, a njeni stanovnici su doživjeli kako pozitivne 
tako i negativne posljedice te industrijalizacije. 


Geografske odlike doprinijele su ovim promjenama. Bogata mineralna 
nalazišta i veliko vodeno bogatstvo Bosnu i Hercegovinu su učinili ide- 
alnom lokacijom za tešku proizvodnju. Na kraju rata, transportne komu- 
nikacijske veze su bile loše, ali izgradnja željeznica normalnog kolosijeka 
i boljih puteva poboljšali su pristup drugim regijama u Jugoslaviji i sve 
važnijoj jadranskoj luci Ploče. Bosna i Hercegovina je doživjela brzi razvoj 
rudarstva, industrije čelika i aluminija i proizvodnje električne energije u 
hidrocentralama, kao i rast u uzgoju i plasmanu poljoprivrednih proizvoda. 
Do 1980-tih godina, mnoge fabrike i tehnologije koje su u njima korištene 
postale su zastarjeli ostaci socijalističke neefikasnosti, ali su u ranijim dece- 
nijama one predstavljale suštinu modernizacije u tradicionalno nerazvije- 
noj zemlji. Tokom 1950-tih godina, Jugoslavija je u cjelini doživjela najbrži 
ekonomski rast od svih zemalja na svijetu. Taj rast je zastao 1961. i 1962. 
godine, nakon čega se nastavio ali umjerenijim tempom. 


Ono što je jedinstveno za Bosance i Hercegovce je iskustvo posljednjeg 
vojnog utočišta partizana. Jugoslavenska armija je čvrsto vjerovala da je Bo- 
sna i Hercegovina njeno najsigurnije utočište u slučaju strane invazije, a 
strahove u tom smislu je potpirila sovjetska invazija na Mađarsku i Poljsku 
1956, a posebno na Čehoslovačku 1968. godine. Bosna i Hercegovina je sve 

više postajala centrom proizvodnje oružja i municije za jugoslavensku voj- 
sku. Do 1990. godine, veći dio proizvodnje za jugoslavenske vojne potrebe 
obavljao se u Bosni i Hercegovini, u kojoj su se također nalazili i armijski 
arsenali, što je ovu republiku činilo veoma važnom za budućnost armije. 


Industrijalizacija je sa sobom donijela dva paralelna zla, zagađenja i 
zagušenja, posebno u dolini u kojoj se razvijalo Sarajevo. Industrijski dim, 
izduvni gasovi i dim iz toplana na ugalj zajednički su gušili Sarajevo 1960- 
tih i 1970-tih godina i učinili ga jednim od najzagađenijih gradova svijeta. 
Neumanjeni entuzijazam u pogledu industrijalizacije očitovao se u ideolo- 
giji i simbolima. U Narodnom pozorištu u Sarajevu, poklonici socijalističke 
industrijalizacije su prekrasne zlaćane ukrase, koje su postavili Austrijanci 
početkom stoljeća, prefarbali u sivo. Habsburški grb sa dvoglavim orlom 
zamijenjen je simbolom socijalističke Bosne i Hercegovine — ogromnom 
fabrikom sa dimnjacima koji ispuštaju crni dim. 


Nacionalna politika: 
uspon bosanskih muslimana 


Titoizam je uključivao tri različita pristupa nacionalnostima u Jugoslaviji. 
Zajedničko za svaki pristup bila su dva glavna opća principa: nacionalna 
jednakost otjelotvorena u sloganu "bratstvo i jedinstvo", koji je potekao iz 
rata ali je intenzivno korišten i u miru i federalno uređenje sa šest repu- 
blika koje su bile konstitutivni dijelovi jugoslavenske federacije. Gotovo je 
nemoguće s preciznošću identificirati trenutak kada su usvojene promjene 
u politici. Tačnije bi bilo reći da su promjene od jednog pristupa ka dru- 
gom bile postepene i progresivne jer se stalno razgovaralo o nacionalnom 
pitanju, a rukovodstvo SKJ je često modificiralo politiku tokom čitavog 
perioda. 

Prvi pristup, koji je odražavao staljinističku nacionalnu politiku, trajao 
je od zasjedanja AVNOJ-a 1942. do perioda odmah nakon rezolucije In- 
formbiroa u julu 1948. godine. Tokom ovog vremena, Komunistička partija 
je žestoko promovirala ideju nacionalne jednakosti i zagovarala pravo na 
samoodređenje za svaku od pet priznatih nacija: Srbe, Hrvate, Slovence, 
Makedonce i Crnogorce. U isto vrijeme, visoko centralizirana partijska 
struktura i snažan aparat federalne vlade su gotovo isključivali mogućnosti 

uspona bilo kakvog nacionalističkog pokreta koji bi predstavljao prijetnju 
jugoslavenskom socijalističkom poretku. Popis stanovništva iz 1948. godi- 
ne odražava stav partije da bosanski muslimani tvore odvojenu zajednicu 
ali da za razliku od Srba i Hrvata nemaju odvojen naciona/ni identitet. U 
tom popisu, ispitanici su mogli kao svoju vjeroispovijest upisati pravoslav- 
nu, katoličku ili islamsku vjeru. U rubriku nacionalnost mogli su upisati 
da su Srbi, Hrvati ili neopredijeljeni, ali nisu imali mogućnost navođenja 
da pripadaju muslimanskoj naciji. Od 890.094 ispitanika u Bosni i Her- 
cegovini, koji su se upisali kao muslimani, 89% je odlučilo da u rubriku 
nacionalnost upiše da su neopredjeljeni, 8% ih se izjasnilo kao Srbi, a 3% 
kao Hrvati. Rezultati popisa stanovništva iz 1948. godine potvrđuju da su 
nacionalni identiteti Srba i Hrvata bili u Bosni čvrsto uspostavljeni ali da 
se većina muslimana smatrala pripadnicima treće grupe i nisu bili spremni 
usvojiti srpski ili hrvatski nacionalni identitet. 


Drugi pristup je otpočeo odlukom partije da se liberalizira i zatraži 
širu narodnu podršku nakon rezolucije Informbiroa u julu 1948. godine. 
Rukovodeći se kompleksnim teoretiziranjem slovenačkog partijskog lidera 
Edvarda Kardelja, partija je oprezno ohrabrivala jugoslavensku nacional- 
nost kao napredniji oblik lojalnosti od nacionalizma Srba, Hrvata i drugih 
konstitutivnih naroda. Svjesna da je jugoslavenstvo u prošlosti predstavljalo 
pokušaj prikrivanja velikosrpskog šovinizma u Kraljevini Jugoslaviji, partija 
se dobro potrudila da uvjeri osjetljive Hrvate, Slovence i Makedonce da se 
niko neće prisiljavati na jugoslavenstvo. Kardelj je tvrdio da nacionalizam 
ima pozitivnu ulogu u socijalističkom društvu i da će se u prirodnom toku 
socijalističkog razvoja konstitutivni narodi udružiti u širu jugoslavensku 
Viziju. 

Za mnoge, bosanski muslimani, koji su se smatrali otpornim na naci- 
onalistička svojatanja drugih, logično su predstavljali srž takve strategije. U 
popisu stanovništva 1953. godine, povučena je mogućnost izjašnjavanja kao 
neopredijeljen i ispitanici su se mogli upisati kao Srbi, Hrvati ili "Jugosla- 
veni, neopredjeljeni" ali i dalje ne kao muslimani. U Bosni i Hercegovini, 
891.800 ljudi se izjasnilo kao Jugoslaveni, što je bio mnogo veći broj nego i 
u jednoj drugoj republici, čime je postalo očigledno da je većina muslimana 
izabrala jugoslavensku nacionalnost, ali da im se pridružilo vrlo malo Srba 


151 


Robert J. Donia i John V. A. Fine, Jr. | BOSNA | HERCEGOVINA: IZNEVJERENA TRADICIJA 


i Hrvata. Od preostalog broja, 1.264.372 ispitanika se identificiralo kao 
Srbi, a 654.229 kao Hrvati. Rezultati ova dva popisa, prikazani u Tabeli 
9.1, u glavnim crtama su bili podudarni sa rezultatima popisa iz prethodnih 
i kasnijih godina. 

Tabela 9.1 


Religija i nacija u Bosni i Hercegoviniu popisima stanovništva 1948 i 1953 


1948 Prema 


Pravoslavci Katolici Muslimani 
vjeroispovijesti: 
1.067.728 580.970 890.094 
prema Srbi Hrvati "Muslimani, neopredjeljenji" 
nacionalnosti: 
1.136.116+ 614.142%+% 788.384 
1953 Prema Srbi +%% Hrvati +%% "Jugosloveni, neopredjeljenji" 
nacionalnosti: 
1.264.372 654.229 891.800 


xUključujući 71,125 muslimani prema vjeroispovijesti 
xxUključujući 24,914 muslimani prema vjeroispovijesti 
x+KxUključujući nepoznatan broj muslimani prema vjeroispovijesti 


Nada da bi se jugoslavenski identitet mogao izgraditi zahvaljujući bo- 
sanskohercegovačkim muslimanima podsjeća na ciljeve Benjamina von 
Kallaya, tokom njegovog mandata na funkciji zajedničkog ministra finan- 
sija Austro-Ugarske od 1882. do 1903. godine, a to je stvaranje nadna- 
cionalne lojalnosti u Bosni i Hercegovini. Tito i Kardelj, međutim, nisu 
koristili jugoslavenstvo da bi ograničili ili suzbili nacionalizam pojedinih 
grupa, iako je partija općenito oprezno održavala nacionalističko ponašanje 
u politici u okviru prihvatljivih granica. No, tokom svoje vladavine, Kallay 
je pokušavao suzbiti sve druge političke izražaje. Kampanja SKJ nije bila ni 
očigledna ni kontinuirana u onoj mjeri u kojoj su to bili Kallayevi napori. 
Poput svog austrijskog prethodnika, partijsko rukovodstvo je tiho napustilo 
svoje napore bez da ih se javno odrekne. Do početka 1960-tih, kampanja 
jugoslavenstva u SKJ je zaboravljena iako nije u potpunosti nestala jer je 
postala žrtva stalne opozicije iz republika koje su se najviše plašile oživlja- 
vanja centralne (ili srpske) kontrole i konsolidacije. 

Treći pristup nacionalizmu, koji je potrajao do kraja socijalističke Ju- 
goslavije, poklopio se sa širim naporima SKJ da liberalizira i decentralizi- 
ra vlast partije i države. Iako su bili predani izbjegavanju nacionalističkih 
ekscesa, Tito i njegovi najbliži saradnici otvoreno su ohrabrivali procvat 
nacionalnog izražavanja od strane svih legitimnih aspiranata dok su isto- 
vremeno pokušavali postići i kompromis i pomirenje na svejugoslavenskom 
nivou. 


Za Bosnu i Hercegovinu, ova politika rezultirala je priznavanjem bo- 
sanskih muslimana kao posebne nacionalnosti. Popis iz 1961. godine još 
uvijek ih nije priznao kao nacionalnost ali je uključio kategoriju "etnič- 
kih muslimana" što je bio status koji je prihvatilo 972.954 osoba. Tokom 
1960-tih godina, različiti predstavnici bosanskih muslimana razvili su ar- 
gumentaciju za bosanske muslimane kao sekularnu naciju više negoli vjer- 
sku zajednicu. Godine 1968, SKJ je zaokružila ovaj proces formalnim pri- 
znavanjem ovih tvrdnji. U popisu iz 1971. godine, Bosanci i Hercegovci su 
se mogli identificirati i kao Muslimani u smislu nacionalnosti. U popisima 
iz 1981. i 1991. godine mogli su se upisati kao Muslimani, Srbi ili Hrvati. 
Prema popisu iz 1991. godine, broj Muslimana je prelazio 1,9 miliona, 
a njihov status nacionalnosti koja je odvojena od bosanskohercegovačkih 
Hrvata i Srba činio se osiguranim. 


Testiranje granica: 
pokušaj suzbijanja ekscesa 


U knjizi iz 1978. godine, nekadašnji dopisnik Washington Posta, Duško 
Doder, sugerirao je da se pristup jugoslavenske vlade političkom izražava- 
nju doima poput "kaiša na vratu psa" jer uspostavlja široke granice u okviru 
kojih se mogu tolerirati određene aktivnosti, koristi se rijetko ali snažno 
da bi se spriječili ekscesi. "Kaiš je doista veoma dug ... (ali) ako previše 
20 Ova slika odražava 
pristup titoističke Jugoslavije nacionalističkim disidentima tokom poslije- 


izađete iz granica shvatite da je kaiš čvrsto vezan. 


ratnog perioda. Partija je postajala sve nespremnija da povuče "kaiš" kako 
se Tito sve više udaljavao od svakodnevnog angažmana u poslovima par- 


20 Duško Doder, The Yugoslavs (New York: Random House, 1978), str.108. 

tije. Bosanskohercegovačka partija i vlada, koje su u cijeloj Jugoslaviji bile 
najodanije ortodoksnom pristupu i disciplini, u nekoliko navrata pokazale 
su se spremnim da krivično gone nacionalističke agitatore koji su se sma- 
trali prijetnjom za ustavni poredak. Proučavanje tih incidenata važno je za 
objašnjavanje granica između ponašanja koje je partija smatrala prihvatlji- 
vim i neprihvatljivim. 

Tito i njegovi saveznici ulagali su žestoke napore u krivično gonjenje 
svojih neprijatelja neposredno poslije rata, uključujući i suđenja četničkom 
vođi Mihailoviću i katoličkom nadbiskupu Stepincu. Nakon rezolucije 
Informbiroa 1948. godine, brojni članovi partije završili su na sudu zbog 
subverzivnih aktivnosti podrške sovjetskom bloku; neki su zatvoreni, a ne- 
kolicina je pogubljena. Nakon što su jugoslavenski komunisti preživjeli ova 
početna ugrožavanja njihove vlasti, kasnije su obično djelovali putem otpu- 
štanja sa posla, izbacivanjem iz partije i zatvorskim kaznama. 


Početkom 1950-tih godina, na vrhuncu eksperimentalnog razmišlja- 
nja koje je proizvelo osnovne principe titoizma, Titov bliski ratni sarad- 
nik, Milovan Đilas, objavio je niz članaka u kojima zagovara pluralistički 
pristup i podržava okončanje monopola na vlast koji je držao SKJ. Zbog 
ovoga je izbačen iz partije i zatvoren. Đilas je kasnije objavio i druga djela 
u kojima je kritizirao ponašanje partije; najštetnije od njih bilo je Vova 
klasa. Zbog ovog djela ponovno je zatvoren. Kada je pušten, nastanio se u 
Beogradu, gdje u vrijeme nastanka ove knjige živi kao jedini živući Titov 
partizanski saborac. Njegov stan predstavlja rutinsku stanicu Za novinare 
koji traže živopisnu vezu sa prošlošću. 

Aleksandar Ranković, drugi bliski Titov saradnik, postao je visoki par- 
tijski zvaničnik i ministar unutrašnjih poslova Jugoslavije. Početkom 1960- 
tih, on je bio protivnik ekonomskih reformi koje su promovirali drugi u 
partijskom rukovodstvu. Nakon opširne istrage republičkih organa i organa 
sigurnosti prihvaćena je njegova ostavka na sve partijske funkcije na Četvr- 
tom partijskom plenumu koji je održan na Brijunima u julu 1966. godine. 
Kao bivši šef jugoslavenske službe sigurnosti (UDBA), pozvan je na odgo- 
vornost zbog ekscesa koji su počinjeni protiv Albanaca u Autonomnoj po- 
krajini Kosovo. Život je proveo u izolaciji sve do svoje smrti 1983. godine. 
Baš kao što je nadbiskup (kardinal) Stepinac postao hrvatski nacionalni 

heroj, čiju smrt su žalile hiljade ljudi, Rankovićev pogreb 1983, kojem je 
prisustvovalo oko sto hiljada ljudi, postao je javna demonstracija srpskog 
nacionalnog osjećanja. 


Nacionalizam u borbi za ekonomske resurse 


Najveći izvor međurepubličkog sporenja, kako unutar SKJ tako i u javnoj 
debati, bilo je pitanje distribucije ekonomskih resursa, uglavnom investi- 
cijskih fondova koje je savezna vlada dodjeljivala različitim republikama. 
Kako je u svim republikama, izuzev Bosne i Hercegovine, dominirao jedan 
narod, raspodjela saveznih fondova je predstavljala i nacionalno pitanje, a 
nacionalno rukovodstvo svake republike tražilo je više nego što im pripada. 
Najnerazvijenije republike, Crna Gora i Makedonija, te Autonomna po- 
krajina Kosovo, kojima se često pridruživala i Srbija, tražile su veća sredstva 
tvrdeći da im je potreban industrijski razvoj da bi podigli životni standard 
svojih građana. Lideri Hrvatske i Slovenije, ističući kako fondovi investi- 
rani u njihove republike obično daju bolji povrat i da turizam na dalma- 
tinskoj obali osigurava velike devizne iznose, tražili su da novac zarađen 
u tim republikama u njima i ostane. U sve nesputanijoj atmosferi krajem 
1960-tih i početkom 1970-tih godina, konkretni aspekti ovih pitanja bili 
su predmet svakodnevnih razgovora u partijskim krugovima, organima vla- 
sti i medijima. Novinari su uživali u izvještavanju o slučajevima korupcije, 
Zloupotrebi investicijskih fondova i protraćenih projekata, koji nisu donijeli 
boljitak za radničku klasu. 


Sve glasnije međurepubličke polemike u pogledu investicijskih fon- 
dova prikrivale su fundamentalno neslaganje u međuetničkim odnosima: 
svaka republika je imala vlastiti etnički, odnosno nacionalni problem. Pro- 
blem je postao akutan krajem 1980-tih u Srbiji, koja je bila nadležna za po- 
krajine Kosovo i Vojvodinu, i 1991. godine u Hrvatskoj, gdje je u području 
nekadašnje Vojne krajine živjela značajna srpska manjina. 

Bosna i Hercegovina, koja nije imala jedinstvenu dominantnu etno- 
nacionalnu grupu, ipak se morala natjecati sa drugim republikama za in- 
vesticijske fondove i druge resurse. Iako nacionalne razlike svakako nisu 
bile nepoznate u Bosni i Hercegovini, rukovodstvo bosanskohercegovačke 
partijske organizacije bilo je izuzetno efikasno u zastupanju republičkih 

interesa Bosne i Hercegovine u saveznim i partijskim strukturama. Ohra- 
breni novim priznanjem nacionalnosti i vodećom ulogom u jugoslavenskoj 
diplomatiji nesvrstavanja, bosanski Muslimani su se udružili sa bosanskim 
Srbima i bosanskim Hrvatima u zagovaranju brojnih pitanja, iako su repu- 
blike Slovenija i Hrvatska u to vrijeme imale drugačije stavove. Partijska 
organizacija u Bosni i Hercegovini, u kasnijim godinama T'itove vladavine 
i nakon njegove smrti, stekla je reputaciju najkonzervativnije i najortodok- 
snije među svim republikama, uz eventualni izuzetak Crne Gore. Savez 
komunista Bosne i Hercegovine se konzistentno svrstavao sa drugim sna- 
gama koje su zagovarale ponovnu centralizaciju političke vlasti, čvrstu par- 
tijsku disciplinu i čvrsto regulirane odnose među nacionalnostima. 


Buđenje hrvatskog nacionalizma 


Nakon Rankovićeve smjene 1966. godine, izgledalo je da su liberalni refor- 
matori u Jugoslaviji odnijeli pobjedu, a značajne strukturalne promjene u 
ekonomiji dovele su do obnavljanja rasta i prosperiteta krajem te decenije. 
Sjeverne republike, Slovenija i Hrvatska, našle su se u situaciji da primaju 
manje deviznih rezervi nego što su donosile, što je dovelo do vala pritužbi 
na ekonomsku diskriminaciju i nepravičan tretman. Tokom procvata libe- 
ralizacije, krajem 1960-tih, hrvatski nacionalisti su imali sve više pritužbi u 
pogledu položaja Hrvata u jugoslavenskoj federaciji. Hrvati su se žalili na 
drugorazredni lingvistički tretman u pripremi srpsko-hrvatskog rječnika; 
na demografske zavjere Srba koji su ohrabrivali Hrvate da rade u inostran- 
stvu; i na srpske planove da se ohrabri odvojeni autonomni status za bogato 
turističko područje Dalmacije.?! 


Ono što je bilo značajno za razvoj događaja u Bosni i Hercegovini 
jeste da je jedna komponenta hrvatskog nacionalizma 1971. godine bila 
i tvrdnja pripadnika Matice Hrvatske, hrvatskog kulturnog i književnog 
društva, da se Hrvatima Bosne i Hercegovine uskraćuju osnovna prava. U 
novembru 1971. godine, hrvatske publikacije su citirale statističke podatke 


2 Za opis hrvatskog nacinalnog pokreta i njegovih posljedica, uz poseban naglasak na me- 
đupartijske debate, vidi Dennison Rusinow, The Yugoslav Experiment, 1948-1974 (Lon- 
don: Hurst, 1977), str. 287-318. 

koji su ukazivali na to da Hrvati nisu bili dovoljno zastupljeni u bosan- 
skohercegovačkoj partijskoj organizaciji, kao i u svim važnijim političkim, 
ekonomskim i društvenim tijelima Socijalističke republike Bosne i Herce- 
govine.?? Na osnovu ovih tvrdnji, neki hrvatski nacionalisti su predložili da 
se teritorije većinski naseljene Hrvatima izdvoje iz Bosne i Hercegovine i 
pripoje Hrvatskoj. Ovi zahtjevi za cijepanjem Bosne i Hercegovine naveli 
su partiju u BiH da se pridruži komunističkim partijskim organizacijama 
drugih republika u osudi hrvatskih nacionalističkih ekscesa. 

Tito je početkom decembra 1971. godine osobno i odlučno interve- 
nirao da bi suzbio rapidnu eskalaciju hrvatskog nacionalističkog pokreta. 
Dana 12. decembra, tri vodeća člana hrvatske partijske organizacije podni- 
jela su ostavke, a više od hiljadu članova partije je nakon toga postalo pred- 
metom čistki zbog učešća u hrvatskim nacionalističkim ekscesima. Tokom 
studentskih demonstracija u Zagrebu protiv ovih čistki, policija je izašla na 
ulice. Hiljade Hrvata je zatvoreno, uglavnom na kraće vremenske perio- 
de, a uvredljivi članci u novinama su prestali izlaziti. Tito je tako povukao 
"kaiš" nakon dugih mjeseci nadanja da će u partiji ipak prevagnuti umjereni 
elementi. Ovaj događaj je, međutim, mnoge Hrvate ostavio sa osjećajem 
da se njihove nacionalne aspiracije ne mogu ostvariti unutar jugoslavenske 
federalne strukture. Hrvatski nacionalizam je u suštini otjeran u tajnost, i 
nije eliminiran. 


Albanski nacionalizam i kosovsko pitanje 


Među brojnim nacionalnim problemima sa kojima se suočavala Jugoslavija 
tokom socijalističkog perioda, pitanje kosovskih Albanaca su strani pro- 
matrači i mnogi Jugoslaveni smatrali najvjerovatnijim budućim uzrokom 
izbijanja nasilja. Za Srbe, razvoj događaja na Kosovu je bio zloslutan. Oni 
su uznemireno posmatrali pad broja Srba i rast albanske populacije na Ko- 
sovu, tvrdeći da Srbi bježe zbog albanskog zastrašivanja. Godine 1953, Srbi 
i Crnogorci su činili 27,9% stanovništva na Kosovu, a 1987. godine ostalo 


ih je tek 10%. 


2 Sabrina P. Ramet, Nationalism and Federalism in Yugoslavia, 1962-1991, drugo izdanje 
(Bloomington: Indiana University Press, 1992), str. 124-5. 

U martu i aprilu 1981, protesti albanskih studenata su se proširili i 
prerasli u nasilje, i jugoslavenske savezne trupe su poslane na Kosovo da 
uspostave red. Predsjednik Srbije, Slobodan Milošević, u svom usponu ka 
vlasti 1987. godine, vješto je iskoristio srpske strahove da će biti protjerani 
sa Kosova. Nakon što je došao na vlast, on je partijsko rukovodstvo Kosova 
zamijenio prosrpski orijentiranim zvaničnicima. 

U februaru i martu 1989, niz štrajkova rezultirao je smrću 31 osobe i 
vojska je u tom području razmještena po četvrti put nakon Drugog svjet- 
skog rata (1945, 1968, 1981. i 1989. godine). Srpske paravojne snage su 
nakon toga kontrolirale kosovske Albance kombinacijom grube sile, za- 
branom javnih demonstracija, maltretiranjem potencijalnih političkih or- 
ganizatora i represijom štampe, medija i obrazovnih institucija. U vrijeme 
nastanka ove knjige, u aprilu 1994. godine, rat, poput onoga u Hrvatskoj i 
Bosni i Hercegovini, još nije stigao na Kosovo, no tamošnja situacija ostaje 
eksplozivna dok srpske snage uporno vrše široka kršenja ljudskih prava. 


Urbanizacija i erozija etničke isključivosti 


Rast bosanskohercegovačke industrije doveo je do brzog širenja urbanih 
naselja. Sarajevo, glavni grad republike, i već dugo vremena njen najveći 
grad, bilo je epicentar razvoja i rasta; no, drugi gradovi, poput Mostara, 
Travnika, Banja Luke i Tuzle, također su se eksponencijalno širili, u smislu 
broja stanovnika i površine. Sarajevo je ležalo u srcu centralnog planin- 
skog regiona industrijskog razvoja, sa ogromnom zeničkom željezarom na 
sjeveru i brojnim fabrikama koje su se nalazile južno i zapadno od grada. 
Sarajevski aerodrom je proširen i primao je sve više putničkog saobraćaja 
iako ga je savezna politika sprečavala da postane istinski centar za među- 
narodna putovanja. 


Izgrađeni su visoki stambeni blokovi zbog priliva novih stanovnika. 
U prvim poslijeratnim godinama, ove zgrade su bile sumorne, betonske 
strukture bez ukrasa koje su se dizale u svakom gradu staljinističke Istočne 
Europe. No, u kasnijim decenijama, one su postajale sve atraktivnije po 
stilu i udobnosti koju su pružale. Mnogi dugogodišnji stanovnici gradova 
davali su prednost novim stanovima nad starim tradicionalnim domovima 
i napuštali su svoje porodične kuće da bi živjeli u neboderima. Ova planski 

građena naselja dobivala su imena poput Novo Sarajevo i Novi Travnik, 
ostavljajući stare gradske jezgre da budu centri tržnica, prodavnica, zabave 
i kulturnih aktivnosti. Glavna ulica većine velikih bosanskohercegovačkih 
gradova predstavljala je središte večernjeg korza — tradicionalne šetnje kada 
prijatelji prošetaju zajedno i sastaju se sa drugima ili sjednu u lokalnu ka- 
fanu da popričaju. 

Prije socijalizma, uobičajena praksa je zahtijevala da imena ljudi odra- 
žavaju njihovo etničko porijeklo, često usvajajući muški ili ženski oblik 
imena kršćanskog sveca ili važne osobe iz islamske tradicije. Nakon rata, 
lična imena su često postajala više generička i davala su se po partizanskim 
herojima. Ove promjene su imale tendenciju prikrivanja razlika između 
tradicionalnih etno-nacionalnih zajednica. Dok su starija gradska sjedišta 
bila vrlo često podijeljena na etničke kvartove, novi stambeni blokovi su 
predstavljali etno-nacionalne konglomerate. Miješani brakovi, neizbježna 
posljedica veće izmiješanosti u školama i na radnom mjestu, postali su ne 
samo prihvatljivi već i uobičajeni u bosanskohercegovačkim gradovima i 
većim mjestima. Do 1990. godine, oko 40% bračnih parova u urbanim di- 
jelovima Bosne i Hercegovine je bilo etnički izmiješano. U mnogim sluča- 
jevima, djeca iz miješanih brakova su sebe smatrala Jugoslavenima ili Bo- 
sancima, bez etničke pripadnosti. 


Za veliku većinu stanovnika bosanskohercegovačkih gradova, lojalnost 
prema Bosni i Hercegovini nadilazila je etnocentrična osjećanja. Bosanci 
su žestoko navijali za lokalne sportske klubove, republičke reprezentacije i 
jugoslavenske reprezentacije, pokazujući mnogo više strasti i entuzijazma 
za sportske heroje nego za bilo kakvu nacionalnost ili etničku grupu. Hu- 
mor među Bosancima, kao i među svim Jugoslavenima, ima tendenciju da 
bude mračan i nemilosrdan, gotovo okrutan. Uobičajeni likovi iz viceva, 
Mujo i Suljo, dvojica su tipičnih bosanskih glupaka. Ti vicevi su obično 
ismijavali Bosance zbog njihovog provincijalizma, gluposti i lijenosti, stav- 
ljajući ih nasuprot sofisticiranijim narodima Hrvatske i Slovenije. 

Dok je urbanizacija bosanskohercegovačke gradove i mjesta vodila u 
smjeru asimilacije doseljenika, seljaci i stanovnici ruralnih predjela uglav- 
nom su zadržali svoj raniji karakter, uprkos univerzalnoj raspoloživosti 
mnogobrojnih modernih blagodati i većem učešću u tržišnoj ekonomiji. 

Tako su opstale historijske razlike između stanovnika sela i stanovnika gra- 
dova, a na određeni način su i ojačane tokom socijalističkog perioda, dok 
se značajno povećavao broj i relativna demografska snaga stanovnika urba- 
nih mjesta. Većina stanovnika sela ostala je etnički segregirana, a miješani 
brakovi su predstavljali izuzetak u ruralnim područjima. Kada su bogatiji 
stanovnici gradova počeli u ruralnim područjima graditi vikendice tokom 
1960-tih 1 1970-tih godina, seljaci starosjedioci su ih smatrali čudnim ulje- 
zima i bili zbunjeni zašto bi iko želio napustiti udobnost gradskog života 
da bi boravio na selu. 


Stalna dihotomija između ruralnih i urbanih stavova doprinijela je šire- 
nju bosanskohercegovačkog rata 1992-1993, jer su seljaci lakše regrutirani 
u etničke paravojske nego stanovnici gradova. Mnogi stanovnici gradova, 
svih nacionalnosti, smatraju ovaj sukob sukobom u kojem primitivni seljaci 
pokušavaju uništiti urbanu civilizaciju u Bosni i Hercegovini. 


Postindustrijska ekonomija 


Bogata brojnim plažama i nekim od najljepših historijskih gradova i luka 
na svijetu, obala Jadranskog mora postala je magnet koji je privukao milio- 
ne turista Jugoslavije od 1960-tih do kraja 1980-tih godina. Rukovodstvo 
Bosne i Hercegovine, iako preokupirano razvojem industrije i promovira- 
njem komercijalne poljoprivrede, željelo je da dobije svoj dio deviza koje je 
mogao donijeti turizam. Oblasti koje su bile na i u blizini Jadranske obale 
imale su najviše koristi, naročito grad Neum — jedini bosanskohercegovački 
izlaz na more. Posjetitelj Dubrovnika je mogao organizirati jednodnevni 
izlet uskim, zavojitim putem do Mostara, pogledati Stari most i nastaviti 
ka Sarajevu da bi vidio Baščaršiju, prije nego što se vrati u hotel kasno 
uvečer. U pokušaju da se privuku turisti, stari muslimanski grad Počitelj, 
smješten između Mostara i Jadranskog mora, restauriran je i u njega je 
smještena umjetnička kolonija, a historijski dijelovi Mostara i Sarajeva ob- 
novljeni su i renovirani. 

Odluka Međunarodnog olimpijskog komiteta da Sarajevo bude grad 
održavanja Zimskih olimpijskih igara 1984. godine predstavljala je histo- 
rijski događaj. Republika je dobila značajna sredstva iz federalnih fondova 
kao pomoć u pripremi Olimpijade, a napori da se izgrade sportska borili- 

šta i smještaj za olimpijce i goste promijenili su izgled Sarajeva i njegove 
okoline. Sive i sumorne zgrade koje su dugo stajale zapuštene zbog zaga- 
đenja dobile su nove fasade i svjež izgled. Građevinarstvo je bilo na svom 
vrhuncu. Unutar grada, hotel Holiday Inn (u vrijeme nastanka ove knjige 
jedini još otvoreni hotel u gradu) izgrađen je kao spomenik modernizmu 
i hrabrom arhitektonskom stilu sa žuto-smeđom fasadom koju su gotovo 
svi smatrali veoma ružnom. (Neke Sarajlije su se čak perverzno nadale da 
bi Holiday Inn mogao biti srušen zahvaljujući srpskom bombardiranju). 


Kada su zaživjele reforme iz Titovog doba, Jugoslavija je postala zemlja 
otvorenih granica sa slobodnim kretanjem ljudi koje je bilo neviđeno u 
drugim istočnoevropskim komunističkim zemljama. Ekonomski disparitet 
između Jugoslavije i zemalja Zapadne Evrope naveo je mnoge mlade rad- 
nike da potraže privremena radna mjesta u Evropi, uglavnom u Zapadnoj 
Njemačkoj, Austriji i Švicarskoj. Broj ovih radnika je do početka 1970-tih 
narastao na dva miliona. Najveći dio Jugoslavena koji su radili u inostran- 
stvu došao je iz Bosne i Hercegovine; izvori jugoslavenske vlade su izvije- 
stili da je 9,2% bosanskohercegovačke radne snage radilo u inostranstvu 
1971. godine.?? 

Zahvaljujući slanju deviza svojim porodicama i vraćajući se sa zapad- 
nom robom, radnici iz inostranstva značajno su utjecali na porast životnog 
standarda u Jugoslaviji tokom 1970-tih godina. Radnici su također svojim 
sugrađanima donijeli svijest o boljim ekonomskim uvjetima na Zapadu i 
doprinijeli sveukupnom cinizmu u pogledu jugoslavenskog ekonomskog 
sistema. Kada je sredinom 1970-tih, i nakon toga, pritisak recesije naveo 
zemlje domaćine da ograniče broj gostujućih radnika i da neke od njih ot- 
puste, vrijednost ovog sigurnosnog ventila rapidno je opala. 


Ustavna nadstruktura 


Na nivou organizacije vlasti, sukcesivne reforme rezultirale su oslabljenom, 
fragmentiranom federalnom strukturom, koja se snažno oslanjala na kon- 
senzus i saradnju između onih koji su se natjecali za vlast u republikama. 
Struktura je odražavala određenu sklonost i preference samog Tita, po- 


23 Ramet, str. 7. 

trebu da se zadovolje različite grupe uz istovremeno održavanje principa 
nacionalne jednakosti, i neprekidnu borbu za nadmoć u partiji i vladi. 


Politička historija Jugoslavije u godinama između 1949. i 1990. uglav- 
nom predstavlja niz promjena koje su izvršene unutar dvije paralelne or- 
ganizacije — partije i vlade — da bi se razriješila višestrana kontroverza u 
pogledu temeljne prirode jugoslavenskog društva. Promjene su se dešavale 
sporo i neredovno, u naletima i sa prekidima, u različitim forumima i do- 
kumentima. Glavne promjene u vladinoj strukturi inkorporirane su u četiri 
poslijeratna ustava koji su doneseni 1946. godine (o kojem smo već govo- 
rili), 1953, 1963. i 1974, te u različitim amandmanima i zakonima koje je 
donijela Skupština Jugoslavije. Partijski reformski napori mogu se vidjeti 
na različitim partijskim kongresima, od VI kongresa 1952. sve do XIV van- 
rednog kongresa 1990. godine. 


Kako je stario, Tito je bivao sve manje sklon ideji jednog snažnog na- 
sljednika, te je umjesto toga pokušavao osigurati fragmentaciju političke 
vlasti koja će uslijediti nakon njegove smrti. On je inicirao ili odobrio ukla- 
njanje sa pozicija nekoliko bliskih saradnika (Vladimira Dedijera, 1954.) 
ili potencijalnih nasljednika (Milovana Đilasa, 1954. i Aleksandra Ranko- 
vića, 1966), pa čak i svoje treće žene, Jovanke. Zagovarao je i osigurao da u 
ustavni zakon budu ugrađeni principi kolektivnog rukovodstva, razdvaja- 
nje ovlasti između partije i vlade i česte rotacije visokih vladinih zvaničnika. 


Tito je 1971. godine predložio izmjenu ustava da bi se ustanovilo 
kolektivno savezno Predsjedništvo od 15 osoba: dva predstavnika iz sva- 
ke od šest republika, po jedan iz svake autonomne pokrajine, i sam Tito 
kao predsjednik SKJ. Predloženi amandmani su modificirani po zahtjevu 
bosanskohercegovačkih predstavnika tako da svaka republika ima po tri 
predstavnika, kako bi se osigurala zastupljenost sva tri najveća naroda u 
Bosni i Hercegovini. (Autonomnim pokrajinama je omogućeno da imaju 
dva predstavnika). Tito je trebao biti predsjednik Predsjedništva u ovom 
nezgrapnom tijelu od dvadeset i troje ljudi. 

Ustav iz 1974. godine modificirao je i pojednostavio ovaj aranžman, 
te omogućio uspostavljanje saveznog Predsjedništva od samo devet oso- 
ba — po jedan predstavnik iz svake od šest republika i dvije autonomne 


pokrajine, i kao deveti predstavnik, sam T'ito, koji je (kao predsjednik SKJ) 

trebao imati doživotnu funkciju predsjednika Predsjedništva. Tito bi tako 
nakon smrti ostavio vlast osmočlanom Predsjedništvu, a Ustav iz 1974. je 
predviđao da predsjednik tog tijela, nakon smrti Josipa Broza, treba biti ro- 
tiran na godišnjoj osnovi svakog 15. maja. Struktura Predsjedništva, poslije 
Tita, u potpunosti je fragmentirala političku vlast u Jugoslaviji i spriječila 
mogućnost efikasnog vodstva bilo koje osobe. 

Uzimajući u cjelini, ove promjene su dovele do radikalne decentrali- 
zacije i fragmentacije političke vlasti u Jugoslaviji. Centralni organi partije 
i jugoslavenska savezna vlada izgubili su vlast koja je pripala republikama, 
partijskim republičkim organizacijama, privrednim društvima, pa čak i lo- 
kalnoj upravi. Kada se moć spustila na nivo republika, svaka republika se 
počela ponašati kao mini-država. Takmičenje i promjenljivi savezi između 
republika postali su svakodnevna realnost jugoslavenskog političkog života. 
U veoma perceptivnoj analizi Jugoslavije nakon 1960. godine, jedan autor 
je tvrdio da su se jugoslavenske republike i autonomne pokrajine uveliko 
ponašale kao suverene države kakve se mogu naći u sistemu "balansa moći" 
u međunarodnim odnosima.? 


Nakon Titove smrti 1980. godine, stalno je razgovarano o mogućim 
ustavnim promjenama. Međutim, partijski rukovodioci su shvatili , da iz- 
mjene ustava bez Titovog usmjeravajućeg prisustva na površinu mogu iz- 
baciti nekontrolirane snage i potencijalno dovesti do potpune dezintegraci- 
je, tako da je dokument iz 1974. godine ostao na snazi kao operativni, iako 
često nepoštivani ustav, sve do kolapsa Jugoslavije. 


Tito i njegovo naslijeđe 


U atmosferi nacionalnog rivalstva koje je otežano ekonomskim opadanjem, 
održavanje popularnosti je izuzetno postignuće za bilo kojeg lidera. Čak i 
kada se povukao iz svakodnevnih poslova partije i države, Tito je zadržao 
poštivanje i popularnost kod većine Jugoslavena kao lider koji je bio iznad 
politike i nacionalnosti. On je za mnoge bio jedinstveni i istinski Jugosla- 
ven, jedinstveni izvor jedinstva i kohezije prema kojem su pripadnici svih 
nacionalnosti osjećali lojalnost. 


24 Ramet, str. 3-29 i 270-9. 

Niti u jednoj drugoj republici, poštivanje Titovog lika i djela nije bilo 
veće nego u Bosni i Hercegovini, domovini partizanskog pokreta i njegove 
najdiscipliniranije i najortodoksnije partijske organizacije. Stranci koji bi 
posjetili Bosnu i Hercegovinu, tokom 1970-tih godina, često bi se našli u 
neugodnoj situaciji kada bi pitali šta će se dogoditi nakon Titove smrti, jer 
bi se Bosanci nerijetko uvrijedili i na sam spomen mogućnosti da bi Tito 
jednog dana mogao da ih napusti. 


Tokom jedne od Titovih posjeta Sarajevu 1970-tih godina, ljudi su 
izašli da bi napravili špalir na ulici satima prije nego što je on tuda trebao 
proći. Kada je njegova kolona vozila stigla, u špaliru duž ulica grada bilo je 
nagurano po šest sedam ljudi koji su stajali jedni iza drugih. Umjesto po- 
vika odobravanja i glasnog pozdrava, masa je Tita dočekala sa diskretnim 
aplauzom punim poštivanja i uz uzdahe divljenja koji su više odgovara- 
li pozdravljanju sveca nego nacionalnog heroja. Kada je stigao pred hotel 
Evropu dočekao ga je hor djece koji je skandirao: Mi smo Titovi, Tito je 
naš!" Nakon što su mu pomogli da izađe iz auta, on je kratko pozdravio 
dječiji hor i brzo nestao u hotelu, bez riječi obraćanja okupljenoj masi ljudi. 

Ponašanje okupljenih građana i opće poštivanje koje je Tito uživao ot- 
krivaju njegovu jedinstvenost u Jugoslaviji i u Bosni i Hercegovini. On je 
bio više nego popularan — on je bio živi mit koji je u umu širokih narodnih 
masa bio prožet mističnim odlikama koje su graničile sa duhovnim kraljev- 
stvom besmrtnosti. 


Ocijeniti Titovo doba iz današnje historijske perspektive predstavlja 
rizičan pothvat. Međutim, moraju se istaći dva monumentalna postignuća 
i jedna fatalna pogreška. Prvo, Tito je uspješno organizirao moćan pokret 
otpora, okupljajući najnevjerovatnije demoralizirane elemente i poveo taj 
pokret ka trijumfu nad moćnom njemačkom ratnom mašinerijom. Nakon 
rata, on je dovoljno prevazišao vlastite autoritarne instinkte da bi poveo 
Jugoslavene ka stvaranju otvorenog, prosperitetnog i progresivnog društva. 
Tito je bio podjednako hrabar društveni inovator kao što je bio i organiza- 
tor otpora. Uzimajući u obzir ova postignuća, možda mu se može oprostiti 
njegova velika greška, naime njegova nespremnost da ustanovi kohezivnu 
strategiju za uspjeh jugoslavenskog društva nakon svoje smrti. Najžalosniji 
je njegov svjestan napor da spriječi pojavu efikasnog nasljednika; u prašini 
koja je ostala iza brojnih sposobnih lidera, Tito u posljednjim godina svog 

života nije uspio da na druge prenese povjerenje za obnavljanje Jugoslavije 
koju je on sam iskovao u vihoru rata. 

Vrlo brzo nakon njegove smrti, u javnom dijalogu se pojavila oprezna 
kritika T'ita i do kraja te decenije nacionalisti i ekstremisti su pogrdno go- 
vorili o svemu što je on učinio, kriveći ga za sve grijehe i greške iz jugosla- 
venske prošlosti. Kao i sa drugim aspektima nacionalističke propagande, 
ovi ideolozi su dobili podršku od zapadnih novinara i publicista koji su 
Tita počeli opisivati kao tiranina koji je suzbijao nacionalne aspiracije i 
snažno se oslanjao na represiju da bi ostao na vlasti. Takvi prikazi ne samo 
da su pogrešni, već su posebno ironični u svjetlu Titove dugogodišnje kam- 
panje koju je provodio na račun centralne vlasti, a sa ciljem decentralizacije 
političke moći u istim onim republikama u kojima mnogi od tih propagan- 
dista sada imaju vlast. 

Titovom smrću u maju 1980. godine, ugasila se zvijezda vodilja Jugo- 
slavije. Zadatak očuvanja Jugoslavije je ostavljen manje vrijednim smrtnici- 
ma, koji su se našli sputani kompleksnom mašinerijom vršenja vlasti koju je 
Tito uspostavio ustavnim zakonom. Iz perspektive 1990-tih godina, čovjek 
se mora čuditi njihovoj sposobnosti da održe Jugoslaviju kao funkcionalnu 
zajednicu tokom decenije sve veće nestabilnosti prije nego što su konačno 


podlegli pritiscima dezintegracije 1990. i 1991. godine. 

UGOSLAVIJA SE U GODINAMA nakon Titove smrti suočila s ozbiljnim 
ekonomskim problemima i sve većim nacionalnim neslaganjem. Iako 
su Bosanci mnoge od ovih problema osjećali podjednako kao i drugi 
goslaveni, u mnogim aspektima Socijalistička republika Bosna i Her- 
cegovina je bila posljednji bastion istinskog jugoslavenstva. Rukovodstvo 
partije i vlade u Bosni i Hercegovini, iako ne bez nacionalnih sporenja, Zza- 
lagalo se za interese Bosne i Hercegovine u okviru jugoslavenske federacije, 
bez popuštanja nacionalističkim podjelama koje su bile tipične za rukovod- 
stva u nekim drugim republikama. Savez komunista Bosne i Hercegovine 
bio je poznat po svojoj konzervativnoj ortodoksnosti i organizacijskom je- 
dinstvu; njegovo rukovodstvo je u više navrata krivično gonilo nacionalne 
ekstremiste. Kao što je to bio slučaj tokom Kraljevine Jugoslavije i tokom 
cijelog socijalističkog perioda, Bosanci i Hercegovci iz sve tri glavne naci- 
onalne grupe su podržavali očuvanje Jugoslavije, nasuprot silama podjele i 
fragmentacije. Međutim, ove sile su se zloslutno nadvijale nad Bosnom i 
Hercegovinom tokom 1980-tih godina i sve više prijetile opstanku jugo- 
slavenske federacije. 

Kao što je to bio slučaj i tokom T'itovog života, sve disparatnijim kom- 
ponentama socijalističke Jugoslavije tri institucije su osiguravale gro veZziv- 
nog tkiva: Savez komunista Jugoslavije (SKJ), jugoslavenska savezna vlada 
i Jugoslavenska narodna armija (JNA). Nijedna od ove tri institucije nije 
uspjela preživjeti previranja u periodu od 1991. do 1993. godine. Savez 
komunista Jugoslavije se raspao u januaru 1990. godine, kao žrtva nepo- 
mirljivih razlika između republičkih organizacija od kojih je bio sastavljen. 
Jugoslavenska savezna država je rekonstituirana u aprilu 1992. godine kao 
(krnja Jugoslavija" (Crna Gora i Srbija, uključujući Kosovo i Vojvodinu) i 
imala je malo sličnosti sa svojom prethodnicom. Jugoslovenska narodna ar- 

mija je također prošla kroz mutaciju: počevši u ljeto 1991, JNA je odbacila 
svoju ulogu branitelja multinacionalnog federalizma i postala je eksponent 
srpskih nacionalnih ciljeva, neprepoznatljiva po svojoj misiji i u personalu 
bitno drugačija od originalne JNA. Umjesto ovih institucija, kao takmaci 
u borbi za vlast, pojavile su se dvije snage: različite republičke vlade i ek- 
stremne nacionalističke snage koje će pokrenuti i provoditi krvave ratove 
nakon raspada Jugoslavije. 


Ekonomska kriza 


Ekonomski pad Jugoslavije počeo je prije Titove smrti 1980. godine, a na- 
kon nje stanje je postalo ozbiljnije, da bi do kraja decenije dostiglo nivo 
ozbiljne krize. Inflacija je do sredine decenije dostigla trocifrene brojke; 
produktivnost je opala, a politička paraliza blokirala je sve značajne refor- 
me. S druge strane, rastući dug, kako vanjski tako i unutarnji, predstavljao 
je užasno breme za preduzeća i saveznu vladu. Iako je Zimska olimpijada 
1984. godine u Sarajevu donijela gotovinu i podigla nivo optimizma u Bo- 
sni i Hercegovini, opći osjećaj ekonomske bolesti mučio je Bosance koliko 
i građane drugih republika. Kao glavni centar teške industrije u jugoslaven- 
skoj federaciji, Bosna i Hercegovina se suočavala sa sve ozbiljnijim izazo- 
vom osiguranja konkurentnosti sa zastarjelim industrijskim postrojenjima. 


Mnogo toga u pogledu prirode ekonomskih problema u Jugoslaviji 
pred kraj socijalističke ere može se zaključiti iz afere koja je 1987. godine 
zahvatila Agrokomerc — jedno od najjačih preduzeća u Bosni i Hercego- 
vini.? Agrokomerc, čije je sjedište bilo u sjeverozapadnom gradu Bosne i 
Hercegovine, Velikoj Kladuši, djelovao je kao uzoriti model uspješnog ju- 
goslavenskog socijalističkog preduzeća. Osnovano 1963. godine, sa trideset 
uposlenih, preduzeće je odabralo mladog Fikreta Abdića za izvršnog direk- 
tora 1967. godine. Agrokomerc je vrlo brzo proširio proizvodnju, pakira- 
nje i transport poljoprivrednih proizvoda, i 1986. godine bio je dvadeset i 
deveto najveće jugoslavensko preduzeće sa preko 11.000 radnika. 


Ga Agrokomerc: The Decline of a Model Enterprise", Radio Free Europe Situation Re- 
port, 19.11.1987. 

Početkom 1987. godine, izbio je požar u jednom od Agrokomercovih 
skladišta, što je dovelo do istrage koja je uskoro otkrila finansijske neregu- 
larnosti. Do proljeća 1987, bosanskohercegovački Sekretarijat za unutraš- 
nje poslove je saznao da je Agrokomerc izgrađen na mjenicama bez pokri- 
ća u vrijednosti od 875 miliona dolara. Bihaćka banka je mjenice prodala 
drugim finansijskim institucijama, tako da je ovaj dug bez pokrića sada 
bio raširen na ukupno 63 banke od kojih su se mnoge nalazile u drugim 
jugoslavenskim republikama. U martu iste godine, vladinim zvaničnicima 
je rečeno da je rukovodstvo Agrokomerca bilo uključeno u masovne nele- 
galne poslove. 


Ova afera je uskoro postala podjednako dramatična kao američki ber- 
zovni skandal iz 1980-tih godina. Finansijske neregularnosti prvi put su 
objavljene u listu Borba, organu Socijalističkog saveza radnog naroda, 15. 
augusta 1987. godine. Bihaćka banka je zatvorena po kratkom postupku, a 
50.000 radnika, koji su plaću primali preko te banke, našlo se sa bezvrijed- 
nim papirom u rukama. U nekoliko različitih industrijskih preduzeća došlo 
je do sporadičnih štrajkova. Planinu nepokrivenog duga koji je pružao po- 
dršku Agrokomercu, ispostavilo se, izgradile su muslimanske porodice iz 
Bosne i Hercegovine, Abdić i Pozderac. Hamdija Pozderac je postao član 
i potpredsjednik saveznog Predsjedništva iz Bosne i Hercegovine, a zahva- 
ljujući planskoj rotaciji, trebao je 15. maja 1988. godine postati predsjednik 
Predsjedništva. Kako je skandal rastao, Pozderac je po kratkom postup- 
ku smijenjen sa funkcije u jugoslavenskom saveznom Predsjedništvu, a iz 
Centralnog komiteta SKJ je isključen 23. oktobra iste godine. 


Uskoro se afera Agrokomerc pretvorila u politički skandal. U narednih 
nekoliko mjeseci, smijenjeno je dvije stotine članova partije iz Bosne i Her- 
cegovine i Hrvatske zbog saučestvovanja u poslovanju Agrokomerca. Ju- 
goslavensko savezno Predsjedništvo je zbog skandala izgubilo kredibilitet. 
Predsjedništvo je u julu 1986. godine, prije nego što je izbio skandal, glasalo 
da Fikretu Abdiću dodijeli "orden sa crvenom zastavom" za "izuzetna do- 
stignuća u radu". To je zvanično objavljeno tek nakon što je izbio skandal 
i Abdić uhapšen — zbog čega je izgledalo da je čak i savezno Predsjedniš- 
tvo nasjelo Abdićevim trikovima. Stanko Tomić, izvršni direktor Željeza- 
re Zenica i član komisije za dodjelu priznanja, smijenjen je sa funkcije u 

Centralnom komitetu SKJ u oktobru 1987. godine, ali nije popustio pred 
pritiscima da podnese ostavku na svoju funkciju u Željezari. 

Abdić, koji nije pokazivao znakove kajanja, tvrdio je da je Agrokomer- 
cova praksa bila u širokoj upotrebi u cijeloj jugoslavenskoj privredi i indu- 
striji, a mnogi neovisni promatrači u tome su se slagali sa njim. Utjecajni 
beogradski sedmičnik JZVIN je poslao novinare u Veliku Kladušu i nakon 
toga objavio da Abdić ima vrlo snažnu lokalnu podršku. Suočeni sa per- 
spektivom masovnog otpuštanja nakon skandala, veći dio stanovništva u 
bihaćkom području bio je zahvalan Abdiću što je zaposlio mnoge bosan- 
skohercegovačke Muslimane koji su ranije radili u Sloveniji gdje su bili 
izloženi diskriminaciji. Mnogi građani tog područja smatrali su da je Ab- 
diću i Agrokomercu namješteno. 

Abdić je u području Bihaća zadržao brojne sljedbenike. U prvim više- 
partijskim izborima 1990. godine, Fikret Abdić je dobio najviše glasova od 
svih kandidata bosanskih Muslimana i postao je član Predsjedništva Bosne 
i Hercegovine. Nakon izbijanja rata 1992. godine, postao je neprikosnoveni 
lider "bihaćkog džepa" — područja u sjeverozapadnoj Bosni koje nije palo 
pred srpskim snagama. U oktobru 1993. godine, on je sa svojim sljedbeni- 
cima proglasio "autonomnu oblast Zapadna Bosna" sa centrom u Bihaću. 


Pažljiva analiza afere Agrokomerc otkriva mnoge karakteristike jugo- 
slavenske ekonomske krize iz 1980-tih godina. Uprkos retorici i kontinu- 
iranim direktivama iz centra, radničko samoupravljanje nije bilo funkcio- 
nalan sistem u brojnim velikim preduzećima poput Agrokomerca. Kada je 
jednom uspostavljeno, menadžeri su mogli postati doslovno diktatori koje 
nisu ometale kontrole radnika i koji su bili u mogućnosti za sebe izvući 
brojne beneficije i koristi. U želji da eliminira kapitalističko vlasništvo i 
kontrolu države, jugoslavenski sistem je doveo do nastanka regionalnih po- 
duzetničkih satrapija, koje su imale jako mnogi moći i koje su bile uvezane 
sa moćnicima u partiji, u republičkoj i u saveznoj vladi, i u drugim pre- 
duzećima, posebno bankama. Mnoga preduzeća, iako su teoretski morala 
podnositi račune za svoje finansijsko poslovanje, mogla su se izvući iz ko- 
načnog obračuna zahvaljujući dogovorima sa političarima i labirintu kvazi- 
vladinih organa. Čak i ako bi se zaključilo da je Abdić bio prijatelj radnika i 


čovjek koji je pomogao svojoj zajednici, Agrokomercov skandal predstavlja 

spomenik vladi koja nije uspjela vladati i preduzeću koje je izbjegavalo fi- 
nansijsku odgovornost. 


Ekonomija je u cjelini bila opterećena protraćenim investicijama i re- 
sursima, korupcijom i sve većim dugom. Ukupni vanjski dug Jugoslavije 
1987. godine iznosio je 20 milijardi dolara, uz dodatnih 16 milijardi dolara 
unutarnjeg duga, odnosno obaveza između republika i preduzeća. Štrajkovi 
su bili rijetka pojava u početnim godinama T'itove vladavine, ali su postajali 
sve češći nakon njegove smrti 1980. godine; godine 1989, održano je 1.900 
štrajkova sa ukupnim učešćem 470.000 radnika. Radnici su se opirali sva- 
kom pokušaju zamrzavanja plaća, čak i uz istovremeno zamrzavanje cijena. 
Cijene su se utrostručile 1987. godine i nastavile su rasti tokom naredne 
dvije godine. Uprkos privremenom smanjenju 1990. godine, visoka inflacija 
je na kraju bila ubrzana do apsurda, zahvaljujući nekontroliranim kreditima 
vlade u "krnjoj Jugoslaviji" (Srbiji i Crnoj Gori), opterećenoj sankcijama, 
gdje je do augusta 1993. godine dinar gubio 1% svoje vrijednosti svakih 


stotinu minuta. 


Potraga za reformama 


Tokom godina došlo je do suptilne ali jasne promjene u reformskom 
pokretu u Jugoslaviji. Inicijalna kapisla za reforme došla je od partijskog 
rukovodstva koje je željelo da se odvoji od staljinističkog modela i da de- 
finira jedinstveni, /ifoistički put ka socijalizmu. U početku je ovo izazvalo 
dobrodošlu liberalizaciju rigidne državne centralizacije i čvrstih političkih 
kontrola u neposrednim poslijeratnim godinama; reforme su pridonijele 
ekonomskom rastu i proizvele su progresivnije i otvorenije društvo nego 
i u jednoj drugoj socijalističkoj zemlji na svijetu. Do 1960-tih, međutim, 
napori da se formulira jedinstveni jugoslavenski put izrodili su sve veće 
kontroverze u pogledu toga kako organizirati partiju, vladu i jugoslaven- 
sko društvo u cjelini. Kao nusprodukt decentralizacije, republike su stekle 
ogromnu moć i počele se identificirati u svakom pojedinom slučaju (izuzev 
Bosne i Hercegovine) sa jedinstvenim nacionalnim stajalištem. Reformski 
pokret je postepeno transformiran i vremenom je degenerirao u neprimje- 
rene svađe među republikama i njihovim partijskim organizacijama, dok su 
se natjecale za ekonomske resurse i političke privilegije. 

Do 1980-tih godina, debate o reformama su i same postale negativna 
odlika jugoslavenskog javnog života. Doista, iako su se prijedlozi ticali "re- 
formi", ovaj naziv nije bio primjeren jer decenije intenzivnih napora nisu 
pružile nikakva značajna poboljšanja bilo u partiji bilo u vladi. Decentrali- 
zacija je uznapredovala do fragmentacije; liberalizacija je povećala slobodu 
pojedinca, ali je u nekim slučajevima degenerirala do haosa. Do kraja 1980- 
tih godina, sve debate su se vodile u kompliciranom marksističko-lenjini- 
stičko-titoističkom žargonu tako da su bile nerazumljive većini promatrača 
i besmislene većini Jugoslavena. 


Krivično gonjenje nacionalista u Bosni 


Uprkos razvoju neovisnih i profesionalnih medija nakon T'itove smrti, SKJ 
je povremeno povlačio "kaiš" da bi kontrolirao disidente čija mišljenja su se 
smatrala neprihvatljivim. U Bosni i Hercegovini, ovi napori su bili usmje- 
reni uglavnom protiv nacionalista čije javne aktivnosti su se smatrale pri- 
jetnjom za opstanak Bosne i Hercegovine kao republike. 


U julu i augustu 1983. godine, trinaest bosanskih Muslimana je op- 
tuženo na Okružnom sudu u Sarajevu za zavjeru u cilju transformiranja 
Bosne i Hercegovine u "islamistan" i za održavanje kontakata sa neprija- 
teljski nastrojenom emigracijom u inostranstvu.?" Dana 20. augusta 1983. 
godine, optuženi su osuđeni na relativno stroge kazne. Najdužu zatvorsku 
kaznu, u trajanju od 14 godina, dobio je Alija Izetbegović, koji je 1992. 
godine na Zapadu postao poznat kao prvi predsjednik Republike Bosne i 


Hercegovine. 


Ovaj incident, koji se dogodio u vrijeme kada su se mnogi Zapadnjaci 
plašili oživljavanja muslimanskog fanatizma zbog poruka ajatolaha Ruhu- 
Ilaha Homeinija i njegovog režima u Iranu, izazvao je strah da je islamski 
fundamentalizam raširena pojava u Bosni i Hercegovini. (Srpski i hrvatski 
nacionalisti su često spominjali ovo suđenje da bi prikazali bosanske Mu- 
slimane kao vjerske fanatike). Međutim, tačnije bi bilo reći da je do ovih 
krivičnih gonjenja došlo zato što je sekularno muslimansko rukovodstvo u 


26 "Yugoslav 'Moslem Nationalists'Condemned", Radio Free Europe Background Report, 
2.9.1983. 

bosanskohercegovačkom Savezu komunista željelo osigurati da novopri- 
znata nacionalnost bosanskih Muslimana bude sekularna, a ne vjerska po 
svojoj definiciji i ciljevima. (Izetbegović je odslužio manje od šest godina 
zatvorske kazne. Kada je došao na vlast 1990. godine, on se zalagao za po- 


litiku koja je bila odlika sekularnih lidera bosanskih Muslimana). 


Godinu dana kasnije, u julu 1984. godine, u Sarajevu je optužen bosan- 
ski Srbin Vojislav Šešelj za širenje "neprijateljske propagande protiv ustav- 
nog poretka".?7 U članku, koji je objavljen u partijskom glasilu Komunist, 
Šešelj je napao nacionalne teorije Edvarda Kardelja i zagovarao podjelu 
Bosne između Srbije i Hrvatske, kao i pripajanje Crne Gore Srbiji. Osu- 
đen je na osam godina zatvora. Pod pritiskom međunarodnih organizacija 
za zaštitu ljudskih prava (njegovo suđenje je privuklo pažnju zahvaljujući 
Zimskim olimpijskim igrama koje su održane u Sarajevu ranije iste godine) 
njegova kazna je smanjena i on je oslobođen u martu 1986. godine. Šešelj je 
nastavio zagovarati svoja gledišta o "velikoj Srbiji" u govorima i objavljenim 
djelima. Godine 1990, otvoreno se deklarirao četnikom. Početkom 1994. 
godine, kao lider druge najveće političke stranke u srpskoj skupštini "krnje 
Jugoslavije", on je slovio za jednog od najžešćih lidera u krvavim srpskim 
kampanjama etničkog čišćenja koje su bile usmjerene protiv muslimanskog 
stanovništva u Bosni. 

Suđenja muslimanskim nacionalistima i Šešelju otkrivaju veliku za- 
brinutost bosanskohercegovačke partijske organizacije zbog oživljavanja 
nacionalnog ekstremizma u godinama poslije Titove smrti. Međutim, koa- 
licija interesa između srpskih, hrvatskih i muslimanskih elemenata u partiji 
nastavila je funkcionirati sve do kraja socijalističke Jugoslavije. 


Privid vodstva 


Kao što je predviđao Ustav iz 1974, nakon Titove smrti funkcija predsjed- 
nika Predsjedništva Jugoslavije trebala se rotirati svakog 15. maja između 
osam preostalih članova Predsjedništva. Nakon T'itove smrti, 4. maja 1980. 
godine, prvi vršilac ove dužnosti, Makedonac Lazar Koliševski, bio je na 
funkciji samo jedanaest dana. Narednih jedanaest godina, ova institucija je 


2 "Vojislav Šešelj Under Attack", Radio Free Europe Situation Report, 4.5.1987. 

funkcionirala uglavnom onako kako je Tito i namjeravao, namećući impe- 
rativ uske saradnje među članovima Predsjedništva i sprečavajući koncen- 
traciju vlasti u rukama jednog pojedinca. Savezno Predsjedništvo, iako je 
konzistentno podržavalo jugoslavenske interese i suzbijalo ambicije pojedi- 
načnih republika, nije predstavljalo forum iz kojeg su mogle izrasti snažne 
ličnosti. Umjesto toga, najsnažniji lideri u Jugoslaviji poslije Tita bili su na 
funkciji saveznog premijera ili u predsjedništvu pojedinačnih republika. 

Od 1946. do svoje propasti u decembru 1991. godine, socijalistička 
Jugoslavija je imala samo devet premijera od kojih su petorica bili Hrvati. 
Nakon Titove smrti, najveći izazov s kojim su se suočavali premijeri bio 
je ekonomski krah koji je mučio zemlju od kraja 1970-tih godina i koji 
se ubrzavao tokom 1980-tih. Do 1988. godine, ukupno 400.000 radnika 
je učestvovalo u više od 1.700 štrajkova, a stopa inflacije u Jugoslaviji je 
nastavila rasti. Dana 30. decembra 1988, Branko Mikulić, Hrvat iz Bosne 
i Hercegovine, podnio je ostavku nakon što mu je izglasano nepovjerenje u 
saveznoj Skupštini; on nije uspio kontrolirati rapidno rastuću inflaciju koja 
je sve više mučila zemlju. Njega je u martu 1989. godine zamijenio Ante 
Marković, raniji predsjednik Hrvatske i posljednja osoba koja je vršila duž- 
nost saveznog premijera. 


Ante Marković 


Jedno vrijeme je Marković efikasno rješavao ekonomske probleme zemlje 
kroz sveobuhvatan reformski program. Inflacija, koja je u trenutku njego- 
vog stupanja na dužnost u martu 1989. godine imala stopu od 346%, 1990. 
godine je smanjena na jednocifrenu brojku, iako je 1991. godine ponovno 
skočila na neprihvatljiv nivo. Marković je bio iskusan ekonomista i sposo- 
ban političar. On je izgradio široku bazu političke podrške svog programa, 
dobijajući povjerenje svih republičkih skupština, izuzev Skupštine Srbije i 
Vojvodine, za sveobuhvatan reformski program koji je išao u smjeru tržišne 
orijentacije koji je on uveo u decembru 1989. godine. Savezno predsjedniš- 
tvo iJNA su također podržali njegov reformski program. Marković je bio 
pobornik političkog pluralizma iako se u početku uzdržavao od zagovara- 
nja višepartijskog sistema i ohrabrivao je privatizaciju i okončanje politič- 
kog miješanja u sferu ekonomije. 

Do sredine 1991. godine, Markovićevu vladu su pregazile rastuće i 
moćne nacionalističke snage koje su željele osakatiti ili rasturiti jugoslaven- 
sku federaciju. Marković nije uspio izgraditi dugoročnu političku podršku, 
uglavnom zahvaljujući podrivanju srpskog lidera Slobodana Miloševića. 
Uprkos svojim sposobnostima i popularnosti, Marković nije bio u stanju 
da osigura funkcionalan konsenzus u kompleksnom federalnom sistemu 
koji je Tito ostavio u naslijeđe. On je dao ostavku u decembru 1991. godine 
— do tada je ideja opstanka Jugoslavije postala iluzorna zbog proglašavanja 
neovisnosti Slovenije i Hrvatske i ratova koji su nakon toga uslijedili. 


Slobodan Milošević 


Slobodan Milošević, relativna politička pridošlica, 1987. godine preuzeo je 
kontrolu nad srpskom republičkom vladom, što je bio prvi korak u pokušaju 
osvajanja vlasti koji će transformirati jugoslavensku političku scenu." Poput 
Markovića, Milošević poznaje ekonomska i poslovna pitanja ali tu prestaju 
sve sličnosti. Rođen 1941. godine, Milošević je diplomirao na Pravnom 
fakultetu Univerziteta u Beogradu 1964. godine, i bio je lojalni član Saveza 
komunista Srbije. Bio je jedan od direktora u energetskom koncernu 724- 
nogas, nakon čega je postao predsjednik uprave jedne beogradske banke. U 
to vrijeme je stekao mentora, Ivana Stambolića, koji je postao šef srpske 
partijske organizacije 1984. godine. Kada je Stambolić napustio tu poziciju 
1986. godine, da bi postao predsjednik Srbije, pomogao je Miloševiću da 
preuzme njegovu partijsku funkciju. U decembru 1987. godine, Milošević 
je preuzeo kontrolu nad srpskom partijskom organizacijom i uklonio svog 
ranijeg mentora sa funkcije predsjednika Srbije, nakon čega je (1989.) i 
sam stupio na tu dužnost. 

Miloševićevo prozaično porijeklo ne daje puno uvida u njegov istin- 
ski karakter. Ambiciozni političar i oportunista, Milošević je imao snažne 
autoritarne tendencije i nevjerovatan instinkt za političko preživljavanje. 
Uprkos razoružavajućem javnom nastupu i krajnjem odsustvu strasti, po- 
kazao se majstorom manipulacije, simbolike i retorike srpskog nacionaliz- 
ma i okupio je milione sljedbenika koji su podržavali njegove velikosrpske 


28 Prikaz Miloševićevog uspona na vlast se može naći u Ramet, str. 225-38. 

političke ciljeve. On tolerira nered koji graniči sa haosom među svojim 
biračima, dok istovremeno pokazuje veliko strpljenje i upornost u ostva- 
rivanju svojih ciljeva. Najvažnije od svega, pokazao se izuzetno efikasnim 
u organizaciji masovnih protesta da bi pobijedio političke protivnike u 
pokušaju konsolidacije vlastite moći. Koristeći narodne demonstracije Za 
promociju srpskog nacionalizma, Milošević je otišao korak dalje od ranije 
prihvatljivih jugoslavenskih praksi u socijalističkom društvu i tražio je po- 
litičku vlast na ulici, umjesto u SKJ i skupštinama. 

Režim Slobodana Miloševića djelovao je brzo s ciljem da preuzme sve 
neovisnije medije u Srbiji, posvećujući posebnu pažnju televizijskim stani- 
cama koje su postale utjecajne i imale visoku gledanost u vrijeme procvata 
profesionalnog novinarstva 1970-tih i 1980-tih godina. Dnevni list "Poli- 
tika" i sedmičnik "NIN", publikacije koje su imale veliku čitalačku bazu u 
cijeloj Jugoslaviji, očišćeni su od neovisnih novinara i postali su Miloševi- 
ćeva glasila. 

U ljeto 1988. godine, Miloševićevi sljedbenici pokrenuli su koordinira- 
nu kampanju da bi prisilili partijsko rukovodstvo u Autonomnoj pokrajini 
Vojvodini da podnese ostavku. Nakon što je 100.000 demonstranata izaš- 
lo na ulice glavnog grada Novog Sada, cjelokupno političko rukovodstvo 
Vojvodine dalo je ostavku 6. oktobra 1988. i zamijenjeno je promiloševi- 
ćevskim funkcionerima. Slična taktika primijenjena je na Kosovu i u Cr- 
noj Gori. Masovne srpske demonstracije na Kosovu, u ljeto i jesen 1988. 
godine, dovele su do ostavke kosovskog rukovodstva koje je gajilo simpatije 
za pozicije Albanaca. Na njihovo mjesto su postavljeni promiloševićevski 
funkcioneri. Dodatne demonstracije su prisilile i rukovodstvo Crne Gore 
na ostavku u januaru 1989. Vlada Srbije je također poslala agente u Bosnu 
i Hercegovinu, no ovo je postalo poznato tek nakon toga što su novine o 
tome pisale u oktobru 1989. godine, što je pokrenulo krizu u odnosima iz- 
među ove dvije republike. U martu 1989. godine, Republika Srbija je izmi- 
jenila svoj ustav i učinila Vojvodinu i Kosovo organskim dijelovima Srbije; 
u ljeto 1990. godine, njihove pokrajinske vlade su ukinute i zamijenjene 
centralnom upravom iz Beograda. 


Uspon Miloševića u Srbiji značio je da su tradicionalna pravila titoi- 
stičke Jugoslavije zastarjela. Koristeći masovne demonstracije da bi zastra- 

šio lidere u partiji i vladi, Milošević je umanjio važnost partijskog aparata 
i savezne Skupštine u rješavanju međurepubličkih sporova. U isto vrijeme, 
Milošević je ukinuo autonomiju dvije pokrajine, time okončavši de facto 
paritet koji su one stekle tokom godina u odnosima sa drugim republika- 
ma. S obzirom da je stekao kontrolu nad zastupnicima iz Vojvodine, Koso- 
va i Crne Gore (kao i Srbije), u jugoslavenskom saveznom Predsjedništvu, 
Milošević je kontrolirao četiri od ukupno osam glasova. On je mogao, što 
je i učinio, opstruirati rad te institucije po svom nahođenju. 


Partija odumire: 
Raspad SKJ 


Do kraja 1980-tih, SKJ je prerastao svoje korijene male elitne snage druš- 
tvenih promjena i postao masovna organizacija sa oko dva miliona članova; 
jedan od svakih deset Jugoslavena bio je član SKJ. Organizacija je također 
izgubila svoju koheziju. Republički interesi su dugo godina podrivali tkivo 
SKJ koji je do kraja 1980-tih postao tek labava asocijacija republičkih orga- 
nizacija. SKJ je postao sveobuhvatna krovna organizacija u kojoj se mogla 
zagovarati bilo koja ideja ili ideologija u ime reformi ili tradicije. 

Članovi partije su tokom 1980-tih sve glasnije izražavali protivljenje 
(demokratskom centralizmu" (što je bio naziv za partijsku disciplinu s vrha 
prema dolje), pružali podršku političkom pluralizmu i višepartijskom si- 
stemu i čak tražili okončanje vodeće uloge SKJ u jugoslavenskom društvu. 
Ovi pozivi uglavnom su dolazili iz Slovenije, republike koja je ekonomski 
bila najprosperitetnija i najviše okrenuta Zapadu, ali su se također mogli 
čuti u Hrvatskoj, Bosni i Hercegovini, Makedoniji, ali i u Srbiji među Mi- 
loševićevim protivnicima. 

Kao što je to bio slučaj u diskusijama o reformama 1950-tih godina, 
dominantna tema u partiji 1980-tih, i u sve slobodnijoj štampi, bilo je 
pitanje ekonomskih reformi. Slovenci i Hrvati su glasno tražili uvođe- 
nje tržišnog pristupa i privatizaciju. Potraga za rapidnom liberalizaci- 
jom odvijala se istovremeno kako su rasle nade u demokratiju u drugim 
istočnoevropskim socijalističkim zemljama. Do 1989. godine, mnogi 
Jugoslaveni koji su sa ponosom promatrali vodeću ulogu svoje zemlje u 
pokretu za liberalizaciju socijalizma tokom 1950-tih i 1960-tih godina, 

plašili su se da će završiti kao posljednji komunisti u Evropi. 

U konačnom očajničkom pokušaju da postigne politički konsenzus, u 
januaru 1990. godine SKJ je održao svoj XIV vanredni kongres. Kongres je 
nazvan vanrednim jer su se učesnici nadali da će se dogovoriti o ustavnom 
restrukturiranju jugoslavenskog društva. Međutim, kompromisi postignuti 
na ovom kongresu nisu zadovoljili zahtjeve slovenačke delegacije. Slovenci 
su objavili bojkot svih daljnjih postupaka. Dana 23. januara 1990, u tri 
sata i trideset minuta ujutro, samo nekoliko sati nakon slovenačke objave, 
partijski kongres SKJ je raspušten na neodređeno vrijeme. Srpska delega- 
cija se nadala da će spriječiti raspuštanje, no raspuštanje je dobilo podršku 
delegacija iz Bosne i Hercegovine, Makedonije i JNA. Tako se SKJ raspao 
u vihoru svađa i sporenja, nakon što je uveo ekstremnu decentralizaciju 
političke vlasti koja će uskoro progutati jugoslavensku federaciju. Iako su 
partijske organizacije nastavile egzistirati na republičkom i lokalnom nivou 
još nekoliko mjeseci nakon toga, većina ih se rekonstruirala i usvojila nove 
nazive prije izlaska na višepartijske izbore koji su u svakoj republici održani 


tokom 1990. godine. 


Jugoslavenska narodna armija: 
orijentacija i sastav 


Kolaps partije na vanrednom kongresu 1990. godine ostavio je zemlju sa 
samo jednom institucijom jugoslavenske orijentacije: Jugoslavenskom na- 
rodnom armijom. JNA je izašla iz Drugog svjetskog rata sa revolucionar- 
nim nasljeđem koje je izazivalo ponos i postala je žestoki zagovornik Tito- 
vog socijalističkog programa. Iako je JNA snažno podržavala jugoslaven- 
ski ideal nacionalnog bratstva i jedinstva, nikada nije uspješno eliminirala 
nadmoć Srba i Crnogoraca među oficirskim kadrom koji se razvio tokom 
rata. Ovaj trend nastavljen je i do 1980-tih godina, uprkos kontinuiranim 
Titovim pokušajima da uvede pozitivnu diskriminaciju da bi se osigurao 
nacionalni paritet među najvišim armijskim činovima. U isto vrijeme, sve 
nacionalnosti su bile dobro zastupljene među regrutima, što je bio rezultat 
vojne obaveze i ideje da je čitav narod armija, koja se provodila na republič- 
kom nivou u cilju pružanja otpora potencijalnom stranom napadaču. 

Za razliku od partije, JNA se nije fragmentirala u republičke organi- 
zacije koje su bile u zavadi pred kraj komunističkog perioda, već je, umje- 
sto toga, zadržala svoju koheziju i disciplinu sve do prestanka postojanja 
jugoslavenske federacije u svom originalnom obliku. Zahvaljujući tradiciji 
i sklonosti, vojno rukovodstvo u socijalističkoj Jugoslaviji nije bilo sklono 
direktnom političkom angažmanu. Politika JNA, uspostavljena tokom rata, 
uključivala je pružanje podrške partiji, njenom rukovodstvu i kontinuira- 
nom postojanju Jugoslavije "kao društvene zajednice ravnopravnih naroda 
i narodnosti"? No, JNA je sve više bila izložena izazovima od strane na- 
cionalističkih snaga i bila zabrinuta zbog dezintegracije partije i slabljenja 
državne strukture. Neki politički rukovodioci, posebno Slovenci i Hrvati, 
tražili su okončanje partijskih organizacija unutar JNA i redefiniranje mi- 
sije armije da bi se isključila njena obaveza odbrane socijalističkog poretka. 


Opstanak JNA ovisio je o kontinuiranom funkcioniranju federal- 
ne strukture; do 1989. godine više od polovine jugoslavenskog saveznog 
budžeta trošeno je na vojsku. U brojnim izjavama o javnim politikama kra- 
jem 1980-tih godina, vojni rukovodioci su kritizirali rastući policentrizam 
države i fragmentaciju partije. U nekim politikama, JNA je davala podršku 
Miloševiću, glavnom promotoru centralističkog programa i protivniku sla- 
be konfederacije koju su zagovarali slovenački i hrvatski lideri. Rukovod- 
stvo JNA podržalo je napore Srbije u septembru 1989. godine da izmijeni 
svoj ustav da bi omogućila secesiju, no protivila se gotovo identičnim pri- 
jedlozima u Sloveniji i drugim republikama. 


Do kraja 1990. godine, postalo je evidentno da oficiri JNA imaju ra- 
zličita gledišta u pogledu misije armije. Neki zapovjednici su bili priprav- 
ni potkopati poziciju centralne komande. Nekoliko vodećih oficira JNA 
poduzelo je korake koji su ubrzali dezintegraciju Jugoslavije, osigurava- 
jući oružje Srbima van Srbije uz istovremeni pokušaj da razoružaju sna- 
ge teritorijalne odbrane u drugim republikama. General Ratko Mladić, 
komandant korpusa JNA u Hrvatskoj, 1990. godine je Srbima u Krajini 
obezbijedio oružje i municiju, dajući im na taj način u ruke vojna sredstva 
kojima mogu osigurati autonomiju od Republike Hrvatske.?" (Naziv "kra- 


2 Ramet, str. 245. 


30 Mark Mazower, The War in Bosnia: An Analysis (London: Action for Bosnia, December 
1992), str. 3. 

jina" označava granično područje, odnosno granicu, a konkretnije se odnosi 
na bivše vojno granično područje koje je razdvajalo Austrijsko i Osmansko 
carstvo. Već u XVI stoljeću, Austrija je pokušala privući Srbe da nasele ovu 
oblast da bi branili njene granice od napada Osmanlija. Posljednjih godina 
naziv "krajina" je ušao u široku upotrebu da bi se opisala sva područja u Re- 
publici Hrvatskoj u kojima dominiraju Srbi). Kada su se srpske paravojne 
formacije i hrvatske snage sigurnosti sukobile u Krajini početkom januara 
1991. godine, JNA je ušla kao "pomirujuća" snaga. Za neke zapovjednike 
ovo je predstavljalo iskreni napor u sprječavanju sukoba, a za druge moguć- 
nost da pruže pomoć srpskim paravojnicima. 


Višepartijski izbori 1990. godine 


Višepartijski izbori su 1990. godine održani u svakoj od šest jugoslavenskih 
republika. Prvi izbori održani su u Sloveniji, u aprilu, a posljednji u Srbiji, 
u decembru. Iako su postojali planovi da se održe savezni izbori, oni nikada 
nisu provedeni u djelo. Vanjski promatrači općenito ove izbore ocjenjuju 
slobodnim iako su mediji pod kontrolom države u Srbiji davali jasnu pred- 
nost Miloševiću. U većini mjesta nacionalistički kandidati su odnijeli jasnu 
pobjedu; neki pobjednici su bili komunisti, no mnogi su bili bivši lideri 
Saveza komunista u vlastitim republikama (u Srbiji, Sloveniji, Makedoniji 
i Crnoj Gori). Drugi su, pak, bili raniji disidenti koji su svoje političke kari- 
jere izgradili na suprotstavljanju SKJ; među njima se ističu Franjo Tuđman 
u Hrvatskoj i Alija Izetbegović u Bosni i Hercegovini. 


Izbori u Bosni i Hercegovini održani su u novembru 1990. Tri nacio- 
nalne stranke zajedno osigurale su 86% od 240 mjesta u bosanskohercego- 
vačkoj Skupštini. Osam malih stranaka podijelilo je ostala mjesta. Srpska 
demokratska stranka (SDS), pod vodstvom Radovana Karadžića, dobila je 
72 mjesta, Hrvatska demokratska zajednica (HDZ), pod vodstvom Stjepa- 
na Kljuića, izborila se za 44 mjesta. Muslimanska Stranka demokratske ak- 
cije (SDA) osvojila je 86 mjesta; njena dva kandidata sa najviše glasova bili 
su Fikret Abdić, koji je dobio značajnu podršku iz regije Bihaća u sjevero- 
zapadnoj Bosni, i Izetbegović. Ove tri stranke, uprkos povremeno žestokoj 
nacionalističkoj retorici tokom kampanje, složile su se da trebaju vladati u 
koaliciji. Svaka od ovih stranaka bila je zastupljena u sedmočlanom Pred- 

sjedništvu Bosne i Hercegovine.?! Alija Izetbegović je postao predsjednik 
Predsjedništva sa jednogodišnjim mandatom. 


Rezultati ovih izbora pokazuju izuzetnu historijsku konzistentnost sa 
ranijim bosanskohercegovačkim višepartijskim izborima, kako onim koji 
su održani 1910. (austrijski period) tako i onim održanim tokom 1920- 
tih godina (era Kraljevine Jugoslavije). Bosanci i Hercegovci su uglavnom 
1990. ponovno glasali za nacionalne stranke i među glasačima svakog na- 
roda jedna stranka je dobila pretežnu većinu glasova. Unatoč jasno izraže- 
nim nacionalističkim principima, politička rukovodstva, koja su izabrana 
1990. godine, na kratko vrijeme ponovno su uspostavila historijski sistem 
koalicijske politike u bosanskohercegovačkom parlamentarnom Životu u 
uzaludnom naporu da osiguraju formulu za političku budućnost Bosne i 
Hercegovine koja će zadovoljiti sve stranke. 


Izbori 1990. pružili su novoizabranim liderima značajan politički legi- 
timitet. Do 1990. godine, autoritet savezne jugoslavenske vlade značajno je 
opao i zasjenili su ga republički lideri. U isto vrijeme, pobjeda nacionalistič- 
kih političara na izborima 1990. godine predstavljala je najavu ozbiljnijih 
problema jer su mnogi novi lideri poticali strah i sumnju među pripadnici- 
ma nacionalnih manjina u republikama. Kako su se jugoslavenske republi- 
ke kretale ka neovisnosti, manjinske zajednice u svakoj republici su se suo- 
čavale sa perspektivom gubitka beneficija koje su koristili drugi pripadnici 
njihovog naroda koji su živjeli u republici gdje su tvorili većinu. Perspektive 
pravičnog i jednakog tretmana etničkih manjina nisu bile sjajne. 

Predsjednik Tuđman u Hrvatskoj i predsjednik Milošević u Srbiji 
aktivno su njegovali nezadovoljstvo pripadnika svog naroda u susjednim 
republikama. Obojica su se nadala da će profitirati podjelom Bosne i Her- 
cegovine. Ovo ih je obojicu uvuklo u suštinsku kontradikciju: Milošević je 
zastupao ideju podjele Hrvatske i Bosne da bi se udovoljilo Srbima koji tu 
žive, dok je istovremeno insistirao da se niko ne miješa u njegovu kontinu- 
iranu represiju nad Albancima na Kosovu. Slično tome, Tuđman je zahti- 
jevao da se niko ne miješa u tretman Srba u Hrvatskoj dok je istovremeno 
želio anektirati dijelove Bosne i Hercegovine u ime njenih hrvatskih gra- 


31 Milan Andrejevich, "Ihe Future of Bosnia and Herzegovina: A Sovereign Republic or 
Cantonization?" Radio Free Europe Research, 5.7.1991, str 29. 

đana. Ovi kontradiktorni stavovi nisu niti najmanje mučili nijednog od 
njih dvojice. 


Jugoslavenska federacija: 
uloga Bosne i Hercegovine 


U odsustvu SKJ i sa jugoslavenskom federacijom u beznadnoj pat-poziciji, 
predsjednici šest republika sastali su se nekoliko puta između decembra 
1990. i juna 1991. da bi razgovarali o mogućoj kompromisnoj strukturi 
buduće Jugoslavije. Ovi sastanci, nazvani "jugoslavenski samiti", sazivani 
su na poziv saveznog Predsjedništva koje je učestvovalo u prvoj rundi raz- 
govora (decembar 1990. — mart 1991.).Održani u okolnostima rastućeg 
neslaganja i sve većih zahtjeva iz rivalskih republika i političkih grupa, ovi 
razgovori su nosili slabu nadu za moguće pomirenje. 

U drugoj rundi razgovora, od marta do juna 1991. godine, svaka repu- 
blika je bila domaćin jednog sastanka. Slovenija i Hrvatska su zagovara- 
le pretvaranje Jugoslavije u labavu konfederaciju suverenih država. Srpski 
predsjednik Milošević, nakon što je postigao dominantnu poziciju unutar 
Jugoslavije, odbacio je ideje o konfederaciji i većoj autonomiji za Sloveni- 
ju i Hrvatsku. On je pokrenuo mogućnost pripajanja područja Hrvatske i 
Bosne i Hercegovine u kojima žive Srbi, ukoliko bi te republike insistirale 
na neovisnosti, tvrdeći da Srbi u Jugoslaviji imaju pravo da žive u jednoj 
državi. Milošević je tako mogućnost dogovora o labavoj konfederaciji (od- 
nosno, većoj autonomiji za republike) podredio svojim velikosrpskim cilje- 
vima koje je promovirao od dolaska na vlast 1987. godine. 

U junu 1991, na posljednjem jugoslavenskom samitu, kompromisni 
prijedlog u četiri tačke za očuvanje jugoslavenske federacije predložile su 
Makedonija i Bosna i Hercegovina, a Bosnu i Hercegovinu je na tom sa- 
stanku predstavljao Izetbegović. Predstavnici svih šest republika su prihva- 
tili prijedlog, u principu, i složili se da će dalje pregovarati. Iako ove obaveze 
nisu ispoštovane, činjenica da je Izetbegović pokušavao naći mirno rješenje 
za republičke razlike imat će sudbonosne posljedice za Bosnu i Hercego- 
vinu. U vrijeme kada su se srpski paravojnici i teritorijalne hrvatske snage 
rapidno naoružavali zbog mogućnosti izbijanja građanskog rata, Izetbe- 
gović je djelovao kao medijator u nadi da će očuvati neki oblik Jugoslavije. 

Što se tiče Bosne i Hercegovine, učesnici na sastanku su razgovara- 
li o prijedlozima kantonizacije (u skladu sa švicarskim modelom), što je 
pristup koji bi osigurao značajnu autonomiju brojnim jedinicama lokalne 
vlasti koje bi bile zasnovane na etničkom principu uz istovremeno očuvanje 
Republike Bosne i Hercegovine kao slabe centralne države sa ograničenom 
vlašću. U žestokim polemikama u štampi različitih republika bilo je mnogo 
špekulacija o tome da je Izetbegović pristao na plan kantonizacije Bosne 
i Hercegovine. Ako je to bilo tačno, onda su ovi razgovori bili prvi u nizu 
situacija u kojima je on pristao na prijedlog podjele Bosne i Hercegovine, 
da bi ga se kasnije odrekao pod pritiskom drugih iz bosanskohercegovačke 
vlade. Otprilike u isto vrijeme, u martu 1991, Milošević i Tuđman su se 
odvojeno sastali od drugih republičkih predsjednika i tajno dogovorili po- 
djelu Bosne i Hercegovine između Srbije i Hrvatske. Zloglasni sporazum 
iz marta 1991. godine je stvorio čvrstu vezu zajedničkog interesa između 
Srbije i Hrvatske koja je opstala i preživjela čak i žestoke borbe u Hrvatskoj 
1991. godine. 


Dok su se nastavljali međurepublički pregovori, približavao se dan go- 
dišnje rotacije na mjestu predsjednika saveznog Predsjedništva. Hrvat Sti- 
pe Mesić bio je na redu da obavlja funkciju, a glasovi pet od osam članova 
Predsjedništva bili su neophodni da bi se potvrdio njegov izbor. Mesić je 
dobio podršku od bosanskohercegovačkog, hrvatskog, slovenačkog i make- 
donskog člana Predsjedništva. Miloševićevi saveznici, koji su kontrolirali 
glasove Crne Gore, Vojvodine, Kosova i Srbije, odbili su da mu pruže po- 
dršku, uprkos dugotrajnim pregovorima u svrhu postizanja kompromisa. 
Predsjedništvo se tako našlo u situaciji gdje su četiri člana glasala za, a četiri 
protiv Mesića, zbog čega on nije ni potvrđen. U ponoć 15. maja, Jugoslavija 
je bila bez šefa države, a većina pravnih eksperata je zaključila da ni armija 
nema glavnog zapovjednika. Mesić je ipak potvrđen kao predsjednik Pred- 
sjedništva u junu 1991, nakon što je Evropska zajednica uspješno apelira- 
la na ključne strane da održe nadu za neki oblik jugoslavenske federacije. 
Ipak, situacija iz maja mjeseca je označila kraj saveznog Predsjedništva kao 
snage jedinstva. 


Do jeseni 1991, rat u Hrvatskoj je značio da je Jugoslavija u suštini 
prestala da postoji, ali je pretvaranje jugoslavenske federacije iz socijalistič- 

kog doba u "krnju Jugoslaviju" ozakonjeno 27. aprila 1992. godine. Do tog 
vremena, Evropska zajednica i Sjedinjene Države su priznale odcijepljene 
republike — Sloveniju, Hrvatsku i Bosnu i Hercegovinu — kao neovisne dr- 
žave. Tog dana, Miloševićev režim je uveo ustavne promjene kojima se pri- 
znalo da se "krnja Jugoslavija" sastoji samo od Crne Gore, Srbije i pokrajina 
Kosovo i Vojvodina, koje su apsorbirane u Srbiju i koje su izgubile svoju 
autonomiju nakon što je Milošević došao na vlast krajem 1980-tih godina. 
"Krnja Jugoslavija" kojoj se nije dozvolilo učešće u Ujedinjenim narodima i 
koja je postala predmet teških ekonomskih sankcija zbog svojih aktivnosti 
u Bosni i Hercegovini predstavlja jedva prepoznatljivog potomka jugosla- 
venske federacije iz socijalističkog doba. 


Trka u naoružanju 


Dana 25. januara 1991. godine, televizijski gledatelji u svim republikama, 
izuzev Hrvatske, vidjeli su videosnimak, lošeg kvaliteta, na kojem je, na- 
vodno, hrvatski ministar odbrane Martin Špegelj pregovarao o velikoj ku- 
povini oružja od Mađarske i razgovarao o različitim akcijama protiv oficira 
JNA i njihovih porodica. Ovi videosnimci bili su djelo oficira sigurnosti 
JNA koji su, djelujući u tajnosti, Špegelja uhvatili u pijanom stanju više 
puta. Iako je Špegelj žestoko poricao autentičnost ovih snimaka, među- 
narodni napori Hrvatske da kupi oružje nisu se mogli sakriti; u februaru 
1991. mađarski ministar vanjskih poslova javno je potvrdio prodaju deset 
hiljada pušaka Hrvatskoj. Savezni jugoslavenski ministar odbrane, general 
Veljko Kadijević, zahtijevao je da se Špegelj uhapsi, no hrvatski zvaničnici 
su to odbili. Špegelj se počeo kriti i na kraju je dao ostavku u ljeto 1991. 
Istovremeno sa trijumfom političara nacionalista u svim republikama 
na izborima 1990, vlada svake republike i mnoge političke frakcije inten- 
ziviraju napore na planu osiguravanja oružja za rat, koji su mnogi smatrali 
neizbježnim. Transporti oružja postali su javna tajna. Dana 9. aprila 1991, 
bosanska policija zaustavila je tri kamiona sa više hiljada automatskih puša- 
ka u blizini Mostara, za koje se u BiH vjerovalo da su namijenjene srpskim 
paravojnim snagama. Sličan incident dogodio se u maju 1991. godine sa 
kamionima koji su prebacivali oružje iz Crne Gore u Bosnu i Hercegovinu. 
U tajnoj operaciji pod nazivom RAM", srpsko političko rukovodstvo je 

tokom 1990. i 1991. godine organiziralo isporuke oružja zajednicama bo- 
sanskih Srba u istočnoj Hercegovini, bosanskoj Krajini i planinama u regiji 
Romanije pored Sarajeva. Kao rezultat ovih aktivnosti, Srbi u Hrvatskoj i u 
Bosni i Hercegovini su do ljeta 1991. godine bili dobro naoružani. 

Veći dio oružja koji je isporučen srpskim paravojnicima došao je iz 
skladišta JNA. Ipak, zapovjednici i glasnogovornici JNA su se držali parola 
o nepristranosti i javno se protivili tome da bilo koja republika ili politič- 
ka frakcija nabavlja oružje. Dokazi sugeriraju da su se neki oficiri JNA, u 
ovo vrijeme, istinski protivili naoružavanju bilo koje frakcije, dok su drugi 
spremno predavali ključeve skladišta oružja srpskim paravojnicima i ek- 
stremistima. 


Rastuća trka u naoružavanju izazvala je oštre kritike iz saveznog Pred- 
sjedništva. Predsjedništvo je 9. januara 1991. godine, podržavajući stavJNA, 
naredilo da se sve "nelegalne paravojne jedinice" raspuste u roku od deset 
dana. Dana 15. januara, koristeći preokupiranost svijeta prvim danom inva- 
zije Ujedinjenih naroda pod vodstvom SAD, čiji je cilj bio protjerati Irak iz 
Kuvajta (operacija "Pustinjska oluja"), Savezni sekretarijat za narodnu od- 
branu je zaprijetio da će provesti naredbu Predsjedništva ukoliko se oružje 
ne vrati u roku od četiri dana. Hrvatski nacionalisti su ovu objavu smatrali 
najavom neposrednog napada i pojačali su svoje pripreme za sukob. Malo 
je oružja vraćeno, no JNA ipak nije poduzela mjere u ime saveznih organa 
vlasti. Predsjedništvo je ponovilo svoja upozorenja usmjerena protiv para- 
vojnih formacija 9. maja, ali su sve strane i dalje ignorirale ova upozorenja. 


Nezavisnost za Republiku Sloveniju 


Miloševićeve čistke u Vojvodini, na Kosovu i u Crnoj Gori doprinijele su 
sve većoj polarizaciji između republika, sa Srbijom i njenim satelitima s 
jedne strane, i sa Slovenijom i Hrvatskom sa druge. Pokret, čiji cilj je bio 
slabljenje političkih odnosa sa Jugoslavijom, u Sloveniji je stekao brojne 
pristalice, zahvaljujući jakoj opoziciji Slovenaca Miloševićevim kršenjima 
ljudskih prava na Kosovu i otporu njegovom grubom ponašanju u domina- 
ciji jugoslavenskom federacijom. U septembru 1989, Slovenci su izmijenili 
svoj ustav da bi omogućili odvajanje od jugoslavenske federacije. 

Zahtjevi za labavijim odnosima sa Jugoslavijom stekli su veliki zamah 
kada su promiloševićevski nastrojeni Srbi, koristeći taktiku sličnu onoj koja 
je korištena u Vojvodini, na Kosovu i u Crnoj Gori, zakazali demonstracije 
za "istinu o Kosovu" koje su se trebale održati u glavnom gradu Slovenije, 


Ljubljani, 1. decembra 1989. godine. 


Slovenačka policija je zabranila demonstracije 19. novembra 1989. go- 
dine. Oni su zaustavili vozove koji su u Sloveniju ulazili sa istoka i pretresli 
ih tražeći demonstrante prije nego što oni stignu u Ljubljanu. Spriječeni u 
svojoj namjeri da provedu masovne demonstracije u glavnom gradu Slove- 
nije, srpski nacionalistički organizatori otkazali su demonstracije u posljed- 
nji čas, ogorčeno optužujući Slovence zbog njihovih prijetnji upotrebom 
sile. Srbija je ubrzo nakon toga pozvala svoja preduzeća da se suzdrže od 
trgovine sa Slovenijom. Ovaj bojkot je imao vrlo ograničen uspjeh jer su 
mnoga srpska preduzeća cijenila svoja tržišta u Sloveniji i pretrpjela bi ve- 


like gubitke ukoliko bi prihvatili bojkot. 


U slovenačkom referendumu, u decembru 1990. godine, 88% glasača 
glasalo je za odvajanje od Jugoslavije. Špekulacije Jugoslavena i stranih pro- 
matrača su se sve više fokusirale na pitanje da li će Jugoslavenska narodna 
armija intervenirati da bi održala integritet Jugoslavije. 


Slovenija i Hrvatska su 25. juna 1991. godine proglasile svoju neza- 
visnost od Jugoslavije. JNA, djelujući u skladu sa svojim uvjerenjem da je 
teritorijalni integritet Jugoslavije ugrožen, krenula je 27. juna da osigura 
međunarodne granične prijelaze i aerodrome u Sloveniji za koje je tvrdila 
da su u saveznoj nadležnosti. Teritorijalna odbrana Slovenije se suprot- 
stavila. Zauzimajući skladišta oružja i municije koja su se nalazila u Slo- 
veniji, slovenačke snage su znatno povećale svoju vojnu moć. Zarobili su 
oko 2.000 ljudi, opstruirali kretanje kolona JNA i preuzeli kontrolu nad 
međunarodnim graničnim prijelazima od snaga JNA. Vojni angažman u 
Sloveniji trajao je samo deset dana. Jugoslavenska vojska je bombardirala 
aerodrom u Ljubljani i napala druge ciljeve, uključujući i, medijski visoko 
propraćen, napad na kolonu civilnih kamiona, ali komandanti JNA vrlo 
brzo su se suočili sa dezertiranjem regruta, naročito onih koji nisu bili srp- 
ske nacionalnosti. 


Reagirajući brzo, Evropska zajednica je 28. juna poslala medijatore i 
pokrenula proces okončanja finansijske pomoći Jugoslaviji. JNA, suočena 

sa katastrofom u Sloveniji, odlučila se na povlačenje, umjesto dovođenja 
pojačanja i daljnjeg suprotstavljanja Teritorijalnoj odbrani Slovenije. Ta- 
dašnji komandant JNA, general Veljko Kadijević, vjerovatno je bio osoba 
koja je donijela odluku da se slovenačka situacija dalje ne pogoršava. 
Poniženje koje je JNA doživjela u Sloveniji bilo je rezultat dvije pogreš- 
ne procjene. Prvo, vodstvo JNA je očekivalo da će Slovenci biti zastrašeni 
samom pojavom saveznih snaga i da će kapitulirati bez borbe. Drugo, JNA 
je vjerovala da je u stanju brzo pojačati svoje akcije u slučaju slovenačkog 
otpora; takva akcija, koja bi zasigurno zahvaljujući pažljivom međunarod- 
nom praćenju događaja u Sloveniji bila shvaćena kao agresija, spriječena 
je neočekivanim dolaskom medijatora Evropske zajednice. Nakon što je 
bombardirala i oštro napala civilne ciljeve, JNA je ubrzo odlučila da otpiše 
Sloveniju kao nevažnu Za svoje ciljeve. Dana 18. jula 1991. godine, dvije 
strane su postigle sporazum koji je omogućio preostalim jedinicama JNA u 
Sloveniji da se povuku, a Sloveniji je dozvoljeno da krene vlastitim putem. 


Etnički gledano, Slovenija je bila relativno homogena republika. U njoj 
nije živjela značajna manjinska populacija drugih južnoslavenskih naro- 
da, te se stoga nije suočavala sa akutnim nacionalnim pitanjem, kao što 
je to slučaj bio sa Hrvatskom, Bosnom i Hercegovinom, Makedonijom i 
Kosovom. Odsustvo većeg broja Srba značilo je da Slovenija nije bila dio 
aspiracija velikosrpskih nacionalista koji su željeli ujediniti sve srpske ze- 
mlje u jedinstvenu državu. Odvajanje Slovenije od jugoslavenske federacije 
proteklo je relativno bezbolno, zahvaljujući u velikoj mjeri nespremnosti 
JNA da uđe u otvorenu borbu da bi zadržala kontrolu nad tom republikom. 


Spremnost JNA da izbjegne dugi i skupi sukob u Sloveniji navodi na 
zaključak da su Miloševićeve velikosrpske ciljeve, koji nisu uključivali Slo- 
veniju, već u ljeto 1991. godine prihvatili i ključni komandanti JNA. Za 
razliku od događaja u Sloveniji, nesmiljena podrška JNA srpskim sepa- 
ratističkim pokretima u Hrvatskoj i Bosni i Hercegovini, gurnula je ove 
republike bivše Jugoslavije u otvoreni rat. 

POTONUĆE U RAT: BOSNA I HERCEGOVINA 
U RATOVIMA ZA JUGOSLAVENSKO NASLJEĐE 


AT U BosNI 1 HERCEGOVINI je počeo u vrijeme tri važna vanjska 
B=: Ti događaji su izmijenili perspektive i alternative koje 

u stajale na raspolaganju bosanskohercegovačkim političkim li- 
derima. Prvo, JNA je dramatično izmijenila svoju misiju u drugoj polo- 
vini 1991. godine - od odbrane jugoslavenskih ideala postala je zastupnik 
velikosrpskog nacionalizma. Drugo, rat u Hrvatskoj 1991. ojačao je naci- 
onalne ekstremiste među bosanskim Srbima i oslabio one koji su se nada- 
li očuvanju multietničke bosanske države. I na kraju, iako su diplomatski 
predstavnici međunarodne zajednice citirali uzvišene principe i izražavali 
visoke ideale, njihova djela su glavne političke aktere u Bosni i Hercegovini 
usmjerila ka postavljanju separatističkih zahtjeva i napuštanju napora na 
iznalaženju mirnog rješenja. 

Neki promatrači su bosanskohercegovački rat prikazali kao obnavlja- 
nje stoljetne međusobne mržnje čije se oživljavanje nije moglo spriječiti 
nakon kolapsa Titovog komunističkog režima. Suprotno tome, mi tvrdimo 
da sadašnja bosanskohercegovačka kriza, u kontekstu bosanskohercegovač- 
ke historije, predstavlja historijsku anomaliju koja ima samo jedan važan 
historijski presedan: međuetničko ubijanje tokom Drugog svjetskog rata. 
Oružani sukob, etničko čišćenje, bombardiranje gradova i zločini protiv 
civila u Bosni i Hercegovini ne predstavljaju očekivane posljedice etnona- 
cionalnih podjela u bosanskohercegovačkom društvu; one su uslijedile kao 
rezultat transformacije JNA u instrument srpskih nacionalista, ambicija 
hrvatske i srbijanske vlade da anektira Bosnu i Hercegovinu i spremnosti 
nacionalnih ekstremista da provedu kampanje etničkog čišćenja uz podrš- 
ku i pomoć organiziranih vojski u regionu. 

Oružani sukob u Bosni i Hercegovini je uslijedio ubrzo nakon rata iz- 
među hrvatskih Srba (zajedno sa njihovim saveznicima u JNA) i odbram- 
benih snaga Republike Hrvatske 1991. godine. Prvo ćemo razmotriti ove 
događaje da bismo bolje razumijeli situaciju u Bosni i Hercegovini. 


JNA: strateška procjena i transformacija 


Poraz JNA i njeno povlačenje iz Slovenije navelo je Generalštab Jugoslo- 
venske narodne armije da ponovno razmotri svoju strategiju. Ovo sveobu- 
hvatno razmatranje potrajalo je do kraja ljeta 1991. godine.?? Pozivajući se 
konkretno na operaciju "Pustinjska oluja" (januar 1991), u analizi što ju je 
načinio Generalštab JNA zaključeno je da takve akcije predstavljaju Ćistin- 
sku paradigmu" koju međunarodna zajednica treba primjenjivati prilikom 
interveniranja u lokalnim situacijama.?? Analiza JNA zaključuje, međutim, 
da glavni međunarodni akteri vjerovatno neće postići neophodni politički 
konsenzus da bi intervenirali u jugoslavenskim zemljama. 


Strateška procjena JNA postavila je, kao vrlo vjerovatnu hipotezu, moguć- 
nost da će "nemiri koji su propratili dezintegraciju bivše Jugoslavije re- 
zultirati ratom"3+ JNA se usmjerila ka konsolidaciji svojih resursa u onim 
područjima u kojima je živjela značajna srpska manjina, posebno u Hrvat- 
skoj i Bosni i Hercegovini. Generalna strategija JNA tražila je da glavni 
saveznici i klijenti armije uzmu u obzir reakcije međunarodne zajednice na 
nasilje i zločine u Jugoslaviji kako se nikada ne bi otvorila opcija da dođe do 
izglasavanja međunarodne intervencije, poput one u Iraku. Armija i njeni 
glavni saveznici su nakon toga pokazivali izuzetnu opreznost vršeći eskala- 
ciju svojih akcija u vrijeme kada je međunarodna zajednica bila okupirana 
drugim stvarima, a povlačeći se i čekajući u vrijeme kada su bili u žiži inte- 
resovanja međunarodnih medija. 


32 Glavni zaključci ove izuzetne procjene su objavljeni u časopisu Vojno Delo u oktobru 
1991. a analizirao ih je James Gow, "One Year of War in Bosnia and Herzegovina", Radio 
Free Europe Research, 4.6.1993. 


33 Tbid, str. 5. 
34 Tbid, str. 1. 

U isto vrijeme, JNA je u drugoj polovini 1991. godine često pokazivala 
znakove unutarnjeg neslaganja među svojim oficirima. Mnogi komandanti 
su otvoreno pomagali srpskim paravojnim snagama u Hrvatskoj; drugi su 
se više držali neutralnog kursa u hrvatskom ratu i zalagali se za umjeren, 
pomirljiv pristup. Uz Miloševićevo sponzorstvo i ohrabrenje, komandna 
struktura JNA provela je polagano transformaciju tokom hrvatskog rata, 
ostavljajući na najvažnijim funkcijama one koji su bili pristaše velikosrp- 
skog nacionalizma. Potpuna transformacija JNA, od čuvara jugoslavenskih 
ideala i socijalističke ideologije do agenta velikosrpskih ambicija, bila je 
dugačak proces koji nije bio u potpunosti okončan do prisilnog umirovlja- 
vanja generala Živote Panića i četrdeset i dvojice drugih generala u augustu 
1993. No, sam proces počeo je u sedmicama koje su uslijedile nakon poni- 
ženja JNA u Sloveniji i do kraja 1991. već je značajno uznapredovao. 


Na razvoj rata u Hrvatskoj veliki utjecaj imala je spremnost mnogih 
oficira JNA da pruže pomoć srpskim paravojnicima. Djelujući uz podršku 
i zaštitu lokalnih komandanata JNA, pripadnici srpskih paravojnih snaga 
bili su u stanju parirati, pa često i nadvladati snage Teritorijalne odbrane 
Hrvatske sa kojima su se sukobljavali. Do jeseni 1991. godine, razni teren- 
ski komandanti JNA su, u suštini, vodili građanski rat s ciljem ujedinjava- 
nja Srba u Hrvatskoj sa onima koji su živjeli u Srbiji i Crnoj Gori. 


Rat u Hrvatskoj, juni 1991 — januar 1992. 


Pobjednici na višepartijskim aprilskim izborima u Hrvatskoj 1990, Franjo 
Tuđman i drugi članovi njegove političke stranke — Hrvatske demokratske 
zajednice — bili su predani hrvatski nacionalisti. Kada je došao na vlast, 
Tuđman je potisnuo rivalske medije, a radio i televizija, koji su bili pod 
kontrolom vlade, usvojili su oštru nacionalističku retoriku. Njegov režim je 
ohrabrivao javno prikazivanje šahovnice, grba koji su hrvatski nacionalisti 
pozdravili kao simbol neovisnosti, a koji su brojni hrvatski Srbi mrzili kao 
simbol ustaške represije. (Šahovnica, iako datira iz srednjeg vijeka i često 
je bila dio hrvatskog simbolizma tokom perioda socijalizma, korištena je i 
kao dio ustaškog simbolizma u Drugom svjetskom ratu.) Nakon Tuđma- 
nove pobjede, hrvatska preduzeća pod državnom kontrolom otpustila su 
hiljade srpskih radnika, povećavajući tako otpor koji su Srbi osjećali prema 

novom režimu.?? Tuđmanovi hrvatski nacionalisti nisu nudili nikakvu nadu 
u pomirenje već su provodili organizirane napore da otuđe i marginaliziraju 


Srbe u Hrvatskoj. 


Sa svoje strane, Srbi u Hrvatskoj su počeli tražiti autonomiju od Hr- 
vatske kada je Tuđman došao na vlast. Oni su bili ohrabreni Miloševićevim 
akcijama na Kosovu. Srpski aktivisti, koje su promiloševićevski orijentirani 
mediji u Beogradu obasipali hvalom, organizirali su između 19. augusta i 
2. septembra 1990. referendum u područjima Hrvatske u kojima su živjeli 
Srbi; od 756.781 Srbina koji je glasao, 756.549 njih glasalo je za autono- 
miju. U direktnom izazovu upućenom hrvatskim vlastima, samoproglašeno 
Srpsko nacionalno vijeće je proglasilo "srpsku autonomnu oblast Krajina". 
Hrvatsko ministarstvo unutarnjih poslova je kao odgovor tome objavilo 
svoju namjeru da zaplijeni oružje pobunjenih Srba. Srbi u Hrvatskoj i na- 
cionalistička hrvatska vlada su se kretali ka neizbježnom sukobu. 


Od 1990. godine, oficiri Kninskog korpusa JNA, pod komandom ge- 
nerala Ratka Mladića, dali su jako mnogo oružja iz skladišta JNA srpskim 
paravojnim liderima u Hrvatskoj. Mladić, Srbin iz Bosne sa ekstremno 
nacionalističkim pogledima, kasnije je izašao na zao glas kao komandant 
srpskih nacionalističkih snaga u Bosni i Hercegovini.?" Obje strane, hr- 
vatske odbrambene snage i pobunjeni Srbi u Krajini, tokom jeseni i zime 
1990-1991. godine, nastavili su jačati svoje arsenale. Srbi su objavili svoje 
odvajanje od Hrvatske 16. marta 1991. godine i u roku od mjesec dana 
sukobi između naoružanih Srba i hrvatske policije su izrasli u ozbiljan pro- 
blem. Ovi sukobi su poprimili daleko zloslutniji ton u Borovu selu 2. maja 


1991. godine. 


Borovo selo je bilo naseljeno Srbima koji su bili poznati po naročito 
neprijateljskim stavovima prema hrvatskom nacionalističkom režimu. Vla- 
da u Zagrebu se dogovorila sa lokalnim Srbima da neće poslati hrvatsku 
policiju u Borovo selo, no dva hrvatska policajca su ušla u selo 1. maja uve- 
čer. Oni su dočekani vatrom iz automatskog oružja i pritvoreni su od strane 


35 Misha Glenny, The Fall of Yugoslavia: The Third Balkan War (London and New York: 
Penguin, 1992), str. 13, 77 i 107. 


36 Zanimljiv intervju sa Mladićem se može naći u Glenny, str. 26-9. 

lokalnih Srba. Narednog dana, hrvatsko Ministarstvo unutarnjih poslova je 
poslalo dodatne policijske snage u Borovo selo. Oni su se sukobili sa dobro 
naoružanim srpskim paravojnicima u razmjeni vatre u kojoj su pobijedili 
Srbi; ubijeno je 12 hrvatskih policajaca i 3 Srbina. Konkretni detalji su i 
dalje predmet kontroverzi, no hrvatska propaganda i hvalisanje srpskih ek- 
stremista navode na zaključak da su Srbi prerezali grkljan nekim hrvatskim 
policajcima i da su barem jednom iskopali oči." Pored čiste bestijalnosti, 
ova djela predstavljaju simboličku ponovnu izvedbu četničkih zločina nad 
Hrvatima u Drugom svjetskom ratu, smišljenih da potpire etničku mržnju, 
ponovno potpaljujući strasti koje su vladale tokom genocida u tom ratu. 


Hrvatski mediji su tvrdili da su Srbi bili pristaše ekstremnog bosan- 
skog Srbina, Vojislava Šešelja, koji su poslani da postave zasjedu hrvatskim 
policajcima. Od maja 1991. godine, Šešelj je bio glasni poticatelj etničke 
mržnje i, po vlastitom priznanju, aktivni organizator ubistava iz mržnje. 
Na skupu u Beogradu, dva dana nakon pucnjave u Borovu selu, Šešelj se 
hvalio okupljenoj gomili da su njegovi četnici učestvovali u toj akciji. On je 
prijetio osvetom Hrvatima zbog nedavnih ubistava Srba, kao i zbog smrti 
Srba u Drugom svjetskom ratu. Incident u Borovu selu je nagovijestio na- 
redna surova etnička ubistva koja su proveli Šešelj i njegovi sljedbenici u 
Hrvatskoj i, tokom 1992. godine, u Bosni i Hercegovini. 


Hrvatska je zakazala referendum o neovisnosti od Jugoslavije za 19. 
maj 1991. godine. Da bi izbjegli uključivanje u novoproglašenu neovisnu 
hrvatsku državu, samoproglašena "srpska autonomna oblast Krajina" odr- 
žala je vlastiti, drugi po redu, referendum 12. maja; 99% učesnika na refe- 
rendumu je glasalo za napuštanje Hrvatske i pridruživanje Srbiji. Sedam 
dana kasnije, 94% glasača u Hrvatskoj je glasalo za neovisnost; većina Srba 
je bojkotirala hrvatski referendum. 

Sukobi između srpskih paravojnika i hrvatskih snaga su rapidno eska- 
lirali u ljeto 1991, a različite jedinice JNA pojačale su svoju otvorenu podrš- 
ku lokalnim srpskim snagama. U augustu 1991. godine, JNA i srpski para- 
vojnici su opkolili gradove i mjesta u sjeveroistočnoj Hrvatskoj. Dana 19. 
augusta, dok je svijet bio zaokupljen pokušajem državnog udara u Rusiji, 


3 Glenny, str. 73-8. 

JNA je oštro eskalirala sukob - otpočevši opsadu i bombardiranje Vukova- 
ra. Jugoslavenske zračne snage su 7. oktobra 1991. izvršile zračni napad na 
Zagreb, oštetivši Banske dvore, sjedište predsjednika Republike Hrvatske 
i hrvatske Vlade u historijskoj jezgri grada. Dana 17. novembra, hrvatske 
snage koje su branile Vukovar su se predale, prepuštajući Srbima u potpu- 
nosti razorene ostatke nekada atraktivnog evropskog gradića. U nekoliko 
navrata tokom rata, JNA je napadala Dubrovnik — prekrasnu luku-grad, 
koja datira još iz srednjeg vijeka i koja nema vojni značaj. JNA je 6. decem- 
bra 1991. provela posebno destruktivno granatiranje stare dubrovačke jez- 
gre iz zraka, sa kopna i sa mora, izazivajući međunarodno zgražavanje nad 
bespredmetnim uništavanjem dubrovačkih vjerskih i kulturnih spomenika. 


Bombardiranje gradova, iako naizgled besmisleno i bezrazložno, služi- 
lo je grotesknoj političkoj svrsi, sličnoj etničkom čišćenju: civile bi natjeralo 
u bijeg, ostavljajući vojsci odriješene ruke da osvojena područja naseli Sr- 
bima ili drugima koji su podržavali ciljeve krnje Jugoslavije. Kako je JNA 
radije koristila paravojne formacije da bi provela svoju kampanju terora, 
operacije granatiranja i etničkog čišćenja su također omogućavale počini- 
teljima da potaknu dodatnu mržnju, smanjujući mogućnosti povratka ka 
dobrosusjedskim odnosima i mirnoj koegzistenciji koja je vladala u grado- 
vima prije nego što je počeo rat u Hrvatskoj. 

Kako su se neprijateljstva intenzivirala u ljeto 1991. godine, Evropska 
zajednica je u Hrvatsku poslala promatrače i počela tražiti diplomatsko rje- 
šenje. Njemačke diplomate su preuzele vodstvo, proglasile da je Jugoslavija 
bila stvar prošlosti, podržale pravo secesionističkih republika na nacionalno 
samoopredjeljenje i zatražile da JNA prekine sa upotrebom sile. General- 
ni sekretar UN-a je 8. oktobra 1991. imenovao bivšeg državnog sekretara 
SAD, Cyrusa Vancea, svojim ličnim izaslanikom za Jugoslaviju. Vance je 1. 
januara 1992. godine objavio da su se JNA, Srbija i Hrvatska složile oko 
prekida vatre i da će se zaštitne snage Ujedinjenih naroda (UNPROFOR) 
razmjestiti da bi razdvojile zaraćene strane u Hrvatskoj. Formalni spora- 
zum između strana potpisan je 2. januara 1992. u Sarajevu. Dvije sedmice 
kasnije, vojno osoblje UN-a počelo je pristizati u Hrvatsku da bi UN otpo- 
čeo svoju ulogu čuvara mira u bivšoj Jugoslaviji. 

Uspostava krhkog primirja u Hrvatskoj 1992. godine označila je poče- 
tak brutalno krvavog sukoba u Bosni i Hercegovini. 

Rat u Hrvatskoj: 
utjecaj na Bosnu 


Hrvatski rat se prelio u Bosnu i Hercegovinu na dva različita načina. Prvo, 
Srbi iz Krajine i hrvatske trupe iz Ministarstva unutarnjih poslova kori- 
stili su prekogranične upade da bi unaprijedili svoje nacionalističke težnje 
prema Bosni. Drugo, što je vojno gledano još važnije, JNA je koristila Bo- 
snu i Hercegovinu kao međuzonu za podršku svojim naporima u ratu u 
Hrvatskoj. Do kraja 1991. godine, JNA je ustanovila nekoliko protekto- 
rata unutar Bosne i Hercegovine, koristeći kao izgovor stvaranje srpskih 
autonomnih oblasti u toj zemlji koje su od JNA tražile da pruži zaštitu 
njihovim stanovnicima. 


Hrvatsko Ministarstvo unutarnjih poslova je tokom proljeća 1991. go- 
dine provelo nekoliko manevara na bosanskohercegovačkom tlu. Ove ak- 
cije su političari bosanskih Srba smatrali provokacijama i tražili su od JNA 
da zaštiti Bosnu i Hercegovinu od hrvatske agresije. 


Dana 26. aprila 1991. godine, četrnaest općina u sjeverozapadnoj Bo- 
sni, koje su bile naseljene pretežno Srbima i graničile su sa Krajinom u 
Hrvatskoj, proglasile su "zajednicu općina Bosanske krajine" sa sjedištem u 
Banjoj Luci. Radio Sarajevo je 8. juna izvijestilo da je dvije stotine srpskih 
paravojnika iz "srpske autonomne oblasti Krajina" provelo vojne vježbe u 
ovom regionu. Milan Martić, ministar unutrašnjih poslova SAO Krajine, 
tvrdio je da su upadi njegovih trupa, u suštini, ukinuli granicu između Bo- 
sne i Hercegovine i srpskih područja u Hrvatskoj. Sljedećeg dana bosanski 
predsjednik Izetbegović, koristeći Churchillovu retoriku, izjavio je: "Bitka 
za Bosnu je otpočela. "%$ 


Ubrzo nakon što je krajem ljeta 1991. godine pružila značajnu potporu 
Srbima u Hrvatskoj, JNA je pojačala svoje aktivnosti i u Bosni i Hercego- 
vini. Brojne akcije JNA poduzete su s ciljem pružanja podrške operacijama 
u Hrvatskoj, ali određeni pokreti vojske očigledno su bili dio priprema za 
rat u Bosni i Hercegovini. Krajem septembra 1991. godine, JNA je uspo- 
stavila granice "srpske autonomne oblasti Hercegovina" da bi pružila po- 
dršku svojim napadima na Dubrovnik i drugim ciljevima na dalmatinskoj 


38 Radio Free Europe Research Report, 28.6.1991, str 35. 

obali. Druge srpske autonomne oblasti osnovane su u Bosanskoj krajini 
(sjeverozapadna Bosna, regija Banja Luke) i Romaniji (istočno od Sara- 
jeva). Svaka od ovih oblasti je zatražila "pomoć" od saveznih vojnih snaga 
u septembru 1991. godine i JNA je nakon toga pojačala svoje prisustvo u 
nekoliko, pretežno srpskih oblasti, u Bosni i Hercegovini. 


U jesen 1991, JNA je koristila bosanskohercegovačku teritoriju i 
objekte da bi pružila podršku svojoj misiji u Hrvatskoj i premjestila svoje 
resurse na sigurne lokacije s ciljem olakšavanja mobilizacije u slučaju da 
se rat proširi na Bosnu i Hercegovinu. JNA je premjestila svoje jedinice iz 
gradova u bosanskohercegovačka sela, ostavljajući samo simbolično prisu- 
stvo u gradovima. Neki proizvodni pogoni u Bosni i Hercegovini su rastav- 
ljeni i preneseni u Srbiju; ostali su napušteni u narednih nekoliko mjeseci. 
Do januara 1992. godine i potpisivanja primirja u Hrvatskoj, JNA je bila 
strateški pozicionirana za zauzimanje većeg dijela seoskih područja u Bosni 
i Hercegovini i glavnih komunikacijskih veza. 


Bosanskohercegovački lideri u potrazi za kompromisom 


Nakon višepartijskih izbora u novembru 1990. godine, pripadnici tri na- 
cionalne stranke koje su došle na vlast počeli su razgovarati o mogućem 
kompromisu u pogledu budućnosti Bosne i Hercegovine. Muslimanski i 
hrvatski političari su propagirali ideju suvereniteta Bosne i Hercegovine; 
srpski lideri su se tome protivili. Stranka demokratske akcije je 30. januara 
1991. godine podnijela prijedlog za suverenu Bosnu i Hercegovinu; Hrvat- 
ska demokratska zajednica je brzo dala podršku tom prijedlogu, ali ga je 
odbila Srpska demokratska stranka. SDS je željela da Bosna i Hercegovina 
ostane u jugoslavenskoj federaciji pod dominacijom Srba i plašila se da bi 
suverenitet Bosne i Hercegovine "institucionalizirao status Srba kao ma- 


njine u Bosni i Hercegovini".?? 


Predstavnici sve tri stranke su 12. juna 1991. godine zatražili od Pred- 
sjedništva Bosne i Hercegovine da predloži "deklaraciju o suverenitetu" 
koja bi pomirila različita mišljenja. Ovi napori, koji su uskoro pali u sjenu 


39 Radio Free Europe Research Report, 5.7.1991, str 30. 


194 


POGLAVLJE XI Potonuće u rat: Bosna i Hercegovina u ratovima za jugoslavensko nasljeđe 


zbog rata u Hrvatskoj, pokazali su se uzaludnim; kompromis nikada nije 
postignut. 


U oktobru 1991. godine, dok je rat bjesnio u susjednoj Hrvatskoj, mu- 
slimanske i hrvatske stranke su napustile svoje napore i pokušaje da se 
postigne dogovor sa Srbima. Zajedno su 14. oktobra donijele rezoluciju 
kojom zahtijevaju suverenitet Bosne i Hercegovine. Predsjednik Skupšti- 
ne, koji je bio Srbin, još ranije je raspustio sjednicu, tako da su pripadnici 
SDS-a već bili otišli. Glasanje o suverenitetu je označilo kraj parlamentar- 
nih napora da se postigne sporazum između tri strane, iako su se pregovori 
između lidera tri stranke nastavili. Dana 9 januara 1992. godine, bosansko- 
hercegovački Srbi su proglasili vlastitu republiku. 


Diplomatska intervencija: put ka priznanju 


Tokom hladnog rata, interesom Zapada za Jugoslaviju je dominirala želja 
da se ojača jugoslavenska neovisnost protiv potencijalne sovjetske invazije. 
Tako su Sjedinjene Države i njeni saveznici podržavali jedinstvenu Jugo- 
slaviju i protivili se separatističkim elementima unutar zemlje, zbog toga 
što bi oni potencijalno mogli ohrabriti sovjetsko miješanje. 


Tokom 1991. i 1992. godine, kako Sjedinjene Države tako i Evropska 
zajednica, postepeno su napustili svoju podršku jedinstvenoj Jugoslaviji i 
počeli priznavati neovisnost republika koje su iz nje proizašle. Evropska za- 
jednica, međutim, bila je znatno ispred Sjedinjenih Država u ovoj promjeni 
politike. Iako su posvećivale manje pažnje ovom problemu i prepuštale su 
Evropskoj zajednici inicijativu, Sjedinjene Države su nastavile, u principu, 
da podržavaju jugoslavenstvo do početka 1992. godine. U junu 1991. go- 
dine, državni sekretar, James Baker, posjetio je Beograd i izrazio kontinui- 
ranu podršku jugoslavenskoj federaciji. Komandanti JNA su njegovu izja- 
vu protumačili kao zeleno svjetlo za akciju protiv slovenačke neovisnosti. 
Evropska zajednica, s druge strane, brzo se uključila kada je Slovenija pro- 
glasila neovisnost od Jugoslavije u junu 1991. Tretirajući Sloveniju i JNA 
kao jednake aktere, Evropska zajednica je ohrabrila Slovence da se odvoje 
od Jugoslavije. Razdor između EZ i Sjedinjenih Država tako je otvorio 
mogućnost za obje strane — JNA centriste i lidere odvojenih jugoslavenskih 
republika — da se nadaju određenoj pomoći sa Zapada za svoje ciljeve. 

U pokušaju da se uspostavi konzistentna politika prema jugoslaven- 
skim zemljama, konferencija Evropske zajednice o Jugoslaviji je u novem- 
bru 1991. godine povjerila Arbitražnoj komisiji, na čelu sa Francuzom Ro- 
bertom Badinterom, koja se sastojala od predsjednika ustavnih sudova pet 
zapadnoevropskih zemalja, da procijeni pravni status jugoslavenske federa- 
cije. U decembru 1991, Badinterova komisija je zaključila da je 'Jugoslavija 
u procesu disolucije".!" Komisija je odredila 23. decembar 1991. godine kao 
rok za prijavu bivših jugoslavenskih republika koje traže priznanje svoje 
neovisnosti od Evropske zajednice; republike koje ispune predviđene stan- 
darde bile bi priznate 15. januara 1992. U zadatom roku EZ je primila 
prijave za priznanje od republika Slovenije, Hrvatske, Makedonije i Bosne 
i Hercegovine. 


Izvještaj Badinterove komisije je objavljen 15. januara 1992. godine." 
Komisija je zaključila da Slovenija i Makedonija u potpunosti ispunjavaju 
kriterije za priznanje koje je EZ usvojila 17. decembra 1991. godine. Izvje- 
štaj je čvrsto i jasno iskazao potrebu da Hrvatska i Bosna i Hercegovina u 
potpunosti ispoštuju prava manjina srpske populacije u svojim granicama, 
u skladu sa relevantnim međunarodnim dokumentima, ali je također insi- 
stirao na održavanju postojećih granica između republika, osim u slučaju 
da se relevantne strane saglase u pogledu njihove izmjene. U pogledu Hr- 
vatske, Komisija je zatražila samo da Republika Hrvatska u svoje novosa- 
stavljene ustavne amandmane od 4. decembra 1991. godine uključi odre- 
đene garancije za specijalni status srpske populacije u Hrvatskoj; u svemu 
ostalom, smatralo se da je Hrvatska ispunila standarde EZ. 


Badinterova komisija je izrazila druge rezerve u pogledu Bosne i Her- 
cegovine. U izvještaju se navodi da su se Predsjedništvo i vlada Bosne i 
Hercegovine, na osnovu svog ustava i zakona, obavezali da će poštivati 
sve odgovarajuće međunarodne dokumente i da su garantirali poštivanje 
ljudskih prava ali da se "srpski članovi Predsjedništva nisu pridružili ovim 
deklaracijama". Komisija je spomenula tri referenduma koja su organizirali 


bosanski Srbi (10. novembar 1991; 21. decembar 1991; i 9. januar 1992. 


40 Yugoslav Survey, 32, br. 4 (1991), str. 19. 
+ Yugoslav Survey, 33, br. 1 (1992), str. 121. 

godine) u kojima su oni izrazili svoju želju da budu isključeni iz suverene 
bosanskohercegovačke republike koja bi postojala van okvira Jugoslavije. 
(Dva od tri spomenuta referenduma su održana nakon što je EZ pokrenula 
postupak priznavanja). Izvještaj navodi da i bosanskohercegovački Ustav iz 
1974. godine, kao i amandmani na Ustav iz 1990, konkretno garantiraju 
jednaka prava "narodima Bosne i Hercegovine — Muslimanima, Srbima i 
Hrvatima" kao i ostalima koji žive na teritoriji zemlje. 


Komisija je vrlo jasno smatrala da EZ ne treba priznati Bosnu i Her- 
cegovinu kao neovisnu državu bez pristanka bosanskih Srba. Izvještaj 
je zaključio da se "volja stanovništva u Bosni i Hercegovini" da Bosnu i 
Hercegovinu učine suverenom državom "ne može smatrati u potpunosti 
etabliranom". Izvještaj je sugerirao da njegova negativna ocjena može biti 
modificirana ukoliko bi Republika BiH održala referendum o neovisnosti 
za sve svoje građane "bez diskriminacije i pod međunarodnom kontrolom". 
Taj referendum je bosanskohercegovačka vlada zakazala za 29. februar i 1. 


mart 1992. godine. 


Planovi za organizirano priznavanje hrvatske neovisnosti jačali su za- 
hvaljujući ministru vanjskih poslova Njemačke, Hansu Dietrichu Gensche- 
ru, vodećem zagovorniku brzog priznavanja od strane Evropske zajednice. 
Ekonomske veze i kulturna identifikacija Njemačke sa Slovenijom i Hr- 
vatskom su bili jači nego sa Srbijom, a njemačke simpatije prema Hrvatskoj 
su porasle zbog eskalacije agresivnosti i brutalnosti JNA u hrvatskom ratu. 
Genscher je kritizirao upotrebu sile JNA u Hrvatskoj i podržavao pravo 
Hrvatske na samoodređenje (odnosno pravo na izdvajanje iz Jugoslavije) i 
nepovredivost hrvatskih granica. Zarekavši se da neće biti obavezan reZer- 
vama koje je Badinterova komisija izrazila u pogledu ustavnih promjena i 
obaveze poštivanja ljudskih prava u Hrvatskoj, Genscher je prisilio Evrop- 
sku zajednicu na djelovanje objavom jednostranog priznanja hrvatske neo- 
visnosti od strane Njemačke. Povlačeći se pred njemačkim pritiskom, EZ je 
nakon toga pristala da prizna neovisnost Slovenije i Hrvatske, što je stupilo 
na snagu 15. januara 1992. godine. Sjedinjene Države, s druge strane, uzdr- 
žale su se, vjerujući da bi prijevremeno priznanje moglo potkopati mirovni 
proces koji je bio u toku da bi se okončali sukobi u Hrvatskoj. 

Njemačka pozicija je zanemarila insistiranje Badinterove komisije da 
Hrvatska u potpunosti poštuje prava srpske manjine koja je živjela u Hr- 

vatskoj. Njemačka podrška za bezuvjetno priznanje je tako prevedena u 
prešutno prihvatanje hrvatskog nacionalnog šovinizma na račun srpske po- 
pulacije u Hrvatskoj. 

O ulozi Njemačke i Evropske zajednice u priznavanju odcijepljenih 
republika vodile su se žestoke debate. Neki kritičari, posebno oni prosrpske 
ili antinjemačke orijentacije, za izbijanje rata u Bosni krive, uglavnom ili is- 
ključivo, Njemačku, citirajući historijske njemačke antipatije prema Srbiji i 
simpatije prema Hrvatskoj i Bosni i Hercegovini koje datiraju još od Dru- 
gog svjetskog rata. Ovo je isuviše pojednostavljeno objašnjenje jer je inici- 
jalna kapisla za otpočinjanje bosanskohercegovačkog rata početkom 1992. 
došla ne od zapadnih diplomata već od snaga koje su neumoljivo na tome 
radile unutar same Bosne i Hercegovine. Još prije nego što je pitanje bo- 
sanskohercegovačkog priznanja došlo na dnevni red u Evropskoj zajednici, 
JNA je bila razmještena po Bosni i Hercegovini — spremna da potakne i 
pruži pomoć srpskim paravojnicima da raskomadaju Bosnu i Hercegovinu 
kao što je to već uradila u Hrvatskoj. Bosanski Srbi, svjesni podrške JNA 
velikosrpskim ciljevima, bili su ohrabreni na putu ostvarenja svojih separa- 
tističkih aspiracija i spremali su se za rat. Nadalje, hrvatske vojne jedinice 
i policija, koji su prije toga u nekoliko navrata upali na teritorij Bosne i 
Hercegovine, bili su spremni da zauzmu područje u zapadnoj Hercegovini 
u slučaju propasti krhkih političkih dogovora. 

Bez obzira na široke vojne pripreme JNA početkom 1992. godine i 
političku surovost bosanskih Srba, akcije međunarodne zajednice su bile 
neposredni povod rata u Bosni.? EZ nije prepoznala važnost pregovora i 
kompromisa u multietničkoj Bosni i Hercegovini, u kojoj nijedna nacio- 
nalnost nije tvorila većinu, a koalicijska politika je tokom cijelog stoljeća 
bila pravilo. Posebno je insistiranje EZ na referendumu, kao uvjetu za pri- 
znanje, imalo dalekosežne posljedice. Referendum o neovisnosti je sam po 
sebi bio destabilizirajući faktor jer je naveo bosanske Srbe da ubrzaju svoju 
kampanju izbjegavanja uključivanja u neovisnu bosanskohercegovačku re- 
publiku. Pod vodstvom Radovana Karadžića, rukovodstvo bosanskih Srba 


+ Bivši američki državni sekretar Cyrus Vance je to i sam priznao kada je rekao da je 
fpreuranjeno" priznavanje Slovenije, Hrvatske i Bosne i Hercegovine od strane EZ i SAD 
izazvalo rat koji sada traje". The New York Times, 14.4.1993, str. A-6. 

se požalilo Evropskoj zajednici da će biti preglasani od strane Muslimana 
i Hrvata koji su se zalagali za jedinstvenu bosansku državu. Da bi se raz- 
motrile ove pritužbe, EZ je pozvala lidere sve tri stranke, Srbe, Muslimane 
i Hrvate, u Lisabon krajem februara 1992, prije zakazanog referenduma o 
neovisnosti, u posljednjem pokušaju da se postigne sporazum o kantoni- 
zaciji ili podjeli Republike. Ovo je bio prvi od mnogobrojnih napora za- 
padnih sila da izvrše pritisak na tri strane da prihvate neki oblik etničke 
podjele Bosne i Hercegovine. 


U razgovorima u Lisabonu, Karadžić, koji je zastupao bosanske Srbe, i 
Mate Boban, koji je zastupao bosanske Hrvate, spremno su se dogovorili o 
prijedlogu kantonizacije Bosne i Hercegovine. Na zaprepaštenje njegovih 
muslimanskih glasača i zapadnih diplomata, bosanski predsjednik Izetbe- 
gović je također pristao, iako je malo konkretnih granica i uvjeta kantoni- 
zacije bilo riješeno. Lisabonski sporazum je Bosnu i Hercegovinu doveo u 
čudnu poziciju novonastale neovisne države čiji lideri su se već složili oko 
njene podjele. Ipak, ovaj sporazum je donio nadu u kompromis koji bi po- 
tencijalno mogao zadovoljiti aspiracije sve tri strane. 

Do kraja februara, Sjedinjene Države su se pridružile Evropskoj zajed- 
nici u napuštanju dugotrajne predanosti jedinstvenoj Jugoslaviji i krenule u 
pravcu podrške neovisnosti odcijepljenih republika. Warren Zimmerman, 
ambasador SAD-a u Jugoslaviji, i drugi u State Departmentu počeli su 
brinuti da će multietnička bosanska država biti podijeljena između srpskih 
i hrvatskih nacionalista; njih su naročito brinule Miloševićeve namjere. 
Ubrzo nakon što se Izetbegović vratio iz Lisabona, Zimmerman se osob- 
no sastao sa njim i, pozivajući se na Lisabonski sporazum o kantonizZaciji, 
apelirao na Izetbegovića da se "drži svojih obaveza".? Međutim, promjena 
u politici Sjedinjenih Država u pravcu priznavanja sama je po sebi pred- 
stavljala ohrabrenje za Izetbegovića koji se također suočavao sa jakim priti- 
skom svoje vlastite vlade da se suprotstavi kantonizaciji ili podjeli. 


4 The New York Times, 30.9.1993, str. A-18. Pismo Warrena Zimmermana uredniku. Zi- 
mmerman je porekao ranije izvještaje da je ohrabrio Izetbegovića da odustane od Lisa- 
bonskog sporazuma. David Binder, US Policy Makers in Bosnia Admit Errors in Oppo- 
sing Partition in 1992", The New York Times, 29.8.1993, str. 8. 

Sa ili bez ohrabrenja vanjskih sila, Izetbegović se odrekao svoje podrš- 
ke sporazumu o kantonizaciji nekoliko dana nakon što se vratio iz Lisabo- 
na i susreo sa Zimmermanom. EZ je odmah ponovno zakazala razgovore 
u Sarajevu i snažno apelirala na sve tri bosanskohercegovačke strane da 
postignu sporazum o kantonizaciji. Izetbegović je 18. marta ponovno dao 
svoj pristanak i složio se sa predstavnicama bosanskih Srba i Hrvata o kar- 


tama podjele Republike. 


Državni sekretar SAD, James Baker, sastao se sa ministrima vanjskih 
poslova EZ u Briselu 10. marta. Iako su sve strane održavale fikciju da je 
EZ i dalje u vodstvu kod rješavanja bosanskohercegovačke krize, tok do- 
gađaja sugerira da su Amerikanci izvršili pritisak za puno priznanje. EZ je 
najavila da će njeno priznanje Bosne i Hercegovine stupiti na snagu 6. apri- 
la. Sjedinjene Države su 7. aprila objavile da priznaju Hrvatsku, Sloveniju i 
Bosnu i Hercegovinu kao suverene, neovisne države. 


Uprkos spremnosti SAD i EZ da priznaju pluralističku i multietničku 
bosansku državu, izjave sa Zapada nisu bile propraćene neophodnim in- 
strumentima osiguranja Bosne i Hercegovine od prijetnji onih koji su težili 
njenom komadanju. Razgovori koji su održani prije priznanja bili su prvi 
u nizu mnogih situacija u kojima bi zapadne diplomate pothranile nade 
Bosanaca artikuliranjem plemenitih namjera. No, SAD i EZ su provodile 
politiku "ciljeva bez sredstava". Zapadne sile su liberalno nudile simboličke 
geste i verbalno ohrabrenje Bosancima ali nisu bile spremne da provedu 
značajne akcije da bi odvratile očigledno agresivne namjere susjednih dr- 
žava i dobro pozicioniranih jedinica JNA. 

Sporazumi iz Lisabona i Sarajeva s početka 1992. godine, u kojima je 
Izetbegović pristao na plan kantonizacije odnosno podjele Bosne i Herce- 
govine, pokreću pitanje njegove uloge u određivanju budućnosti Bosne i 
Hercegovine. Izabrani predsjednik bosanskohercegovačkog Predsjedništva 
1990. godine, Izetbegović je također bio i lider stranke bosanskih Mu- 
slimana, Stranke demokratske akcije. Ranije zatvaran zbog zagovaranja 
islamske države, on se ipak izgradio kao konzistentan zagovornik multiet- 
ničke Bosne i Hercegovine. Ovo nije predstavljao toliku kontradikciju kao 
što se čini na prvi pogled. Izetbegovićeve akcije su bile u skladu sa tradici- 
jama Mehmeda Spahe i drugih lidera bosanskih muslimana koji su, iako su 

posvećivali značajnu pažnju konkretnim interesima svojih muslimanskih 
glasača, često koristili vlastiti utjecaj da pruže podršku širim multinacional- 
nim političkim tvorevinama kako bi zaštitili interese bosanskih muslimana. 
Kod ranijih muslimanskih političkih lidera, ovo je uključivalo učešće u vla- 
dajućoj koaliciji u Bosanskom saboru tokom austrijske vladavine u periodu 
1910-1914, učešće u većini vlada tokom Kraljevine Jugoslavije od 1918. do 
1941. godine i podršku Komunističkoj partiji i vladi u socijalističkoj Jugo- 
slaviji. Svaka od ovih tvorevina (izuzev Kraljevine Jugoslavije nakon 1929) 
čuvala je integritet Bosne i Hercegovine, pružajući time zaštitu bosanskim 
muslimanima od podjele između Srbije i Hrvatske. 


Izetbegović je konzistentno podržavao održavanje multinacionalnih 
država: Jugoslavije početkom 1991, a zatim i Bosne i Hercegovine nakon 
što je postalo jasno da Jugoslavija više ne predstavlja održivu političku tvo- 
revinu. Iz potrebe, on je također usvojio i rezervnu poziciju: kada je izgle- 
dalo da je kantonizacija, odnosno podjela, jedino moguće rješenje, on je 
tragao za najboljim mogućim aranžmanom za uspostavljanje krnje Bosne i 
Hercegovine kao domovine bosanskih Muslimana. Izetbegović je bio du- 
boko svjestan da mini-država bosanskih Muslimana, ukoliko bi bila isuviše 
smanjena podjelom, ne bi predstavljala održivu tvorevinu i lako bi postala 
plijen susjednih država — Hrvatske i Srbije. 


Za Radovana Karadžića i bosanske Srbe, pritisak EZ na Izetbegovića 
da pristane na kantonizaciju smatrao se pristankom na njihove secesioni- 
stičke planove. Karadžić je apelirao na bosanske Srbe da bojkotiraju refe- 
rendum o neovisnosti, koji je održan 29. februara i 1. marta 1992; avioni 
JNA su iznad Bosne i Hercegovine bacali letke u kojima se apelira na Srbe 
da ne glasaju. Bosanski Srbi su se i sami ponašali na veoma tradicionalan 
način: ohrabreni uspjehom svojih zaštitnika u Srbiji (kao što je to bio slučaj 
i u periodu 1912-1914 i tokom ere Kraljevine Jugoslavije), oni su propagi- 
rali ciljeve koji su ih dodatno udaljavali od stranaka bosanskih Muslimana 
i Hrvata, koji su, sa svoje strane, glasali u velikom broju i preko 99% njih 
dalo je svoj glas za potpunu neovisnost Bosne i Hercegovine. 


Na dan referenduma, došlo je do sporadične pucnjave. Dva dana kasni- 
je, srpski paravojnici su granatirali Bosanski Brod — grad na Savi u sjevernoj 


Bosni. Dana 27. marta 1992, kada su politički lideri bosanskih Srba progla- 

sili vlastiti ustav, JNA je pokrenula napade na Republiku Bosnu i Hercego- 
vinu sa juga, zapada i sjevero-zapada. Dana 6. aprila 1992, na dan priznanja 
Bosne i Hercegovine od strane Evropske zajednice, srpski snajperisti su sa 
krova hotela Holiday Inn u Sarajevu zasuli demonstrante za mir mecima iz 
automatskog oružja. Do tog trenutka, već 1.300 ljudi je bilo ubijeno u ratu 
koji je vrlo brzo zahvatio mladu bosansku državu. 


Početak sukoba: 
vojna nejednakost zaraćenih strana 


Krajem marta 1992, kada su neprijateljstva eskalirala u potpuni rat u Bosni 
i Hercegovini, snage koje su davale podršku bosanskim Srbima imale su 
veliku prednost u naoružanju i ljudstvu. JNA je imala oko 90.000 vojnika u 
Bosni i Hercegovini: kontrolirala je većinu skladišta oružja i municije i mo- 
gla je pozvati preko četrdeset borbenih aviona, stotine tenkova i teške arti- 
ljerije i hiljade dodatnih vojnika koji su bili stacionirani u Srbiji. Također, 
na raspolaganju su im bile terorističke brigade srpske dobrovoljačke gar- 
de pod kontrolom Željka Ražnjatovića, poznatijeg pod nadimkom Arkan, 
koje su u to vrijeme bile zauzete u Vukovaru (vjeruje se da su te jedinice 
odgovorne za masovna ubistva hrvatskih civila), ali su bile na raspolaganju 
za vršenje zločina u Bosni i Hercegovini. 


Snage hrvatske Teritorijalne odbrane su imale oko 12.000 ljudi u za- 
padnoj Hercegovini. Na početku neprijateljstava, one su brzo djelovale da 
zaposjednu tu teritoriju — u početku u labavom savezu sa Bosancima ali 
kasnije u sukobu sa njima. Hrvatske trupe su bile dobro organizirane i do- 
bro opremljene zahvaljujući oružju koje je Hrvatska nabavila iz Mađarske, 
Italije i Njemačke, što je dodatno pojačano tokom rata u Hrvatskoj. Tokom 
1991. i početkom 1992. godine, hrvatske snage su prokrijumčarile znatno 
naoružanje u Bosnu i Hercegovinu i do proljeća 1992. godine su nagomi- 
lale značajnu količinu oružja u zapadnoj Hercegovini. 

Snage Teritorijalne odbrane Bosne i Hercegovine su imale oko 50.000 
ljudi. Od početka sukoba, one su bile u daleko slabijem i beznadnijem po- 
ložaju zbog superiornosti snaga JNA i njenih saveznika. Teritorijalna od- 
brana je posjedovala uglavnom lako naoružanje; tokom opsade Sarajeva u 
jesen i zimu 1992/1993, Bosanci su u svom posjedu imali samo jedan tenk. 

Bosanska vojska je bila tako slabo pripremljena djelimično i zbog toga što 
je Izetbegović do posljednjeg trenutka gajio nadu u političko rješenje. Po- 
red toga, u nadi da će spriječiti širenje sukoba iz Hrvatske, Ujedinjeni na- 
rodi su u septembru 1991. godine uveli embargo na oružje za cijelu bivšu 
Jugoslaviju. Kako nije imala granicu sa drugim zemljama, i tek jedan mali 
izlaz na Jadransko more, Bosna i Hercegovina praktično nije imala moguć- 
nosti da prekrši embargo, dok su Hrvatska i Srbija lako mogle zaobići ova 
ograničenja zahvaljujući svojoj dugoj obalnoj i kopnenoj granici. Najjače 
oružje bosanske vojske je bio njen istinski multietnički sastav (posebno u 
prvoj godini rata) i visok borbeni moral većine njenih vojnika. Srbi i Hrvati 
su zajedno sa bosanskim Muslimanima držali važne komandne položaje, a 
među vojnicima je bilo ljudi iz sve tri etničke grupe, koji su vjerovali u i bili 
spremni boriti se za multinacionalnu bosansku državu. 


Ciljevi rata i tok sukoba 


Srpske snage su krenule da zauzmu što veći dio Bosne i Hercegovine. Nji- 
hovi napori su u početku bili usmjereni na tri oblasti: region istočne Bosne 
(koji je prije 1992. bio naseljen miješanim srpskim i muslimanskim stanov- 
ništvom) i koji je graničio sa Srbijom, veliku teritoriju u sjeverozapadnoj 
Bosni, gdje je živio značajan broj Srba, i koridor preko sjeverne Bosne koji 
je povezivao ove dvije teritorije. Ovaj koridor je bio od suštinskog značaja 
za srpske planove kao kopneni most između Srba u zapadnoj Bosni i po- 
dručja u Hrvatskoj koja su bila naseljena Srbima. 


I hrvatski vojni ciljevi su uglavnom bili usmjereni ka zauzimanju što 
je moguće većeg teritorija. Njihov glavni cilj je bila oblast Hercegovine, 
zapadno od rijeke Neretve, koja graniči sa Hrvatskom. Konsolidacija teri- 
torija pod kontrolom Hrvata u ovom području bi osigurala, pored širenja 
hrvatske teritorije u cjelini, i vojne prednosti u slučaju obnavljanja neprija- 
teljstava sa Srbima u Hrvatskoj. Hrvatske aspiracije usmjerene ka Mostaru, 
centru Hercegovine, dovele su do propagandističkih tvrdnji da je Mostar 
hrvatski grad" što je bila apsurdna tvrdnja bez ikakve osnove u historiji. 


Snage bosanske vlade su se nadale da će, u najmanju ruku, održati kon- 
trolu glavnih gradova i cesta koje ih povezuju. Gradovi sa svojim multiet- 
ničkim sastavom i dugom tradicijom tolerancije među etničkim grupama, 

tvorili su primarnu političku bazu za očuvanje Bosne kao multinacionalnog 
društva. Kontroliranje cesta između ovih gradova u planinskim predjelima 
Bosne je bio veliki izazov, kao što su i ranije vojne snage u Bosni i Her- 
cegovini imale priliku spoznati. Ova ista mreža gradova, mjesta i glavnih 
transportnih arterija predstavljala je primarne ciljeve austrijske vojske u 
početnim bitkama za okupaciju Bosne 1878. godine. Nijemci i Talijani su, 
slično tome, za cilj imali ostvarivanje kontrole nad gradovima i cestama 
tokom njihove okupacije u Drugom svjetskom ratu. Suprotstavljajući se 
potrebi Bosanaca da kontroliraju glavne komunikacijske arterije, srpske i 
hrvatske snage su odsjekle pristup najvećim gradovima, sprečavajući sta- 
novnike tih gradova da dobiju osnovne zalihe izvana. 


Komadanje Bosne 


Zahvaljujući velikoj vojnoj prednosti u Bosni i Hercegovini, JNA i njeni 
paravojni saveznici uspostavili su kontrolu nad većim dijelom bosansko- 
hercegovačke teritorije u roku od nekoliko sedmica. Armija je vrlo brzo 
pokazala vlastitu organiziranu podršku srpskim paravojnim jedinicama, u 
vidu artiljerijske podrške i na drugi način, uglavnom izvan Bosne i Her- 
cegovine čime im je omogućila da teroriziraju i počine zločine nad lokal- 
nim stanovništvom nesrpskog porijekla. Ova taktika je omogućila JNA da 
ostvari svoje ratne ciljeve, a da sama pretrpi vrlo malo gubitaka, te da isto- 
vremeno izbjegne direktnu odgovornost za ratne zločine koje su počinili 
srpski ekstremisti. 


Srpske snage su odmah na početku rata napale gradove u istočnoj 
Bosni, u kojima su uglavnom bili nastanjeni Srbi i Muslimani. Arkano- 
ve paravojne jedinice su stigle u ovaj dio BiH iz Vukovara krajem marta 
1992, da bi regrutirali i obučili lokalne Srbe i otpočeli teror nad nesrp- 
skim stanovništvom. U Bijeljini su otvorili vatru na Muslimane koji su se 
kretali ka džamiji 4. aprila i za samo nekoliko dana preuzeli kontrolu nad 
gradom, ubivši i protjeravši najveći dio muslimanskih stanovnika. Zvornik, 
dalje prema jugu, pružio je otpor ovim teroristima te je podvrgnut artiljerij- 
skom bombardiranju od strane JNA, što ga je prisililo na predaju 10. aprila. 
Narednih dana, dok su Arkanovi ljudi preuzimali kontrolu nad gradom, 
ubijeno je dosta muslimanskih civila. U Višegradu i Foči artiljerijska vatra 

je prisilila gradove na kapitulaciju, a tenkovi JNA su ušli u gradove da bi 
pomogli u savladavanju otpora lokalnog stanovništva. 


MILITARY HOLDINGS 
Za Serbian 
Croatian 


Karta 11.1 — Linije fronta (mart 1994) 


Kada srpski paravojnici i JNA nisu bili u stanju izdejstvovati brzu pre- 
daju, blokirali su ceste da bi prekinuli dotok zaliha u gradove i počeli arti- 
ljerijsko bombardiranje da bi stanovništvo izložili teroru. U istočnoj Bosni 
opkolili su i bombardirali gradove, koji su već bili puni izbjeglica, Srebre- 
nicu, Goražde i Žepu. (U maju 1993. ovi gradovi, zajedno sa Sarajevom, 
Tuzlom i Bihaćom, bili su proglašeni "zaštićenim zonama" od strane Vijeća 
sigurnosti UN-a. No, bez konkretne akcije na provođenju ove deklaracije 
od strane UN-a, bombardiranje se nastavilo.) Srpska strategija je bila najo- 
čitija u Sarajevu, gdje je JNA kontrolirala sve ceste koje su vodile u grad još 
od početka maja 1992. godine. Srpske snage su ubrzo nakon toga preuzele 
kontrolu nad sarajevskim aerodromom u potpunosti odsjekavši Sarajevo od 
ostatka svijeta. 

Srpske snage nisu odmah imale uspjeha u svojim naporima da zauzmu 
veliku teritoriju u sjeverozapadnoj Bosni. Tamo su naišli direktno na hrvat- 
ske snage, jer je Hrvatska željela spriječiti uvezivanje teritorija pod kontro- 
lom Srba u Bosni sa područjima Krajine u Hrvatskoj koja su također bila 
pod kontrolom Srba. Međutim, Srbi su imali prednost jer su već proglasili 
"srpsku autonomnu oblast Bosanska krajina". Brzo su izvršili konsolidaciju 
svoje vlasti u i oko grada Banja Luke. Kao što je prikazano na karti 11.1, 
Srbi su na kraju uspostavili kontrolu nad čitavom ovom oblasti. 


Podjela Jugoslavenske narodne armije 


U roku od nekoliko dana nakon prvih velikih akcija, uloga JNA u izbijanju 
rata je postala očigledna svima. Predsjednik Izetbegović je 27. aprila 1992. 
naredio Jugoslovenskoj narodnoj armiji da se povuče iz Bosne i Hercego- 
vine ili da svoje trupe stavi pod komandu Teritorijalne odbrane BiH. Dana 
4. maja, pod pritiskom međunarodne zajednice da okonča agresiju protiv 
Bosne i Hercegovine, savezno Predsjedništvo krnje Jugoslavije naredilo je 
JNA da se povuče ali je ovo naređenje dozvoljavalo vojnicima rodom iz 
Bosne i Hercegovine da ostanu u BiH. 

Uslijedila je čisto kozmetička operacija osmišljena s ciljem smirivanja 
međunarodne zajednice. Povuklo se samo oko 14.000 vojnika. Pod izgo- 
vorom da su porijeklom Bosanci, oko 75.000 ih je ostalo u BiH, a teško 
naoružanje JNA ostalo je s njima. Ova akcija je, u suštini, podijelila JNA 
na dva dijela: bosanska komponenta je preimenovana u Vojsku Republike 
Srpske (VRS). Komandant ovih snaga bio je general Ratko Mladić, već na 
zlu glasu kao komandant JNA koji je otvorio vojna skladišta Srbima u Hr- 
vatskoj još u ljeto 1990. godine. Njegov prezir prema multietničkoj Bosni 
kao i svim ljudima, bez obzira na nacionalnost, koji su ostali u gradovima, 
postao je dobro poznat nakon što je preuzeo komandu. 

Organizacijsku podjelu JNA propratila je čistka oficira koji su smatrani 
nepouzdanim i koji su prisiljeni na rano umirovljavanje. Krajem februara 
1992. godine penzionirano je 20 generala, a još 38 u maju. General Ku- 
kanjac, komandant snaga JNA u Sarajevu poznat po svojoj spremnosti da 
traži kompromis i da pokuša izbjeći krvoproliće, povučen je u Srbiju da bi 
napravio mjesta za tvrdolinijaša Mladića. U augustu 1993, čistka je nastav- 

ljena. Četrdeset i tri generala prisilno su umirovljena u onome što je izgle- 
dalo kao finalna faza Miloševićeve konsolidacije vlasti i transformacije sna- 
ga sigurnosti krnje Jugoslavije u instrumente velikosrpskog nacionalizma. 


Izbjeglice i etničko čišćenje 
Nekoliko sedmica nakon početka borbi u Bosni i Hercegovini, broj izbje- 
glica koje su pokušavale umaći srpskim napadima porastao je po nevjero- 
vatnoj stopi. Dana 26. aprila, manje od tri sedmice nakon što je EZ priznala 
neovisnost Bosne i Hercegovine, UNHCR je procijenio da je 370.000 Bo- 
sanaca otišlo iz svojih domova u izbjeglištvo. Taj je broj do 2. juna narastao 
na 750.000. Do jeseni 1992. godine, bosanskohercegovački rat je proizveo 
dva miliona izbjeglica, gotovo polovinu bosanskohercegovačkog stanovniš- 
tva prema popisu iz 1991. Oko milion njih je ostalo u Bosni i Hercegovini 
i većina je pobjegla u gradove koji su i dalje bili pod kontrolom bosanske 
vlade, uvećavajući hitne potrebe civila za hranom i osnovnim sredstvima 
za život. Drugi su pak pobjegli u Hrvatsku ili u Srbiju, gdje su preko noći 
nicali izbjeglički kampovi, prijeteći da prevaziđu mogućnosti obje vlade da 
ih održi. Jedan broj izbjeglica prihvatile su i zapadnoevropske zemlje. 
Rapidan porast broja izbjeglica podcrtava smišljenu strategiju srpskih 
i hrvatskih snaga da stvore etnički čiste teritorije u Bosni i Hercegovi- 
ni protjerivanjem pripadnika neželjenih etničkih grupa. Oni su očigledno 
željeli izbjeći ponavljanje "problema Zapadne obale" s kojim su se suoča- 
vali Izraelci - rizik negativnog međunarodnog publiciteta koji bi propratio 
okupaciju teritorija naseljenih neprijateljski raspoloženim stanovništvom. 
Srpski i hrvatski nacionalni ekstremisti su također shvatili da je ostvarenje 
istinski multietničke države bio ključna premisa bosanske tvrdnje o vlasti- 
toj jedinstvenosti u bivšoj Jugoslaviji. Iskorjenjivanjem etničke izmiješano- 
sti i promoviranjem mržnje i netolerancije među nacionalnostima u Bosni 
i Hercegovini, oni su podrivali potencijal bosanskohercegovačke vlade da 
izgradi političku bazu, čak i ako bi u poslijeratnim pregovorima ponovno 
dobila neke teritorije. Kako u propagandi tako i na djelu, srpski i hrvatski 
nacionalisti su pokušavali bosansku vladu prikazati kao muslimansku, po- 
kušavajući na taj način devalvirati njenu tvrdnju da zastupa interese svih 

Bosanaca i Hercegovaca. Zastrašujuće je kako su u tome i uspjeli prema 
sudu svjetskog javnog mnijenja. 


Treba naglasiti da su sve tri strane u sukobu u Bosni i Hercegovini 
koristile praksu etničkog čišćenja; međutim, srpske snage i režim krnje Ju- 
goslavije odgovorni su za regrutiranje, obuku, osposobljavanje i plaćanje 
najgorih počinitelja ovog nasilja - paravojnika pod komandom Arkana i 
Vojislava Šešelja. Mnoge grupe i promatrači, uključujući He/sinki Watch, 
Amnesty International, američki State Department i Međunarodni sud 
pravde, vjeruju da je Srbija bila inicijator i glavni počinitelj etničkog čišće- 
nja. U isto vrijeme, hrvatske oružane snage i paravojnici su i sami proveli ši- 
roke operacije etničkog čišćenja. Muslimani su također provodili operacije 
etničkog čišćenja i počinili zločine, iako je bosanska vlada, uprkos užasnom 
pritisku pod kojim je radila početkom proljeća 1992, u više navrata djelo- 
vala ne bi li suzbila takve aktivnosti. 

Metodologija etničkog čišćenja je teror koji se provodi otvoreno i raz- 
metljivo, s ciljem da iz njihovih domova protjera stanovnike koji pripadaju 
"pogrešnoj" etničkoj grupi. Etničko čišćenje se tako razlikuje od sistemat- 
skih, tihih procedura istrebljenja koje su Nijemci koristili protiv Jevreja, 
Roma i drugih tokom Drugog svjetskog rata. Nijemci su riješili da ubijaju 
ljude bez stvaranja javne uzbune; oni koji su provodili etničko čišćenje u 
Bosni i Hercegovini su koristili ubistva i druge zločine da posiju strah i 
paniku i da ljude natjeraju u bijeg. 

Pored operacija etničkog čišćenja u gradovima i selima Bosne i Herce- 
govine, pobornici etničkog ekskluziviteta su koristili čitav niz drugih tak- 
tika terora da bi svoju volju nametnuli pripadnicima drugih etničkih grupa 
i da bi posijali sjeme mržnje, ne bi li spriječili mogućnost multietničkog 
pomirenja. Žene svih starosnih dobi su silovane. Dok su neka silovanja 
počinili vojnici koji su bili van kontrole, brojna silovanja su bila smišljena i 
sistematski ohrabrivana od strane komandanata da bi se ponizio pobijeđeni 
narod i da bi se vojnici nagradili za svoje brutalno ponašanje. Uspostavljeni 
su logori za zarobljene pripadnike vojnih jedinica i za civile; logoraši su 
izglađivani, prebijani i ubijani, dajući publici na Zapadu televizijske snimke 
izgladnjelih zatvorenika kakve nisu viđene u Evropi od Drugog svjetskog 
rata. Kao što svjedoči sve veća plima bosanskih izbjeglica u ljeto 1992, ova 

taktika, koju su smišljeno koristili nacionalni ekstremisti da bi uništili mul- 
tietničko društvo u Bosni i Hercegovini, postigla je većinu svojih ciljeva. 
Uprkos međunarodnim naporima da se uspostave tribunali za ratne zloči- 
ne, u skladu sa Poglavljem VII Povelje Ujedinjenih naroda, nijedna vanjska 
sila nije učinila ništa više od glasnih upozorenja da se prestane sa zločinima 
dok su se zločini i dalje provodili. 


Izmijenjena uloga bosanskih Hrvata 


Nakon višepartijskih izbora u novembru 1990, bosanske Hrvate je zastu- 
pala jedinstvena dominantna politička stranka, Hrvatska demokratska za- 
jednica. HDZ je, međutim, imao dvije frakcije čije se rukovodstvo razmi- 
moilazilo po pitanju budućnosti Bosne i Hercegovine. 

Stjepan Kljuić, Hrvat koji je dobio najviše glasova na izborima u no- 
vembru 1990. godine i koji je postao član bosanskohercegovačkog Pred- 
sjedništva, bio je na čelu probosanske frakcije. Kljuićevo krilo stranke je 
podržavalo očuvanje jedinstvene multietničke bosanske države i podršku 
je imalo uglavnom od Hrvata koji su živjeli u gradovima i većim mjesti- 
ma. Kada su izbila neprijateljstva u aprilu 1992, probosanska frakcija je 
zastupala najveći broj bosanskih Hrvata: velika većina bosanskih Hrvata je 
glasala za neovisnost Bosne i Hercegovine na referendumu 29. februara i 
1. marta 1992. godine. Nadalje, neki pripadnici franjevačkog reda su podr- 
žali neovisnost Bosne i Hercegovine i apelirali na druge Hrvate da podrže 
očuvanje jedinstvene multietničke bosanske države. Mnogi Hrvati su bili 
pripadnici multinacionalnih jedinica bosanske vojske, a snage koje su bra- 
nile Sarajevo uključivale su i jednu čisto hrvatsku jedinicu pod vlastitom 
komandom. 


Druga frakcija HDZ-a se zalagala za etničku podjelu Bosne. Njeno 
rukovodstvo se nadalo da će Hrvatska pripojiti one dijelove Bosne i Her- 
cegovine u kojima živi značajan broj Hrvata. Ova frakcija, na čelu sa Ma- 
tom Bobanom, svoju podršku je uglavnom vukla iz ruralnog dijela zapadne 
Hercegovine koji graniči sa Republikom Hrvatskom, iz područja gdje je 
ruralno stanovništvo bilo većinski hrvatsko. Što je još važnije, frakcija koja 
se zalagala za pripajanje Hrvatskoj je propagirala program blizak onome 

kojeg je favorizirao hrvatski predsjednik Tuđman i njegovi sljedbenici, te su 
tako imali i Tuđmanovu podršku. 

Slična podjela mišljenja dogodila se i u Republici Hrvatskoj u pogledu 
pitanja hrvatske politike prema Bosni i Hercegovini. Do proljeća 1992, 
hrvatsko javno mnijenje je bilo žestoko antisrpsko i opsjednuto brutalno- 
šću JNA i srpskih paravojnika u zauzimanju Vukovara i napadima na Du- 
brovnik tokom rata u Hrvatskoj 1991. godine. Prva reakcija većine Hrvata 
na rat u Bosni i Hercegovini je bila da susjednu Republiku smatraju još 
jednom žrtvom srpske agresije te da daju podršku bosanskoj vladi u njenoj 


borbi protiv JNA. 


Hrvatski predsjednik Tuđman je, međutim, bio pod velikim utjeca- 
jem hercegovačkog lobija, grupe hrvatskih nacionalista koji su zagovarali 
podjelu Bosne i Hercegovine i pripajanje većinski hrvatskih područja Re- 
publici Hrvatskoj. Hercegovački lobi se uglavnom sastojao od hrvatskih 
emigranata u Kanadi i Sjedinjenim Državama koji su značajno doprinijeli 
finansiranju Tuđmanove predsjedničke kampanje 1990. godine. Tuđman je 
svoje finansijere nagradio punom podrškom programu pripajanja dijelova 
Bosne i Hercegovine i tako što je jednog od njih, Gojka Šuška iz Otave 
u Kanadi, imenovao svojim ministrom odbrane. Pored toga, Tuđman se i 
osobno obavezao na podjelu Bosne i Hercegovine u martu 1991. godine, 
kada je sa srbijanskim predsjednikom Miloševićem pregovarao i dogovorio 
podjelu Bosne i Hercegovine između Srbije i Hrvatske. Kako je rat napre- 
dovao, Tuđman i njegova vlada su podupirali različite hrvatske napore da se 
podijeli Bosna i Hercegovina i razmjestili su redovnu hrvatsku vojsku da se 
bori zajedno sa bosanskim Hrvatima protiv bosanskohercegovačke vlade. 


Ubrzo nakon izbijanja otvorenih neprijateljstava u Bosni i Hercegovini 
u martu 1992, frakcija HDZ-a koja je bila za podjelu izbila je na čelo za- 
jednice bosanskih Hrvata uz vojnu i političku podršku Tuđmanovog reži- 
ma u Zagrebu. Hercegovački Hrvati pod vodstvom Mate Bobana su 3. jula 
1992. sazvali samoproglašeno predsjedništvo "Hrvatske zajednice Herceg- 
Bosne" i proglasili samostalnu zajednicu. Boban je također na svojoj strani 
imao lojalnost velike hrvatske paravojne formacije čiji su regruti uglav- 
nom dolazili iz zapadne Hercegovine. U augustu 1992, Boban je prisilio 
ultranacionalistički HOS, rivalsku paravojnu organizaciju, na raspuštanje 

SI. 11.1 — Dvije bosanske starice, Hrvatica i Muslimanka, bile su 
poslane u različite izbjegličke kampove 


i integraciju njenog ljudstva u vlastitu paravojsku. Nakon što je završio sa 
preuzimanjem HDZ-a i konsolidacijom hrvatskih paravojnih jedinica u 
Bosni i Hercegovini, Boban i njegovi sljedbenici su kontrolirali i političke 
i vojne organizacije bosanskih Hrvata. Hrvatski predsjednik Tuđman je 
sponzorirao ove promjene, čime je, u suštini, okončao pretvaranje da snage 
Republike Hrvatske nisu bile angažirane u Bosni i Hercegovini. 


Bez dovoljno oružja da provedu svoje ciljeve u pogledu podjele i pripa- 
janja teritorija u ljeto 1992. godine, snage bosanskih Hrvata sklopile su tak- 
tički savez sa bosanskohercegovačkom vladom; međutim, politička i vojna 
vlast je vrlo jasno bila u rukama Hrvata koji su otvoreno zagovarali koma- 
danje države Bosne i Hercegovine. Ubrzo nakon Bobanovog preuzimanja 
kontrole nad HDZ-om u ljeto 1992. godine, njegovi hrvatski paravojnici 
počeli su etničko čišćenje u muslimanskim selima pod svojom kontrolom, 
ubijajući i protjerujući muslimansko stanovništvo. U jesen 1992, međuna- 

rodni medijatori su pregovarali direktno sa Bobanom dajući mu time status 
međunarodno priznatog lidera bosanskih Hrvata. 


Bobanov trijumf je predstavljao udarac probosanskoj frakciji HDZ-a. 
No, mnogi bosanski Hrvati su i dalje podržavali bosansku vladu i nastavi- 
li su služiti u bosanskoj vojsci. Nadbiskup Puljić u Sarajevu podržavao je 
multietničku državu Bosnu i Hercegovinu. Za razliku od svojih prethodni- 
ka koji su sarađivali sa ustašama u Drugom svjetskom ratu, vodeći franjevci 
su podržavali multietničku saradnju i osuđivali etničko čišćenje. Stjepan 
Kljuić je protjeran iz rukovodstava HDZ-a, ali je i dalje nastavio biti utje- 
cajan u podršci jedinstvenoj Bosni i Hercegovini. On je u novembru 1992. 
dao ostavku na svoju funkciju člana Predsjedništva BiH, ali se u oktobru 
1993. godine opet pridružio tom organu. 


Hrvatske i bosanske vojne jedinice su općenito ostale u opreznom sa- 
vezu tokom 1992. i početkom 1993. godine. Među njima je ipak došlo do 
određenih oružanih sukoba. Dana 10. maja 1992, bosanske snage sigur- 
nosti sukobile su se sa hrvatskim trupama u Busovači oko objekata koje je 
napustila JNA, što je bio prvi zabilježeni slučaj sukoba između ovih snaga. 
Dominantno obilježje njihovog odnosa je ipak bila oprezna saradnja. Hr- 
vatska i Bosna i Hercegovina su 16. juna 1992. najavile sporazum o bliskoj 
saradnji u ratu protiv zajedničkog srpskog neprijatelja, a drugi sporazum o 
saradnji su potpisale 23. septembra 1992. godine. Slabo opremljene bosan- 
ske snage su u mnogome ovisile o oružju i zalihama koje su dolazile iz Hr- 
vatske, a bosanskohercegovački gradovi su trebali hranu i druge potrepštine 
koje su mogle doći jedino preko teritorija pod kontrolom Hrvata. Iako su 
Hrvati redovno naplaćivali proviziju od konvoja koji su preko njihovog 
teritorija išli za Bosnu i Hercegovinu, oni su općenito dozvoljavali ovaj 


protok zaliha do kraja zime 1992/1993. godine. 


Saradnja između hrvatskih i bosanskih snaga prekinuta je u proljeće 
1993. godine. Paradoksalno je to što su se borbe rasplamsale u sedmicama 
nakon marta 1993, kada su i Bobanovi bosanski Hrvati i bosanska vla- 
da dali podršku mirovnom prijedlogu Owena i Vancea, iako su bosanski 
Srbi odbili da ga potpišu. Kada je postalo jasno da međunarodna zajednica 
nema namjeru mijenjanja teritorija koje su već osvojene ratom, i hrvatske 
i snage bosanske vlade su požurile da izvrše konsolidaciju svojih pozicija i 

da preuzmu punu kontrolu nad područjima koja su im data prema Vance- 
Owenovom planu. 


Hrvatski zapovjednici su zahtijevali da jedinice Bosanske vojske u za- 
padnoj Hercegovini, oblasti koja je po mirovnom planu trebala biti pod 
hrvatskom kontrolom, budu pripojene Hrvatskoj vojsci. U području Trav- 
nika, još jedne oblasti koja je dodjeljena hrvatskoj kontroli u spomenutom 
planu, uprkos velikom broju muslimanskih stanovnika, hrvatski oficiri su 
insistirali da se hrvatska zastava istakne pored bosanske zastave. Bosanci 
su ove hrvatske zahtjeve primili kao prijetnju nadi u očuvanje multietničke 
države, čak i prema odredbama Vance-Owenovog plana. U proljeće 1993, 
ovi i drugi sukobi koji su se ticali suvereniteta i simbola, potpalili su vatru 
potpunog rata između hrvatskih i bosanskih snaga u centralnoj Bosni i 
Hercegovini. 

Hrvatsko-bosanski sukob 1993. godine je bio među najžešćim u ci- 
jelom ratu i bio je popraćen žestokim kampanjama etničkog čišćenja na 
obje strane. Intenzivne borbe vodile su se u srednjoj Bosni i u Hercegovi- 
ni, u blizini grada Mostara. Hrvatske snage su opkolile i izolirale Mostar, 
podvrgnuvši civilno stanovništvo teškom bombardiranju, ostavljajući hi- 
ljade, uglavnom muslimanskih stanovnika, u zamci bez osnovnih namir- 
nica. Kada je 25. augusta 1993, konvoj pomoći Ujedinjenih naroda stigao 
sa hranom i zalihama, očajni stanovnici su pet dana odbijali da dozvole 
pedeset i dvojici španjolskih mirovnjaka pod zastavom UN-a da odu, pla- 
šeći se (s pravom) da će okrutno hrvatsko granatiranje biti nastavljeno čim 
ih UN-ovi vojnici napuste. Hrvatski vojni pritisak je, u suštini, podijelio 
grad na hrvatski dio, zapadno od rijeke Neretve, i muslimanski dio na isto- 
ku, uništavajući grad koji je stoljećima bio centar multietničke tolerancije i 
koji je početkom XX stoljeća bio mjesto rođenja i srpskog i muslimanskog 
pokreta za autonomiju. 


Dana 9. novembra 1993, kontinuirana artiljerijska vatra hrvatskih sna- 
ga u Mostaru je uništila elegantni, bijeli most preko rijeke Neretve, što je 
bio čin bezumnog i namjernog uništenja koji se može uporediti sa bom- 
bardiranjem Dubrovnika od strane JNA. Sagrađen 1556. godine, mostarski 
Stari most su voljeli i čuvali pripadnici sve tri etničke grupe, a bio je i sim- 
bol koji su posjećivali milioni stranih turista koji su tokom godina dolazili u 

ovo područje. Pored fizičkih patnji koje su nanesene mostarskim civilima i 
gotovo potpunog uništenja grada, bezumno rušenje Starog mosta produbi- 
lo je očaj onih koji su se i dalje nadali očuvanju pluralizma i multietničkog 
društva u Bosni i Hercegovini. 

Iznenađuje, međutim, da su borbe između bosanskih i hrvatskih snaga 
u srednjoj Bosni rezultirale sa nekoliko značajnih pobjeda Bosanaca. Bo- 
sanske snage su uspješno protjerale Hrvate iz Vareša, početkom novembra 
1993. godine. Na bosanskoj strani, borbe su uglavnom vodile čisto musli- 
manske brigade, a postalo je evidentno da Muslimani koriste vojnu pomoć 
koja je uspjela doći u Bosnu i Hercegovinu uprkos embargu na naoružanje 
Ujedinjenih naroda. 

Srednja Bosna je zbog kampanja etničkog čišćenja i zločina koje su 
počinile trupe na obje strane ostala duboko polarizirana. Trijumf naciona- 
lista ekstremista, u njihovom pokušaju uništavanja multietničkog karaktera 
bosanskog društva, može se dobro ilustrirati događajima u Fojnici — gradu 
u planinskom predjelu zapadno od Sarajeva u kojem je živjelo miješano 
muslimansko i hrvatsko stanovništvo. 


Fojnica, u kojoj se nalazio veliki franjevački samostan i nekoliko islam- 
skih kulturnih institucija, predstavljala je blještav primjer multietničke 
saradnje na početku rata. Krajem juna 1993, francuski general Philippe 
Morillon, komandant snaga Ujedinjenih naroda u Bosni i Hercegovini, 
spomenuo je Fojnicu kao "model nade". Međutim, problemi su počeli kada 
su hrvatski lideri u Fojnici, uz podršku franjevaca iz lokalnog franjevačkog 
samostana, odbili da mobiliziraju lokalne Hrvate u Bobanovu hrvatsku pa- 
ravojsku da bi se borili protiv bosanskih jedinica. Bobanovi paravojnici su 
intervenirali, protjeravši Hrvate probosanske orijentacije iz gradskih vlasti 
zamijenivši ih Bobanovim sljedbenicima. Kako su sukobi između hrvatskih 
i bosanskih snaga bivali sve žešći u ljeto 1993, hrvatske snage su opkolile 
Fojnicu u očiglednoj pripremi za napad. Dana 2. jula 1993, bosanska vojska 
je nakon žestokih borbi uspjela odbiti hrvatske jedinice koje su okruživale 
grad. Većina hrvatskih stanovnika je izbjegla, plašeći se odmazde od strane 
muslimanskih trupa u bosanskoj vojsci. Među nekolicinom Hrvata koji su 


44 Chuck Sudetic, "Killings in Bosnian Monastery Widen Croat-Muslim Divide", The 
New York Times, 31.12.1993, str. A-1 i A-3, sadrži detaljan prikaz utjecaja rata na Fojnicu. 

ostali u gradu, bili su i vodeći svećenici iz franjevačkog samostana koji su 
nastavili promovirati multietničko društvo kao izlaz iz sukoba. 


U pokušaju da ponovno zauzmu Fojnicu, hrvatske snage su izvršile 
kontranapad 10. novembra 1993. i spalili su dvije džamije; Muslimani su 
se osvetili spaljivanjem katoličke crkve u susjednom selu. Kada su se mu- 
slimanske snage bosanske vlade počele povlačiti pred hrvatskim napadom, 
među Muslimanima u Fojnici proširile su se glasine da se u franjevačkom 
samostanu nalazi radio-predajnik i da se tu čuva oružje za hrvatske snage. 
Četverica muslimanskih vojnika bosanske vojske ušla su u samostan 13. 
novembra. Prema izjavama očevidaca, vojnici su brutalno ubili dvojicu vo- 
dećih svećenika u samostanu. Bosanska vlada je osudila ova ubistva i otvo- 
rila istragu, no osumnjičene nije uhapsila ni tokom nekoliko mjeseci nakon 
brutalnih ubistava, što je dovelo do optužbi sa hrvatske strane da je ubistva 
naredila ili dozvolila bosanska vlada. 


Hrvatsko-muslimanski odnosi dodatno su zatrovani zločinima nad ci- 
vilima druge nacionalosti koje su počinili vojnici na obje strane. Hrvatski 
vojnici su ubili muslimanske civile u Ahmićima, u blizini Viteza, u aprilu 
1993; muslimanski vojnici bosanske vojske ubili su znatan broj hrvatskih 
civila u Križančevom selu, u srednjoj Bosni, u septembru 1993; hrvatski 
vojnici su likvidirali muslimanske civile u selu Stupni Dol u oktobru 1993. 
godine. 


Na zaprepaštenje, kako počinitelja tako i žrtava muslimansko-hrvat- 
skog nasilja, neprijateljstva su iznenadno okončana u februaru 1994. godi- 
ne. Ovaj radikalni zaokret bio je rezultat diplomatskog pritiska SAD-a na 
Tuđmanov režim i prijetnji ekonomskim sankcijama UN-a protiv Hrvat- 
ske, ukoliko nastavi pružati vojnu pomoć bosanskim Hrvatima. Očigledno, 
djelujući u skladu sa uputstvima iz Zagreba, hrvatski zapovjednici su zau- 
stavili svoje napade na Mostar i između dvije strane je na brzinu dogovore- 
no primirje. Do kraja rata, obje strane su ratificirale sporazum o osnivanju 
Federacije, a hrvatski i bosanski komandanti su se sastali da otpočnu proces 
spajanja svojih snaga u jedinstvenu vojsku. Stanovnici Mostara su izašli iz 
svojih podruma na proljetno sunce u nadi da su borbe okončane zauvijek. 

sl. 11.2 — Stari most u Mostaru, sagrađen 1556. godine, 
uništen granatiranjem od strane Hrvata 1993. godine 


Međunarodna zajednica: pomoć i posredovanje 


U diplomatskim analima je zabilježeno malo slučajeva da je toliko mnogo 
patnje i bijede bilo istovremeno popraćeno sa tako malo efikasne akcije kao 
što je to bio slučaj sa bosanskom krizom početkom 1990-ih godina. Pozivi 
na vojnu pomoć Bosancima su uglavnom upućivani od strane zapadnih 
političara koji trenutno nisu bili na funkciji, kao što je to bila britanska pre- 
mijerka Margaret Thatcher; bivši državni sekretar SAD-a, George Shultz; 
Bill Clinton, prije nego što je postao predsjednik SAD-a; i američki sena- 
tor Robert Dole, nakon što je njegova stranka izgubila trku za Bijelu kuću. 
Oni koji su bili na vlasti, baš kao što je JNA i procijenila u svojoj strateškoj 
procjeni 1991. godine, smatrali su da bi teško bilo postići politički konsen- 
zus u zapadnim demokratskim zemljama za smislenu akciju u cilju podrške 
bosanskoj vladi; nadalje, nijedan zapadni politički lider nije stao na čelo 
pokušaja da se stvori dovoljan zamah za stvarno djelovanje. 

U odgovoru na rat u Bosni i Hercegovini, UN 1 države članice provele 
su niz simboličkih gesta i niskobudžetnih kozmetičkih akcija koje su se ba- 
vile posljedicama rata, a ne njegovim uzrocima. Margaret Thatcher je ova- 
kav pristup nazvala kombinacijom "blagih riječi i ispraznih gesti". Iako 
je čitav niz državnih vlada i privatnih agencija za pomoć radio na tome da 
olakša patnje žrtava rata, počinitelji agresije i ratnih zločina suočili su se sa 
ozbiljnim mjerama odvraćanja samo u nekoliko izoliranih slučajeva - kada 
međunarodna javnost više nije bila spremna tolerirati njihovo zlostavljanje. 
Akcije UN-a i država članica, iako su bile brojne i skupe, bile su efikasnije 
u smirivanju savjesti Zapada nego u pružanju trajnog rješenja za krizu. Ove 
akcije uključivale su humanitarnu pomoć, koja se isporučivala kopnenim 
konvojima i zračnim mostom, pomoć izbjeglicama, međunarodnu medija- 
ciju timova Owen-Vance i Owen-Stoltenberg, ekonomske sankcije protiv 
krnje Jugoslavije i zonu zabrane letova nad Bosnom i Hercegovinom, us- 
postavljanje Tribunala za ratne zločine i beskrajan niz upozorenja i prijetnji 
međunarodnih tijela i pojedinačnih država. 

Tokom ljeta 1992, svijet je postajao sve svjesniji zločina koji su poči- 
njeni u bosanskohercegovačkom sukobu, kao i agonije civila u Sarajevu i 
drugim gradovima koje su bombardirale srpske trupe. U junu 1992, UN 
je ojačao svoje snage u bivšoj Jugoslaviji snagama UNPROFOR-a koje su 
bile posebno dodijeljene Bosni i Hercegovini. Iako je njihova misija bila is- 
poruka humanitarne pomoći izgladnjelim civilima, komandanti UN-a bili 
su ograničeni na pregovore sa sukobljenim stranama da bi postigli svoje 
ciljeve. Srpski, hrvatski i bosanski vojni komandanti su se svi do jednog 
pokazali teškim partnerima za pregovore; zalihe su vrlo često danima i sed- 
micama stajale u konvojima ili skladištima dok su zaraćene strane držale 
civile kao taoce i nametale uvjete za isporuku humanitarne pomoći UN-a. 


U augustu 1992. godine, Vijeće sigurnosti UN-a ovlastilo je svoje dr- 
žave članice da preduzmu "sve neophodne mjere" da bi osigurali isporu- 
ku humanitarne pomoći tamo gdje je Bosni i Hercegovini bila potrebna./" 
Kao što je to bio slučaj sa drugim aspektima ove krize, ključne "neophodne 


u Margaret Thatcher, "Ihis Week with David Brinkley", ABC televizija, 6.2.1994. 


46 The United Nations and the Situation in the Former Yugoslavia. Referentni dokument, 
Odjel za javno informiranje Ujedinjenih naroda, 7.5.1993. 

mjere" za podršku u ispunjenju uzvišenih ciljeva UN-a nisu primijenjene 
ni od strane samog UN-a niti od strane bilo koje države članice. Od prvih 
dana rata, međunarodna zajednica je tolerirala naizgled beskrajnu zalihu 
obmana i prekršenih obećanja svih strana, a posebno Srba i VRS, u pogle- 
du isporuka humanitarne pomoći. Opstruiranje konvoja pomoći postalo je 
rutinski dio taktike "davljenja", koju su koristili Srbi koji su opkolili bosan- 
skohercegovačke gradove, hrvatske snage koje su u opsadi držale Mostar, 
kao i muslimanske jedinice bosanske vojske u više navrata. Iako su se sve 
tri strane konkretno složile 18. novembra 1993, da dozvole slobodan prolaz 
humanitarnim konvojima preko teritorija pod njihovom kontrolom, Srbi 
su nastavili (u vrijeme nastanka ove knjige u aprilu 1994) da blokiraju kon- 
voje i frustriraju međunarodne humanitarce. Portparol UNHCR-a, Ron 
Wilkinson, izjavio je 10. decembra 1993. da su Srbi vrlo efikasni u opstru- 
iranju isporuke humanitarne pomoći na način koji, vrlo vješto, nije nikad 
išao dotle da "sruči bijes svjetske zajednice na njih". 

Kako su isporuku humanitarne pomoći često opstruirale snage koje su 
provodile opsadu gradova, većina urbanih stanovnika u Bosni i Hercego- 
vini je patila od značajnog nedostatka osnovnih potrepština tokom zime 
1992/93. i 1993/94. godine. Iako su obje ove zime prošle bez ispunjavanja 
strašnih predviđanja da će stotine hiljada ljudi umrijeti od gladi, život u 
Bosni i Hercegovini je bio bijedan po svim standardima i mnogi su umrli 
zbog toga što su bili premladi, prestari, hendikepirani ili, jednostavno, nes- 
posobni da se natječu u Darwinovskoj borbi za preživljavanje, na koju su 
Bosanci i Hercegovci svih etničkih grupa bili prisiljeni. U međuvremenu, 
rat se nastavljao. Sarajevo i drugi gradovi trpjeli su periodično granatiranje 
koje je ubilo i osakatilo hiljade civila i uništilo kulturne spomenike, javne 
zgrade i rezidencijalna naselja - od građevina koje su bile stare stoljećima 
do novih stambenih blokova. Srpske snage su okrutno ciljale očajne civile 
koji su stajali u redovima za hljeb ili su pokušavali pretrčati preko piste 
sarajevskog aerodroma. 


Međunarodna zajednica, pored pružanja humanitarne pomoći, slijedi- 
la je kurs koji je uspostavila u Hrvatskoj i pokušavala je posredovati između 


47. Fort Worth Star Telegram, 11.12.1993, str. A-6. (Članak Associated Press-a koji je pot- 
pisao Alexander G. Higgins) 

strana u sukobu. Napori UN-a i EZ su spojeni na konferenciji u Londonu, 
u augustu 1992. godine. Od tada, Međunarodna konferencija o bivšoj Ju- 
goslaviji je imala stalne supredsjedatelje koji su za istim stolom okupljali 
zaraćene strane. Cyrus Vance je predstavljao generalnog sekretara UN-a, 
a bivši britanski ministar vanjskih poslova, David Owen, izabran je da kao 
predstavnik EZ naslijedi lorda Carringtona. Nakon što je Vance dao ostav- 
ku u proljeće 1993. godine, Thorwald Stoltenberg, bivši norveški ministar 
vanjskih poslova, naslijedio ga je 1. maja. Uzvišeni principi, sastavljeni u 
Londonu, uključujući i ideju da nikakav mirovni sporazum ne treba nagra- 
diti one koji su provodili etničko čišćenje, uskoro su zaboravljeni, dok su 
medijatori na sve strane vršili pritisak da postignu sporazum koji bi jedno- 
stavno okončao borbe i time ratificirao teritorijalna osvajanja na bojnom 
polju. 

Owen-Vanceovi i Owen-Stoltenbergovi razgovori vođeni su uglav- 
nom u Ženevi, obično uz prisustvo predstavnika tri glavne frakcije u Bosni 
i Hercegovini, mada su im povremeno prisustvovali i predsjednici Milo- 
šević i Tuđman. Posredovanje, po samoj svojoj prirodi, pretpostavlja da 
strane imaju potencijalno validne i moralno jednake zahtjeve i medijatori 
su uložili jako puno napora da izbjegnu moralne ocjene strana u procesu 
pregovaranja. 

Medijatori su iznijeli dva glavna prijedloga. Prvi plan, koji su javnosti 
iznijeli Owen i Vance u januaru 1993, nakon dugotrajnih razgovara u Že- 
nevi, općenito je bio u skladu sa Lisabonskim odnosno Sarajevskim spora- 
zumom iz februara i marta 1992. godine. Prema Vance-Owenovom planu 
iz januara 1993. godine, Bosna i Hercegovina je trebala biti podijeljena 
na deset kantona, po tri za svaku nacionalnost, a kontrolu nad desetim 
kantonom, Sarajevom i okolinom, trebale su između sebe dijeliti sve tri 
grupe (vidi kartu 11.2). Plan su prihvatili, ili su prisiljeni da prihvate, glavni 
predstavnici sve tri strane. Ovaj plan kasnije, međutim, nije dobio podršku 
u Skupštini bosanskih Srba koja je održana na Palama u maju 1993. godi- 
ne. Srpska skupština je odbacila Vance-Owenov prijedlog tri puta, uprkos 
apelima grčkog premijera Constantinea Mitsotakisa, srpskog predsjednika 
Miloševića i lidera bosanskih Srba, Radovana Karadžića. U trećoj rundi 
glasanja, Skupština bosanskih Srba je zatražila svenarodni referendum. Na 

Karta 11.3 — Owen-Stoltenbergov plan (august 1993) 

referendumu, koji je održan pod sumnjivim okolnostima, bosanski Srbi su 
velikom većinom odbacili predloženi sporazum. 


Owen i Stoltenberg su u augustu 1993. godine sastavili drugi prijedlog 
da bi uvažili primjedbe bosanskih Srba (vidi kartu 11.3). Izetbegović je na- 
čelno prihvatio Owen-Stoltenbergov plan, ali je Skupština BiH nametnula 
brojne uvjete na ovaj plan i zahtijevala da Bosna i Hercegovina ima izlaz na 
Jadransko more, što je u suštini značilo odbacivanje Owen-Stoltenbergo- 
vog prijedloga. Uprkos dodatnim razgovorima, ovi pregovori pod okriljem 
UN-a i EZ-a ostali su u pat-poziciji dok su se među zaraćenim stranama 
nastavljale žestoke borbe. U februaru 1994, napori Owena i Stoltenberga 
da postignu konsenzus između tri strane, nadjačani su američkim planom 
da bosanske Hrvate udruže u federaciju sa Muslimanima. U vrijeme na- 
stanka ove knjige, u aprilu 1994, vodstvo u mirovnom procesu je, izgleda, 
prešlo sa Owena i Stoltenberga na SAD i ruske diplomate. 


Uloga Muslimana u bosanskoj vladi 


Nazivajući bosanskohercegovačku vladu "muslimanskom vladom", neki 
novinari su prenosili dojam da su područja pod bosanskom kontrolom na- 
stanjena i da njima upravljaju isključivo Muslimani. Kao što smo već naveli, 
ovo je netačno i navodi na pogrešan trag, jer je vlada pod vodstvom (u apri- 
lu 1994.) predsjednika Izetbegovića sastavljena od pripadnika sve tri nacio- 
nalnosti, Muslimana, Srba i Hrvata, koji zagovaraju opstanak multietničke 
bosanske države. Pažljiviji promatrači su sa velikom preciznošću bosansku 
vladu nazivali vladom "pod vodstvom Muslimana" ili "kojom dominiraju 
Muslimani", ali sveukupnu situaciju najbolje može objasniti pregled doga- 
đaja koji su doveli do toga. 


Bosanska vlada je, u suštini, bila "pod vodstvom Muslimana" od no- 
vembra 1990. godine, kada je Izetbegović postao predsjednik Predsjed- 
ništva Republike nakon prvih višepartijskih izbora u Bosni i Hercegovini. 
Njegov izbor je bio odraz brojnosti Muslimana u Bosni prema popisu iz 
1991. godine: 44% Muslimana, 31% Srba i 17% Hrvata. Vlast su, među- 
tim, podijelili u nestabilnom koalicijskom aranžmanu koji je potrajao do 
proljeća 1992. godine. U aprilu 1992, srpski članovi Predsjedništva su dali 
ostavke, a mnogi srpski zastupnici u bosanskohercegovačkoj Skupštini su 

se povukli. Dok su tokom 1993. godine rasle tenzije između bosanske vla- 
de i Bobanovih Hrvata, mnogi Hrvati su se također povukli iz Skupštine. 
U septembru 1993, međutim, kada se Skupština BiH sastala da razmotri 
Owen-Stoltenbergov mirovni plan, u njoj je još uvijek bilo nekoliko de- 
setina Srba i Hrvata. Bosanskohercegovačko Predsjedništvo je također i 
dalje bilo multinacionalno tijelo; u oktobru 1993. godine imenovalo je nove 
ljude kao zamjenu za one Srbe i Hrvate koji su dali ostavke. 


Prevalentnost Muslimana u bosanskoj vojsci je rasla na sličan način 
kako se razvijao sukob između Bosanaca i Hrvata u srednjoj Bosni i u 
Hercegovini, tako da je do jeseni 1993. bilo moguće govoriti, opravdano, 
o bosanskoj vojsci pod vodstvom, odnosno pod dominacijom Muslimana. 
Oružane snage i stanovništvo općenito, međutim, uključivali su znatan broj 
Srba i Hrvata koji su i dalje gajili nadu da će multinacionalno bosansko 
društvo nekako preživjeti užase rata. 


Od početka rata, nacionalni ekstremisti koji su i pokrenuli sukob, za 
cilj su imali uništenje Bosne i Hercegovine kao pluralističke države i gaše- 
nje sna o uzajamnoj toleranciji. Već smo naveli na koji način su to postigli — 
putem kampanja etničkog čišćenja i potpirivanjem mržnje i osvete. Za mu- 
slimanske lidere u bosanskoj vladi, koji su dugo multinacionalnu državnu 
tvorevinu smatrali jamcem očuvanja svojih interesa, opstanak multietničke 
bosanskohercegovačke države je od ključnog značaja za njihov dugoročni 
opstanak. 


Rukovodstvo bosanskih Muslimana uključivalo je i neke koji su željeli 
uspostaviti islamsku državu prije negoli živjeti u sekularnoj multinacional- 
noj državi. Međutim, većina vodećih bosanskih muslimanskih političara 
XX stoljeća podržavala je multinacionalne državne tvorevine kao najbolju 
zaštitu muslimanskih interesa. Ova dva pristupa, umjesto da budu uzaja- 
mno isključivi, koegzistirali su kao konkurentne preference u političkim 
stavovima mnogih bosanskih Muslimana. Za većinu bosanskih Muslimana 
u XX stoljeću, multinacionalno stajalište predstavljalo je dominantnu crtu, 
dok su islamski, odnosno muslimanski nacionalistički impulsi postojali više 
na margini. Dobra ilustracija ove tvrdnje se može naći u karijeri bosanskog 
predsjednika Izetbegovića. Osuđen i zatvoren tokom ere socijalizma zbog 
zagovaranja islamske države, on je konzistentno radio na očuvanju multi- 

nacionalne države (prvo Jugoslavije, zatim Bosne i Hercegovine) otkako je 


postao predsjednik bosanskohercegovačkog Predsjedništva 1990. godine. 


Kako je bosanskohercegovački rat napredovao, razvoj dva događaja po- 
tresao je tradicionalno dominantni muslimanski pristup davanja prednosti 
multinacionalnoj državi. Prvo, to je bila evidentna nespremnost međuna- 
rodne zajednice i Sjedinjenih Država da vojno interveniraju ili da dozvole 
izuzeće od embarga na oružje koji je UN uveo 1991. godine da bi se dala 
podrška očuvanju multietničke bosanske države. Drugi događaj je bio su- 
kob koji je izbio između bosanskih i hrvatskih snaga u srednjoj Bosni i u 
Hercegovini, koji je dodatno doprinio političkoj izolaciji bosanskih Musli- 
mana i naveo ih da se uzdaju isključivo u vlastite resurse. 

Tokom 1993. godine, javne izjave lidera bosanskih Muslimana, po- 
put Izetbegovića i ministra vanjskih poslova, Harisa Silajdžića, odražavale 
su istinsku zaprepaštenost da zapadne sile, a posebno Sjedinjene Države, 
mogu tolerirati komadanje pluralističke Bosne i Hercegovine i legalizaciju 
teritorijalnih osvajanja Srba i Hrvata koji su je komadali. Postajalo je sve 
očiglednije da zapadne sile bosansku vladu promatraju samo kao musli- 
mansku komponentu tripartitnog plana podjele. Muslimanski lideri su u 
početku bili razočarani i u konačnici očajni. Rezultat toga je bio da su neki 
bosanski muslimanski lideri napustili svoje nade za održanjem multietnič- 
kog bosanskohercegovačkog društva i postali glasniji u zagovaranju isklju- 
čivo muslimanskih ciljeva. 


Porast muslimanskih nacionalističkih interesa u bosanskoj vladi je po- 
stao evidentan kada je razmatran Owen-Stoltenbergov plan u ljeto 1993. 
godine. Prije nego što je bosanskohercegovačka Skupština razmotrila plan, 
vodeći muslimanski intelektualci i političari su sazvali svemuslimanski sa- 
bor u Sarajevu (Bošnjački sabor) da bi se razgovaralo o mirovnom prijedlo- 
gu. Bošnjački sabor, koji nije imao ustavni status, preporučio je prihvatanje 
plana, mada uz značajne revizije i dodatne uvjete. Kada se bosanskoher- 
cegovačka Skupština sastala i razmotrila predloženi mirovni plan, ona je 
krenula stopama Bošnjačkog sabora, dodajući tako dalekosežne uvjete za 
prihvatanje Owen-Stoltenbergovog prijedloga da je njihovo glasanje bilo 
praktično odbacivanje plana. 

Uspon muslimanske isključivosti se također može vidjeti iz pristupa 
bosanske vlade bandama, paravojnicima i bosanskoj vojsci. Muslimanski 
paravojnici i bande su terorizirali civile u područjima pod kontrolom vlade 
još od podizanja barikada u proljeće 1992. godine, a isključivo musliman- 
ske brigade formirane su u početku rata i borile su se u okviru bosanske 
vojske. Međutim, aktivnosti ovih muslimanskih jedinica uglavnom su bile 
pod kontrolom vlade, čak i kada su muslimanske bande tolerirane zbog 
njihovog doprinosa ratnom naporu. 


U oktobru 1993, dvije najmoćnije muslimanske bande u Sarajevu su 
raspuštene u pucnjavi sa vladinim trupama, ali je vlada na druge načine po- 
stala još izrazitije muslimanska. Borbe sa hrvatskim jedinicama u srednjoj 
Bosni vodile su uglavnom muslimanske brigade i tako su snage bosanske 
vlade postale gotovo isključivo muslimanske. U novembru 1993, samo ne- 
koliko dana prije nego što će Hrvati srušiti Stari most u Mostaru, bosanska 
vlada je raspustila čisto hrvatsku jedinicu, koja je do tada učestvovala u 
odbrani Sarajeva, i naredila je njenim pripadnicima da se pridruže redovnoj 
bosanskoj vojsci. 


Lord David Owen je kao dio propagandne kampanje da se osigura 
prihvatanje Owen-Stoltenbergovog mirovnog prijedloga, rekao zapadnim 
nacijama početkom 1994, da se ne trebaju plašiti pojave islamske države 
na Balkanu. To je izmišljotina nastala iz neosnovanih želja. Mini-drža- 
va bosanskih Muslimana, bez svog multietničkog karaktera, zahvaljujući 
srpskim i hrvatskim osvajanjima koje je legitimnim učinila kampanja po- 
sredovanja međunarodne zajednice, teško bi mogla biti sekularna, proza- 
padno orijentirana država koja je u posljednju deceniju XX stoljeća ušla 
kao Republika Bosna i Hercegovina. Ona bi mogla svoje izvore, ideologije, 
inspiracije i oružje potražiti na Istoku. Okružena neprijateljski raspolože- 
nim susjedima, koji su priželjkivali njene gradove i industrijsku bazu, njene 
perspektive dugoročnog opstanka bi bile slabe, a njeni stanovnici bi doži- 
vjeli siromaštvo i bijedu koja bi dodatno bila pogoršana izolacijom. 


1994: Ultimatumi NATO-a i muslimansko-hrvatska federacija 


Dana 5. februara 1994, jedna jedina granata je pala na pijacu u centru Sa- 


rajeva, ubivši 68 ljudi i ranivši preko 200 drugih. Iako je ovaj napad bio tek 

jedan među stotinama drugih od početka rata koji su rezultirali ubijenim 
i osakaćenim civilima, ovako koncentriran i visoko medijski popraćen po- 
kolj je prešao imaginarni prag svjetske tolerancije prema nasilju. Američki 
i francuski lideri, koji su se samo nekoliko dana ranije otvoreno sukobili u 
vezi Bosne i Hercegovine, brzo su postigli dogovor usmjeren ka okončanju 
ubijanja civila u Sarajevu. Francuzi su se složili da NATO treba da pripre- 
mi upotrebu zračnih napada na bosanske Srbe. Zauzvrat, Amerikanci su 
obećali da će se aktivnije uključiti u ženevske pregovore. Generalni sekre- 
tar UN-a, Boutros Boutros-Ghali, odobrio je upotrebu zračnih napada i 
NATO je uputio ultimatum svim stranama (koji je uglavnom bio usmjeren 
ka bosanskim Srbima) zahtijevajući da se svo teško naoružanje stavi pod 
kontrolu UN-a ili povuče iz zone od 20 kilometara oko Sarajeva do 21. 
februara. 


Ovi zahtjevi nisu bili nova stvar. Bosanski Srbi su pristali na nadzor 
UN-a nad njihovim teškim oružjem na Londonskoj konferenciji u augu- 
stu 1992. godine, no samo nekoliko sati nakon potpisivanja sporazuma 
pokazali su vlastiti prezir prema takvim dogovorima tako što su pojačali 
svoje napade na civilne mete. NATO je bio uspješniji u ljeto 1993. godine 
i iskoristio prijetnju zračnim napadima da prisili Srbe na povlačenje sa pla- 
nine Igman. Srbi su očigledno smatrali novu prijetnju zračnim napadima 
vjerodostojnom: oni su na februarski ultimatum odgovorili zaustavljanjem 
svojih napada i teško oružje oko Sarajeva je utihnulo 11. februara, po prvi 
put nakon gotovo dvije godine. 


Tokom nekoliko dana, malo srpskog oružja povučeno je iz zone zabra- 
ne. U tom trenutku intervenirale su ruske diplomate. Zamjenik ministra 
vanjskih poslova Rusije, Vitalij Čurkin, posjetio je sjedište bosanskih Srba 
na Palama i dobio obećanje da će Srbi povući svoje teško naoružanje u za- 
mjenu za njegovo obećanje da će se ruske trupe pridružiti UNPROFOR- 
ovim snagama u Bosni i Hercegovini. Ovaj sporazum osigurao je predsjed- 
niku Borisu Jeljcinu diplomatsku pobjedu, a bosanskim Srbima omogućio 
da se pretvaraju da su prihvatili ruske zahtjeve, umjesto da priznaju da su 
kapitulirali pred prijetnjama NATO-a. U danima nakon Čurkinove obja- 
ve, brojno srpsko teško oružje brzo je povučeno iz zone zabrane da bi bilo 
upotrijebljeno u drugim dijelovima Bosne i Hercegovine. Bosanski Srbi su 

gromko pozdravili dolazak ruskih trupa 20. februara, pokazujući slavensko 
bratstvo koje je podsjećalo na dobrodošlicu priređenu ruskim panslaven- 
skim dobrovoljcima koji su Srbima pomogli u periodu 1875-1878. Kada je 
rok 21. februara istekao, komandanti UN-a su izjavili da su Srbi ispoštovali 
uvjete i prijetnja zračnim napadima NATO-a je povučena. 

Spremnost NATO-a da upotrijebi svoju zračnu nadmoć uskoro je 
stavljena na provjeru kada je šest srpskih aviona, otvoreno kršeći UN-ovu 
zonu zabrane letova, 28. februara bombardiralo fabriku municije bosanske 
vlade u Novom Travniku. Brzo reagirajući, komandanti UN-a i NATO-a 
ovlastili su američke avione, koji su patrolirali nad Bosnom i Hercego- 
vinom, da otvore vatru na srpske letjelice. Četiri srpska aviona su oborili 
američki F-16 tokom sukoba u zraku u kojem je bilo očigledno ko ima 
zračnu premoć. 


Iako je ultimatum NATO-a bio ograničen na Sarajevo, njegov uspjeh 
je označio početak nove faze u diplomatskom tretmanu bosanskoherce- 
govačkog rata. Nakon što su pažljivo izbjegavali značajan angažman to- 
kom gotovo dvije godine, ruske i američke diplomate su sa entuzijazmom 
krenule u potragu za trajnim mirom u Bosni i Hercegovini, povremeno 
sarađujući, a ponekad se natječući za vodeću ulogu. Nakon sastanka sa ru- 
skim liderima u Moskvi, lider bosanskih Srba, Radovan Karadžić, objavio 
je da će njegove snage dozvoliti ponovno otvaranje tuzlanskog aerodroma 
za humanitarne letove u zamjenu za rusko obećanje da će poslati dodatne 
trupe koje će se pridružiti mirovnim snagama UN-a u Bosni i Hercegovini. 


Osim što su pomogli da se okonča bombardiranje Sarajeva, američke 
diplomate su ohrabrile prestanak neprijateljstava između Hrvata i Musli- 
mana. Američka inicijativa, koju je predvodio specijalni izaslanik Charles 
Redman, uskoro je rezultirala obustavom vatre, a 18. marta 1994. godine, 
predsjednik Clinton je objavio da je postignut sporazum između bosanskih 
Hrvata i Muslimana u bosanskoj vladi da uspostave federaciju koja bi imala 
labave veze sa Hrvatskom.'? Iako su američke diplomate naglasile da će 
kasnije u mirovni proces biti uključeni i Srbi, američka inicijativa (možda 
bez namjere) ponovno je uspostavila historijsku koaliciju između Hrvata 


48 Za više informacija o Federaciji, vidi Patrick Moore, "The Croatian-Muslim Agree- 
ments", RFE/RL Research Report, 1.4.1994, str. 20-24. 

i Muslimana koja je postojala u nekoliko navrata tokom XX stoljeća, od 
vremena pred kraj austrijske vladavine do proglašenja neovisnosti Bosne i 


Hercegovine 1992. godine. 


Odluka bosanskih Hrvata da uspostave mir sa bosanskom vladom 
predstavlja dramatičnu prekretnicu koju je izričito naredio hrvatski pred- 
sjednik Franjo Tuđman. Nagla promjena, od potpunog rata sa Muslimani- 
ma do punog učešća u bosanskoj državi, otkriva mjeru u kojoj su interesi 
bosanskih Hrvata bili podređeni interesima Republike Hrvatske i njene 
vladajuće političke stranke. 


Potpuna promjena politike predsjednika Tuđmana prema Bosni i Her- 
cegovini bila je rezultat sve lošije ekonomske i političke situacije u Hrvat- 
skoj i mogućnosti suočavanja sa međunarodnim ekonomskim sankcijama 
ukoliko hrvatska vlada nastavi pomagati ratne napore u Bosni i Hercego- 
vini. Nakon što su hrvatske snage pretrpjele velike poraze od slabije opre- 
mljenih muslimanskih brigada bosanske vojske, Republika Hrvatska je po- 
slala dodatne jedinice u Bosnu i Hercegovinu početkom 1994. godine. Ovi 
pokreti trupa privukli su pažnju promatrača Ujedinjenih naroda i nekoliko 
članica Vijeća sigurnosti je upozorilo Hrvatsku da bi uskoro mogle biti na- 
metnute ekonomske sankcije. Uzimajući u obzir lošu ekonomsku situaciju 
u Hrvatskoj, sankcije bi dovele do političkih problema na domaćem terenu 
za Tuđmana i do međunarodne izolacije zemlje koja se ponosila svojim 
evropskim karakterom i zapadnim nasljeđem. Vijeće sigurnosti je 3. febru- 
ara 1994. osudilo prisustvo redovnih hrvatskih trupa u Bosni i Hercegovini 
i zahtijevalo njihovo povlačenje. 

Tuđman je bez zadrške odbacio Matu Bobana kao lidera bosanskih 
Hrvata i zamijenio ga Krešimirom Zubakom — umjerenijim političarem 
koji je bio prihvatljiviji zapadnim diplomatama. Zubak i ministar vanjskih 
poslova Hrvatske, Mate Granić, pozvani su u Washington sredinom fe- 
bruara da pregovaraju o primirju sa bosanskom vladom. Krajem februara, 
Tuđman je podržao ideju o osnivanju federacije iako su njegovi komentari 
jasno stavljali do znanja da to radi zbog pritiska međunarodne zajedni- 
ce. Uprkos određenom zatezanju oko toga ko će dobiti najviše pozicije u 
vlasti, pregovori između Hrvata i bosanskog premijera, Harisa Silajdžića, 
brzo su napredovali. Do kraja marta, obje strane su pristale da postanu di- 

jelom novoosnovane muslimansko-hrvatske federacije. Sporazum između 
Muslimana i Hrvata je dramatično izmijenio politički pejzaž u Bosni i 
Hercegovini. U vrijeme nastanka ove knjige, u aprilu 1994, još se ne može 
ocijeniti kakve su šanse opstanka ponovno uspostavljenog muslimansko- 
hrvatskog saveza, nakon prestanka direktnih diplomatskih pritisaka kojima 
je stvoren. Ako se pokaže trajnom, novoosnovana bosanska federacija bi 
mogla neutralizirati neke od posljedica etničkog čišćenja i žestokih sukoba 
u srednjoj Bosni, zapadnoj Hercegovini i gradu Mostaru. 


Nakon NATO-ovog ultimatuma i hrvatsko-muslimanskog primirja, 
srpsko bombardiranje Sarajeva i hrvatsko bombardiranje Mostara je ta- 
kođer okončano. Stanovnici oba ova grada su izašli iz svojih podruma i 
skloništa da bi pogledali ruševine svojih gradova. U Sarajevu su djelimično 
ponovno uspostavljene tramvajske linije i snabdijevanje električnom ener- 
gijom, a cijene na crnom tržištu su naglo pale kako su osnovne namirnice i 
usluge postajale raspoloživije. 

Uprkos prestanku svakodnevnog bombardiranja, Sarajevo je i dalje bilo 
pod opsadom. Bosanski Srbi su nastavili kontrolirati prilaze gradu i ogra- 
ničavati kretanje roba i osoba. Na drugim mjestima, snage bosanskih Srba 
su nastavile testirati granice strpljenja Zapada. U sjeverozapadnoj Bosni, 
koja je bila pod kontrolom Srba, gdje je malo koji međunarodni promatrač 
imao priliku biti svjedokom njihovih djela, bosanski Srbi su ubrzali svoju 
kampanju etničkog čišćenja koristeći dobro plaćene paravojnike pod zašti- 
tom lokalnih snaga sigurnosti." Srbi su također postajali sve odvažniji u 
opstruiranju isporuke humanitarne pomoći opkoljenim gradovima. Dana 
23. marta oteli su deset kamiona UN-a, kidnapirali danske vozače pod pri- 
minirane.'? Nakon dvodnevnih protesta UN-a, Srbi su vozače oslobodili 
nepovrijeđene, a kamione su vratili. 


U proljeće 1994. godine, rat je ponovno postao dvostrani sukob izme- 
đu ponovno uspostavljene bosanske vlade (sa svojom vojskom pod vod- 


9 John Kifner, In North Bosnia, a Rising Tide of Serbian Violence", The New York Times, 
27.3.1994, str. 11 9. 


50 The New York Times, 27.3.1994, str. A-6. 

stvom Muslimana) i njenih neprijatelja, bosanskih Srba. Snage bosanske 
vlade, oslobođene borbi sa Hrvatima, počele su napredovati i zauzimati 
srpske položaje u srednjem dijelu sjeverne Bosne, u pokušaju da ponovno 
osvoje teritorije koje su izgubile u ranijoj fazi rata. Snage bosanskih Srba, 
spriječene u nastavku svojih akcija protiv Sarajeva, pojačale su bombar- 
diranje nekoliko urbanih enklava pod kontrolom vlade. Oni su natjerali 
na povlačenje jedinice bosanske vojske koje su branile Goražde, strateški 
položaj bosanske vlade na rijeci Drini. S obzirom da je Vijeće sigurnosti 
UN-a proglasilo Goražde zaštićenom zonom u maju 1993. godine, napad 
bosanskih Srba na ovaj grad prepun izbjeglica predstavljao je otvoreno su- 
protstavljanje rezolucijama UN-a. 


Tokom operacija protiv branitelja Goražda, snage bosanskih Srba su 
povećale svoje granatiranje civilnih meta. U pokušaju da spriječe srpske 
napade, ratni avioni SAD-a, pod komandom NATO-a, proveli su zračne 
napade na vojne ciljeve VRS koja je napadala Goražde 10. 1 11. aprila 1994. 
godine. Tokom narednih nekoliko dana, snage bosanskih Srba su izvršile 
odmazdu zarobivši više od 200 pripadnika UN trupa u različitim dijelo- 
vima Bosne i Hercegovine kao taoce. Dana 16. aprila, britanski avion Sea 
Harrier oboren je dok je pokušavao izvršiti zračni napad na ciljeve VRS. 
U narednim danima, UN i NATO su se pokazali nemoćnim dok je VRS 
intenzivirala granatiranje, čak i dok su lideri bosanskih Srba proglašavali 
primirja i obećavali ruskim diplomatama da će okončati svoje napade. 


Bosanski Srbi su tako još jednom prešli prag tolerancije međunarodne 
zajednice prema sistematskom nasilju protiv civila. Suočena sa ponižava- 
njem UN-a i NATO-a u Bosni i Hercegovini, Clintonova administracija 
je 21. aprila dobila odobrenje NATO-a za upućivanje ultimatuma, sličnog 
februarskom, koji je uspješno okončao napade na Sarajevo. Kao i u augustu 
1993. i februaru 1994, srpsko ispunjavanje ultimativnih zahtjeva je bilo ne- 
voljko i nepotpuno, ali je granatiranje na kraju prestalo, a snage UNPRO- 
FOR-a su krajem aprila ušle u Goražde. 

Razvoj događaja u Goraždu u martu i aprilu 1994. godine, bio je u 
skladu s onim što se u februaru dešavalo u Sarajevu. Vodstvo bosanskih 
Srba je kontinuirano provjeravalo odlučnost NAT'O-a i UN-a, pokušava- 
jući ih umiriti pažljivo osmišljenim proklamacijama primirja i izražavanjem 

želje za mirom, uz istovremeno pojačavanje napada na civile. Sistematska 
upotreba terora protiv civila, prije negoli vojni poraz bosanskih snaga koje 
su ih štitile, poslužila je kao okidač odlučnosti SAD-a i NATO-a da upute 
vjerodostojan ultimatum snagama VRS koje su provodile opsadu. Ovo je 
bosanske Srbe dovelo u poziciju jasne vojne nadmoći u ovom području, 
koju nisu iskoristili da izvrše potpuno osvajanje teritorija samo zahvaljujući 


prijetnjama UN-a i NATO-a. 


Cijena rata 


Ratovi nastali raspadom Jugoslavije nisu proizveli stvarne pobjednike. I po- 
bjednici i žrtve su propatili iako u različitom stepenu i na različite načine. 
Za krnju Jugoslaviju (Srbiju i Crnu Goru) i samoproglašenu Republi- 
ku Srpsku, vojni uspjesi su popraćeni ekonomskim propadanjem i među- 
narodnim prezirom. Ponašanje njihovih snaga u Bosni i Hercegovini rezul- 
tiralo je međunarodnom osudom i teškim ekonomskim sankcijama koje su 
nametnuli Ujedinjeni narodi. Krnja Jugoslavija je posrtala pred apsurdno 
visokom inflacijom, oko milion procenata mjesečno: Narodna banka je iz- 
vršila ponovno vrednovanje valute tako što je u oktobru 1993. izbrisala šest 
nula sa dinara i dodatnih devet nula u decembru 1993. godine. U trenutku 
nastanka ove knjige, oslabljena civilna ekonomija jedva funkcionira na nje- 
mačkim markama, razmjeni i proizvodima sa crnog tržišta koji se krijum- 
čare iz Bugarske, Grčke i Mađarske. Da bi dobili nekoliko litara benzina ili 


lož-ulja, stanovnici moraju danima čekati u redu. 


Dio Bosne i Hercegovine pod kontrolom Srba je postao vojna država 
pod vojnom kontrolom Vojske Republike Srpske, kako se bosanski ogra- 
nak JNA prozvao u maju 1992. godine. Nakon što je većina muslimanskog 
stanovništva protjerana u kampanjama etničkog čišćenja, teritorij Bosne i 
Hercegovine pod kontrolom Srba izgubio je najveći dio svojih proizvodnih 
kapaciteta. Njen lider, Radovan Karadžić, krajem 1993. procijenio je da 
privreda radi sa samo 18% predratnog kapaciteta.'! Većina privredne pro- 
izvodnje direktno je radila za VRS, ne doprinoseći ništa blagostanju civil- 


21 John Burns, "Bosnian Serbs Begin to Ouestion Price of Victory", The New York Times, 
14.11.1993,str.11 4. 

SI. 11.3 — Molitva ubijenoj mladosti u Tuzli 25. maja 1995. godine 


nog stanovništva. Kada su zapadni novinari posjetili ovo područje u jesen 
1993, stanovnici su im se tajno potužili da žive u strahu od neselektivnih 
akcija vojske, poredeći svoj režim sa staljinizmom u bivšem Sovjetskom 
savezu. Nakon dvadeset mjeseci rata, VRS je imala nizak moral i suočavala 
se sa dezertiranjem iz svojih redova. 


Republika Hrvatska je izgubila oko trećine svoje teritorije koju su 
tokom rata 1991. godine zauzeli JNA i njeni srpski saveznici. Direktni 
troškovi rata, zajedno sa odsustvom stranih turista na dalmatinskoj obali i 
teretom zbrinjavanja stotina hiljada izbjeglica, rezultiralo je stalnom eko- 
nomskom krizom u Hrvatskoj, iako situacija nije bila toliko očajna kao u 
krnjoj Jugoslaviji. Uprkos masovnoj pomoći iz Republike Hrvatske u ljud- 
stvu i materijalno-tehničkim sredstvima za borbe u Hercegovini i sred- 
njoj Bosni 1993. godine, hrvatske snage su izgubile teritoriju i povukle se 
pred bosanskim snagama, koje su pak strani promatrači ocijenili kao slabo 
opremljene i slabo naoružane. Zbrinjavanje talasa bosanskih Hrvata koji su 
kao izbjeglice došli u Hrvatsku zbog borbi, povećalo je teret vlade. Možda 
dugoročno najzlosutniji za Hrvatsku je izazov koji su zagrebačkom reži- 

mu uputili pokreti za autonomiju Istre i Dalmacije. Ukoliko bi ovi pokreti 
uspjeli, Republika Hrvatska bi mogla izgubiti turističke regione sa visokim 
prihodima na dalmatinskoj obali, reducirajući Hrvatsku na okolinu grada 


Zagreba. 
Rat koji je počeo u aprilu 1992, oblasti Republike Bosne i Hercegovine 


pod kontrolom vlade pretvorio je u urbane enklave neimaštine i bijede čiji 
su preostali stanovnici živjeli u uvjetima nedostojnim čovjeka, koji su u 
Evropi bili nepoznati od Drugog svjetskog rata. Većina stanovnika Bosne 
i Hercegovine je postala štićenicima međunarodne zajednice koja je radila 
na dopremi pomoći, ovisni o pošiljkama pomoći koje su pristizale, spora- 
dično, humanitarnim konvojima i zračnim mostom kojim su je prevozili 
teretni avioni SAD-a. Nakon dvadeset i dva mjeseca rata, ljekari UN-a su 
procijenili da je prosječna osoba u Sarajevu izgubila preko 11 kilograma 
tjelesne mase od početka opsade u aprilu 1992. godine. Iako je svakod- 
nevno granatiranje okončano 11. februara 1994, što je donijelo olakšanje 
i umjereni optimizam stanovnicima Sarajeva, opsada je, u suštini, i dalje 
nastavljena jer su snage VRS i dalje držale grad u okruženju. 

Za većinu Bosanaca, rat se nastavio kao i ranije, u pat-poziciji sa hi- 
ljadama civila zarobljenim u urbanim centrima u zemlji. Bolnicu u Tuzli 
granate su pogodile samo dan prije isteka UN-ovog ultimatuma. U aprilu 
1994. patnja stanovnika opkoljenih enklava Goražda, Srebrenice i Žepe u 
istočnoj Bosni i dalje je strašna. Pored procjene da je 200.000 Bosanaca i 
Hercegovaca ubijeno u borbi, procjenjuje se da ih je još 2.000.000 raseljeno 
i u izbjeglištvu, sa vrlo malo nade da će se vratiti u svoje predratne domove. 


Kada se EZ uključila u bosanskohercegovačku krizu početkom 1992. 
godine, medijatori međunarodne zajednice su u potpunosti priznali tri su- 
kobljene strane, tretirajući ih kao jednake pregovarače sa legitimnim za- 
htjevima. Iako su nametnute ekonomske sankcije da bi se kaznila krnja 
Jugoslavija, a i srbijanski predsjednik Milošević i lider bosanskih Srba Ka- 
radžić su postali predmetom istraga za ratne zločine, Owen i Stoltenberg 
su im ipak dali neupitnu legitimnost za pregovaračkim stolom, kao i hrvat- 
skim liderima Franji Tuđmanu i Mati Bobanu. Spremnost međunarodnih 
medijatora da prihvate sve strane, na osnovu njihove vojne moći, dovela je 
do prihvatanja teritorijalnih osvajanja najmoćnijih strana. Zajedno sa poli- 

tikom toleriranja određenog nivoa kontinuiranog nasilja svih strana, njihov 
pristup je ohrabrio nastavak rata čiji je cilj bio nanošenje što većih gubitaka 
i produženje pat pozicije koji su započeti u proljeće 1992. godine. 

Rapidna podjela Bosne i Hercegovine vojnom silom 1992. može se 
uporediti sa događajima iz 1941. godine, kada je nestanak Kraljevine Jugo- 
slavije ostavio Bosnu i Hercegovinu na milost i nemilost stranih okupatora. 
Tada, kao i sada, moćna vojna sila (Nijemci 1941. i JNA 1992. godine), s 
ciljem sijanja nesloge u Bosni i Hercegovini, stala je na stranu jedne etničke 
grupe (Hrvata 1941, Srba 1992). Tada, kao i sada, strani okupatori, u save- 
zu sa domaćim kolaboracionistima, počeli su provoditi genocidne kampa- 
nje s ciljem uspostavljanja etnički monolitne države. U periodu 1941-1945, 
ovi napori su propali. Partizani pod Titovim vodstvom održali su plamen 
nade u međunacionalno bratstvo i jedinstvo, apelirajući na pripadnike svih 
nacionalnosti da rade na protjerivanju stranih okupatora. Ovdje, međutim, 
prestaju sličnosti, jer je Tito sa svojim partizanima pobijedio uz pomoć 
i vojnu podršku zapadnih saveznika i uz direktno vojno učešće sovjetske 
Crvene armije. U bosanskohercegovačkoj krizi koja je počela 1990. godine, 
međunarodni angažman nije uspio efikasno odvratiti ultranacionalističke 
agresore niti ponuditi smislenu pomoć onima koji su davali podršku mul- 
tinacionalnom razrješenju. 

Etničko čišćenje koje su provodili Srbi, Hrvati i Muslimani uništilo je 
multietničnost u mnogim dijelovima Bosne i Hercegovine 1992/1993. go- 
dine. Kako je rat napredovao, a nacionalni ekstremisti provodili kontinuira- 
no bombardiranje i opsadu nekoliko bosanskohercegovačkih gradova, nade 
u multietničko društvo su sve više blijedile. Od svih suprotstavljenih strana 
u sukobu, međutim, bosanska republika je stajala sama u svojoj predano- 
sti multietničkom društvu i principima pluralizma i uzajamne tolerancije. 
Uskraćena za mogućnost da se naoruža zbog embarga na oružje koji su 
nametnuli Ujedinjeni narodi i bez podrške i priznanja za svoje napore u 
očuvanju multietničkog društva, bosanska vlada je ipak predstavljala mje- 
sto okupljanja za pripadnike svih nacionalnosti koji su se nadali održanju 
pluralističkog bosanskohercegovačkog društva, naročito u Sarajevu i dru- 
gim opkoljenim gradovima. 

I pored stoljetne tradicije prihvatanja i uzajamne koegzistencije razli- 
čitih vjerskih zajednica i nacionalnosti, historijsko naslijeđe Bosne i Her- 
cegovine je iznevjereno u ratu koji je počeo 1992. godine. Ovim se ne može 
poreći da su mnogi Srbi i Hrvati u Bosni i Hercegovini, tokom većeg dijela 
prošlog stoljeća, izražavali želju za političkim udruživanjem sa susjednom 
državom. No, historijski modeli koalicijske politike i kompromisa, zajedno 
sa duboko ukorijenjenim tradicijama saradnje i koegzistencije u svakod- 
nevnom životu, ranije su rezultirali davanjem prednosti kompromisu nad 
lokalnim interesima jedne grupe. Tokom 1992, međutim, dok su predstav- 
nici međunarodne zajednice slali uzaludne prijetnje i iskrivljavali prirodu 
sukoba da bi opravdali vlastito nedjelovanje, naoružani nasilnici i počinite- 
lji žestokog etničkog čišćenja uništili su veći dio društva koje se odlikovalo 
mnogim vrijednostima i vjerovanjima koja tvore srž demokratskog života 


na Zapadu. 

